
Pati En: 

Deklarasyon Kris nan Kòmansman 

Pawòl Sentespri a pou Legliz yo 

(11 Fevriye 1991 jiska 20 Novanm 1991)


Chapit 1

Louwanj rive jwenn Siyon epi kote Bondye rete a parèt. Non sen ak gloriye a, non gwo foul moun Bondye chwazi yo ap fè lwanj pou li a, ap pwopaje. A, Bondye ki gen tout pouvwa a! Chèf linivè a, Kris dènye jou yo—Li se Solèy klere ki leve sou tout linivè, k ap domine sou majeste ak grandè Mòn Siyon an.

Bondye ki gen tout pouvwa a! Nou rele Ou ak anpil kè kontan; nou danse epi nou chante. Se Ou menm ki redanmtè nou tout bon vre, gran Wa linivè a! Ou fè yon gwoup venkè epi ou akonpli plan jesyon Bondye a. Gwo foul moun Bondye chwazi yo ap rasanble sou montay sa a. Yo gen pou yo mete ajenou devan twòn nan! Se Ou menm sèl ki Bondye tout bon epi Ou merite glwa ak lonè. Tout glwa, louwanj, ak otorite se pou twòn nan! Sous lavi a koule soti nan twòn nan, li wouze epi li bay tout pèp Bondye a manje. Lavi nou chanje chak jou; nouvo limyè ak revelasyon suiv nou, pou ofri nou yon nouvo konpreyansyon sou Bondye san rete. Nan mitan eksperyans yo, nou rive gen sètitid konplè sou Bondye. Pawòl Li yo toujou parèt aklè, parèt aklè nan moun ki dwat yo. Nou sitèlman beni! Nou rankontre Bondye fasafas chak jou, nou kominye ak Bondye nan tout bagay, epi nou kite Bondye pran kontwòl tout bagay. Nou medite sou pawòl Bondye avèk anpil atansyon, kè nou rete trankil nan Bondye, alò nou vin devan Bondye, kote nou resevwa ekleraj Li. Chak jou, nan lavi nou, aksyon nou, pawòl nou, panse nou, ak lide nou, nou viv nan pawòl Bondye, epi nou an mezi pou disène bagay yo tout tan. Pawòl Bondye gide fil la nan eguiy la; sanzatann, bagay ki kache anndan nou parèt aklè, youn apre lòt. Kominyon ak Bondye pa ka tann; Bondye fè panse nou ak lide nou parèt aklè. Chak moman n ap viv devan fòtèy Kris kote nou sibi jijman. Satan kontinye okipe tout kote nan kò nou. Jodi a, pou retabli otorite Bondye kòm Wa, fòk tanp Li a pirifye. Nou dwe angaje nou nan yon lit ant lavi ak lanmò pou Bondye ka okipe nou nèt ale. Se sèlman lè ansyen moun nou te ye avan an krisifye, lavi resisite Kris la ka renye ak otorite siprèm.

Kounye a, Sentespri a ap lanse yon atak nan tout ti kwen nan nou pou Li goumen pou rekipere nou! Toutotan nou pare pou n renonse ak tèt nou epi dispoze pou kolabore ak Bondye, se sèten Bondye ap klere nou epi pirifye kè nou nan tout sikonstans, epi reprann sa Satan te okipe, pou Bondye ka rann nou konplè pi vit posib. Pa gaspiye tan—viv chak moman nan Pawòl Bondye. Se pou Bondye bati nou ansanm ak sen yo, mennen nou antre nan wayòm Li an, epi fè nou antre nan laglwa ansanm avèk Li.


Chapit 8

Depi lè yo te rann temwayaj sou Bondye Toupisan—Wa wayòm lan—plan jesyon Bondye a vin devlope nèt nan tout linivè a. Non sèlman yo rann temwayaj sou aparisyon Bondye nan peyi Lachin, men yo temwaye non Bondye Toupisan tou nan tout nasyon ak tout kote. Yo tout ap rele non sen sa a, chèche kominye avèk Bondye pa nenpòt ki mwayen posib, byen konprann entansyon Bondye Toupisan, ak sèvi Li ansanm nan legliz la. Se nan fason mèveye sa Sentespri a travay.

Lang divès nasyon diferan youn ak lòt, men genyen yon sèl Lespri. Lespri sa a konekte legliz yo ansanm nan linivè a epi Li se yon sèl avèk Bondye nèt san ti kras diferans. Sa se yon bagay ki pa gen okenn dout ladan l. Kounye a Sentespri a ap rele yo, epi vwa Li ap fè yo rete vijilan. Se vwa mizerikòd Bondye. Yo tout ap rele non sen Bondye Toupisan an! Yo fè lwanj ak chante. P ap janm ka gen okenn devyasyon nan travay Sentespri a; moun sa yo fè tout sa yo kapab pou yo avanse sou bon chemen an, epi pa gen pèsonn ki tounen dèyè. Mèvèy ap anpile sou mèvèy. Se yon bagay moun pa kapab imajine epi ki enposib pou yo devine.

Bondye Toupisan se Wa lavi nan linivè a! Li chita sou twòn laglwa a epi Li jije lemonn, Li kenbe souverènte sou tout bagay, epi Li kòmande bann ak pakèt nasyon yo; bann ak pakèt moun Li chwazi mete ajenou devan L, priye L, vini pi prè L ak kominike avèk Li. Kèlkeswa kantite tan nou genyen depi nou kwè nan Bondye, wotè pozisyon nou oswa jan nivo ansyènte nou gwo, si nou reziste ak Bondye nan kè nou lè sa a nou va jije ak pwostène devan Li, fè bri pou mande Li gras ak anpil doulè; sa se rekòlte fwi pwòp aksyon nou yo vre. Son plenyen sa a se son moun k ap toumante nan lak dife ak souf la, epi li se rèl yon moun Bondye ap pini avèk baton; se jijman devan twòn Kris la.

Gen kèk moun ki pè, gen kèk konsyans yo ap bat yo, gen kèk ki rete vijilan, gen kèk ki pran prekosyon pou koute avèk anpil atansyon, gen kèk ki repanti epi ki kòmanse yon nouvo vi, ki santi gwo remò, gen kèk ki kriye anpil anba doulè yo, gen kèk ki abandone tout bagay epi k ap chèche avèk dezespwa, gen kèk moun ki egzamine tèt yo epi ki pa oze komèt move zak san reflechi ankò, gen kèk ki chèche vin pwòch Bondye preseprese, gen kèk ki egzamine pwòp konsyans yo, k ap mande tèt yo poukisa lavi yo pa kapab pwogrese. Gen kèk ki rete nan konfizyon, gen kèk ki kase chenn nan pye yo epi avanse avèk kouraj, yo sezi kle a epi pran swen lavi yo san pèdi tan. Gen kèk ki toujou ezite epi ki toujou pa konnen vizyon yo—fado yo kenbe ak pote nan kè yo lou vre.

Si konsyans ou pa klè, lè sa a Sentespri a pa gen mwayen pou L travay nan ou. Tout sa ou konsantre sou yo, fason ou mache, ak tout sa kè w anvi, se konsepsyon pa w ak jistis pa w ki plen yo! Mwen pa kapab tann–jan Mwen ta renmen fè nou vin pafè touswit, pou nou ka vin bon pou Mwen itilize nou, konsa pou fado Mwen ki lou ka vin lejè. Men jan M ap gade nou an, Mwen wè li p ap bon pou chèche rezilta rapid. Mwen ka sèlman tann avèk pasyans, mache dousman epi piti piti sipòte nou ak gide nou. A, nou ta dwe dechaje tèt nou! Kisa ki dwe abandone, kisa trezò ou yo ye, ki move defo ou genyen, ki obstak ki kanpe devan ou—nan lespri w, reflechi sou kesyon sa yo plis epi kominye avèk Mwen. Sa Mwen vle se pou kè nou fikse sou Mwen an silans; Mwen pa vle nou sèvi M avèk pawòl nou. Pou tout moun ki chèche Mwen toutbon, Mwen pral fè bagay yo vin klè pou ou. Pa Mwen akselere; toutotan kè ou fikse sou Mwen epi ou swiv Mwen toutan, eben a nenpòt lè M ap fè ou konnen entansyon M atravè enspirasyon ak fè l klè pou ou. Sila yo ki pran san yo pou tann ap jwenn nouriti epi y ap jwen yon chemen pou yo avanse. Sila yo ki san panse ap wè li difisil pou konprann kè Mwen, epi y ap antre nan yon enpas.

Mwen vle pou nou tout leve kanpe rapid epi kowopere avèk Mwen, epi rete prè Mwen toutan, pa sèlman pou yon lajounen ak yon lannwit. Men Mwen dwe toujou rale nou, frape nou epi mennen nou pi devan, pouse nou, konvenk nou pou nou kontinye, epi mande nou pou nou avanse! Nou jis pa konprann entansyon Mwen yo. Obstak pwòp konsepsyon nou koze ak obstak atachman ak monn lan koze twò grav, epi nou pa kapab vini pi prè Mwen. Pou Mwen klè, nou vini kote Mwen lè nou gen yon pwoblèm, men lè nou pa gen okenn pwoblèm, kè nou vin gen pwoblèm. Kè nou vin tankou yon mache kote yo vann tout bagay, epi li ranpli avèk dispozisyon Satan; yo okipe avèk bagay monn lan epi nou pa konnen kijan pou nou kominye avèk Mwen. Kijan pou M pa ta santi M enkyè pou nou? Men, sa p ap sèvi anyen pou Mwen enkyè. Tan an ap avanse twò vit epi travay la twò fatigan. Pa Mwen yo ap avanse byen vit; nou dwe kenbe fèm tout sa nou genyen, fikse je nou sou Mwen a chak moman, epi kominye avèk Mwen avèk entimite. Lè sa a, entansyon Mwen ap vin klè pou ou a nenpòt ki moman. Lè nou konprann kè Mwen, lè sa a n ap gen yon chemen pou nou avanse. Nou pa dwe ezite ankò. Kenbe yon vrè kominyon avèk Mwen, epi pa sèvi ak twonpri oswa eseye twò entelijan; nou ap jis twonpe tèt nou epi l ap revele a nenpòt ki moman devan twòn Kris la. Vrè lò a pa pè lè yo teste li nan dife—sa se reyalite a! Pa genyen dout nan kè nou, epi pa dekouraje oswa febli. Kominye avèk Mwen plis dirèkteman nan lespri w, tann avèk pasyans, epi M ap fè bagay yo manifeste pou ou nan pwòp tan pa M. Ou dwe pran anpil prekosyon epi pa kite efò M yo gaspiye nan ou; pa pèdi yon moman. Kè ou dwe toujou ap kominye avèk Mwen, kè ou dwe toujou ap viv devan Mwen, epi pyès moun, pyès evènman, pyès bagay, pyès mari, pyès pitit gason oswa pitit fi, pa dwe deranje kominyon w avèk Mwen nan kè w. Lè Sentespri a toujou kenbe kè ou sou kontwòl Li epi lè ou toujou nan kominyon avèk Mwen, se lè sa a ou ap sètènman konnen entansyon M. Lè nou toujou ap pwoche pre M nan fason sa a, kèlkeswa anviwònman oswa sityasyon ou ladan yo, oswa kèlkeswa moun, evènman oswa bagay ou rankontre, ou p ap vin twouble men w ap gen yon fason pou w avanse.

Si, nan lavi chak jou, ou pa iyore anyen ke l gwo oswa piti, si chak panse ak lide ou pirifye, epi si ou rete trankil nan lespri w, lè sa a nenpòt lè ou rankontre yon pwoblèm, pawòl Mwen yo pral enspire ou, tankou yon miwa ki briye pou ou gade tèt ou ladan, epi lè sa a ou pral gen yon mwayen pou w avanse. Se sa ki rele bay medikaman ki koresponn ak maladi a! Epi maladi a ap geri tout bon vre—se sa ki pouvwa Bondye a. Mwen pral bay bon limyè ak eklere tout moun ki grangou ak swaf pou jistis epi k ap chèche avèk senserite. Mwen pral montre nou tout mistè wayòm espirityèl la pou nou ka gen yon mwayen pou nou avanse, jete tout ansyen dispozisyon kòwonpi nou yo pi vit posib, epi atenn matirite lavi epi vin bon pou M itilize nou, epi pou travay levanjil la kapab avanse byen vit san obstak. Se sèlman lè sa a entansyon M yo ap satisfè, sèlman lè sa a plan jesyon sis mil an Bondye a pral akonpli nan tan ki pi kout posib, Bondye pral pran wayòm lan epi vin sou latè, epi L ap antre nan laglwa ansanm avèk lòm!


Chapit 13

Nan kondisyon nou ye kounye a, nou rete kole ak nosyon sou “pwòp tèt nou” nan yon fason ki grav anpil, epi deranjman relijye nou yo grav anpil; nou pa kapab aji nan lespri, nou pa kapab byen konprann travay Sentespri a, epi nou rejte nouvo limyè a. Ou pa kapab wè solèy lajounen paske ou avèg, ou pa konnen moun, ou pa janm ka kite “paran” ou yo, ou manke disèneman nan lespri ou, ou pa rekonèt travay Sentespri a, epi ou pa gen okenn lide kijan pou ou manje ak bwè pawòl Mwen an. Se yon pwoblèm ke ou pa konnen kijan pou ou manje ak bwè li poukont ou. Travay Sentespri a ap avanse chak jou ak yon vitès ekstraòdinè—gen nouvo limyè chak jou; gen bagay ki nouvo epi ki fre chak jou. Epoutan ou pa konprann. Okontrè, ou renmen egzamine bagay yo ak anpil atansyon, ou li selon preferans pèsonèl ou, oswa ou li bagay ki pase yo san ou pa kenbe yo nan tèt ou, epi ou koute san lespri ou pa la. Ou pa priye avèk dilijans nan lespri, ni ou pa konte sou Mwen oswa medite sou pawòl Mwen yo plis. Kidonk, tout sa ou genyen se senpleman pawòl, règleman, ak doktrin yo. Ou dwe gen yon lide klè sou fason pou ou manje ak bwè pawòl Mwen, epi ou dwe pote pawòl Mwen devan M pi souvan.

Moun jou sa yo pa janm kapab bliye pwòp tèt yo; yo toujou panse yo gen rezon. Y ap vire an won nan pwòp ti mond pa yo, epi yo pa moun ki dwat. Yo gen move entansyon ak move objektif, epi si yo kontinye nan bagay sa yo, lè sa a, se sèten y ap jije yo, epi, nan ka ki grav yo, y ap elimine yo. Ou dwe bay anpil enpòtans nan kenbe yon kominyon san rete avèk Mwen, epi pou ou pa kominye ak nenpòt moun ou vle. Ou dwe gen yon konpreyansyon sou moun w ap kominye ak yo a, epi ou dwe kominye sou zafè espirityèl nan lavi a; se lè sa a sèlman ou kapab bay lòt moun lavi epi konble sa yo manke yo. Ou pa dwe pale avèk yo sou yon ton kòmsi w ap fè yo leson; fondamantalman, se pa bon pozisyon pou ou pran.. Nan kominyon an, ou dwe gen yon konpreyansyon sou zafè espirityèl yo, ou dwe gen sajès, epi ou dwe kapab byen konprann sa ki nan kè lòt moun nan. Si ou gen pou sèvi lòt moun, lè sa a ou dwe yon moun ki dwat, epi ou dwe pataje sa ou genyen.

Bagay ki pi enpòtan kounye a se pou ou kapab kominye avèk Mwen, pou ou gen relasyon entim avèk Mwen, pou ou manje ak bwè poukont ou, pou ou pwoche pi pre Bondye, pou ou vin konprann zafè espirityèl yo pi vit posib, epi pou ou wè klè nan anviwònman an ak sa ki tabli bò kote ou. Èske ou kapab konprann sa Mwen ye a? Li enpòtan anpil pou ou manje ak bwè baze sou sa ou manke, epi viv selon pawòl Mwen! Rekonèt men Mwen, epi pa gen okenn plent nan kè ou. Si ou plenyen epi ou eseye kouri, ou ka pèdi opòtinite pou Bondye ba ou gras Li. Kòmanse nan pwoche pi pre Mwen. Kisa ou manke, epi kijan ou ta dwe pwoche pi pre Mwen epi konprann kè Mwen? Rezon ki fè moun yo pa rive pwoche pi pre Mwen se paske yo pa kapab bliye “pwòp tèt” yo. Dispozisyon yo toujou enstab, yo toujou cho epi frèt, epi moun sa yo vin satisfè ak tèt yo e yo panse yo pi jis ke tout moun nan menm moman yo goute yon ti kras dousè. Gen kèk ki poko reveye. Nan sa ou di yo, ki kantite ladan yo ki reflete sa ou ye toutbonvre? Ki kantite ladan l ki pou defann pwòp tèt ou, ki kantite ladan l ki se imite lòt moun, epi ki kantite ladan l ki se swiv règleman? Rezon ki fè ou pa kapab santi oswa konprann travay Sentespri a se paske ou pa konnen kijan pou ou pwoche pi pre M. Ou toujou ap medite sou bagay pa deyò yo, pandan w ap konte sou nosyon ak panse “pwòp tèt ou”; w ap fè egzamen apwofondi an kachèt epi w ap fè ti manèv pa ou, e ou pa kapab mete yo aklè. Sa montre ou pa vrèman konprann travay Sentespri a. Si ou konnen toutbonvre yon bagay pa soti nan Bondye, poukisa ou pè kanpe epi rejte li? Konbyen moun ki te ka kanpe epi pale pou Mwen? Ou pa menm gen yon ti kal nan kouray yon pitit gason.

Tout sa ki tabli kounye a se yon fòmasyon pou kwasans lavi nou, pou rann lespri nou pi vijilan epi ouvri je espirityèl nou pou fè lespri nou vin file epi pou louvri je espirityèl nou, yon fason pou nou kapab rekonèt ki bagay ki soti nan Bondye. Avèk sa ki soti nan Bondye, ou pral sèvi avèk kapasite ak yon sans responsablite, epi w ap estab nan lespri a. Tout bagay ki pa soti nan Mwen vid; yo pa ba ou anyen, yo lakòz yon vid nan lespri ou, yo fè ou pèdi lafwa ou, yo mete distans ant ou menm avèk Mwen, epi yo bloke ou anndan pwòp lespri pa ou. Pandan w ap viv kounye a nan lespri a, ou kapab depase tout sa ki pou mond lan, men viv nan panse ou se kite Satan pran tèt ou; sa a se yon enpas. Li trè senp kounye a: Konte sou Mwen ak kè ou, epi lespri ou ap vin djanm imedyatman. W ap gen yon chemen pou ou pratike, epi M ap gide chak pa ou fè. Pawòl Mwen ap manifeste aklè pou ou nan tout moman epi nan tout kote. Kèlkeswa kote oswa kilè, oswa jan anviwònman an ostil, toutotan ou konte sou Mwen ak tout kè ou, M ap fè ou wè klè, epi kè Mwen ap manifeste aklè pou ou, epi w ap kouri ale pi devan san ou pa pèdi wout ou. Gen moun ki sèlman eseye fouye nan bagay ki deyò yo, epoutan yo pa konnen kijan pou yo chèche anndan lespri yo. Byen souvan yo pa kapab jwenn travay Sentespri a. Aprè sa, lè yo kominye ak lòt moun, yo tou senpleman vin gen plis konfizyon, yo pa gen okenn chemen pou yo swiv epi yo pa konnen sa pou yo fè. Moun sa yo pa konnen ki maladi yo genyen; byenke yo posede anpil bagay epi yo byen ranpli anndan yo, men èske sa itil yon bagay? Èske ou gen yon chemen pou ou swiv vre? Èske ou gen limyè oswa eklèsisman? Èske ou gen nouvo konpreyansyon? Èske ou fè pwogrè, oswa èske ou fè bak? Èske ou kapab mache ansanm ak nouvo limyè a? Ou tou senpleman pa kapab soumèt; soumisyon ou pale de li souvan an pa lòt bagay ke pawòl sèlman. Èske ou viv yon lavi soumisyon?

Ki gwosè obstak moun ki panse yo pi jis ke tout moun yo, ki konfòtab ak sitiyasyon yo, ki satisfè ak tèt yo, epi ki gen ògèy yo ye? Kiyès pou blame lè w pa kapab antre nan reyalite a? Ou ta dwe egzamine tèt ou avèk swen pou wè si ou se yon moun ki dwat. Èske objektif ak entansyon ou yo prepare poutèt Mwen? Èske se nan prezans Mwen ou fè ak di tout pawòl ak aksyon ou yo? Mwen egzamine tout panse ak lide ou yo an pwofondè. Èske pa gen okenn repwòch nan ou? Ou mete yon fo vizaj pou lòt moun kapab wè epi ou rete kalm pandan w ap pran aparans yon moun ki panse li pi jis ke tout moun; ou fè sa pou pwoteje tèt ou. Ou vle kouvri mechanste ou, epi ou menm ap envante fason pou ou lage mechanste sa sou do yon lòt moun. Ala twonpri k ap viv anndan kè ou! Reflechi sou tout sa ou di. Èske se pa t pou pwòp avantaj ou, epi ou te pè pou nanm ou pa t blese, ki fè ou te pran defans Satan epi ou te vòlè manje ak bwè frè ak sè ou yo pa fòs? Kisa ou gen pou ou di pou defann tèt ou? Èske ou panse pwochenn fwa w ap kapab dedomaje manje ak bwè Satan fin pran fwa sa a? Ou wè li klè kounye a; èske sa a se yon bagay ou kapab dedomaje? Èske ou kapab ratrape tan ki pèdi a? Nou dwe egzamine tèt nou plizyè fwa pou wè poukisa pa t gen manje ak bwè ki te fèt nan reyinyon ki sot pase yo, epi kiyès ki te lakòz pwoblèm sa a. Nou dwe pale sou bagay sa yo youn pa youn jiskaske yo klè. Si nou pa mete yon fren serye sou moun konsa, epi si frè ak sè yo pa rive rekonèt yo pou sa yo ye a, eben, bagay konsa ap rive ankò. An verite, je espirityèl nou fèmen; twòp nan nou avèg! Anplis de sa, moun ki kapab wè yo pa bay sa enpòtans. Yo pa kanpe epi pran lapawòl, epi yo menm tou, yo avèg. Moun ki wè men ki pa pran lapawòl yo, se bèbè yo ye. Gen twòp moun andikape isit la.

Gen moun ki pa konprann kisa verite a ye, kisa lavi a ye, epi kisa chemen an ye, epi yo pa konprann Lespri a. Yo menm aplike pawòl Mwen yo tankou senp fòmil. Sa a se yon aplikasyon rijid e mekanik pawòl Mwen. Yo pa menm konprann kisa vrè rekonesans ak lwanj ye. Gen moun ki pa kapab jwenn sa ki vital ak prensipal la; olye de sa, yo pran sa ki segondè a. Kisa sa vle di egzakteman pou deranje jesyon Bondye a? Kisa sa vle di pou demoli konstriksyon legliz la? Kisa sa vle di pou deranje travay Sentespri a? Kisa yon sèvitè Satan ye? Yo dwe byen konprann verite sa yo, epi yo pa dwe sèlman pase sou yo. Kisa egzakteman ki fè pa t gen manje ak bwè fwa sa a? Gen moun ki kwè yo ta dwe fè lwanj pou Bondye byen fò jodi a, men kijan yo ta dwe fè lwanj pou Li? Èske fè lwanj pou Li sèlman vle di chante kantik epi danse? Èske lòt metòd yo pa konte kòm lwanj? Gen moun ki vin nan reyinyon yo ak konsepsyon ki fè yo kwè depi yo fè lwanj ak kè kontan, sa vle di y ap fè lwanj Bondye. Moun yo gen konsepsyon sa yo, epi yo pa bay atansyon ak sa Sentespri a gen entansyon fè; finalman, y ap toujou fini pa koze deranjman. Pa t gen manje ak bwè nan reyinyon sa a; nou tout di nou pran fado Bondye a an konsiderasyon epi nou pral soutni temwayaj legliz la, men kiyès nan mitan nou ki pran fado Bondye a an konsiderasyon vre? Mande tèt ou: Èske ou se yon moun ki montre konsiderasyon pou fado Bondye a? Èske ou kapab pratike dwati pou Bondye? Èske ou kapab kanpe epi pale pou Mwen? Èske ou kapab mete verite a an pratik avèk fèmte? Èske ou gen ase kouraj pou ou goumen kont tout zèv Satan yo? Èske ou kapab mete santiman ou sou kote epi ekspoze Satan poutèt verite Mwen an? Èske ou ka viv yon fason ki satisfè entansyon Mwen? Èske ou ofri kè ou nan moman enpòtan yo? Èske ou se yon moun ki swiv volonte Mwen? Poze tèt ou kesyon sa yo souvan, epi reflechi sou yo souvan. Kado Satan yo anndan ou, epi se fòt ou si ou pa konprann moun e ou pa rive rekonèt pwazon Satan an; ou tou senpleman ap chèche lanmò. Satan fin twonpe ou seryezman; ou tou senpleman vin pa gen lespri klè. Ou sou ak diven fònikasyon an, w ap balanse devan dèyè, ou pa kapab kenbe yon pozisyon ki fèm, epi ou pa gen okenn chemen pou ou mete an pratik. Ou pa manje epi bwè kòmsadwa, ou antre nan batay ak diskisyon san reflechi, ou pa konnen sa ki byen ak sa ki mal, epi ou swiv nenpòt moun ki pran devan. Èske gen yon verite anndan ou menm? Gen moun ki defann tèt yo; yo menm falsifye bagay yo epi yo pratike twonpri, y ap kominye ak lòt moun, epi kòm rezilta yo kite moun san okenn chemen pou yo swiv. Èske entansyon, objektif, motivasyon, ak sous moun sa yo soti nan Mwen? Èske ou panse li posib pou konpanse frè ak sè ou yo ki pa t ka jwenn manje ak bwè yo? Jwenn de twa moun pou ou kominye ak yo, epi mande yo; kite yo pale poukont yo: Èske yo te jwenn okenn pwovizyon? Oswa èske vant yo te ranpli ak dlo sal ansanm ak fatra, sa ki kite yo san yon chemen pou yo swiv? Èske sa pa menm jan ak demoli legliz la? Kisa ki rive lanmou ant frè ak sè yo? Ou ap etidye an kachèt kiyès ki gen rezon ak kiyès ki gen tò. Poukisa ou pa ka santi ou gen yon fado pou legliz la? An jeneral, ou konn byen repete slogan, men lè bagay yo rive toutbonvre, ou pa konn ki pozisyon pou ou pran. Gen nan nou ki konprann men ki sèlman plenyen tou ba, tandiske gen lòt ki konprann epi ki pran lapawòl, men pèsonn pa di yon mo ankò. Ou pa konnen kisa ki soti nan Bondye epi kisa travay Satan an ye. Kisa ki rive santiman lavi nou te genyen an? Nou tou senpleman pa kapab byen konprann travay Sentespri a, ni nou pa konprann li, epi nou gen anpil difikilte pou aksepte nouvo bagay. Ou sèlman aksepte bagay ki relijye ak pwofàn yo, ansanm ak bagay ki konfòm ak nosyon moun yo. Kòm rezilta, w ap goumen san reflechi. Konbyen moun ki kapab byen konprann travay Sentespri a? Konbyen ki ki santi yo vrèman gen yon fado pou legliz la? Èske ou byen konprann li? Chante kantik se yon fason pou fè lwanj pou Bondye, men lè y ap pale de verite ki konsène fè lwanj pou Bondye a, ou manke klète; fason ou aji a rijid epi li baze sou fòmil. Èske sa pa sèlman pwòp nosyon ou yo? Ou toujou rete atache fèm ak nosyon pa w yo; ou pa kapab konsantre sou sa Sentespri a pral fè jodi a, ou pa kapab santi sa frè ak sè w yo santi, epi ou pa kapab chèche entansyon Bondye yo an silans. Ou prese anpil pou ou aji avègleman. Kantik yo byen chante, men alafen, tout bagay se yon dezòd total. Èske gen vrè manje ak bwè tout bon? Èske ou wè kiyès vrèman ki lakòz deranjman yo? Ou pa viv nan lespri a ditou; pito, ou atache ak tout kalite nosyon. Kote fado ou santi pou legliz la? Nou dwe wè travay Sentespri a ap pwogrese pi vit toujou kounye a. Nou atache ak pwòp nosyon nou yon fason ki grav anpil epi nou reziste kont travay Sentespri a—èske nou pa avèg? Èske nou pa tankou mouch k ap frape nan mi epi k ap vole fè bri toupatou? Si nou kontinye nan fason sa a, y ap abandone nou.

Moun ki vin konplè anvan katastwòf yo se moun ki soumèt devan Bondye. Yo viv nan konte sou Kris, yo rann temwayaj ba Li, epi yo egzalte Li. Yo se pitit gason ki pote laviktwa yo epi yo se bon sòlda Kris la. Li trè enpòtan kounye a pou ou kalme tèt ou, epi vin pwoche pi pre Bondye pou ou kominye avèk Li. Si ou pa kapab pwoche pi pre, w ap pran chans pou Satan pran ou kòm prizonye. Si ou kapab pwoche pi pre Mwen epi kominye avèk Mwen, lè sa a tout verite ap manifeste pou ou kanmenm, epi w ap gen yon estanda pou ou viv epi aji. Paske ou se yon moun ki pwoche pi pre Mwen, pawòl Mwen p ap janm kite bò kote ou, ni ou p ap janm lwen pawòl Mwen nan lavi ou; Satan p ap jwenn okenn ouvèti pou li eksplwate, men l ap wont, imilye epi lap kouri akoz echèk li. Ou gade deyò pou chèche sa ou manke anndan ou, epi pafwa ou kapab jwenn yon pati nan li, men sa ou jwenn nan toujou gen plis règleman ladan l epi se pa sa ou te dwe genyen pou tèt pa ou. Ou dwe bliye pwòp tèt ou nèt, manje epi bwè pawòl Mwen yo plis toujou, epi konnen kijan pou ou medite sou yo. Si ou pa konprann yon bagay, pwoche pi pre Mwen epi kominye avèk Mwen souvan; konsa, bagay ou dekouvri yo ap reyèl epi vrè. Ou dwe kòmanse pa pwoche pi pre Mwen. Sa a trè enpòtan! Sinon, ou p ap konnen kijan pou ou manje epi bwè. Ou pa kapab manje epi bwè poukont ou; an verite, nivo espirityèl ou twò piti.


Chapit 20

Travay Sentespri ap avanse a gran pa, epi Li mennen nou antre nan yon mond totalman nouvo, sa vle di reyalite lavi wayòm nan parèt devan nou. Pawòl Sentespri a di yo revele dirèkteman pwofondè ki kache nan kè nou, epi youn aprè lòt gen imaj k ap parèt devan nou. Tout moun ki grangou ak swaf dwati, epi ki soumèt tèt yo volontèman, pral kapab rete nan Siyon ak rete nan Nouvèl Jerizalèm; Yo pral sètènman resevwa lagwa ak lonè ansanm avèk Mwen ak jwi tout bèl benediksyon yo avèk Mwen. Kounye a, gen kèk mistè nan mond espirityèl la ke nou poko wè, paske je espirityèl nou pa louvri. Tout bagay totalman mèveye; mirak ak mèvèy, ansanm ak bagay moun pa t janm imajine, pral parèt ti kras pa ti kras. Bondye Toupisan an pral manifeste pi gwo mirak Li yo, yon fason pou linivè a, dènye bout latè ak bann ak pakèt nasyon ak pèp yo ka wè yo avèk pwòp je yo, epi yo pral wè tou nan kisa majeste Mwen, dwati Mwen ak toupisans Mwen chita. Jou a pwòch! Moman sa a se yon moman ki gen yon enpòtans ekstrèm: N ap fè bak, oswa n ap pèsevere jiska lafen, san nou pa tounen dèyè? Pa gade sou okenn moun, evènman, oswa bagay; pa gade mond lan, mari nou, pitit nou, oswa tèt chaje nou yo nan lavi. Sèlman gade lanmou Mwen ak mizerikòd Mwen, epi gade pri Mwen peye pou Mwen genyen nou, ansanm ak sa Mwen ye. Wè bagay sa yo ase pou ankouraje nou.

Tan an trè pwòch, epi volonte Mwen dwe akonpli san pèdi tan. Mwen p ap abandone sila yo ki pou Mwen; M ap mennen nou tout nan lagwa Mwen. Sepandan, jan n ap gade bagay yo kounye a, se yon moman ki vrèman kritik; gen kèk moun ki kapab pa rive atenn pwochen etap sa, konsa yo pral benyen nan regrè pou tout rès lavi yo, lè li va deja twò ta pou yo regrèt. Kounye a, nivo espirityèl nou yo ap sibi yon egzamen pratik pou wè si legliz kapab bati oswa si wi oubyen non nou kapab soumèt youn ak lòt. Nan sans sa a, ou chwazi ak ki moun pou ou soumèt ak ki moun ou p ap soumèt; ou gendwa soumèt ak yon moun, epi ou wè li difisil toujou pou ou soumèt ak yon lòt. Vrèmanvre, pa gen okenn fason pou nou vin moun ki soumèt lè nou aji selon konsepsyon lòm. Sepandan, panse Bondye yo toujou depase panse lòm yo! Kris te soumèt Li jouk nan lanmò, epi Li te mouri sou lakwa. Li pa t janm fikse kondisyon oswa rezon; depi se te volonte Papa L, Li te soumèt tèt Li ak tout volonte L. Nivo soumisyon w nan moman sa a vrèman twò limite, M ap di nou tout, soumisyon se pa soumèt ak moun; soumisyon; men pito, li vle di soumèt ak travay Sentespri a ak soumèt ak Bondye Li menm. Se sèlman paske pawòl Mwen ap renouvle nou ak chanje nou depi pa anndan; si se pa t sa, kiyès ki t ap soumèt ak kiyès? Nou tout se moun ki pa vle soumèt ak pyès moun. Nou dwe reflechi avèk anpil atansyon sou sa soumisyon an ye ak kijan nou kapab viv yon vi soumisyon. Nou dwe vini devan M plis, epi pale avèk Mwen sou bagay sa a, epi ti kras pa ti kras n ap konprann li, epi sa ap pèmèt nou debarase nou de ide ak chwa ki nan nou yo. Fason Mwen reyalize bagay difisil pou moun byen konprann. Sa pa depann de konesans ak kapasite moun genyen; Mwen itilize moun ke lòm konsidere ki pi sòt epi ki pa gen enpòtans pou revele toupisans Bondye, an menm tan tou, Mwen sèvi avèk sa pou M envèse konsepsyon, opinyon ak chwa moun genyen. Zèv Bondye yo tèlman mèveye; lespri lòm pa kapab fin konprann yo!

Si ou vle vin temwen M toutbon vre, ou dwe konprann verite nan yon fason ki byen klè e pa nan yon fason ki defòme. Ou dwe konsantre plis sou mete pawòl Mwen yo an pratik, ak chèche bay lavi w plis matirite byen rapid. Pa chèche bagay ki pa gen valè; bagay sa yo pa gen okenn avantaj pou pwogrè lavi nou. Nou ka rive bon nèt lè lavi nou gen matirite; se sèlman lè sa a nou kapab antre nan Wayòm lan—sa a se yon bagay ki obligatwa. Mwen toujou swete pale plis avèk ou: Mwen di ou anpil bagay, men konbyen ou konprann reyèlman? Konbyen nan sa Mwen di yo ki vin yon reyalite nan lavi ou? Konbyen nan sa Mwen di yo ki fè pati lavi w? Pa eseye ranmase dlo avèk yon panye ki fèt avèk banbou; w ap fini pa pran anyen, panye a ap toujou rete vid. Gen lòt moun ki rive jwenn benefis yo byen fasil; e ou menm? Èske ou kapab venk Satan si ou dezame ak pa pote okenn zàm? Ou dwe viv plis selon pawòl Mwen yo, paske yo se pi bon zàm pou w defann tèt ou. Ou dwe prete atansyon: Pa konsidere pawòl Mwen kòm yon bagay ou posede; si ou pa eseye konprann yo, chèche yo, reflechi byen sou yo, oswa kominye avèk Mwen sou yo, men olye de sa, ou rete satisfè ak tèt ou, lè sa a w ap fè pèt. Kounye a ou dwe aprann yon leson sou sa, epi ou dwe mete pwòp tèt ou sou kote epi apiye sou fòs lòt moun pou konble pwòp feblès pa w; pa jis fè sa w vle. Tan an p ap tan okenn moun. Lavi frè ak sè yo ap grandi chak jou; yo tout ap fè eksperyans chanjman epi y ap renouvle chak jou. Fòs frè ak sè yo ap grandi, e sa se yon bagay ki trè bon! Kouri jiska lafen; pa gen pyès moun k ap kapab fè anyen pou lòt moun. Se ou menm ki pou fè pwòp efò pa ou epi kowopere avèk Mwen. Sila yo ki gen vizyon, ki konnen ki direksyon pou yo pran, ki pa febli epi ki toujou ap gade devan, gen garanti san dout y ap ranpòte laviktwa. Se yon moman kritik. Asire ou pa febli oswa dekouraje; ou dwe gade devan nan chak bagay, epi pa vire gade dèyè. Ou dwe sakrifye tout bagay, abandone tout sa ki se yon antrav pou ou, ak pouswiv kous la avèk tout fòs ou. Toutotan gen yon ti kras souf ki rete nan ou, ou dwe pèsevere jiska lafen, se lè sa w ap merite lwanj toutbon.


Chapit 36

Vrè Bondye Toupisan an, Wa ki chita sou twòn nan, dirije linivè a, fas a bann ak pakèt nasyon ak pèp yo, epi limyè gloriye Bondye klere toupatou nan mond lan. Tout sa k ap viv nan linivè a ak jis nan bout tè a pral wè. Mòn yo, rivyè yo, lak yo, tè yo, oseyan yo, ak tout èt vivan yo louvri rido yo nan limyè figi vrè Bondye a, epi yo reprann lavi, kòmsi yo te nan yon rèv, kòmsi yo te jèm k ap pèse soti anba tè!

A! Sèl vrè Bondye a parèt devan moun nan mond lan. Kiyès ki oze fè rezistans devan Li? Tout moun ap tranble tèlman yo pè. Yo tout konvenki totalman, epi yo tout pa sispann sipliye pou gen pitye ak padon Li. Bann ak pakèt moun yo tonbe ajenou devan Li, epi bann ak pakèt bouch ap adore Li! Kontinan yo ak oseyan yo, mòn yo, rivyè yo, ak tout bagay yo ap fè lwanj pou Li san rete! Ti van cho yo, ansanm ak souf prentan an, pote avèk yo yon ti lapli prentan ki lejè e ki pa sispann tonbe. Ti kouran dlo k ap fè bri dous ak foul moun yo sanble, yo toude ranpli ak lapenn ak lajwa, y ap koule dlo nan je paske yo santi yon santiman dèt ak repwòch pou tèt yo. Rivyè yo, lak yo, vag yo ak lanm yo tout ap chante, y ap fè lwanj pou non sen vrè Bondye a! Son lwanj lan sonnen tèlman klè! Bagay ansyen Satan te kòwonp yon lè yo─yo pral renouvle epi chanje chak grenn ladan yo epi yo pral antre nan yon domèn totalman nouvo...

Sa a se twonpèt divin nan, epi li kòmanse sonnen! Koute li avèk atansyon. Son sa a, tèlman dous, se deklarasyon twòn nan. Li anonse bay chak nasyon ak chak moun Bondye chwazi, moman an rive, rezilta dènye jou yo la, plan jesyon Mwen an fini, wayòm Mwen an parèt aklè sou tè a, epi wayòm mond yo tounen wayòm pa Mwen menm, ki se Bondye. Sèt twonpèt Mwen yo sonnen sot nan twòn nan, epi anpil bagay estrawòdinè pral rive! Moun ki nan tout bout latè yo kouri rasanble ansanm soti nan tout direksyon ak fòs yon lavalas epi puisans zèklè, genyen k ap vwayaje sou lanmè, genyen k ap vole nan avyon, genyen k ap kouri nan machin tout fòm ak tout gwosè, genyen k ap monte sou chwal. Gade byen. Koute avèk atansyon. Kavalye sa yo ki monte sou chwal tout koulè, ki gen lespri yo soulve, ki pisan epi ki mayifik, kòmsi yo t ap antre sou chan batay, yo pa pè lanmò. Nan mitan chwal yo k ap ranni epi gwo bri moun yo k ap rele vrè Bondye a, yo pilonnen yon pakèt gason, fanm, ak timoun ap anba zago yo nan yon batje. Genyen ki mouri, genyen k ap rann dènye souf yo, genyen ki domaje seryezman, san pèsonn pou okipe yo, y ap rele ak tout fòs yo, y ap pouse gwo rèl anba doulè. Pitit rebelyon yo! Èske se pa sa ki rezilta final nou?

Mwen gade pèp Mwen an avèk lajwa, ki kapab tande vwa Mwen epi rasanble soti nan tout nasyon ak tout peyi. Yon pakèt moun, ki toujou kenbe vrè Bondye a nan bouch yo, ap fè lwanj epi y ap sote san rete! Yo rann temwayaj bay moun nan mond lan, epi son temwayaj yo pou vrè Bondye a tankou son anpil dlo k ap fè bri loraj. Yon pakèt moun pral antre an foul anndan wayòm Mwen an.

Sèt twonpèt Mwen yo sonnen, yo reveye moun k ap dòmi yo! Leve byen vit, li poko twò ta. Pran swen lavi ou! Louvri je ou epi gade ki lè li ye kounye a. Kisa ki genyen pou chèche? Kisa ki genyen pou reflechi sou li? Epi kisa ki genyen pou atache ak li? Èske ou poko janm konsidere diferans valè ki genyen ant jwenn lavi Mwen an ak jwenn sa ou renmen epi ou atache avè l yo? Pa fè tèt di ni jwe ankò. Pa rate opòtinite sa a. Moman sa a p ap retounen ankò! Leve kanpe tousuit, se pou ou kapab antrene tèt ou nan fè lespri ou fè egzèsis, epi se pou ou kapab itilize plizyè zouti pou wè klè epi kontrekare anpil konplo ak riz Satan yo, epi ranpòte laviktwa sou Satan, pou eksperyans lavi ou ka vin pi pwofon epi pou ou ka viv dispozisyon Mwen, konsa lavi ou ka vin gen matirite epi byen devlope, e pou w ka toujou kenbe menm vitès ak tras pa Mwen yo. Piga ou ni dekouraje ni feblimen se pou w toujou avanse pi devan, pazapa, tou dwat jouk nan fen wout la!

Lè sèt twonpèt yo sonnen ankò, se pral son twonpèt jijman an, jijman pitit rebelyon yo, jijman bann ak pakèt nasyon ak pèp yo, epi chak nasyon pral bay legen devan Bondye. Figi gloriye Bondye pral parèt san mank devan bann ak pakèt nasyon ak pèp yo. Tout moun ap konvenki totalman, epi y ap rele vrè Bondye a san rete. Bondye toupisan an pral gen plis glwa toujou, epi pitit gason Mwen yo avèk Mwen pral jwenn glwa epi n ap gouvènen ansanm, n ap jije bann ak pakèt nasyon ak pèp yo, n ap pini mechan yo, n ap sove epi mizèrikòd pou moun Mwen chwazi yo, epi n ap fè wayòm nan vin solid epi estab. Atravè son sèt twonpèt yo, yon gwo kantite moun pral sove, y ap retounen devan Mwen pou yo ajenou epi adore Mwen avèk lwanj toutan!

Lè sèt twonpèt yo sonnen yon fwa ankò, sa pral make fen epòk la, son twonpèt laviktwa sou dyab yo ak Satan, kout kanno ki anonse kòmansman lavi aklè nan wayòm nan sou tè a! Ala yon son ki wo, son sa a k ap fè eko otou twòn nan, son twonpèt sa a k ap souke syèl la ak tè a, ki se siy ki montre plan jesyon Mwen an ranpòte laviktwa, epi ki make jijman Satan; li kondane tout ansyen mond sa a amò, pou li ka jete nan twou san fon an! Son twonpèt sa a siyifi pòt lagras la pral fèmen, lavi wayòm nan pral kòmanse sou tè a, yon bagay ki jis e ki kòrèk. Bondye sove moun ki renmen Li yo. Yon fwa yo tounen nan wayòm Li a, moun sou tè a pral fè fas ak grangou ak epidemi, epi sèt bòl ak sèt flewo Bondye yo pral deklanche youn apre lòt. Syèl la ak tè a ap pase, men pawòl Mwen p ap janm pase!


Chapit 82

Lè yo tande pawòl Mwen yo, tout moun pè; chak moun san eksepsyon ranpli ak laperèz. Kisa nou pè la? Mwen pa pral touye nou! Èske nou pè pou yo pa mete move zak nou yo deyo; sa nou fè dèyè do Mwen tèlman frivòl ak san valè. Sa fè M rayi nou tèlman, M swete ak tout kè Mwen te jete tout moun Mwen pat ni predestine ni chwazi yo nan yon twou san fon, pou yo te kraze an miyèt moso. Sepandan, Mwen gen plan Mwen; Mwen gen sa Mwen gen entansyon fè. Mwen pral epaye lavi mizerab ou an pou tan sa, an premye map kite ou fin rann sèvis pou Mwen, epi apre sa voye ou jete. Mwen pa vle wè kreyati konsa; yo se yon wont pou non Mwen! Èske nou konn sa? Èske nou konprann? Bann mizerab san valè! Konnen sa byen: Lè yo itilize ou, se Mwen menm ki fè sa, e lè yo pa itilize ou, se Mwen tou ki fè sa. Se Mwen ki òkestre tout bagay, e nan men Mwen, tout bagay ap pase nan lod ak disiplin. Nenpòt moun ki oze deplase san pèmisyon ap frape imedyatman pa men Mwen. Mwen di “frape” souvan; èske nou panse se vrèman ak pwòp men Mwen Mwen fè sa? Mwen pa bezwen sa! Aksyon mwen yo pa san reflechi jan lèzòm imajine yo. Kisa sa vle di lè yo di se pawòl mwen ki etabli ak akonpli tout bagay? Tout bagay akonpli san Mwen pa menm leve yon dwèt. Èske nou konprann vrè siyifikasyon pawòl Mwen yo?

Mwen p ap janm pote delivrans pou okenn nan moun ki sèvi Mwen; yo pa gen okenn pati nan wayòm Mwen an. Sa se paske moun sa yo sèlman okipe tèt yo ak zafè ekstèn, olye ke yo swiv volonte M. Malgre M ap sèvi ak yo kounye a, an reyalite yo se moun Mwen rayi plis yo; moun Mwen meprize plis yo. Jodi a, Mwen renmen tout moun ki ka suiv volonte M, nenpòt moun ki ka pran chay Mwen yo an konsiderasyon, ak tout moun ki ka ofri tout li menm pou Mwen avèk senserite ak otantisite. M ap toujou eklere yo, e Mwen pap kite yo kite M. Mwen souvan di, “ Nou menm ki depanse tèt nou sensèman pou Mwen, Mwen pral sètènman beni nou anpil.” Kisa mo “beni” a vle di? Èske nou konnen? Nan kontèks travay Sentespri an ap fè kounye a, li refere a chay Mwen ba ou yo. Pou tout moun ki kapab pote yon chay pou legliz la, epi ki ofri tèt yo sensèman pou Mwen, chay yo ak sinserite yo se de benediksyon ki soti nan men Mwen. Anplis de sa, revelasyon yo ke Mwen fè nan mitan yo se yon benediksyon ki vini de Mwen. Sa se paske moun ki pa gen yon fado kounye a pa t ni predestine ni chwazi pa Mwen; madichon Mwen yo gentan desann sou yo. Sa vle di, moun Mwen te predestine ak chwazi yo gen yon pati nan aspè pozitif de sa Mwen te di yo a, tandiske moun Mwen pa t ni predestine ni chwazi yo ka sèlman patisipe nan aspè negatif pawòl Mwen yo. Plis pawòl Mwen yo pale, se plis siyifikasyon yo vin klè; plis Mwen pale, se plis pawòl Mwen yo vin transparan. Chak moun pami moun ki kowonpi yo e ki gen riz yo, moun Mwen pa t predestine yo, Mwen te madichonnen yo anvan kreyasyon mond lan. Poukisa yo di ke ane, mwa, jou, e menm lè, minit, ak segonn nesans nou yo te tout byen ranje pa Mwen? Depi lontan Mwen te predestine kiyès sila yo ki tap gen estati premye pitit gason yo. Yo nan je mwen; depi lontan Mwen te konsidere yo kòm presye, e depi lontan yo gen yon plas nan kè Mwen. Chak pawòl mwen pale gen pwa epi li pote lide Mwen yo. Ki sa lòm ye? Apa de kèk moun Mwen renmen yo, ki gen pozisyon premye pitit gason yo, èske gen lòt ankò ki montre konsiderasyon pou entansyon Mwen yo? Ki valè pitit gason Mwen yo genyen? Ki valè pèp Mwen an genyen? Tèm “Pitit gason Mwen yo” ki te itilize anvan an se te yon non pou premye pitit gason Mwen yo, men pitit gason Mwen yo ak pèp Mwen an, ki pa t gen wont, te panse se te yon tit onorifik pou tèt pa yo. Pa jwe wòl premye pitit Mwen yo san okenn wont. Èske nou merite tit sa a? Jodi a, sèl moun ki verifye se sila yo ki te plase nan pozisyon enpòtan devan Mwen; moun sa yo jwenn estati premye pitit gason yo. Yo deja gen yon pòsyon nan twòn mwen, kouwòn mwen, glwa mwen, ak wayòm mwen. Mwen ranje tout bagay ak anpil swen. Tout moun ki jodi a resevwa estati premye pitit gason yo tout te sibi gwo doulè, pèsekisyon, ak tribilasyon, ajoute sou sa yo te eksperimante nan fanmi yo depi nesans yo, pwòp pèspektiv pèsonèl yo, travay yo, ak maryaj yo. Premye pitit gason sa yo pa jwenn estati sa a san yo pa peye yon pri; okontrè, yo gentan pase tout aspè lavi a: sa k bon ak sa k pa bon, monte ak desann yo. Tout moun ki te gen gwo estim nan men pèp mond lan anvan sa, e ki t ap viv alèz lakay yo, pa gen okenn pòsyon pami premye pitit gason yo. Yo pa merite pou yo se premye pitit gason yo; yo pote wont sou non Mwen, e Mwen pa vle yo ditou. Pitit gason Mwen yo ak pèp Mwen an, sa Mwen te chwazi yo, gen yon bon repitasyon nan mond lan tou, men yo pa rive nan pye premye pitit gason Mwen yo. Kounye a, Mwen ap itilize sèten moun, men pami yo, anpil pa menm kalifye pou yo se pèp Mwen an. Yo se sèlman objè pou pèdisyon etènèl; y ap itilize yo pou rann mwen sèvis pou yon ti tan, men yo pa fèt pou itilizasyon alontèm. Nan kè M, Mwen deja deside kiyès k ap itilize alontèm. Sa vle di, sila yo Mwen mete nan pozisyon enpòtan se sila yo Mwen renmen, e Mwen te kòmanse itilize yo depi lontan deja. Sa vle di, fonksyon yo deja fikse. Kanta pou moun mwen rayi anpil yo, nan etap sa a, yo sèlman ap itilize yo sou yon baz tanporè. Lè etranje yo vini, se lè sa a yo pral revele premye pitit gason yo klèman ba nou.

Kounye a Mwen egzije nou pou nou grandi rapidman epi montre konsiderasyon pou chay mwen. Chay sa a pa twò gwo, e M ap fè nou fè sèlman sa ki nan kapasite nou. Mwen konnen estati nou; Mwen konnen ki fonksyon nou kapab okipe. Mwen konnen tout bagay sa yo, e mwen konprann bagay sa yo. Mwen jis swete nou menm, pitit gason Mwen yo, ta abandone tèt nou volontèman epi vrèman rive renmen sa Mwen renmen, rayi sa Mwen rayi, fè sa Mwen fè, epi di sa Mwen di. Pa kite ni espas, jewografi, tan, oswa okenn lòt moun limite nou. Se volonte Mwen pou, kèlkeswa kote nou ye a, lespri nou ka lib epi chak grenn nan nou ka kanpe djanm nan pozisyon premye pitit gason Mwen yo. Kiyès k ap ofri tout li menm ban Mwen jodi a? Kiyès ki depanse tèt yo ak tout kè pou Mwen? Kilès ki rete reveye lannwit kou lajounen pou Mwen? Kilès ki jere zafè kay Mwen yo pou Mwen? Kilès ki soulaje chay ki sou zepòl Mwen yo pou Mwen? Èske se pa pitit gason Mwen yo ye? Tout sa M fè se pou M pèfeksyone pitit gason Mwen yo, e li fèt pou sevi pitit gason M yo. Èske w konprann? Tout bagay se pou premye pitit gason Mwen yo, e Mwen pa janm fè erè. Pa panse Mwen jije moun mal, epi pa panse Mwen meprize ou. Pa sipoze ke Mwen pa byen itilize gwo talan, oswa ke Mwen te fè yon erè lè M pa t predestine ou. Reyalite a sèke ou pa merite sa! Èske w konnen sa? Kounye a, M pral konfime kèk bagay pou nou: Nenpòt moun ki pwovoke kòlè Mwen souvan, epi ki souvan sibi kritik oswa tayad Mwen, sètènman sibi rayisman Mwen. Moun konsa ap mouri san mank—sa a pa gen chanjman posib. Mwen te di Mwen pap taye premye pitit gason Mwen yo ankò, paske moun sa yo gentan sibi gwo eprèv Mwen yo e Mwen jwenn yo diy. Si M gade yon moun mal, moun sa a an danje. Èske w pa pè? Anpil moun pral mouri kou pawol Mwen yo soti nan bouch Mwen. Sepandan, gen kèk ki ap toujou viv nan lachè yo; se sèlman lespri yo ki ap mouri. Endikatè ki pi klè a se ke yo pa posede travay Sentespri an e yo pa soumèt anba okenn restriksyon. (Yo deja kòwompi pa Satan nan yon nivo pwofon.) Kanta pou lè pou lavi yo fini an, Mwen te fè aranjman apwopriye epi Mwen fikse yon tan espesifik. Lanmò lespri yo pa ka rann Mwen okenn gwo sèvis; M ap itilize kò yo pou demontre mèvèy zèv Mwen yo. Apati de sa, tout moun pral totalman konvenki; y ap bay lwanj san fen, e pap gen okenn moun ki p ap gen lakrentif ni tranble devan Mwen. Mwen pa pran okenn detay alalejè; tout moun dwe viv oswa mouri pou Mwen, e pèsonn pa ka ale toutan yo pa fin fè sèvis yo pou Mwen. Menm Satan pa ka retounen nan twou san fon an toutan li pa fin fè sèvis li pou mwen. Chak pa M fè djanm e sekirize, e sou tè ki solid; pa gen okenn pa M fè ki pa fèm—pa menm yon ti kras.

Kiyès ki ta oze konpare avè M? Kiyès ki ta oze opoze avè M? M ap frape ou atè touswit! M pap kite okenn tras, epi chè ou ap disparèt nèt tou; sa a se absoliman vre. Lè m di bagay sa yo, Mwen aji sou yo touswit, e pap gen okenn retou. Mond lan ap depafini jou apre jou, e jou apre jou moun ap peri. A chak jou k ap pase, Wayòm Mwen an ap pran fòm e premye pitit gason Mwen yo ap grandi. Jou apre jou, kòlè M ap grandi, chatiman M ap vin pi sevè, e pawòl Mwen ap vin pi di. Nou toujou ap tann pou m pale avèk nou pi dous, e pou ton M vin pi lejè, men reflechi ankò! Ton Mwen an depann de ki kalite moun Mwen gen pou Mwen fè fas avèk yo. Pou sila yo Mwen renmen yo, ton Mwen an dous epi li toujou rekonfòtan, men pou nou menm, Mwen ka montre sèlman nou severite ak jijman, anplis de sa, Mwen ajoute chatiman ak kòlè. San pèsonn pa rann li kont, sitiyasyon an nan chak peyi nan mond lan ap vin gen plis tansyon, l ap kraze epi l ap plonje nan dezòd total chak jou ki pase. Tout Lidè nan chak peyi yo espere pran pouvwa a nan fen an. Yo pa menm rann yo kont ke chatiman Mwen an deja sou yo. Yo ap chèche pran pouvwa Mwen an—men pa yo a se jis yon rèv vid! Menm lidè Nasyonzini an dwe mande padon devan Mwen. Move zèv li fè yo anpil. Kounye a se lè chatiman an, epi Mwen pap kite l soti ladan l fasil. Tout moun ki gen pouvwa dwe kite pouvwa a; se Mwen sèl ki merite gouvène sou tout bagay yo. Tout bagay depann de mwen; san mansyone kèk etranje, tout bagay depann de mwen. M ap frape imedyatman nenpòt moun ki egzamine Mwen an pwofondè, paske se jis la a travay Mwen rive. Chak jou gen nouvo revelasyon; chak jou gen nouvo limyè. Tout bagay ap vin pi konplè. Dènye jou Satan ap vin pi pre e pi evidan.


Chapit 84

Paske yo manke konesans sou Mwen, lèzòm te deranje jesyon Mwen e sabote plan Mwen yo yon pakèt fwa, men, yo pa t janm kapab anpeche Mwen fè yon pa an avan. Se paske, Mwen se yon Bondye ki gen sajès. Nan Mwen gen yon sajès enfini, epi nan Mwen gen mistè ensondab e san limit. Depi nan tan nou pa sonje jouk nan letènite, lèzòm pa t janm kapab, e yo p ap janm kapab dekouvri ak konprann mistè sa yo nèt. Èske se pa konsa sa ye? Non sèlman chak pawòl Mwen di gen sajès ladan l, men chak pawòl gen mistè Mwen kache ladan l tou. Avèk Mwen, tout bagay se mistè; tout sa ki gen rapò ak Mwen se mistè. Jodi a, nou wè yon mistè sèlman; sa vle di, nou wè Moun Mwen ye a, men nou poko dekouvri mistè sa a ki kache anndan L. Lèzòm kapab antre nan wayòm Mwen an sèlman lè yo swiv direksyon Mwen; sinon, yo pral peri ansanm ak mond lan epi yo pral tounen sann. Mwen se Bondye konplè a menm; Mwen pa lòt moun ke Bondye Li menm. Ansyen pawòl yo, tankou “manifestasyon Bondye,” pa alamòd ankò; yo se vye bagay ki fin demode e ki pa aplikab ankò. Konbyen nan nou ki rive wè sa klè? Konbyen nan nou ki te janm gen yon konviksyon konsa sou Mwen? Se Mwen menm ki dwe eksplike epi montre tout bagay klèman.

Wayòm Satan an detwi, epi moun ki ladan l yo ap fin rann Mwen sèvis anvan lontan. Y ap mete yo deyò nan kay Mwen youn apre lòt; sa vle di, jodi a, vrè figi tout moun ki t ap degize tèt yo sou plizyè fòm vin devwale, epi yo tout pral retire nan wayòm Mwen an. Sonje sa! Depi jodi a, tout moun Mwen abandone yo, ansanm ak moun Mwen te abandone nan tan pase yo, se moun k ap jwe wòl sèlman; yo se fo moun, yo t ap sèlman fè teyat devan Mwen, epi lè pyès teyat la fini, yo dwe kite sèn nan. Moun ki vrèman pitit gason M yo pral rantre ofisyèlman nan wayòm Mwen an pou yo resevwa lanmou M epi jwi benediksyon Mwen te pare pou nou depi lontan an. Benediksyon pou premye pitit gason yo! Paske Mwen te fòme nou davans, kounye a nou kalifye pou Mwen sèvi avèk nou. Nou dwe kwè M se Bondye ki gen tout pouvwa a. Bagay moun pa ka fè, Mwen menm, Mwen kapab fè yo san okenn difikilte, epi pa gen okenn dout sou sa. Pa panse nou pa kapab fè anyen e nou pa diy pou nou premye pitit gason Mwen yo. Nou vrèman diy! Se paske tout bagay depann de Mwen pou yo fèt; se sou Mwen yo tout konte pou yo akonpli. Poukisa se kounye a nou santi nou gen yon nivo espirityèl konsa? Se tou senpleman paske lè pou Mwen sèvi ak nou toutbon an poko rive. Gwo talan pa ka sèvi pou bagay ki pa enpòtan; èske nou konprann? Nan tout mond ki nan linivè a, èske se sèlman nan yon ti peyi tankou Lachin nou pral rete? Sa vle di, yo pral ba nou tout moun ki nan mond sa pou nou pran swen epi dirije yo, paske nou se premye pitit gason yo, epi se responsablite nou pou n gide frè nou yo. Konnen sa byen! Mwen se Bondye ki gen tout pouvwa a! M ap mete aksan sou sa ankò: se Mwen ki pèmèt nou jwi, epi se Mwen menm k ap travay; Sentespri a ap travay tout kote epi Li ap gide nou pèsonèlman.

Nan tan lontan, moun yo pa t konprann sali Mwen menm. Kounye a, èske nou konprann? Gen plizyè aspè nan sali Mwen an: Youn ladan yo se, pou kèk moun, pa gen okenn predestinasyon ditou, sa vle di yo pa kapab jwi gras Mwen ditou; yon lòt aspè se moun ki te predestine okòmansman, ki jwi gras Mwen pandan yon sèten tan, men aprè yon tan, ki se yon tan Mwen te predestine, Mwen pral elimine yo, epi lavi yo pral fini nèt. Gen yon lòt aspè ankò: gen moun Mwen te predestine e chwazi, epi ki jwi benediksyon etènèl; yo jwi gras Mwen depi nan kòmansman jouk nan fen, sa gen ladan l difikilte yo te sibi anvan ak aprè yo te aksepte Mwen, ansanm ak limyè ak eklèsisman yo te resevwa aprè yo fin aksepte Mwen. Depi kounye a, yo pral kòmanse jwi benediksyon; sa vle di, Mwen pral fin sove moun sa yo nèt. Sa a se ekspresyon ki pi klè ki montre gwo travay Mwen an fin akonpli. Alò, de kisa benediksyon yo ap pale? Kite Mwen mande nou: Kisa nou vle fè plis? Kisa nou pi deteste? Ki sa nou plis espere jwenn? Nan tan lontan, nou te andire doulè ak difikilte, tout sa se te pou nou te kapab genyen Mwen epi pou lavi nou te kapab grandi; bagay sa yo fè pati gras la. “Benediksyon” vle di alavni, nou p ap gen bagay nou deteste yo ankò; sa vle di, bagay sa yo p ap prezan ankò nan lavi nou toutbon; yo pral disparèt nèt devan je nou. Fanmi, travay, madanm, mari, pitit, zanmi ak fanmi pwòch, e menm twa repa nou manje chak jou nou pa renmen yo, tout bagay sa yo pral disparèt. (Sa vle di nou p ap anba limit tan ankò, epi nou pral soti nèt nan lachè a. Se sèlman lè lespri ou fin jwenn satisfaksyon ou ka kenbe kò ou; men sa fè referans ak kò nou, se pa lachè a. Nou pral vin lib nèt epi nou pral depase tout limit. Sa a se mirak ki pi gwo e klè Bondye fè depi lè Li te kreye lemonn.) Yo pral retire tout patikil tè ki nan kò nou, epi nou pral tounen kò espirityèl nèt, ki sen e ki san okenn tach, ki kapab vwayaje nan tout linivè a pou rive jouk nan bout latè. Depi lè sa a, nou pral libere anba tout traka lave ak fwote sa yo tou, epi nou pral senpleman jwi tout bagay nèt ale. Depi lè sa a, nou p ap panse ak maryaj ankò (paske se fen M ap mete nan yon epòk, se pa kreye M ap kreye lemonn), epi p ap gen doulè akouchman ankò, ki se youn nan doulè ki pi atwòs pou fanm. Nan tan k ap vini an, nou p ap bezwen travay oswa redi ankò. Nou pral plonje nèt nan anbrase lanmou Mwen an, pou nou jwi benediksyon Mwen ba nou yo. Sa sèten nèt. Pandan nou ap jwi benediksyon sa yo, gras la ap kontinye swiv nou. Tout sa Mwen prepare pou nou—sa vle di, trezò ki ra epi ki gen anpil valè ki soti toupatou nan lemonn—pral vin pou nou. Kounye a, nou pa kapab ni konsevwa ni imajine tout bagay sa yo, epi pèsonn pa t janm jwi bagay sa yo anvan. Lè benediksyon sa yo va rive sou nou, nou pral kontan anpil nèt ale—men pa bliye tout bagay sa yo se gras a gwo pouvwa Mwen an, nan aksyon Mwen, nan dwati Mwen, e plis toujou, nan majeste Mwen. (M ap fè gras ak moun Mwen chwazi fè gras, epi M ap gen mizèrikòd pou moun Mwen chwazi gen mizèrikòd.) Lè sa a, nou p ap gen paran ankò, epi p ap gen okenn lyen san ankò. Nou tout se moun Mwen renmen, pitit gason Mwen renmen anpil yo. Depi lè sa a, pèsonn p ap oze toupizi nou. Se pral yon tan pou nou grandi pou nou vin granmoun, epi se pral yon tan kote nou pral dirije yon pakèt nasyon avèk yon baton fè! Kiyès ki ta oze anpeche pitit gason Mwen renmen anpil yo? Ki moun ki ta oze atake yo? Tout moun pral gen krentif pou pitit gason Mwen renmen anpil yo, paske Papa a jwenn glwa li. Tout bagay pèsonn pa t ap janm kapab imajine pral parèt devan je nou; yo pral san limit, san fen, e yo p ap janm fini. Nan yon tan ki pa twò lwen, se sèten nou p ap boule anba solèy la, ni nou p ap sibi chalè ki ap toumante nou; nou p ap soufri akoz fredi, ni nou p ap santi lapli, nèj oswa van touche nou. Se paske Mwen renmen nou, epi se pral yon monn ki chaje nèt ak lanmou Mwen. Mwen pral ban nou tout sa nou vle, epi Mwen pral prepare pou nou tout sa nou bezwen. Kiyès ki ta oze di Mwen pa dwat? Mwen pral frape ou atè tousuit, paske Mwen te deja di kòlè Mwen (kont mechan yo) ap dire pou letènite, epi Mwen p ap diminye li menm yon ti kras; men an menm tan tou, lanmou Mwen (pou pitit gason Mwen renmen anpil yo) ap dire pou toutan, epi Mwen p ap kenbe l pou Mwen menm yon ti kras.

Jodi a, moun ki tande pawòl Mwen yo tankou yon jijman se moun ki pa nan bon eta espirityèl. Sepandan, lè yo rive dekouvri sa, Sentespri a ap gentan abandone yo. Nan tout linivè a, se pami nou yo chwazi premye pitit gason yo, tandiske pitit gason yo ak pèp la reprezante sèlman yon ti pati nan nou. Mwen mete aksan sou tout linivè a, sa vle di, yo chwazi pitit gason yo ak pèp la nan tout nasyon ki sou latè. Èske nou konprann? Poukisa Mwen kontinye mete aksan sou nesesite pou premye pitit gason yo grandi byen vit epi ale dirije moun lòt nasyon sa yo? Èske nou konprann vrè sans pawòl Mwen yo? Se paske Lachin se yon nasyon Mwen modi; se li menm ki te pèsekite Mwen plis, epi se li menm Mwen pi deteste. Konnen sa! Mwen menm ak premye pitit gason Mwen yo soti nan syèl la e nou se pèp inivèsèl la; nou pa fè pati okenn nasyon an patikilye. Nou dwe sispann rete kole sou lide lèzòm yo! Rezon an se paske Moun Mwen ye a deja parèt devan nou. Se Mwen ki bay desizyon sou tout bagay. Èske nou konn pawòl Mwen yo pa kè? Poukisa Mwen di gen mwens ak mwens moun pami nou, epi manm yo vin rafine pi plis? Se paske gras delivrans Mwen an ap gaye ti kras pa ti kras nan linivè a. Moun yo elimine yo, ki te aksepte non Mwen, se yo menm ki te rann sèvis pou pèfeksyone premye pitit gason yo. Èske nou konprann? Poukisa Mwen di yo tout se moun ki te rann sèvis pou pitit gason Mwen yo? Kounye a, nou konprann sa toutbon, pa vre? Vrèmanvre, kantite a piti anpil; pa gen anpil ladan yo ditou. Sepandan, moun sa yo te jwenn anpil avantaj gras ak pitit gason Mwen yo, epi yo te jwi anpil nan gras Mwen—se poutèt sa Mwen te di se dènye fwa Mwen ap sove ras lòm nan. Kounye a, nou konnen vrè sans pawòl Mwen yo! Mwen pral pini sevèman nenpòt moun ki opoze ak Mwen, epi Mwen pral vire fas Mwen sou nenpòt moun ki soutni Mwen. Se paske, depi nan kòmansman, Mwen te toujou yon Bondye ki gen majeste e ki dwat, epi tout bagay pral parèt aklè devan nou. Mwen travay rapid nan yon fason ki estrawòdinè, epi talè konsa, bagay estrawòdinè moun pa ta janm imajine pral rive. Mwen vle di, tousuit e talè konsa. Èske nou konprann? Chèche rantre nan lavi a san pèdi tan! Pitit gason Mwen renmen anpil yo, tout bagay yo la pou nou, epi tout bagay egziste poutèt nou.


Chapit 100

Mwen rayi tout moun Mwen pa t predestine ni chwazi yo. Se poutèt sa, Mwen dwe mete moun sa yo deyò lakay Mwen youn apre lòt, pou tanp Mwen ka sen e san tach, pou lakay Mwen toujou rete nouvo e pa janm vin ansyen, pou non Mwen ki sen an pwoklame pou tout tan, epi pou pèp Mwen ki sen an se moun M renmen. Yon kalite sèn konsa, yon kalite kay konsa, yon kalite wayòm konsa se objektif Mwen ak kote Mwen rete; se baz kote M te kreye tout bagay. Pèsonn pa kapab souke l ni chanje l. Se sèlman Mwen menm ak pitit gason Mwen renmen yo k ap viv ansanm ladan l, e Mwen p ap pèmèt pèsonn pilonnen l anba pye, Mwen p ap pèmèt okenn bagay okipe l, alevwa pou M ta pèmèt okenn bagay dezagreyab rive. Tout bagay pral se lwanj ak aklamasyon, e tout bagay pral se yon sèn lèzòm pa ka imajine. Mwen sèlman swete nou ofri tout efò nou ban Mwen ak tout kè nou, tout lespri nou ak tout fòs nou. Kit se jodi a, kit se demen, kit nou se moun ki rann sèvis pou Mwen, kit nou se moun ki resevwa benediksyon, nou tout dwe bay mezi fòs nou pou wayòm Mwen an. Se yon obligasyon tout moun ki te kreye dwe pran sou yo, e li dwe fèt epi aplike konsa. Pou bote wayòm Mwen an toujou rete nouvo, e pou lakay Mwen rete ann amoni epi ini, Mwen pral manevre tout bagay pou yo rann sèvis. Pèsonn pa gen dwa defye Mwen, e nenpòt moun ki fè sa dwe sibi jijman epi jwenn madichon. Kounye a, madichon Mwen yo kòmanse tonbe sou chak nasyon ak chak pèp, e madichon Mwen yo pi sevè toujou pase jijman Mwen. Kounye a se moman pou kòmanse kondane tout moun, se poutèt sa yo di se madichon. Se paske kounye a se dènye epòk la, se pa tan kreyasyon an. Piske epòk yo chanje, kounye a vitès travay Mwen an vin trè diferan. Akoz bezwen travay Mwen an, moun Mwen bezwen yo diferan tou: moun yo dwe abandone yo, yo pral abandone yo; moun yo dwe koupe jete yo, yo pral koupe yo jete; moun yo dwe touye yo, yo pral touye yo; e moun yo dwe kite yo, fòk yo kite yo. Sa a se yon tandans inevitab ki pa depann de volonte lèzòm, e pèsonn pa kapab chanje sa. Sa dwe fèt selon entansyon Mwen yo! Mwen abandone moun Mwen vle abandone, e Mwen elimine moun Mwen vle elimine; pèsonn pa dwe aji jan li vle. Mwen kite moun Mwen vle kite, e Mwen renmen moun Mwen vle renmen; sa dwe fèt selon entansyon Mwen yo! Mwen pa aji selon santiman lachè; nan Mwen, gen sèlman jistis, jijman ak kòlè — pa gen okenn santiman lachè ditou. Pa gen menm yon ti tras lèzòm nan Mwen, paske se Bondye menm Mwen ye, se Bondye an pèsòn Mwen ye. Piske tout moun wè limanite Mwen, men yo pa wè divinite Mwen, yo vrèman avèg! Yo vrèman gen tèt yo nan dezòd!

Nou dwe kenbe sa Mwen di nou an nan kè nou, nou dwe konprann kè Mwen atravè pawòl Mwen yo epi pran chay Mwen an an konsiderasyon. Konsa, n ap vin konnen tout puisans Mwen e n ap wè moun Mwen ye a. Paske pawòl Mwen yo se pawòl ki gen sajès, pèsonn pa kapab konprann prensip oswa règ ki dèyè pawòl Mwen yo. Moun panse Mwen ap aji avèk twonpri ak riz, e yo pa rive konnen Mwen atravè pawòl Mwen yo; okontrè, yo blasfeme kont Mwen. Ala yo avèg e yo inyoran! Yo pa gen menm yon ti kras disènman. Chak fraz Mwen di gen otorite ak jijman ladan l, e pèsonn pa kapab chanje pawòl Mwen yo. Depi pawòl Mwen yo soti, bagay yo ap akonpli san mank dapre pawòl Mwen yo; sa a se dispozisyon Mwen. Pawòl Mwen yo se otorite, e nenpòt moun ki modifye yo ofanse chatiman Mwen, e Mwen dwe frape l. Nan ka ki grav, yo detwi pwòp lavi yo epi yo ale kote mò yo ye a, oswa nan twou san fon an. Sa a se sèl fason Mwen aji avèk limanite, e lèzòm pa gen okenn mwayen pou chanje sa — sa a se dekrè administratif Mwen an. Sonje sa! Pèsonn pa gen dwa vyole dekrè Mwen an; tout bagay dwe fèt selon entansyon Mwen yo! Nan tan pase yo, Mwen te twò toleran avèk nou, e nou te sèlman rankontre pawòl Mwen yo. Pawòl Mwen te di sou frape moun yo poko tounen reyalite. Men, apati jodi a, tout kalamite yo (sa ki konsène dekrè administratif Mwen yo) pral vini youn apre lòt pou pini tout moun ki pa sou menm liy ak entansyon Mwen yo. Fòk reyalite yo parèt — sinon, moun pa t ap kapab wè kòlè Mwen, e yo t ap lage kò yo nan debòch ankò e ankò. Sa a se yon etap nan plan jesyon Mwen an, e se fason Mwen fè pwochen etap travay Mwen an. Mwen di nou sa davans pou nou ka evite komèt ofans epi soufri pèdisyon pou toutan. Sa vle di, apati jodi a, Mwen pral fè tout moun, eksepte premye pitit gason Mwen yo, pran plas pa yo selon entansyon Mwen yo, e Mwen pral chatye yo youn apre lòt. Mwen p ap kite menm yon sèl ladan yo chape. Nou mèt oze lage kò nou nan debòch ankò! Ou mèt oze fè rebèl ankò! Mwen te di sa deja: Mwen jis anvè tout moun, Mwen pa gen menm yon ti tras santiman, e sa sèvi pou montre pèsonn pa dwe ofanse dispozisyon Mwen. Sa a se moun Mwen ye a. Pèsonn pa kapab chanje sa. Tout moun tande pawòl Mwen yo, e tout moun wè figi Mwen ki plen glwa. Tout moun dwe soumèt devan Mwen nèt ale e san okenn rezèv — sa a se dekrè administratif Mwen an. Tout moun nan tout linivè a ak nan bout latè yo dwe fè lwanj pou Mwen epi ban Mwen glwa, paske se sèl Bondye a menm Mwen ye, paske se Bondye an pèsòn Mwen ye. Pèsonn pa kapab chanje pawòl Mwen yo ni fason Mwen chwazi mo Mwen yo, ni fason Mwen pale ak konpòte Mwen, paske tout bagay sa yo se bagay ki pou Mwen sèlman, bagay Mwen genyen depi nan tan ki pi ansyen yo e ki pral egziste pou toutan.

Moun yo gen entansyon pou teste Mwen, e yo vle jwenn nan pawòl Mwen yo yon bagay yo kapab sèvi kont Mwen, pou yo ka kalomnye M. Èske se pou w kalomnye M? Èske se pou moun jije M nenpòt jan? Èske se pou moun pale de afè M nenpòt jan? Nou vrèman se yon bann moun ki pa konnen sa ki bon pou nou! Nou pa konnen Mwen ditou! Kisa Mòn Siyon an ye? Kisa kote Mwen rete a ye? Kisa bon peyi Kanaan an ye? Kisa baz kote Mwen te kreye tout bagay la ye? Poukisa, pandan dènye jou sa yo, Mwen kontinye ap mansyone mo sa yo? Mòn Siyon an, kote Mwen rete a, bon peyi Kanaan an, baz kote Mwen te kreye tout bagay la — tout sa yo se an referans ak moun Mwen ye a (an referans ak kò a). Tout moun panse bagay sa yo se kote ki egziste fizikman. Moun Mwen ye a se Mòn Siyon; se kote Mwen rete a. Nenpòt moun ki antre nan domèn espirityèl la ap monte sou Mòn Siyon epi l ap antre kote Mwen rete a. Mwen te kreye tout bagay anndan moun Mwen ye a; sa vle di, tout bagay te kreye anndan kò a, se poutèt sa se baz la. Poukisa Mwen di nou pral retounen nan kò a ansanm avè M ankò? Se la sans orijinal la ye. Tout non sa yo, menm jan ak non “Bondye” a, pa gen okenn sans nan yo menm; okontrè, se diferan non Mwen bay diferan kote. Se poutèt sa, pa bay sans literal yo twòp enpòtans; konsantre sèlman sou tande pawòl Mwen yo. Nou dwe wè yo konsa; se lè sa a n ap kapab konprann entansyon Mwen yo. Poukisa Mwen toujou ap raple nou gen sajès nan pawòl Mwen yo? Konbyen nan nou ki te reflechi sou sans ki dèyè sa? Nou tout ap analize avègleman e nou manke bon sans!

Jiska kounye a, nou toujou pa konprann pifò bagay Mwen te di nan tan pase yo. Nou toujou nan dout e nou pa kapab satisfè kè Mwen. Nenpòt lè nou vin sèten de chak fraz Mwen di, se lè sa a lavi nou ap vin gen matirite. Pou Mwen, yon jou se tankou mil ane, e mil ane se tankou yon jou; kijan nou konsidere tan Mwen pale a? Ki jan nou ta esplike l? Nou mal entèprete l! Anplis, pifò moun ap diskite avèk Mwen sou sa, paske yo vle jwenn yon bagay pou sèvi kont Mwen — nou pa konnen sa ki bon pou nou! Fè atansyon, sinon Mwen pral frape w! Lè jou a rive kote tout bagay vin klè, n ap konprann tout bagay nèt. Mwen toujou pa di nou sa kounye a. (Kounye a se moman pou revele moun; tout moun dwe fè atansyon epi veye pou yo ka satisfè entansyon Mwen yo.) Mwen pral revele tout moun atravè pawòl Mwen yo, e vrè fòm yo pral parèt aklè pou montre si yo vrè oswa si yo fo. Si yon moun se yon pwostitye oswa yon jezabel, Mwen dwe revele l. Mwen te di sa deja: Mwen fè bagay yo san Mwen pa leve menm yon dwèt, e Mwen sèvi sèlman ak pawòl Mwen yo pou revele moun. Mwen pa pè okenn degizman; depi pawòl Mwen yo soti, ou oblije montre vrè fòm ou, e kèlkeswa jan ou byen degize tèt ou, Mwen pral wè atravè l san mank. Sa a se prensip aksyon Mwen yo — Mwen sèvi sèlman ak pawòl, san Mwen pa depanse okenn fòs ditou. Moun ap swe pou konnen si pawòl Mwen yo pral akonpli oswa si yo p ap akonpli, e yo vin enkyete poutèt Mwen epi yo fè tèt chaje pou Mwen, men efò sa yo pa vrèman nesesè; se yon pri yo peye pou granmesi. W ap enkyete pou Mwen, men èske pwòp lavi pa w vin gen matirite? E pwòp desten pa w menm? Mande tèt ou sa souvan epi pa fè bagay yo alalejè. Tout moun ta dwe pran travay Mwen an an konsiderasyon, epi atravè aksyon Mwen yo ak pawòl Mwen yo, wè moun Mwen ye a, pou yo vin konnen Mwen pi plis — pou yo konnen tout puisans Mwen, konnen sajès Mwen, konnen mwayen ak metòd Mwen te itilize pou kreye tout bagay — epi konsa, fè lwanj pou Mwen san rete. Mwen pral fè tout moun wè sou kiyès Mwen mete men dekrè administratif Mwen yo, sou kiyès Mwen ap travay, sa Mwen vle fè, ak sa Mwen vle akonpli. Se yon bagay chak grenn moun dwe atenn, paske sa a se dekrè administratif Mwen an. Mwen pral akonpli sa Mwen di. Pèsonn pa dwe analize pawòl Mwen yo nenpòt jan; tout moun dwe wè prensip ki dèyè aksyon Mwen yo atravè pawòl Mwen yo, epi atravè pawòl Mwen yo, konnen kisa kòlè Mwen ye, kisa madichon Mwen ye, ak kisa jijman Mwen ye. Tout bagay sa yo chita sou pawòl Mwen yo, se bagay chak grenn moun dwe wè, e anplis, yo dwe wè yo nan chak grenn pawòl Mwen yo.


Chapit 104

Tout moun, evènman ak bagay ki deyò Mwen yo pral disparèt nèt, tandiske tout moun, evènman ak bagay ki anndan Mwen yo pral resevwa tout bagay nan men Mwen, ak antre nan laglwa ansanm avèk Mwen, antre nan Mòn Siyon Mwen an, nan kote Mwen rete a, epi y ap viv ansanm avèk Mwen pou toutan. Mwen te kreye tout bagay okòmansman, e Mwen pral fini travay Mwen an nan fen an. Mwen pral egziste epi gouvène kòm Wa pou toutan tou. Pandan peryòd tranzisyon sa a, Mwen ap dirije epi kòmande tout linivè a tou. Pèsonn pa kapab retire otorite Mwen, paske se Mwen menm sèl ki Bondye. Anplis de sa, Mwen gen pouvwa pou Mwen bay premye pitit gason Mwen yo otorite Mwen, pou yo kapab gouvène kòm wa ansanm avèk Mwen. Bagay sa yo ap egziste pou toutan, e yo p ap janm ka chanje. Sa a se dekrè administratif Mwen an. (Kèlkeswa kote Mwen pale de dekrè administratif Mwen an, Mwen ap pale de sa k ap pase nan wayòm Mwen an ak sa ki pral egziste pou toutan e ki pap janm ka chanje.) Tout moun dwe konvenki ak tout kè yo, epi yo dwe wè gwo pouvwa Mwen nan moun Mwen renmen yo. Pèsonn pa kapab dezonore non Mwen; nenpòt moun ki fè sa dwe soti la a! Se pa paske Mwen san pitye, men se paske ou pa dwat. Si ou ofanse chatiman Mwen, Mwen pral regle sa avè w epi fè w pa janm ka viv ankò. (Natirèlman, tout sa konsène moun ki pa premye pitit gason Mwen yo.) Kalite fatra sa yo pa gen plas nan kay Mwen an, kidonk fè vit, soti la a! Pa pèdi yon minit, oswa menm yon segonn! Ou dwe fè sa Mwen di, sinon Mwen ap detwi w ak yon sèl pawòl. Ann wè si w ap toujou ezite, si w ap toujou twonpe moun. Lè w kanpe devan Mwen, w ap pale pawòl san sans epi w ap ban Mwen manti nan figi Mwen. Fè vit, ale! Tan Mwen genyen pou kalite bagay sa yo limite. (Lè lè a rive pou moun sa yo rann sèvis, y ap rann sèvis; epi lè lè a rive pou yo ale, yo prale. Mwen fè bagay yo avèk sajès; yo pa janm fèt yon minit ni yon segonn anvan oswa apre lè yo dwe fèt, e yo pa janm devye menm yon ti kras. Tout aksyon Mwen yo jis e yo egzat nèt.) Sepandan, konsènan premye pitit gason Mwen yo, Mwen gen yon tolerans san limit, epi lanmou Mwen pou nou etènèl, sa ki pèmèt nou jwi bon benediksyon ansanm avèk Mwen pou toutan epi viv pou tout letènite. Pandan tan sa a, nou p ap janm sibi okenn echèk ni gen pou pase anba jijman Mwen. (Sa fè referans ak lè nou kòmanse jwi benediksyon yo.) Sa a se benediksyon ki san limit la ak pwomès Mwen te fè premye pitit gason Mwen yo lè Mwen te kreye mond lan. Nou dwe wè dwati Mwen ladan l: Mwen renmen moun Mwen te predestine yo, epi Mwen rayi moun Mwen te abandone ak elimine yo, pou toutan.

Antanke premye pitit gason Mwen yo, nou tout ta dwe kenbe pwòp devwa pa nou epi rete fèm nan pwòp pozisyon nou. Se pou nou premye fwi mi ki anlve devan Mwen, epi aksepte enspeksyon pèsonèl Mwen, yon fason pou nou kapab demontre imaj gloriye Mwen an nan lavi nou, epi pou limyè gloriye Mwen an kapab klere nan figi nou, pou pawòl Mwen yo kapab simaye ak bouch nou, pou nou kapab dirije wayòm Mwen an, epi pou nou kapab dirije pèp Mwen an. La a, Mwen mansyone “premye fwi mi”, ansanm ak tèm tankou “anlve”. Kisa “premye fwi mi” yo ye? Daprè konsepsyon moun yo, yo panse se premye gwoup moun ki anlve yo, oswa moun k ap pote laviktwa yo, oswa moun ki se premye pitit gason. Tout bagay sa yo se fo rezònman ak entèpretasyon enkòrèk pawòl Mwen yo. Premye fwi mi yo se moun ki te resevwa revelasyon nan men Mwen epi ki te resevwa otorite nan men Mwen. Tèm “premye mi” an fè referans ak moun ki nan posesyon Mwen, epi Mwen te predestine e chwazi yo. “Premye mi” pa vle di “premye nan yon sekans”. “Premye fwi mi” yo pa bagay materyèl je lèzòm kapab wè. Sa yo rele “fwi” sa yo fè referans ak bagay ki bay bon odè (sa a se yon siyifikasyon senbolik); sa vle di, yo fè referans ak moun ki kapab viv jan Mwen vle a, manifeste Mwen, epi viv ansanm avèk Mwen pou toutan. Lè Mwen pale de “fwi”, Mwen ap fè referans ak tout pitit Mwen yo ak pèp Mwen an, tandiske “premye fwi mi” yo fè referans ak premye pitit gason Mwen yo ki pral gouvène kòm wa ansanm avèk Mwen. Kidonk, “premye mi” ta dwe eksplike kòm sa ki pote otorite; se sa ki vrè siyifikasyon li. “Anlve” pa vle di yo pran moun nan yon kote ki ba pou mennen l nan yon kote ki wo, jan moun ta ka imajine; sa se yon gwo konsepsyon enkòrèk. “Anlve” fè referans ak aksyon kote Mwen predestine epi apre sa Mwen chwazi moun yo. Li konsène tout moun Mwen te predestine epi chwazi yo. Tout moun ki te resevwa estati premye pitit gason oswa pitit gason, oswa ki se pèp Bondye a, se moun ki anlve. Sa a se bagay ki pa koresponn ak konsepsyon moun yo menm. Tout moun ki pral gen yon pati nan kay Mwen an nan lavni se moun ki anlve devan Mwen. Sa a se yon verite absoli, ki p ap janm chanje e pèsonn pa ka demanti l. Se yon kont-atak kont Satan. Nenpòt moun Mwen te predestine ap anlve devan Mwen.

Kijan yo eksplike “twonpèt sen” an? Kisa nou konprann sou sa? Poukisa yo di li sen e poukisa yo di li deja sonnen? Yo ta dwe eksplike sa apati etap travay Mwen yo epi konprann li apati fason Mwen travay la. Lè jijman Mwen an pibliye bay tout moun, sa fè referans ak lè dispozisyon Mwen revele bay bann ak pakèt nasyon ak pèp yo. Se lè sa a twonpèt sen an sonnen. Sa vle di, Mwen souvan di dispozisyon Mwen sen e pèsonn pa dwe ofanse l; se poutèt sa yo itilize “sen” pou dekri “twonpèt” la. Apati sa, nou wè klèman “twonpèt” la fè referans ak dispozisyon Mwen epi li reprezante sa Mwen ye ak sa Mwen genyen. Nou kapab di tou jijman Mwen an ap fè pwogrè chak jou, kòlè Mwen ap manifeste chak jou, epi madichon Mwen ap tonbe chak jou sou chak bagay ki pa ann akò ak dispozisyon Mwen. Konsa, nou kapab di lè jijman Mwen kòmanse a, se lè twonpèt sen an kòmanse sonnen, epi li kontinye sonnen chak jou, san li pa rete menm pou yon moman, san li pa sispann menm pou yon minit oswa yon segonn. Depi kounye a, twonpèt sen an ap sonnen pi fò toujou pandan gwo dezas yo ap rive ofiramezi. Sa vle di, pandan jijman dwat Mwen an ap revele, dispozisyon Mwen ap vin pi piblik toujou, epi sa Mwen ye ak sa Mwen genyen ap ajoute pi plis toujou nan premye pitit gason Mwen yo. Men fason Mwen pral travay alavni: sou yon bò, soutni epi sove moun Mwen renmen yo; sou lòt bò a, sèvi ak pawòl Mwen yo pou revele tout moun Mwen rayi yo. Sonje sa! Sa a se fason Mwen travay, se etap travay Mwen yo; pa gen okenn erè ladan l. Mwen te planifye sa depi kreyasyon an, epi pèsonn pa kapab chanje l.

Gen anpil pati nan pawòl Mwen yo ki difisil pou moun konprann toujou, se poutèt sa Mwen te amelyore fason Mwen pale ak fason Mwen revele mistè yo. Sa vle di, fason Mwen pale a ap chanje epi amelyore chak jou; chak jou gen yon nouvo fòm ak yon nouvo fason. Sa yo se etap travay Mwen an, epi pèsonn pa kapab chanje yo. Tout moun dwe sèlman pale epi aji ann akò ak sa Mwen di. Sa a se laverite absoli. Mwen te fè aranjman ki apwopriye ni nan moun Mwen ye a ni nan lachè Mwen. Nan chak aksyon ak zèv limanite Mwen an, gen yon aspè nan sajès divinite Mwen an. (Kòm limanite pa posede okenn sajès ditou, lè Mwen di premye pitit gason yo gen sajès Mwen, sa fè referans ak lefètke yo gen dispozisyon sen Mwen an anndan yo.) Lè premye pitit gason yo fè bagay moun fou, se paske nou toujou gen eleman imen anndan nou. Se poutèt sa, nou dwe retire foli imen sa a, fè sa Mwen renmen epi rejte sa Mwen rayi. Nenpòt moun ki soti nan Mwen dwe retounen anndan Mwen; nenpòt moun ki fèt nan Mwen dwe retounen nan laglwa Mwen. Moun Mwen rayi yo, Mwen dwe abandone yo epi koupe relasyon Mwen avèk yo, youn apre lòt. Sa yo se etap travay Mwen an; se jesyon Mwen, epi se plan sis mil ane Mwen te kreye a. Tout moun Mwen abandone yo dwe soumèt yo epi kite Mwen avèk obeyisans. Tout moun Mwen renmen yo dwe fè lwanj pou Mwen akoz benediksyon Mwen te ba yo, yon fason pou non Mwen kapab vin gen plis glwa san parèy toujou, pou limyè gloriye Mwen an ka ajoute sou vizaj gloriye Mwen an, pou yo ka ranpli ak sajès Mwen nan laglwa Mwen, epi pou yo glorifye non Mwen plis toujou nan limyè gloriye Mwen!


Pati De: 

Pawòl Bondye bay Tout Linivè a 

(20 Fevriye 1992 jiska premye Jen 1992)


Chapit 3

Piske yo rele nou pèp Mwen, bagay yo pa jan yo te ye anvan an ankò; nou ta dwe koute pawòl Lespri Mwen yo avèk atansyon epi soumèt devan yo, epi suiv travay Mwen pye pou pye; nou pa dwe separe Lespri Mwen ak chè Mwen, paske Nou se youn nan esans Nou, e, pa nati, Nou pa divize. Nenpòt moun ki ta separe Lespri a ak moun nan, epi ki konsantre swa sou moun nan, swa sou Lespri a, ap sibi pèt, epi sèl sa l ap kapab fè se bwè nan pwòp gode anmè li, e pa gen anyen ankò pou di sou sa. Se sèlman moun ki kapab konsidere Lespri a ak moun nan kòm yon sèl antite ki pa ka separe ki gen ase konesans sou Mwen; lavi ki anndan yo a ap chanje tikras pa tikras. Pou pwochen etap travay Mwen an kapab dewoule san pwoblèm e san antrav, Mwen sèvi ak rafinman pa mwayen pawòl pou mete tout moun ki nan kay Mwen yo aleprèv, epi Mwen sèvi ak metòd travay pou mete moun k ap suiv Mwen yo aleprèv. Nan sikonstans sa yo, nou ka di yo tout pèdi espwa; antanke moun, pa gen youn nan yo ki pa nan yon eta negatif ak pasif, kòmsi tout espas ki antoure yo a te chanje. Gen moun k ap joure Syèl la ak tè a; gen lòt, nan desepsyon yo, ki pran kouraj yo ak de men epi ki aksepte eprèv pawòl Mwen yo; gen lòt ki leve je yo nan syèl la epi ki pouse gwo soupi, ak je yo plen dlo, kòmsi yo te boulvèse anpil poutèt lanmò twò bonè yon tibebe ki fèk fèt; gen lòt ki menm santi se yon wont pou yo viv konsa, epi yo priye Bondye pou L pran yo ale byen vit; gen kèk ki pase tout jounen an ak lespri yo bwouye, kòmsi yo te fèk tonbe malad grav epi yo poko reprann tout bon sans yo; gen kèk ki ale an silans apre yo fin plenyen; epi gen kèk toujou ki fè lwanj Mwen nan plas pa yo, menmsi yo rete yon ti jan negatif. Jodi a, lè tout bagay parèt aklè, Mwen pa bezwen pale ankò de sa ki pase; sa ki pi enpòtan se pou nou toujou kapab fidèl nèt ale nan pozisyon Mwen ban nou jodi a, pou tout sa nou fè jwenn apwobasyon Mwen, epi pou tout sa nou di soti nan ekleraj ak limyè Mwen, epi finalman, pou sa nou viv la reflete imaj Mwen, e pou li se manifestasyon Mwen nèt ale.

Pawòl Mwen yo soti epi yo eksprime nenpòt ki lè, nenpòt ki kote; menm jan an tou, nou ta dwe konnen tèt nou devan Mwen toutan. Paske, apre tou, jodi a pa tankou sa ki te vin anvan, epi sa pa mache ankò pou ou annik vle yon bagay pou ou kapab reyalize l. Okontrè, anba direksyon pawòl Mwen yo, ou dwe kapab metrize kò ou; ou dwe pran pawòl Mwen yo kòm sipò prensipal ou, epi ou pa dwe aji san reflechi. Tout chemen ki mennen legliz la nan pratik reyèl ka jwenn nan pawòl Mwen yo. Moun ki pa aji selon pawòl Mwen yo komèt yon ofans dirèk kont Lespri Mwen, epi Mwen pral detwi yo nèt. Piske bagay yo rive nan sitiyasyon yo ye jodi a, nou pa bezwen santi twòp lapenn ak regrè pou zèv ak aksyon nou te fè nan tan pase. Grandè kè Mwen san limit tankou lanmè yo ak syèl la—ki jan pou kapasite lòm ak konesans li genyen sou Mwen pa ta klè pou Mwen menm jan ak do pwòp men Mwen? Ki moun pami lèzòm ki pa nan men Mwen? Èske ou panse Mwen pa konnen anyen sou wotè espirityèl ou genyen, kòmsi Mwen pa konnen anyen sou sa? Sa enposib! Konsa, lè tout moun rive nan pi gwo dezespwa yo, lè yo pa kapab tann ankò epi yo vle rekòmanse sou yon lòt baz, lè yo vle mande Mwen sa k ap pase, lè gen moun ki lage kò yo nan debòch epi gen lòt ki vin gen lide revòlte, lè gen lòt toujou k ap sèvi fidèlman, Mwen kòmanse dezyèm pati tan jijman an: pirifye pèp Mwen an epi jije l. Sa vle di tou Mwen kòmanse fòme pèp Mwen an ofisyèlman, pou nou kapab nonsèlman rann yon bèl temwayaj pou Mwen, men, plis toujou, ranpòte yon bèl viktwa nan batay pou Mwen nan pozisyon nou okipe antanke pèp Mwen.

Pèp Mwen an ta dwe toujou ap veye pou l pa pran nan riz Satan yo, epi veye pòtay kay Mwen an pou Mwen; nou ta dwe kapab soutni youn lòt epi bay youn lòt sa nou bezwen, pou nou pa tonbe nan pyèj Satan, paske lè sa a li ta twò ta pou nou regrèt. Poukisa M ap fòme nou avèk tout ijans sa a? Poukisa Mwen fè nou konnen sa k ap pase toutbon nan mond espirityèl la? Poukisa Mwen raple nou bagay sa yo epi Mwen egzòte nou san rete? Èske nou janm reflechi sou sa? Èske nou janm medite sou sa jiskaske li vin klè pou nou? Kidonk, nou dwe nonsèlman kapab vin pi maton lè nou bati sou fondasyon tan pase a, men, plis toujou, nou dwe chase bagay ki pa pwòp ki anndan nou yo anba direksyon pawòl jodi a, kite chak pawòl Mwen pran rasin epi fleri nan lespri nou, epi, sa ki pi enpòtan toujou, pou li bay plis fwi. Se paske sa Mwen mande a se pa bèl flè klere ki pouse an kantite, men se fwi an abondans, fwi ki pa gate. Èske nou konprann vrè sans pawòl Mwen yo? Menmsi flè ki nan yon sèr yo anpil tankou zetwal yo pa ka konte, epi yo atire tout foul moun k ap admire yo a, yon fwa yo fennen, yo vin delabre menm jan ak riz Satan yo, epi pèsonn pa enterese nan yo ankò. Men, tout moun van bat ak solèy boule k ap rann temwayaj pou Mwen yo, menmsi flè yo pa bèl, yo pral bay fwi yon fwa flè yo fin fennen, paske se sa Mwen egzije nan men yo. Lè Mwen di pawòl sa yo, nan ki mezi nou konprann yo? Yon fwa flè yo fin fennen epi yo bay fwi, epi lè tout fwi sa yo kapab sèvi pou ban Mwen plezi, M ap fini tout travay Mwen sou tè a, epi M ap kòmanse jwi fwi sajès Mwen!

22 Fevriye 1992


Apandis: 
Revelasyon Mistè ki nan “Pawòl Bondye bay Tout Linivè a”


Sou lavi Pyè

Pyè se te modèl Bondye te bay limanite, yon limyè tout moun te konnen. Poukisa Bondye te leve yon moun ki pa t gen anyen espesyal pou l sèvi kòm egzanp, e poukisa jenerasyon apre jenerasyon te fè lwanj pou li? Li klè, sa lye dirèkteman ak fason li te eksprime lanmou li pou Bondye ansanm ak detèminasyon li pou l renmen Bondye. Kanta pou fason kè Pyè ki te renmen Bondye a te manifeste, ak jan eksperyans lavi l te ye toutbonvre, nou dwe retounen nan Epòk Lagras la pou n egzamine ankò koutim epòk la epi obsève Pyè jan l te ye nan epòk sa a.

Pyè te fèt nan yon fanmi Jwif òdinè ki t ap viv nan fè agrikilti. Paran l yo te konn pran swen tout fanmi an gras ak travay latè, epi se li menm ki te pi gran nan mitan timoun yo; li te gen kat frè ak sè. Natirèlman, sa a pa pati prensipal nan istwa nou an; se Pyè ki pèsonaj santral la. Lè Pyè te gen laj senkan, paran l yo te kòmanse aprann li li. Nan epòk sa a, pèp Jwif la te gen anpil konesans, e yo te espesyalman avanse nan domèn tankou agrikilti, endistri ak komès. Gras ak anviwònman sosyal yo, tou de paran Pyè yo te fè etid siperyè. Malgre yo te soti an pwovens, yo te byen edike e yo te nan menm nivo ak etidyan inivèsite mwayen jodi a. Pyè te fèt nan milye sosyal ki te favorab; kidonk, se te yon chans pou li. Li te entèlijan e li te gen anpil lespri; li te fasil pou l konprann nouvo ide. Apre li te fin kòmanse etid li yo, li te kapab tire konklizyon nan sa l te aprann yo san okenn difikilte. Paran l yo te fyè dèske yo te gen yon pitit gason ki te entèlijan e ki te gen anpil lespri konsa; se poutèt sa, yo te fè gwo sakrifis pou sipòte edikasyon l, avèk espwa ke li t ap rive distenge tèt li epi jwenn yon pozisyon ofisyèl nan sosyete a. San l pa t rann li kont, Pyè te vin enterese ak Bondye. Konsa, lè l te gen katòzan pandan li te nan lekòl segondè, li te santi yon gwo repiyans pou kilti ansyen Lagrès li t ap etidye a; sitou, li te rayi plis toujou pèsonaj yo envante ak evènman imajinè ki nan istwa ansyen Lagrès la. Apati moman sa a, Pyè—ki te fèk antre nan jenès li—te kòmanse chèche konprann lavi moun epi angaje li nan sosyete a. Li pa t remèt paran l yo sakrifis yo te fè pou li yo sou baz konsyans, paske li te wè klèman jan moun yo t ap viv nan yon eta kote yo t ap twonpe tèt yo, y ap mennen yon vi ki pa gen sans, epi y ap detwi pwòp vi yo jis pou yo ka fè konkirans pou jwenn repitasyon ak pwofi. Fason li te wè bagay yo te gen yon gwo rapò ak anviwònman sosyal kote l t ap viv la. Plis moun te gen konesans, se plis relasyon yo ak lòt moun ansanm ak mond enteryè yo te konplike; e konsa, yo te santi espas kote yo t ap viv la te pi vid toujou. Nan sikonstans sa yo, Pyè te konn pase tan lib li ap fè vizit toupatou; pifò moun li te konn vizite yo se te moun nan domèn relijyon. Li sanble ta gen yon santiman vag nan kè l ki te fè l panse petèt relijyon te ka bay repons pou divès kalite kesyon konplike ki gen nan mond kote moun ap viv la; se konsa, san paran l pa t konnen, li te konn al asiste sèvis relijye nan yon sinagòg ki te toupre kay li. Yon ti tan apre, Pyè, yon jèn gason ki te toujou gen bon karaktè e ki te fò nan etid li, te vin rayi ale lekòl. Anba sipèvizyon paran l yo, li te fini lekòl segondè anba fòse; lè l te fin fè sa, se kòmsi li te sòti nan gwo lanmè konesans lan pou l rive sou rivaj, epi li te pran yon gwo souf soulajman—depi lè sa a, li te libere de tout obligasyon lekòl ak tout kontrent.

Apre l te fin lekòl, li te kòmanse ap li tout kalite liv, men lè l te gen disètan, natirèlman li pa t gen anpil eksperyans sou jan mond lan ye an jeneral. Apre l te fin lekòl, li te viv gras ak travay latè, toutpandan li t ap chèche jwenn tan pou l li liv epi asiste sèvis relijye. Paran l yo, ki te gen gwo espwa pou li, te konn bay Syèl la madichon souvan dèske yo te mennen yon “pitit gason rebèl” konsa nan mond lan; men, menm sa pa t ka kanpe sou chemen grangou ak swaf li pou jistis. Pyè te te sibi anpil echèk nan eksperyans li, men li te gen yon kè ki te swaf anpil, e li te grandi rapid menm jan zèb pouse apre lapli. Yon ti tan apre, li te gen “chans” rankontre kèk moun ki te gen gwo pozisyon nan domèn relijye a; kòm li te gen yon gwo dezi, li te kòmanse frekante yo pi souvan, jiskaske li te vin pase prèske tout tan li avèk yo. Pandan l te plonje nankè kontan ak satisfaksyon, toudenkou li te vin reyalize ke pifò nan moun sa yo te kwè ak bouch yo sèlman, san yo pa t kwè nan kè yo. Ki jan Pyè, ki te gen yon nanm dwat e ki te san tach, te ka sipòte yon kou konsa? Li te rann li kont ke prèske tout moun li te frekante yo te tankou bèt sovaj anba aparans moun—yo te bèt ki te gen figi moun. Nan epòk sa a, Pyète nayif anpil; se poutèt sa, nan plizyè okazyon, li te sipliye yo ak tout kè l. Men, ki jan ofisyèl sa yo nan mond relijye a, ki te gen anpil riz epi ki tap twonpe moun, te ka koute siplikasyon jèn gason sa a ki te chaje ak pasyon? Se nan moman sa a Pyè te santi vid ki genyen toutbon nan lavi moun. Depi nan premye pa li te fè nan lavi a, li te echwe... Yon ane apre, li te kite sinagòg la epi li te kòmanse viv poukont li.

Echèk sa a te fè Pyè, ki te gen dizwitan, vin genyen plismatirite ak plis eksperyans nan lavi a. Pa t rete okenn tras ankò nan nayivte li te genyen lè l te pi jèn; echèk li te sibi a te kraze inosans ak senplisite li te genyen kòm jèn moun san okenn pitye, epi li te kòmanse viv kòm pechè. Apre sa, yo te konn wè moun k ap tande lè l ap preche pandan l te sou bato l la. Kòm li te konn fè travay lapèch pou li viv, li te konn simaye mesaj la kèlkeswa kote l ale; mesaj li yo te kaptive moun ki te tande lè lap preche yo, paske pawòl li yo te touche kè moun òdinè yo, e senserite l te vrèman touche yo. Souvan, li te anseye moun pou yo trete lòt moun avèk senserite, pou yo fè apèl ak Souvren syèl la, tè a ak tout bagay ki ladan yo nan nenpòt sitiyasyon, epi pou yo pa neglije konsyans yo pou yo fè bagay ki lakoz lawont; nan tout bagay, yo te dwe fè sa ki fè Bondye yo te renmen nan kè yo a plezi... Souvan, moun te santi yo touche anpil apre yo fin tande prèch li yo; yo tout te santi yo jwenn enspirasyon nan men l, e souvan sa te fè yo kriye. Nan epòk sa a, tout moun ki t ap swiv li yo te gen anpil admirasyon pou li. Yo tout te pòv, epi natirèlman, pa t gen anpil ladan yo akoz jan sosyete a te ye nan epòk sa a. Gwoup relijye nan sosyete a te pèsekite Pyè tou nan epòk sa a. Tout bagay sa yo te oblije li, pandan dezan, deplase soti yon kote al nan yon lòt epi viv yon lavi solitè. Pandan de ane eksperyans ekstraòdinè sa yo, li te vin gen anpil konesans epi li te aprann anpil bagay li pa t konnen anvan; jiskaske li pa t sanble ditou ak moun li te ye lè l te gen 14 zan an, li ​​te sanble pa gen anyen an komen ankò avèk moun sa a. Pandan dezan sa yo, li te rankontre tout kalite moun epi li te dekouvri divès verite sou sosyete a; sa te fè l kòmanse piti piti libere tèt li anba tout kalite rityèl ki soti nan mond relijye a. Evolisyon ki t ap fèt nan travay Sentespri a nan epòk sa a te gen yon gwo enpak sou li tou; lè sa a, Jezi te deja ap travay depi plizyè ane, kidonk travay Sentespri a t ap fè lè sa a te enfliyanse travay Pyè a, byenke li pa t ankò rankontre Jezi. Se poutèt sa, lè Pyè t ap preche, li te jwenn anpil bagay jenerasyon sen ki te pase anvan yo pa t janm genyen. Natirèlman, nan epòk sa a, li te gen yon ti konesans sou Jezi, men li pa t janm ko gen okazyon rankontre avèk li fasafas. Li te sèlman espere epi gen yon gwo anvi pou l wè pèsonaj selès sa a ki te fèt pa mwayen Sentespri a.

Yon swa, lè solèy t apral kouche, Pyè t ap peche nan bato l la (toupre rivaj kote yo te konn rele Lanmè Galile a). Li te gen yon baton lapèch nan men l, men li te gen lòt bagay nan tèt li. Solèy ki t ap kouche a te klere sifas dlo a, sa ki te fè l sanble ak yon gwo oseyan san. Limyè a te reflete sou figi Pyè—yon figi ki te montre li jèn, men ki te rete kalm e poze; li te sanble byen lwen nan refleksyon li. Nan moman sa a, yon ti van te leve, epi toudenkou li te santi jan lavi l te vid e poukont li; sa te fè l santi yon gwo tristès imedyatman. Pandan vag lanmè yo t ap briye anba limyè a, li te klè ke li pa t gen okenn anvipeche pwason. Pandan li te plonje nan refleksyon, toudenkou li tande yon moun dèyè l ki di: «Simon Barjona, pitit Jwif yo, lavi w se yon lavi solitid. Èske w ap swiv mwen?» Pyè te sezi, epi san pèdi tan, li te lage baton lapèch li t ap kenbe a; baton an te koule touswit pou l al tonbe nan fon lanmè a. Pyè te vire rapidman epi li te wè yon mesye kanpe nan bato l la. Li te gade l byen: cheve mesye a, ki te rive jis sou zepòl li, te gen yon ti koulè jòn tankou lò anba limyè solèy la; li te mete rad gri, li te gen yon wotè mwayen, epi li te abiye depi nan tèt rive nan pye tankou yon Jwif. Nan limyè ki t ap bese a, rad gri mesye a te parèt yon ti jan nwa, epi figi l te sanble gen yon ti klète. Plizyè fwa, Pyè te chèche rankontre Jezi, men li pa t janm rive fè sa. Nan moman sa a, byen fon nan nanm li, Pyè te kwè mesye sa a se moun sen li t ap chèche nan kè l la; konsa, li te lage kò l atè nan bato a epi li di: «Èske se Ou menm ki Seyè a, Sila a ki vini pou preche levanjil wayòm syèl la? Mwen te tande pale de sa Ou fè yo, men mwen pa t janm wè Ou. Mwen te vle swiv Ou, men mwen pa t ka jwenn Ou.» Lè sa a, Jezi te deplase al nan kabin bato a, kote Li te chita byen trankil. Li di: « Leve, vin chita bò kote Mwen! Mwen vin chèche moun ki renmen Mwen toutbonvre yo. Mwen vini espesyalman pou Mpreche levanjil wayòm syèl la, epi Mwenvini pou Mvwayaje toupatou pou Mchèche moun ki gen panse yo ki fè yon sel avèM. Èske ou dispoze?» Pyè te reponn: «Fòk mwen swiv moun Papa ki nan syèl la voye a. Fòk mwen rekonèt moun Sentespri a chwazi a. Piske mwen renmen Papa ki nan syèl la, ki jan pou m pa ta dispoze swiv ou?» Malgre te gen anpil lide relijye nan pawòl Pyè yo, Jezi te souri epi Li te fè yon siy ak tèt Li pou montre Li satisfè. Nan moman sa a, yon santiman lanmou tankou sa yon papa genyen pou pitit li te grandi nan kè Li pou Pyè.

Pyè te swiv Jezi pandan plizyè ane e li te wè anpil bagay lakay Li moun pa t janm wè lakay lòt moun. Apre li te fin swiv Li pandan yon ane, Jezi te chwazi Pyè pami douz disip yo. (Natirèlman, Jezi pa t di sa byen fò, e lòt moun yo pa t okouran sa ditou.) Nan lavi l, Pyè te konsidere chak aksyon Jezi kòm yon egzanp. Sa ki te make l plis toujou, se fason Jezi te konn preche a ki te grave nan kè l. Li te montre anpil konsiderasyon ak fidelite anvè Jezi, epi li pa t janm plenyen kont Li. Konsa, li te vin tounen yon konpayon fidèl pou Jezi kèlkeswa kote Li te ale. Pyè te obsève ansèyman Jezi yo, pawòl dous Li yo, sa Li te manje, rad Li, kote Li te rete, ak fason Li te vwayaje. Li te imite Jezi nan tout aspè. Li pa t janm konsidere tèt li kòm moun ki jis, men li te abandone tout sa ki pat itil ankò, pou l te swiv egzanp Jezi nan pawòl kou nan aksyon. Se lè sa a Pyè te santi syèl la, tè a ak tout bagay te nan men Toupisan an. Se poutèt sa, Pyè pa t gen okenn chwa pèsonèl; li te absòbe tout sa Jezi te ye epi li te pran l kòm egzanp. Pyè te konstate nan lavi Jezi ke Li pa t janm konsidere tèt Li kòm moun ki jis oswa ki siperyè nan aksyon Li, ni Li pa t janm fè djòlè pou tèt Li; okontrè, Li te transfòme moun avèk lanmou. Pyè te wè vrè nati Jezi nan divès sitiyasyon, e se poutèt sa, tout sa ki te konsène Jezi te tounen yon modèl pou l imite. Eksperyans Pyè yo te fè l vin pi byen konprann jan Jezi bèl; li te di bagay tankou: « Mwen te chèche Toupisan an ki nan syèl la, epi mwen te wè mèvèy syèl la, tè a ak tout bagay ki ladan yo; se sèlman konsa mwen te vin gen yon konpreyansyon pwofon sou jan Toupisan an bèl. Sepandan, mwen pa t janm gen vrè lanmou nan kè m, epi mwen pa t janm wè bote Toupisan an ak pwòp je m. Jodi a, mwen jwenn gras nan je Toupisan an, epi finalman mwen santi jan Bondye bèl. Finalman, mwen dekouvri ke se pa sèlman paske Bondye kreye tout bagay ki fè limanite renmen Li; nan lavi mwen chak jou, mwen dekouvri jan Li gen yon bote ki pa gen limit. Kijan sa ta ka limite sèlman nan sa nou ka dekouvri kounye a?» Pandan tan t ap pase, anpil bèl kalite te parèt lakay Pyè tou. Li te vin soumèt anpil devan Jezi; natirèlman, li te rankontre kèk difikilte tou. Lè Jezi te mennen l al preche nan divès kote, Pyè te toujou montre imilite epi li te koute mesaj Jezi t ap bay yo. Li pa t janm vin awogan poutèt kantite tan li te pase ap swiv Jezi. Apre Jezi te fin di l rezon ki fè Li te vini an se te pou yo kloure l sou kwa a epi pou l akonpli travay li a, Pyè te souvan santi yon gwo lapenn nan kè l epi li te konn kriye poukont li an kachèt. Malgre sa, jou “malere” sa a te finalman rive. Apre yo te fin arete Jezi, Pyè te kriye poukont li nan bato lapèch li a epi li te fè anpil lapriyè pou sa. Men, nan fon kè l, li te konnen se te volonte Bondye Papa a, e pa t gen pèsonn ki te ka chanje sa. Se sèlman akoz lanmou li te genyen ki fè li te rete boulvèse e avèk dlo nan je. Natirèlman, sa se yon feblès moun genyen. Konsa, lè li te aprann yo t ap kloure Jezi sou kwa a, li te mande Jezi: « Apre ou fin ale, èske W ap tounen vin nan mitan nou pou W veye sou nou? Èske n ap toujou ka wè W?» Malgre pawòl sa yo tenayif epi plen ak nosyon lezòm, Jezi te konprann jan soufrans Pyè a te difisil; konsa, atravè lanmou Li, Li te pran an konsiderasyon feblès Pyè a: «Pyè, Mwen renmen ou. Èske ou konn sa? Malgre sa w ap di a pa gen okenn rezon dèyè l, Papa a te pwomèt ke apre rezirèksyon Mwen an, M ap parèt devan moun pandan 40 jou. Èske ou pa kwè ke Lespri Mwen pral souvan vide gras sou nou tout?» Malgre sa te pote yon ti konsolasyon pou Pyè, li te toujou santi te gen yon bagay ki manke; se poutèt sa, apre Jezi te fin resisite, Li te parèt devan l aklè pou premye fwa. Sepandan, pou anpeche Pyè kontinye rete kole ak pwòp lide pa l, Jezi te refize gwo repa Pyè te prepare pou Li a, epi Li te disparèt nan yon batje. Apati moman sa a, finalman Pyè te vin gen yon konpreyansyon pi pwofon sou Seyè Jezi e li te vin renmen Li plis toujou. Apre rezirèksyon Li a, Jezi te parèt devan Pyè plizyè fwa. Li te parèt devan Pyè twa lòt fwa ankò apre karant jou yo te fin pase epi Li te fin monte nan syèl la. Chak fwa Li te parèt, se te jis anvan travay Sentespri a te fini epi yon nouvo travay ta pral kòmanse.

Pandan tout lavi l, Pyè te konn fè lapèch pou l viv, men sa ki te pi enpòtan toujou, li tap viv pou l preche. Nan dènye ane lavi l yo, li te ekri premye ak dezyèm lèt Pyè yo, ansanm ak plizyè lòt lèt bay legliz Filadèlfi nan epòk sa a. Li te touche moun nan epòk sa a anpil. Olye li te itilize kalifikasyon li pou l te reprimande moun, li te ba yo pito pwovizyon lavi ki nesesè. Li pa t janm bliye ansèyman Jezi te bay yo anvan Li te ale, epi yo te enspire l pandan tout lavi li. Pandan l t ap swiv Jezi, li te deside bay lavi li pou l remèt lanmou li te jwenn nan men Senyè a epi pou l swiv egzanp Li nan tout bagay. Jezi te dakò ak sa, kidonk lè Pyè te gen 53 zan (plis pase 20 tan apre Jezi te fin ale), Jezi te parèt devan l pou ede l reyalize objektif li a. Nan sèt ane ki te vin apre sa, Pyè te pase lavi l ap aprann konnen tèt li. Yon jou, lè sèt ane sa yo ap fini, yo te krisifye l tèt anba, konsa yo te mete fen nan lavi ekstraòdinè li a.


Chapit 9

Nan imajinasyon moun, dayè, Bondye se Bondye, epi lèzòm se lèzòm: Bondye pa pale lang lèzòm nan, ni lèzòm pa ka pale lang Bondye a nonplis. Pou Bondye, satisfè egzijans lèzòm fè sou Li se yon jwèt timoun, tandiske egzijans Bondye fè sou limanite depase sa lèzòm kapab atenn oswa menm oze imajine. Sepandan, verite a se egzakteman lekontrè: Bondye sèlman mande lèzòm « 0,1 pousan ». Sa pa sèlman etone tout moun, men sa fè yo santi yo vrèman debousole tou, kòmsi yo te pèdi nan mitan lanmè. Se sèlman grasa ekleraj ak gras moun yo rive jwenn yon ti konesans sou entansyon Bondye yo. Sepandan, nan dat premye mas la, tout moun te vin debousole epi yo t ap grate tèt yo ankò; Bondye te mande pou pèp Li a vin tankou nèj k ap briye, Li pa t mande pou yo vin tankou nyaj k ap flote. Kidonk, a kisa “nèj” sa a fè referans? Epi kisa “nyaj k ap flote” yo endike? Nan pwen sa a, Bondye chwazi espre pou L pa bay siyifikasyon pawòl sa yo, men olye de sa Li kite tout moun tonbe nan yon bwouya konfizyon, e kòm rezilta, sa fè yo gen plis lafwa toujou pou yo chèche. Piske sa se yon egzijans byen presi ki fèt pou pèp Bondye a, epi se pa anyen lòt, tout moun, san yo pa rann yo kont, pase plis tan ap medite sou pawòl ensondab sa yo. Kòm rezilta, divès kalite lide boujonnen nan sèvo yo, flokon nèj k ap flote ap pase devan je yo, epi nyaj k ap flote nan syèl la parèt imedyatman nan lespri yo. Kidonk, poukisa Bondye mande pou pèp Li a se nèj, e pa nyaj k ap flote? Ki vrè siyifikasyon ki genyen la a? A kisa pawòl sa yo fè referans, presizeman? “Nèj” la pa sèlman rann lanati bèl, men li bon tou pou tè agrikòl yo; li ekselan pou touye bakteri epi dezenfekte. Apre anpil nèj fin tonbe, nèj k ap briye a kouvri tout bakteri yo, epi tout zòn nan imedyatman vin ranpli ak lavi. Menm jan an tou, pèp Bondye a pa dwe sèlman konnen Bondye ki enkane, men yo dwe disipline kò yo tou sou reyalite enkanasyon Bondye a; lè yo fè sa, y ap viv imanite nòmal la. Se konsa nèj la fè lanati parèt bèl; finalman, matirite pèp Bondye a pral mete yon fen ak gwo dragon wouj la, pou tabli wayòm Bondye a sou tè a, epi pou glorifye e pwoklame non sen Bondye a yon fason pou tout wayòm nan sou tè a kapab ranpli ak dwati Bondye, pou l briye ak bèlte L, epi pou l klere klere ak limyè gloriye Li. Toupatou, pral gen sèn lapè ak satisfaksyon, lajwa ak akonplisman, ansanm ak yon bèlte k ap renouvle san rete. Divès kalite flewo ki egziste kounye a—sa vle di, mikwòb dispozisyon satanik kowonpi sa yo, tankou enjistis, magouy ak twonpri, move dezi, ak lòt ankò—pral elimine nèt, epi konsa syèl la ak tè a toulede ap renouvle. Sa a se vrè siyifikasyon “apre anpil nèj fin tonbe” a. Moun ki se nyaj k ap flote yo sanble ak kalite moun Bondye mansyone yo k ap suiv kouran an; si gen nenpòt tantasyon ki soti nan Satan oswa eprèv ki soti nan Bondye, y ap flote ale imedyatman, e yo p ap egziste ankò. Pa menm yon ti kras nan sibstans yo ap siviv, paske y ap gentan disparèt depi byen lontan. Si moun yo se nyaj k ap flote, lè sa a yo pa sèlman enkapab pou yo viv imaj Bondye, men yo fè non Li wont tou, paske moun sa yo an danje pou yo rache yo nenpòt ki lè oswa nenpòt ki kote, yo se manje pou Satan devore, epi lè Satan rache yo met deyò, yo pral trayi Bondye epi y ap rann Satan sèvis. Sa klèman fè non Bondye wont, epi se sa Bondye rayi pi plis; moun konsa se lènmi Bondye. Konsa, yo pa ni posede esans moun nòmal ni okenn valè pratik. Se poutèt sa Bondye fè kalite egzijans sa yo sou pèp Li a. Sepandan, apre yo fin konprann yon bagay nan pawòl sa yo, moun yo santi yo pèdi sou sa pou yo fè annapre, paske sijè pawòl Bondye yo vire sou Bondye Li menm, sa ki mete yo nan yon pozisyon difisil: “Se paske Mwen soti nan tè sen an epi Mwen pa tankou lotis la, ki gen yon non sèlman men ki pa gen okenn esans, paske li soti nan labou epi li pa soti nan tè sen an.” Poukisa, apre Li fin pale sou egzijans Li yo pou pèp Li a, Bondye dekri pwòp nesans pa L? Èske sa ta vle di gen yon koneksyon ant toulède? Anfèt, gen yon koneksyon entim antre yo; si sa pa t konsa, Bondye pa t ap pale ak moun yo sou sa an long e an laj konsa. Nan mitan fèy vèt yo, lotis la ap balanse ale vini nan briz leje a. Li bèl pou wè, epi moun ba li anpil valè. Moun yo tou senpleman pa janm bouke avè l, epi y ap mouri anvi pou yo naje nan dlo a pou yo keyi yon flè lotis dekwa pou yo ka gade l pi pre. Sepandan, Bondye di lotis la soti nan labou, epi li gen yon non sèlman men li pa gen okenn esans; sanble Bondye pa bay lotis la valè, epi pawòl Li yo montre aklè Li gen yon sèten degoutans pou li. Pandan ane yo, anpil moun te fè anpil lwanj pou lotis paske yo soti nan labou san yo pa sal, yo menm fè lwanj pou yo kòm bagay ki prèske pa gen parèy epi ki bèl yon fason moun pa ka dekri. Men, nan je Bondye, lotis yo pa vo anyen. Sa a se egzakteman diferans ki genyen ant Bondye ak lèzòm. Konsa, yon moun ka wè diferans ki genyen ant Bondye ak lèzòm nan gwo tankou distans ki genyen ant vout syèl la ak fondasyon tè a menm. Piske yon lotis soti nan labou, eleman nitritif li bezwen yo soti la tou. Se tou senpleman lefètke lotis la kapab makiye tèt li pou l parèt bèl, epi konsa li ofri yon bèl plezi pou je k ap gade. Anpil moun wè sèlman bèl aparans deyò lotis la, men pèsonn pa wè lavi ki kache anndan l lan sal epi plen malpwòpte. Konsa, Bondye di li gen yon non sèlman men li pa gen okenn esans—sa ki konplètman kòrèk epi ki se verite a. Èske se pa egzakteman konsa pèp Bondye a ye jodi a? Soumisyon yo ak lafwa yo nan Bondye sèlman sipèfisyèl. Devan Bondye, y ap chèche jwenn favè L epi y ap fè wè pou yo ka fè L satisfè ak yo; sepandan, anndan yo, yo toujou gen dispozisyon satanik kowonpi, epi vant yo plen ak malpwòpte. Se poutèt sa Bondye poze lèzòm kesyon, L ap mande si lwayote yo anvè Bondye gen malpwòpte ladan l oswa si l pwòp epi l fèt ak tout kè yo. Lè yo te moun k ap rann sèvis, anpil moun te fè lwanj pou Bondye nan bouch yo men yo te modi L nan kè yo. Ak pawòl yo, yo te soumèt devan Bondye, men nan kè yo, yo te rebele kont Li. Bouch yo te pwononse pawòl negatif, epi nan kè yo, yo te reziste kont Bondye an kachèt. Te menm genyen moun aksyon yo te byen kowòdone: Yo te pwononse vye pawòl sal nan bouch yo epi yo t ap fè jès ak men yo, yo te konplètman san fren, epi yo te bay yon ekspresyon klè e vivan sou vrè figi gwo dragon wouj la. Moun konsa vrèman merite pou yo rele yo desandans gwo dragon wouj la. Sepandan, jodi a, yo kanpe nan plas moun k ap rann sèvis ki lwayal yo epi y ap aji kòmsi yo se pèp lwayal Bondye—ala moun san wont! Sa pa etone pèsonn, poutan; yo soti nan labou, donk yo oblije montre vrè koulè yo. Piske Bondye sen epi Li san melanj, epi Li reyèl e vrè, lachè Li soti nan Lespri a. Sa a sèten epi li pa gen diskisyon posib sou li. Lachè Li pa sèlman ka rann temwayaj pou Bondye Li menm, men li kapab swiv volonte Bondye nèt tou. Sa a se youn nan aspè esans Bondye. Lefètke lachè a soti nan Lespri a avèk yon imaj, sa vle di lachè Lespri a abiye Tèt li avè l la diferan nan sibstans li parapò ak lachè lèzòm, epi diferans sa a chita sitou nan lespri yo. Sa “Lespri ki gen yon imaj” la fè referans ak li a se fason divinite a kapab travay nòmalman pa anndan, kòm rezilta lefètke L kouvri ak imanite nòmal la. Sa pa gen okenn tras bagay sinatirèl ditou, epi imanite a pa limite li. “imaj Lespri” a fè referans ak divinite konplè a, epi imanite a pa limite li. Konsa, dispozisyon natirèl Bondye ak vrè imaj Li kapab viv konplètman nan lachè enkane a, ki pa sèlman nòmal epi estab, men ki posede majeste ak kòlè. Premye lachè enkane a te kapab prezante sèlman Bondye ki nan nosyon moun yo; sa vle di, Li te sèlman kapab reyalize siy ak mirak epi bay pwofesi. Konsa, Li pa t viv aspè pratik Bondye a nèt, e se poutèt sa Li pa t reprezantasyon Lespri ki gen yon imaj la; se te tou senpleman divinite a ki te parèt dirèkteman. Anplis de sa, piske L te depase imanite nòmal la, yo pa t rele L Bondye pratik ki konplè a Li menm, men te gen yon ti kras nan Bondye imajinè ki nan syèl la nan fason yo te konprann Li; Li te Bondye ki dapre konsepsyon moun yo. Sa a se diferans fondamantalki genyen ant de lachè enkane yo.

Nan pwen ki pi wo nan linivè a, Bondye ap veye sou chak mouvman limanite ansanm ak tout sa moun yo di ak sa yo fè. Li menm obsève chak panse yo ak chak lide yo ak yon klète absoli, san L pa neglije menm ti bagay ki pi piti a; konsa, pawòl Li yo pèse kè moun yo, yo frape egzakteman sa moun yo ap panse a ak yon sèl kou, dirèkteman epi san mank. “Malgre moun yo ‘konnen’ Lespri Mwen, yo toujou komèt yon ofans kont Lespri Mwen. Pawòl Mwen yo devwale figi lèd tout moun yo, ansanm ak panse yo ak lide yo, epi yo fè tout moun sou tè a tonbe nan mitan egzamen apwofondi Mwen an.” Apati de sa, li klè malgre egzijans Bondye fè limanite yo pa twò di, malgre sa, moun yo toujou enkapab pou yo sipòte egzamen apwofondi Lespri Bondye a. “Malgre yo tonbe, kè yo pa oze ale lwen Mwen. Pami kreyati yo, kiyès ki pa devlope “lanmou” pou Mwen kòm rezilta zèv Mwen yo?” Apati de sa, yon moun kapab wè pi klè toujou tout sajès ak tout pouvwa Bondye a, e konsa Li montre aklè tout sa pèp Bondye a t ap panse lè yo te nan pozisyon moun k ap rann sèvis yo: Apre yon “dil” ki te fini “mal”, “plizyè santèn milye” oswa “milyon” ki te nan tèt yo a te tounen zewo. Sepandan, poutèt dekrè administratif Bondye yo epi poutèt majeste ak kòlè Bondye—menmsi yo te bese tèt yo paske yo dekouraje anpil—yo te toujou sèvi Bondye pandan yo te nan yon eta negatif, epi tout pratik yo te konn fè nan epòk pase yo te vin tounen pawòl vid, san yo pa t pran yo oserye ankò ditou. Olye de sa, yo t ap suiv pwòp dezi yo, yo t ap fè bagay ki te fè ni yo menm ni lòt moun “kontan” pou yo te ka jwenn eksitasyon, dekwa pou yo pase tan yo epi gaspiye l... Se sa ki t ap pase reyèlman nan mitan lèzòm. Konsa, Bondye ouvri kè L bay limanite epi L di: « Kiyès ki pa devlope yon kè ki gen “dezi” poutèt pawòl Mwen yo? Nan kiyès santiman atachman pa pran nesans poutèt lanmou Mwen? » Pou di verite, lèzòm tout dispoze aksepte pawòl Bondye yo, epi pa gen youn pami yo ki pa renmen li pawòl Bondye yo; se jis yo pa kapab mete pawòl Bondye yo an pratik, paske nati yo anpeche yo fè sa. Apre yo fin li pawòl Bondye yo, anpil moun pa kapab sipòte lide pou yo separe avèk yo, epi lanmou yo gen pou Bondye a ap bouyi anndan yo. Konsa, Bondye modi Satan yon lòt fwa ankò, Li ekspoze figi lèd li a yon lòt fwa ankò. “Epòk sa a kote Satan ap fè ravaj epi l ap dirije tankou yon diktatè anraje a” se egzakteman epòk tou kote Bondye kòmanse gwo travay ofisyèl Li sou tè a. Apre sa, Li kòmanse travay pou elimine mond lan nèt. Pou di sa yon fason, plis Satan ap fè ravaj, se pi vit jou Bondye a ap rive. Konsa, plis Bondye pale de fason Satan ap fè ravaj, se pi pre jou kote Bondye pral aneyanti mond lan ap pwoche. Sa a se deklarasyon Bondye fè bay Satan.

Poukisa Bondye te di plizyè fwa, “...anplis de sa, “dèyè do Mwen”, yo chak ap lage kò yo nan move zafè sal sa yo ki “merite lwanj”. Èske ou panse lachè Mwen abiye Mwen avè l la, pa konn anyen sou aksyon ou, konpòtman ou, ak pawòl ou?” Li pa t sèlman di pawòl sa yo youn oswa de fwa. Poukisa? Yon fwa Bondye fin konsole moun yo, epi yo pran konsyans de lapenn Bondye genyen pou limanite, li vin fasil pou yo bliye sa k dèyè yo epi fè efò pou yo vanse devan. Malgre sa, Bondye pa bay moun yo okenn ti souf menm, men Li peze byen fò sou panse yo nan chak etap. Konsa, Li di moun yo san rete pou yo konnen tèt yo, pou yo sispann debòch yo a, pou yo pa lage kò yo nan move zafè sal sa yo ki merite lwanj ankò, epi pou yo pa janm twonpe Bondye ki nan lachè a ankò. Malgre nati moun yo pa chanje, dayè, gen yon avantaj nan raple yo sa kèk fwa ankò. Apre sa, Bondye pale nan yon pèspektiv imen pou L devwale mistè ki nan kè yo: “Pandan plizyè ane Mwen te andire van ak lapli, epi konsa tou Mwen te fè eksperyans gou anmè mond lèzòm nan; epoutan, lè Mwen byen reflechi, kèlkeswa kantite soufrans lan sa pa ka fè moun ki nan lachè yo pèdi espwa nan Mwen, alewè pou okenn dousè ta fè yo vin frèt, pèdi kouraj, oswa abandone Mwen. Èske lanmou yo pou Mwen vrèman redui nan yon kesyon manke anmè ak dousè?” “Tout sa ki anba solèy la vid.” Pawòl sa yo vrèman gen yon siyifikasyon pwofon. Konsa, Bondye ap di pa gen anyen ki kapab fè lèzòm pèdi espwa nan Li oswa vin frèt anvè Li. Si moun yo pa renmen Bondye, ebyen yo ta mèt mouri; si yo pa renmen Bondye, ebyen soufrans yo a se pou gremesi epi benediksyon y ap jwi yo vid, epi y ap ajoute sou peche yo. Piske pa gen yon sèl moun ki vrèman renmen Bondye, Li di: “Èske lanmou yo pou Mwen vrèman redui nan yon kesyon manke anmè ak dousè?” Pami moun nan mond la, kijan nenpòt moun ta kapab egziste san anmè ak dousè? Toutan Bondye ap di: “Pa gen yon sèl moun ki janm vrèman wè fas Mwen oswa janm vrèman tande vwa Mwen, se paske yo pa vrèman konnen Mwen.” Bondye di lèzòm pa vrèman konnen Li, men poukisa Li mande lèzòm pou yo konnen Li? Èske sa se pa yon kontradiksyon? Chak pawòl Bondye la pou atenn yon objektif byen presi. Poutèt lèzòm angoudi, Bondye anplwaye prensip pou L fè 100 pousan nan travay Li sou lèzòm dekwa pou finalman L kapab posede 0,1 pousan nan kè yo chak. Se sa ki metòd travay Bondye, epi Bondye dwe aji konsa pou L atenn objektif Li yo. Sa a se egzakteman sajès ki nan pawòl Bondye yo. Èske nou rive byen konprann sa?

Bondye di: “Lè Mwen menm, nan lachè a, devwale mistè Mwen yo dirèkteman epi fè entansyon Mwen yo parèt aklè, nou pa konprann; nou sèlman tande son pawòl Mwen yo, men nou pa byen konprann sans yo. Kè Mwen ranpli ak gwo lapenn. Malgre Mwen nan lachè, Mwen pa kapab reyalize travay ministè lachè a.” Sou yon bò, pawòl sa yo fè moun yo, poutèt yo angoudi, pran inisyativ pou yo kopere ak Bondye; yon lòt bò, Bondye devwale vrè figi divinite Li nan lachè a. Piske lèzòm gen yon pwa espirityèl ki twò fèb, manifestasyon divinite a pandan peryòd Bondye nan lachè a fèt sèlman an fonksyon kapasite yo genyen pou yo aksepte l. Pandan etap travay sa a, pifò moun rete enkapab pou yo aksepte l konplètman, sa ki sifi pou montre jan yo pa reseptif. Konsa, pandan travay sa a, divinite a pa akonpli tout fonksyon orijinal li a; li sèlman akonpli yon ti pati ladan l. Sa montre ke nan travay ki gen pou fèt alavni, divinite a pral manifeste tèt li piti piti dapre eta rekiperasyon limanite a. Sepandan, divinite a pa grandi piti piti; okontrè, se sa Bondye enkane a posede natirèlman, epi li pa tankou pwa espirityèl lèzòm.

Te gen yon objektif ak yon siyifikasyon nan fason Bondye te kreye lèzòm, se poutèt sa Li te di: “Si kòlè Mwen te elimine tout moun nèt, ki siyifikasyon sa t ap genyen lefètke Mwen te kreye syèl la ak tè a?” Apre lèzòm te fin kowonpi, Bondye te planifye pou L genyen yon pati ladan yo pou jwisans Li; Li pa t planifye pou tout moun te detwi, ni pou yo te elimine nèt apre pi piti vyolasyon yo ta fè kont dekrè admnistratif Bondye yo. Sa a se pa entansyon Bondye; jan Bondye te di a, sa pa t ap gen okenn sans. Se egzakteman poutèt “mank sans” sa a sajès Bondye vin parèt aklè. Bondye pale epi L travay atravè divès mwayen pou L chatye, jije, epi frape tout moun, pou L ka finalman chwazi moun ki vrèman renmen L yo—èske sa pa gen plis siyifikasyon toujou? Se egzakteman nan fason sa a zèv Bondye yo devwale, epi konsa kreyasyon lèzòm nan vin gen plis siyifikasyon toujou. Konsa, majorite pawòl Bondye yo se sèlman yon kalite avètisman; sa se pou L atenn yon objektif, epi se egzakteman sa ki vrè sitiyasyon ki dèyè yon pati nan pawòl Li yo.


Pati Twa: 

Pawòl Kris la Pandan Li t ap Mache Nan Legliz yo 

(Jen 1992 rive 23 Mas 2010)


Pawòl Kris la Pandan Li t ap Mache Nan Legliz yo I 

(Jen 1992 rive Oktòb 1992)


Chemen An … (1)

Nan tout lavi yo, pèsonn pa konnen ki kalite obstak yo pral rankontre, ni ki kalite rafinman yo pral sibi. Pou kèk moun, se nan travay yo; pou kèk lòt, se nan sa lavni rezève pou yo; pou kèk, se nan fanmi kote yo fèt la; epi pou kèk lòt, se nan maryaj yo. Men diferans ki genyen ant yo menm ak nou se ke, jodi a, nou menm, gwoup moun sa a, n ap soufri nan mitan pawòl Bondye a. Sa vle di, antanke moun k ap sèvi Bondye, rankontre obstak sou chemen lafwa nan Bondye se yon etap tout kwayan dwe pase, e se chemen sa a ki anba pye nou tout. Se apati moman sa a nou kòmanse pakou lafwa nou nan Bondye ofisyèlman, nou leve rido sou lavi lòm ofisyèlman, epi nou mete pye n sou bon chemen lavi a. Sa vle di, se lè sa a nou mete pye nou sou bon chemen an—chemen kote Bondye ap viv bò kote moun, chemen moun nòmal yo pran. Antanke moun ki kanpe devan Bondye e k ap sèvi Li—yon moun ki mete rad prèt nan tanp lan, epi ki gen diyite, otorite, ak majeste Bondye—mwen fè deklarasyon sa a bay tout moun. Pou m pale klè: mwen pran figi gloriye Bondye a kòm glwa pa m, epi plan jesyon Li a kòm nwayo. Mwen pa chèche resevwa san fwa plis nan mond k ap vini an; mwen sèlman vle suiv volonte Bondye nan lavi sa a, konsa Li ka jwi yon ti pòsyon nan glwa Li sou tè a gras ak ti efò mwen fè pandan m nan lachè a. Se sèl dezi Mwen. Daprè mwen, se sèl nouriti espirityèl mwen. Mwen kwè pawòl sa yo ta dwe “dènye pawòl” yon moun k ap viv nan lachè e ki chaje ak santiman. Se chemen sa a ki anba pye mwen jodi a. Mwen kwè pwennvi sa mwen genyen an se dènye pawòl mwen nan lachè, e mwen espere moun yo pa gen okenn nosyon oswa lòt panse sou mwen. Malgre m te bay tout sa m genyen, mwen toujou pa t kapab satisfè entansyon Bondye ki nan syèl la. Mwen gen yon lapenn ki san mezi. Poukisa se konsa sibstans lachè a ye? Kidonk, se sèlman gras ak bagay mwen te fè nan tan pase yo, ansanm ak travay konkèt Bondye te fè sou mwen an, ki fè m te vin gen yon konpreyansyon pi pwofon sou sibstans lòm. Se sèlman aprè sa mwen te fikse estanda ki pi fondamantal la pou tèt mwen: chèche suiv volonte Bondye sèlman, bay tout mwen menm, epi pou pa gen anyen k ap peze sou konsyans mwen. Mwen pa okipe sa lòt moun k ap sèvi Bondye egzije tèt yo. An rezime, mwen dispoze kè mwen pou suiv volonte Li. Sa a se deklarasyon m kòm youn nan kreyati Li yo k ap sèvi devan Li—yon moun Bondye sove e renmen anpil, epi ki te sibi kou Li yo. Sa a se deklarasyon yon moun Bondye te veye, pwoteje, renmen, epi Li te bay yon wòl enpòtan. Depi kounye a, m ap kontinye sou chemen sa a jiskaske m fin akonpli travay enpòtan Bondye te konfye m nan. Men, daprè mwen, fen wout la toupre, paske travay Li a fini, e sa lòm kapab fè pa ale pi lwen pase jodi a.

Lè Lachin kontinantal te antre nan kouran retablisman sa a, sa te fè legliz lokal ki santre sou travay Sentespri a ogmante tikras pa tikras. Bondye te travay san rete nan legliz lokal sa yo, paske legliz ki te fèt nan epòk sa a te vin nwayo Bondye nan fanmi enperyal ki te tonbe a. San n pa menm bezwen di sa, Bondye te kontan anpil dèske Li te etabli legliz lokal yo nan yon fanmi konsa—kontantman Li te depase tout sa mo te ka eksprime. Aprè Bondye te fin etabli legliz lokal yo nan Lachin kontinantal, Li te voye bon nouvèl sa a bay frè ak sè nan legliz lokal yo toupatou nan mond lan, e Li te santi L kontan anpil—sa a se te premye etap travay Li te gen entansyon fè nan Lachin kontinantal. Nou ta ka di se te premye sèn nan. Se kòmsi Li te kòmanse premye etap travay Li a nan yon fò demon okenn moun oswa bagay pa kapab atake—èske sa se pa gwo pouvwa Bondye a? Li klè, pou retablisman travay sa a te kapab fèt, yon pakèt frè ak sè te mouri kòm mati anba kouto bouche dyab yo. Sa fè m mal anpil e fè m fache lè mwen pale sou sa kounye a, men an jeneral, jou soufrans yo finalman pase. Lefètke mwen kapab travay pou Bondye jodi a, e mwen te kapab rive kote m ye jodi a, se sèlman gras ak gwo pouvwa Bondye a. Nan moman sa a, mwen gen anpil admirasyon pou moun Bondye te chwazi pou mouri kòm mati yo; yo te kapab suiv volonte Bondye epi sakrifye tèt yo pou Bondye. Pou m onèt, si se pa t gras ak mizèrikòd Bondye, mwen t ap gentan tonbe nan labou depi lontan. Mèsi Bondye! Mwen vle bay Bondye tout glwa pou Li ka jwenn repo. Gen kèk moun ki mande m, “akòz pozisyon w, ou pa ta dwe mouri. Poukisa ou kontan lè Bondye mansyone lanmò?” Olye mwen reponn dirèkteman, m jis fè yon ti souri epi m di: “Se chemen sa a mwen dwe pousuiv, e mwen dwe kontinye suiv li avèk detèminasyon.” Repons mwen an fè moun yo sezi. Yo sèlman ka gade m avèk etónman, yon ti jan pa fin konprann Mwen. Sepandan, mwen kwè piske se chemen sa a m te chwazi, epi se rezolisyon sa a tou m te pran devan Bondye, kèlkeswa jan difikilte yo ta gwo, mwen dwe kontinye fè efò pou m avanse. Daprè mwen, se pwomès sa a moun k ap sèvi Bondye yo dwe respekte—e yo pa dwe tounen sou pawòl yo, pa menm yon ti kras. Sa a se yon règ tou, yon règleman yo te etabli depi lontan, nan Epòk Lalwa a, yon bagay yon moun ki kwè nan Bondye ta dwe konprann. Daprè eksperyans mwen, byenke m gen yon ti konesans sou Bondye, epi sa mwen te eksperimante a an reyalite pa anpil ditou, li pa menm vo pou mansyone li—nan pwen kote m pa gen okenn gwo konpreyansyon pou m pale sou sa—nou dwe respekte pawòl Bondye yo, e nou pa ka dezobeyi yo. Nan tout onètete, pwòp eksperyans pratik mwen yo pa anpil ditou, men paske Bondye rann temwayaj sou mwen, epi moun yo toujou gen yon lafwa avèg nan moun mwen ye a, kisa mwen ka fè? Men, mwen toujou espere moun yo korije pwennvi yo sou renmen Bondye. Moun mwen ye a pa konte pou anyen; paske mwen menm tou, m ap pousuiv chemen lafwa nan Bondye a, e wout m ap mache a pa lòt bagay pase wout lafwa nan Bondye. Yon moun ka bon, men li pa ta dwe tounen yon objè adorasyon; li ka sèlman sèvi kòm yon modèl pou moun suiv. Mwen pa okipe sa lòt moun fè, men mwen deklare devan moun yo mwen bay Bondye glwa; mwen pa bay lachè glwa Lespri a. Mwen espere tout moun ka konprann santiman mwen yo sou sa. Se pa mwen k ap chape anba responsablite m; se senpleman tout verite sou kesyon an. Sa ta dwe klè kou dlo kokoye, donk nou p ap pale sou sa ankò.

Jodi a, mwen te resevwa eklèsisman devan Bondye. Tout travay Bondye fè sou tè a se travay sali a. Li pa melanje ak okenn lòt bagay sal. Gen kèk moun ki ka panse yon lòt jan, men mwen te toujou santi Sentespri a ap fè yon sèl etap nan travay la—travay sali a—epi pa gen okenn lòt travay ankò. Sa ta dwe klè. Se sèlman kounye a, lè travay la rive nan etap li ye kounye a, travay Sentespri a nan Lachin kontinantal vin klè. E poukisa Bondye ta vle ouvri tout chemen yo epi travay nan yon kote konsa, kote demon yo ap kouri san kontwòl? Sa montre, anvan tout bagay, Bondye ap fè travay sali a. Pou pi presi, se sitou travay konkèt la. Nan kòmansman, yo te konn rele non Jezi. (Petèt gen kèk moun ki pa t fè eksperyans sa, men mwen di se te yon etap nan travay Sentespri a.) Sa te fèt pou yo te ka separe ak Jezi Epòk Lagras la; konsa, yo te chwazi yon pati nan moun yo davans, epi aprè sa, seleksyon sa a te vin pi piti. Aprè sa, yo te kòmanse site non Witness Lee nan Lachin kontinantal, e sa se te dezyèm pati travay retablisman Sentespri a nan Lachin kontinantal. Sa a se te premye etap travay kote Sentespri a te kòmanse chwazi moun: premye bagay la se te rasanble moun yo epi tann bèje a pran swen yo; yo te itilize non “Witness Lee” pou rann sèvis sa a. Bondye te fè travay Li pèsonèlman aprè Li te rann temwayaj sou non “Toupisan an”; anvan sa, li te nan yon etap preparasyon. Kidonk, se pa yon kesyon sa ki bon oswa sa ki mal, epi sa pa t pati prensipal plan Bondye a. Aprè Li te rann temwayaj sou non “Toupisan an,” Bondye te kòmanse fè pwòp travay Li pèsonèlmanyon yon fason ofisyèl, epi aprè sa, aksyon Li yo antanke Bondye nan lachè te kòmanse ofisyèlman. Atravè non “Seyè Toupisan an,” Li te pran kontwòl tout moun ki te dezobeyisan e ki te rebèl. Tout moun te kòmanse gen yon ti kras resanblans ak èt imen, menm jan moun kòmanse sanble ak granmoun lè yo rive nan laj venntwa oswa vennkatran; sa vle di, moun yo te fèk kòmanse gen lavi yon moun nòmal. Atravè eprèv moun k ap rann sèvis yo, tranzisyon pou antre nan etap travay nan divinite a te fèt natirèlman. Nou ta ka di se sèlman etap travay sa a ki nwayo yon gwo pati nan travay Li a, e se premye etap nan travay Li a. Moun yo konnen tèt yo epi yo rayi tèt yo. Yo rive nan yon pwen kote yo kapab madichonnen tèt yo, yo kontan abandone pwòp lavi yo, epi yo gen yon ti sansasyon sou jan Bondye bèl; se sou fondasyon sa a yo vin konnen vrè siyifikasyon lavi lòm—konsa yo satisfè entansyon Bondye. Travay Bondye nan Lachin kontinantal la prèske fini. Bondye te fè preparasyon Li yo nan peyi salte sa a pandan plizyè ane, men, jouk kounye a, moun yo pa t janm rive nan yon nivo konsa; sa vle di, se sèlman jodi a Bondye kòmanse travay Li a ofisyèlman. Pa gen okenn nesesite pou bay plis detay oswa plis klate sou sa. Li totalman kòrèk pou di travay sa a fèt dirèkteman nan divinite, men se atravè lòm yo reyalize li. Pèsonn pa ka nye sa. Se sèlman gras ak gwo pouvwa Bondye sou tè a travay Li te kapab rive nan nivo li ye kounye a nan moun ki nan peyi debòch sa a. Yo ta ka pote fwi travay sa a nenpòt kote pou konvenk moun. Pèsonn pa ta oze jije sa alalejè epi nye li.


Chemen an … (2)

Frè ak sè Nou yo ka deja gen yon apèsi jeneral sou sekans lan, etap ak metòd travay Bondye yo nan Lachin Kontinantal, men Mwen toujou panse li pi bon pou nou retounen sou bagay sa yo oswa pou M ba nou yon ti rezime rapid. Mwen pral pwofite okazyon sa a sèlman pou M di sa ki nan kè M, epi Mwen p ap pale sou bagay ki depase travay sa a. Mwen espere frè ak sè yo ka konprann eta lespri Mwen, epi Mwen mande tou avèk imilite pou tout moun ki li pawòl Mwen yo konprann Mwen epi padone ti kalib Mwen ak kantite eksperyans Mwen manke nan lavi—Mwen pa kapab leve tèt Mwen devan Bondye—men Mwen santi sa yo se rezon ki objektif. An rezime, kèlkeswa sa k rive, pa gen okenn moun, evènman oswa bagay ki ka anpeche nou kominye devan Bondye, e Mwen espere frè ak sè nou yo ka mete tèt ansanm avè M pou nou travay pi di devan Bondye. Mwen ta renmen fè priyè sa a: “Bondye! Tanpri, gen pitye pou nou, pou Mwen ak frè ak sè Mwen yo ka lite ansanm anba dominasyon aspirasyon nou genyen an komen yo, pou nou rete fidèl ak Ou jiska lanmò, epi pou nou pa janm gen okenn regrè!” Pawòl sa yo se rezolisyon Mwen devan Bondye, men tou nou ka di se deviz pa Mwen antanke yon moun nan lachè Bondye itilize. Mwen te pataje pawòl sa yo plizyè fwa nan kominyon avèk frè ak sè ki mache kòtakòt avè M yo, epi mwen te bay moun ki bò kote M yo pawòl sa yo kòm yon mesaj. Mwen pa konnen sa moun panse de yo, men kèlkeswa sa yo panse, Mwen kwè pawòl sa yo pa sèlman gen yon aspè efò ki sijektif, men tou, yo genyen yon aspè teyori objektif. Se poutèt sa, li posib pou kèk moun genyen kèk opinyon sou pawòl sa yo, e li ta bon pou ou pran pawòl sa yo kòm deviz ou epi wè jis nan ki pwen anvi ou pou renmen Bondye vin ye. Gen kèk moun k ap vin devlope kèk nosyon lè yo li pawòl sa yo, epi k ap panse: “Ki jan pawòl ki senp e òdinè konsa ta ka bay moun yon gwo detèminasyon pou yo renmen Bondye jiska lanmò? E yo pa gen anyen pou wè ak sijè n ap diskite a, ‘Chemen an.’” Mwen rekonèt pawòl sa yo ka pa vrèman enteresan, men Mwen te toujou panse yo ka mennen moun sou bon chemen an epi pèmèt yo pase anba tout kalite eprèv sou chemen lafwa nan Bondye san yo pa dekouraje ni fè bak. Se poutèt sa Mwen toujou pran yo kòm deviz Mwen. Mwen espere moun yo ap byen reflechi sou yo tou avèk atansyon. Sepandan, entansyon Mwen se pa fòse pèson aksepte pwòp pwennvi Mwen yo—sa se sèlman yon sijesyon. Kèlkeswa sa lòt moun panse de Mwen, Mwen kwè Bondye konprann sa k ap pase nan fon kè nou chak. Bondye toujou ap travay sou nou chak, e Li travay san pran souf. Paske nou tout te fèt nan peyi gwo dragon wouj la, se konsa Li travay sou nou. Moun ki te fèt nan peyi gwo dragon wouj la gen chans jwenn travay Sentespri sa a. Antanke youn nan yo, Mwen santi jan Bondye presye, jan Li merite respè, ak jan Li agreyab. Sa se Bondye k ap pran swen nou. Lefètke yon anpi proletarya ki retade konsa, ki konsèvatè, feyodal, sipèstisye ak deprave konsa kapab jwenn yon travay konsa nan men Bondye, sa montre jis nan ki pwen nou menm, gwoup moun sa a nan dènye epòk la, beni. Kòm rezilta, Mwen kwè tout frè ak sè ki gen je espirityèl yo louvri pou wè travay sa a pral kriye pou jan y ap kontan. E lè sa a, èske ou p ap eksprime tèt ou devan Bondye pandan w ap danse ak kè kontan? Èske ou p ap ofri Bondye chan ki nan kè ou? Nan moman sa a, èske ou p ap fè yon gwo deklarasyon sou detèminasyon ou devan Bondye epi etabli yon lòt plan devan Li? Mwen panse tout bagay sa yo se sa moun nòmal ki kwè nan Bondye ta dwe fè. Antanke moun, Mwen kwè nou chak ta dwe gen yon fason pou nou eksprime tèt nou devan Bondye. Se sa yon moun ki gen santiman ta dwe fè. Lè nou gade kalib chak moun pami nou ak kote nou fèt, sa montre jis nan ki pwen Bondye te sibi imilyasyon pou L te vin nan mitan nou. Nou ka gen yon ti konesans sou Bondye anndan nou, men sa nou konnen vre—Bondye tèlman gran, Li tèlman siprèm e Li tèlman onorab—sa sifi pou montre jis nan ki pwen soufrans Li nan mitan limanite te gran. Men, pawòl Mwen yo toujou rete vag, e moun yo pa ka fè lòt bagay pase konsidere yo kòm pawòl ak doktrin, paske moun ki nan mitan nou yo twò ensansib e yo pa gen anpil kapasite pou konprann. Se poutèt sa, sèl chwa Mwen genyen se fè plis efò pou M eksplike pwoblèm sa a bay tout frè ak sè ki dispoze aksepte l, yon fason pou Lespri Bondye a ka touche lespri nou. Se pou Bondye ouvri je espirityèl nou, pou nou ka wè pri Bondye peye a, efò Li fè yo, ak enèji Li depanse pou nou.

Kòm youn nan moun ki nan Lachin kontinantal ki te aksepte Lespri Bondye a, Mwen gen yon sans pwofon sou jan nou manke nan kalib nou. (Mwen espere frè ak sè mwen yo pa negatif poutèt sa—se reyalite sitiyasyon an.) Nan lavi reyèl Mwen, M wè klèman tout sa nou menm, gwoup moun sa a, genyen ak sa nou ye tèlman aryere. Nan gwo aspè yo, sa parèt nan fason nou konpòte nou, fason nou jere bagay yo, ak relasyon nou avèk Bondye; nan ti aspè yo, sa parèt nan chak lide ak chak panse nou genyen. Tout bagay sa yo egziste objektivman, e li difisil pou kache yo ak pawòl oswa ak fo aparans. Se poutèt sa, lè Mwen di sa, pifò moun ap souke tèt yo pou montre yo dakò, y ap rekonèt sa e y ap konvenki de sa, sof si kapasite pou rezone yo pa nòmal: Moun konsa p ap aksepte pwennvi Mwen yo. Petèt Mwen vrèman pa poli paske Mwen rele moun sa yo vrè bèt kareman. Se paske, nan peyi gwo dragon wouj la, yo se moun ki pi ba pami moun ki pi ba yo, tankou kochon oswa chen yo. Pa gen moun ki manke kalib plis pase yo; yo pa diy pou yo vin devan Bondye. Petèt pawòl Mwen yo twò “odasye.” Antanke reprezantan Lespri Bondye k ap travay nan Mwen an, Mwen madichonnen kalite kreyati sal sa yo ki sanble ak kochon oswa chen, e Mwen espere sa pa afebli frè ak sè M yo. Li posib pou pa gen moun konsa nan mitan nou, men kèlkeswa sa verite a ye, Mwen kwè se konsa yo ta dwe trete moun sa yo. Kisa w panse?

Anpi gwo dragon wouj la egziste depi plizyè milye ane, e pandan tout tan sa a li te deprave—e paske li te reziste Bondye pandan tout tan sa a, Bondye te madichonnen peyi sa a, Li te an kòlè kont li, epi apre sa Li te fè chatiman tonbe sou li. Piske Bondye te madichonnen peyi sa a, li te toujou sibi diskriminasyon rasyal, e li rete nan yon eta aryere. Peyi kote nou te fèt la chaje ak tout kalite move lespri, konsa nan tè sa a, move lespri yo ap fè sa yo vle e yo domine; kòm rezilta, moun ki fèt isit la vin sal akoz yo. Abitid, koutim, lide ak konsepsyon moun yo aryere e yo demode, konsa yo fòme tout kalite nosyon sou Bondye, jouk kounye a, yo pa rive debarase yo de yo. An patikilye, yo aji yon fason devan Bondye epi yon lòt fason dèyè do Li, e yo pran adore Satan pou sèvi Bondye, sa ki montre se yo menm ki pi aryere pase tout moun. Bondye fè anpil travay nan Lachin kontinantal e Li di anpil nan pawòl Li yo, men moun yo toujou ensansib e endiferan nèt. Yo toujou ap fè travay yo te konn fè anvan an, e yo pa konprann pawòl Bondye yo ditou. Lè Bondye te deklare pa t gen ni avni ni espwa, yon legliz ki te vivan e ki te cho tankou sezon ete a te tonbe tousuit nan yon sezon fredi. Vrè nati moun yo te vin parèt aklè, e lafwa, lanmou ak fòs yo te genyen anvan yo te disparèt san yo pa kite okenn tras. E jodi a, pa gen youn nan yo ki reprann vitalite yo. Yo di ak bouch yo yo renmen Bondye, e byenke yo pa oze plenyen nan kè yo, kèlkeswa jan sa ye, yo tou senpleman pa gen lanmou sa a. Poukisa sa konsa? Mwen panse frè ak sè Mwen yo ap rekonèt reyalite sa a. Se pou Bondye eklere nou, pou nou tout ka konnen jan Li bèl, pou nou renmen Bondye nou an nan fon kè nou, epi pou nou eksprime lanmou nou tout genyen pou Bondye nan diferan pozisyon nou; se pou Bondye ban nou kè ki toujou fèm e ki gen yon lanmou sensè pou Li—se sa Mwen espere. Apre Mwen fin di sa, Mwen santi yon ti senpati pou frè ak sè M yo ki te fèt tou nan peyi salte sa a, e se poutèt sa yon rayisman pou gwo dragon wouj la grandi anndan Mwen. Li anpeche kè nou renmen Bondye e li tante nou pou nou vin anvi sa lavni an ka pote pou nou. Li pouse nou vin negatif epi reziste Bondye. Se gwo dragon wouj la ki twonpe nou, kòwonp nou, epi ravaje nou jouk jounen jodi a, nan pwen kote nou pa ka renmen Bondye ak kè nou an retou; e byenke nou gen detèminasyon nan kè nou, nou pa gen kontwòl sou pwòp aksyon nou e nou pa gen fòs ditou. Nou tout se viktim li. Pou rezon sa a, Mwen rayi l nan fon kè Mwen, e Mwen pa ka tann pou M detwi l nèt. Sepandan, lè Mwen reflechi ankò, Mwen wè sa pa t ap sèvi anyen e sa t ap sèlman pote pwoblèm pou Bondye, se konsa Mwen retounen sou pawòl sa yo—Mwen pran desizyon nan kè Mwen pou M suiv volonte Li—pou M renmen Bondye. Se chemen sa a Mwen pran—se chemen Mwen menm, youn nan èt Bondye kreye yo, ta dwe mache. Se konsa tou Mwen ta dwe pase lavi Mwen. Pawòl sa yo soti nan fon kè Mwen. Mwen espere frè ak sè M yo ap jwenn kèk ankourajman apre yo fin li pawòl sa yo, pou kè Mwen ka jwenn yon ti lapè. Paske objektif Mwen se suiv volonte Bondye, epi konsa viv yon lavi ki klere, ki briyan e ki gen sans. Konsa, M ap kapab mouri san okenn regrè—se sèlman si Mwen fè sa M pral santi M satisfè e alèz nan kè Mwenn. Èske w ta renmen fè sa? Èske w se yon moun ki gen kalite detèminasyon sa a?

Lefètke Bondye kapab travay sou sa yo rele “lòm malad Azi de Lès la” montre gwo pouvwa Li. Sa montre imilite Li ak fason Li kache tèt Li. Menm si nou mete pawòl sevè Li yo oswa chatiman Li anvè nou sou kote, nou ta dwe fè lwanj Li tou nan fon kè nou pou imilite Li, epi renmen Li poutèt sa jouk nan fen an. Moun ki te anba chenn Satan pandan plizyè milye ane kontinye viv anba enfliyans li e yo pa rive libere anba li. Yo kontinye ap tatonnen e lite avèk anpil difikilte. Nan tan lontan, yo te konn boule lansan, bese tèt devan Satan epi adore l, epi lyen fanmi, zafè mond lan ansanm ak relasyon sosyal te makonnen ak yo. Yo pa t kapab libere tèt yo anba bagay sa yo. Nan yon sosyete chen manje chen konsa, ki kote yon moun ka jwenn yon lavi ki gen sans? Sa moun yo rakonte se yon lavi soufrans, men erezman, Bondye sove moun inosan sa yo, Li mete lavi nou anba swen ak pwoteksyon Li, epi Li fè lavi nou gen kè kontan e san enkyetid. Jouk kounye a, nou kontinye viv anba gras Li. Èske se pa benediksyon Bondye sa ye? Ki jan yon moun ka gen odas fè Bondye egzijans ki egzajere? Èske Li ban nou twò piti? Èske nou toujou pa satisfè? Mwen panse lè a rive pou nou renmen Bondye an retou. Nou ka sibi anpil mokri, kalomni ak pèsekisyon paske nou suiv chemen lafwa nan Bondye a, men Mwen kwè se yon bagay ki gen sans. Se yon bagay ki pote glwa, se pa yon bagay ki fè wont, e kèlkeswa jan sa ye, benediksyon nou jwi yo anpil. Nan yon pakèt moman desepsyon, pawòl Bondye yo te pote rekonfò pou nou, e san nou pa menm rann nou kont, tristès te tounen lajwa; nan yon pakèt moman kote nou te manke sa nou bezwen, Bondye te pote benediksyon, e atravè pawòl Li yo, sa nou te genyen te vin miltipliye; nan yon pakèt moman maladi, pawòl Bondye yo te pote lavi—nou te delivre anba danje, epi nou te soti nan danje pou nou vin an sekirite; ak anpil lòt bagay ankò. Ou deja jwi chak grenn nan bagay sa yo san w pa rann ou kont. Èske w pa sonje anyen nan tout sa?


Chemen an … (3)

Nan lavi Mwen, M toujou kontan konsakre lespri m ak kò m nèt bay Bondye. Se sèlman lè sa a konsyans Mwen san repwòch e li yon ti jan anpè. Antanke yon moun k ap chèche lavi, li dwe konsakre tout kè li bay Bondye an premye; sa se yon kondisyon ki dwe ranpli anvan tout bagay. Mwen ta renmen frè ak sè M yo priye ansanm avè M: “Bondye! Se pou Lespri Ou ki nan syèl la fè moun ki sou tè a gras, pou kè mwen ka vire nèt sou Ou, pou Ou ka touche lespri mwen, pou m ka wè jan Ou agreyab nan kè mwen ak nan lespri mwen, epi pou moun ki sou tè a ka jwenn benediksyon pou yo wè bote Ou. Bondye! Se pou Lespri Ou touche lespri nou yon lòt fwa ankò, pou lanmou nou ka dire pou tout tan epi pou li pa janm chanje!” Nan nou chak, Bondye teste kè nou an premye—epi yon fwa nou fin ouvri kè nou ba Li, Li kòmanse touche lespri nou. Se sèlman nan lespri nou, nou ka wè jan Bondye agreyab, siprèm ak gran. Sa se chemen Sentespri a suiv nan èt imen yo. Èske ou te janm mennen yon lavi konsa? Èske ou te fè eksperyans lavi Sentespri a? Èske Bondye te touche lespri ou? Èske ou te wè fason Sentespri a travay nan moun? Èske ou remèt kè ou bay Bondye an antye? Lè ou fin bay Bondye tout kè w, ou kapab fè eksperyans lavi Sentespri a dirèkteman, epi travay Li ap toujou parèt aklè devan ou. Nan moman sa a, w ap vin yon moun Sentespri a itilize. Èske ou vle vin yon moun konsa? Mwen sonje jan, lè Sentespri a te touche M epi Mwen te bay Bondye kè Mwen pou premye fwa, Mwen te pwostène devan Li epi Mwen te rele byen fò: “Bondye! Ou louvri je Mwen epi Ou pèmèt Mwen konnen sali Ou a. Mwen vle ba Ou tout kè M, epi Mwen mande sèlman pou volonte Ou fèt; Mwen vle sèlman pou kè M jwenn apwobasyon W nan prezans Ou, epi Mwen mande sèlman pou M suiv volonte Ou.” Mwen pa t janm ka bliye priyè sa a; sa te touche M anpil, e Mwen te kriye anpil devan Bondye. Se te premye priyè M ki te reyisi devan Bondye antanke yon moun ki te sove, e se te premye dezi kè M. Apre sa, Sentespri a te konn touche mwen souvan. Èske ou te genyen kalite eksperyans sa a? Ki jan Sentespri a te travay nan ou? Mwen panse tout moun k ap chèche renmen Bondye fè eksperyans sa a nan yon nivo oswa yon lòt—yo jis bliye sa. Si yon moun di li pa t fè yon eksperyans konsa, sa pwouve li poko sove e li toujou anba pouvwa Satan. Travay Sentespri a ki komen pou nou tout la, se chemen sa a Sentespri a suiv, e se chemen moun ki kwè nan Bondye e k ap chache Bondye suiv tou. Premye etap travay Sentespri a fè nan moun se touche lespri yo, apre sa yo kòmanse renmen Bondye, e pousuiv lavi, epi tout moun ki mache sou chemen sa a nan kouran Sentespri a. Se pa sèlman nan Lachin kontinantal travay Bondye ap dewoule konsa, men nan tout linivè a tou. Se konsa Li travay nan tout moun. Si yo pa t janm touche yon moun, sa pwouve li deyò kouran restorasyon an. Nan kè M, Mwen pa janm sispann priye Bondye, Mwen mande Li pou Li touche tout moun, yon fason pou tout moun anba solèy la ka santi Li touche yo epi mache sou chemen sa a. Petèt sa se sèlman yon demann ensiyifyan Mwen fè Bondye, men Mwen kwè Li pral fè sa. Mwen espere tout frè ak sè M yo pral priye pou sa, pou volonte Bondye ka fèt, epi pou travay Li ka fini byento, yon fason pou Lespri Li ki nan syèl la ka jwenn repo. Sa se ti espwa pa Mwen.

Mwen kwè, piske Bondye te kapab fè travay Li nan yon fòtrès demon, se sèten Li kapab fè l tou nan pakèt lòt fòtrès demon ki nan linivè a. Nou menm ki nan dènye epòk la, se sèten n ap wè jou Bondye pral jwenn glwa a. Se sa sa vle di: “Moun ki suiv jouk nan fen an ap sove san mank.” Pèsonn pa ka ranplase Bondye nan etap sa a nan travay Li—se Bondye sèlman ki ka fè travay sa a, paske etap travay sa a ekstraòdinè; se yon etap nan travay konkèt la—e moun pa kapab konkeri lòt moun. Se sèlman lè Bondye pale ak pwòp bouch Li epi aji ak pwòp men Li, yo ka konkeri moun. Nan tout linivè a, Bondye sèvi ak peyi gwo dragon wouj la kòm yon teren pou fè tès, apre sa Li pral kòmanse fè travay sa a nan tout linivè a. Konsa, Li pral fè yon travay ki pi gran toujou nan tout linivè a, e tout moun nan linivè a dwe aksepte travay konkèt Bondye a. Moun nan tout relijyon ak tout denominasyon dwe aksepte etap travay sa a. Sa se yon chemen yo dwe pran—pèsonn pa ka chape anba li. Èske ou dispoze aksepte sa Bondye konfye ou a? Mwen te toujou santi aksepte misyon Sentespri konfye a se yon bagay ki gen glwa. Fason Mwen wè sa, se pi gwo misyon Bondye konfye lòm. Mwen espere frè ak sè M yo pral travay di ansanm avè M epi aksepte misyon sa a nan men Bondye, pou Bondye ka jwenn glwa nan tout linivè a ak nan domèn ki anwo a, epi pou lavi nou pa pase pou gremesi. Nou ta dwe fè yon bagay pou Bondye, oswa nou ta dwe fè yon sèman. Si moun yo pa gen okenn objektif pou yo pousuiv lè yo kwè nan Bondye, enben lavi yo p ap sèvi anyen, epi lè lè a rive pou yo mouri, se sèlman syèl ble a ak pousyè tè y ap wè. Èske yon lavi konsa gen okenn sans? Si ou kapab satisfè egzijans Bondye pandan w vivan, èske se pa yon bèl bagay? Poukisa ou toujou ap mete tèt ou nan pwoblèm, e poukisa ou toujou tris konsa? Lè ou aji konsa, èske ou jwenn yon bagay nan men Bondye? Epi, èske Bondye ka jwenn yon bagay nan men w? Nan sèman Mwen devan Bondye, se te sèlman pwomès kè M; Mwen pa t ap eseye twonpe Li ak pawòl. Mwen pa t ap janm fè yon bagay konsa—Mwen vle sèlman konsole Bondye Mwen renmen ak kè M nan, pou Lespri Li ki nan syèl la ka jwenn konsolasyon. Kè a ka gen anpil valè, men lanmou pi presye toujou. Mwen ta bay Bondye lanmou ki pi presye ki nan kè M nan, pou Li ka pran plezi nan pi bèl bagay Mwen genyen, e Mwen espere Li ka satisfè ak lanmou Mwen ofri L la. Èske ou vle bay Bondye lanmou ou pou Li ka apresye l? Èske ou vle fè sa tounen kapital egzistans ou? Nan eksperyans Mwen yo, M wè plis Mwen bay Bondye lanmou, se plis Mwen jwenn lajwa pou viv. Anplis, fòs Mwen san limit, e Mwen dispoze ofri tout kò M ak lespri M, epi Mwen toujou santi M pa ka renmen Bondye ase. Kidonk, èske lanmou ou se yon lanmou neglijab, oswa èske li enfini, san mezi? Si ou vle renmen Bondye vrèman, w ap toujou gen plis lanmou pou ba Li an retou—e si se konsa, ki moun oswa ki bagay ki ta ka anpeche ou renmen Bondye?

Bondye konsidere lanmou chak moun kòm yon bagay ki presye. Pou tout moun ki renmen Li, Li double benediksyon Li yo, paske lanmou lèzòm tèlman ra, e tèlman li piti, li prèske pa egziste. Nan linivè a, Bondye te eseye mande moun pou yo renmen Li anretou, men pandan tout epòk yo rive jouk jounen jodi a, se sèlman kèk moun—yon ti ponyen—ki te janm ba Li vrè lanmou anretou. Daprè sa mwen sonje, Pyè te youn ladan yo, men menm li menm, se sèlman lè li te sou kabann lanmò li li te bay Bondye tout lanmou li, apre Jezi te fin gide l pèsonèlman, se konsa lavi li te fini. Konsa, nan kondisyon terib sa yo, Bondye te redui dimansyon travay Li nan linivè a, epi Li te sèvi ak peyi gwo dragon wouj la kòm yon sit demonstrasyon, Li te konsantre tout enèji Li ak tout san Li nan yon sèl kote, yon fason pou travay Li ka pi efikas epi pote plis benefis pou temwayaj Li. Se nan de kondisyon sa yo Bondye te transfere travay Li nan tout linivè a sou moun sa yo nan Lachin kontinantal, ki te gen kalib ki pi ba pase tout lòt moun, epi Li te kòmanse travay konkèt Li a ki plen lanmou. E apre Li fin fè yo tout renmen Li, Li pral fè pwochen etap travay Li a. Sa se plan Bondye. Se konsa travay Li a rive jwenn pi gwo rezilta a. Dimansyon travay Li a gen alafwa yon sant ak limit. Li klè ki gwo pri Bondye te peye ak kòman li te bay tout san Li pandan Li t ap fè travay Li sou nou, e se sèlman konsa jou nou an te kapab rive. Sa a se benediksyon nou. Sa ki pa koresponn ak nosyon moun yo, sèke moun Lwès yo anvye nou paske nou fèt nan yon bèl kote, alòske nou menm nou wè tèt nou kòm moun ki ba. Èske se pa Bondye k ap leve nou? Pitit gwo dragon wouj la ke yo te toujou ap foule anba pye, kounye a moun Lwès yo gade yo ak yon je espesyal—sa se vrèman benediksyon nou. Lè Mwen panse ak sa, chalè Bondye, jan Li chè pou Mwen ak jan Li fasil pou moun pwoche bò kote Li anvayi Mwen. Sa montre tout sa Bondye fè pa ann akò ak nosyon lèzòm yo. Malgre tout moun sa yo anba madichon, Li pa anba kontrent lalwa, e Li te fè espre transfere sant travay Li sou moso tè sa a. Se poutèt sa Mwen santi M satisfè, se poutèt sa Mwen santi M kontan yon fason ki san mezi. Kòm yon moun ki gen yon wòl dirijan nan travay la, menm jan ak granprèt yo pami Izrayelit yo, Mwen kapab fè travay Lespri a dirèkteman epi sèvi Lespri Bondye a dirèkteman; sa se benediksyon Mwen. Ki moun ki t ap oze imajine yon bagay konsa? Men jodi a, sa rive sou nou sanzatann. Sa se vrèman yon gwo kè kontan ki merite pou nou selebre l. Mwen espere Bondye kontinye beni nou, epi leve nou anlè, yon fason pou Bondye fè nou menm k ap viv nan fimye sa a vin itil anpil, epi konsa renmen Li anretou.

Chemen M ap suiv kounye a se chemen pou M renmen Bondye anretou, men Mwen toujou santi se pa entansyon Bondye sa, ni se pa chemen Mwen ta dwe suiv la. Pou Bondye sèvi anpil avè m—se sa ki entansyon Bondye, e se chemen Sentespri a sa. Petèt Mwen twonpe M, men Mwen panse se chemen pa Mwen sa, paske depi lontan Mwen te deja pran rezolisyon M devan Bondye. Mwen swete Li gide M, pou M ka prese mete pye M sou chemen Mwen dwe mache a, epi satisfè entansyon Bondye pi vit posib. Kèlkeswa sa lòt moun panse, Mwen kwè swiv volonte Bondye se sa ki pi enpòtan. Anyen pa pi enpòtan nan lavi Mwen, e pèsonn pa ka prive M dwa sa a. Sa se opinyon pèsonèl Mwen, e petèt gen kèk moun ki pa ka konprann li, men Mwen pa panse M bezwen jistifye sa devan pèsonn. Mwen pral pran chemen M dwe pran an—depi M fin rekonèt chemen an klè, Mwen dwe mache sou li e mwen pa dwe fè bak. Kidonk, Mwen retounen sou pawòl sa yo: Mwen pran detèminasyon pou M suiv volonte Bondye. Mwen sèten frè ak sè Mwen yo p ap panse mal de Mwen! An jeneral, jan Mwen wè sa pèsonèlman, lòt moun ka di sa yo vle, men M santi se suiv volonte Bondye ki pi enpòtan, e Mwen pa ta dwe kite anyen mete restriksyon sou Mwen nan sa. Suiv volonte Bondye p ap janm mal! E se pa aji nan pwòp enterè yon moun! Mwen kwè Bondye te obsève kè Mwen! Kidonk, kijan ou ta dwe konprann sa? Èske ou dispoze ofri tèt ou pou Bondye? Èske ou dispoze pou Bondye sèvi avè w? Èske detèminasyon ou genyen an se pou swiv volonte Bondye? Mwen espere frè ak sè M yo ka jwenn kèk èd, menm si li piti, nan pawòl Mwen yo. Malgre pa gen anyen ki pwofon nan refleksyon Mwen yo, M toujou pataje yo avèk ou, pou nou ka pataje santiman ki pi pwofon nan kè nou san okenn baryè ant nou, epi pou Bondye ka toujou pami nou pou tout tan. Sa yo se pawòl ki soti nan kè Mwen. Oke! Se tout sa Mwen gen pou m di ki soti nan kè M jodi a. Mwen espere frè ak sè M yo ap kontinye travay di, e Mwen espere Lespri Bondye a ap toujou pran swen nou!


Nan lafwa ou nan Bondye ou dwe obeyi Bondye

Poukisa egzakteman ou kwè nan Bondye? Pifò moun toujou gen konfizyon lè kesyon sa a poze, epi yo toujou gen de pwennvi totalman diferan konsènan Bondye pratik la ak Bondye nan syèl la. Li montre moun yo pa kwè nan Bondye pou yo obeyi Li, men pou yo resevwa sèten avantaj, oswa pou yo chape anba soufrans dezas la pote; se sèlman lè sa a yo yon ti jan obeyi. Kalite obeyisans sa a gen kondisyon — pèspektiv pèsonèl yo se kondisyon obeyisans yo; yo obeyi paske yo pa gen okenn lòt chwa. Donk, poukisa ou kwè nan Bondye? Si se sèlman pou avni ou ak desten ou, li ta pi bon si ou pa t kwè nan Li. Kwayans konsa vle di w ap twonpe tèt ou, rasire tèt ou, epi admire tèt ou. Si lafwa ou pa bati sou fondasyon obeyisans anvè Bondye, alafen, w ap sibi pinisyon paske ou opoze ak Li. Tout moun ki pa chèche obeyi Bondye nan lafwa yo se moun ki opoze ak Bondye. Bondye mande pou moun yo chèche verite a, pou yo swaf pawòl Li yo, manje ak bwè pawòl Li yo, epi mete yo an pratik, tout sa pou yo ka reyisi obeyi Bondye. Si sa a se veritab entansyon ou, Bondye pral leve ou kanmenm, epi Li pral fè ou gras. Pa gen dout nan sa epi sa pa ka chanje. Si ou pa gen entansyon obeyi Bondye, epi ou gen lòt objektif, tout sa ou di ak tout sa ou fè-menm priyè ou yo devan Bondye, epi pou ale pi lwen toujou, chak mouvman ou yo pral nan opozisyon ak Li. Menm si pawòl ou yo dous epi ou gen yon atitid dou, menm si chak mouvman ak ekspresyon ou sanble apwopriye pou lòt moun tankou si w te yon moun ki obeyisan, men pou sa ki konsène entansyon ak opinyon ou yo konsènan lafwa nan Bondye, chak nan aksyon ou yo nan opozisyon ak Bondye, se fè sa ki mal. Moun ki sanble obeyisan tankou mouton men ki gen move entansyon nan kè yo, se lous ki abiye ak rad mouton, epi moun ki komèt yon ofans dirèkteman kont Bondye, Bondye pa pral epaye youn nan yo, epi Sentespri a pral devwale yo tout, san eksepsyon. Tout moun pral wè, sètènman, Sentespri a rejte tout sa ki ipokrit yo. Piga nou enpasyan: Bondye pral regle avèk yo epi pran mezi kont yo chak, youn apre lòt.

Si ou pa kapab aksepte nouvo limyè ki soti nan Bondye a, epi ou pa chèche konprann lè ou pa ka wè klèman sa Bondye fè jodi a, epi ou doute de li, jije li, oswa egzamine ak analize li, ou pa yon moun ki gen yon lespri ki pare pou obeyi Bondye. Si lè limyè jodi a parèt, ou kontinye valorize limyè ayè a epi ou opoze ak nouvo travay Bondye a, Ou pa plis pase yon moun san sans ou se youn nan moun ki fè espre ki opoze ak Bondye yo. Sa ki pi enpòtan ou bezwen pou obeyi Bondye se aksepte limyè ki pi resan an, epi kapab aksepte li ak mete li an pratik. Sa a se veritab obeyisans lan. Moun ki pa gen detèminasyon pou anvi Bondye, yo pa kapab obeyi Li volontèman, epi yo ka sèlman opoze ak Bondye paske yo satisfè ak sitiyasyon an jan li ye a. Lòm pa ka obeyi Bondye paske li anba kontwòl sa ki te vini anvan an. Bagay ki te vini anvan yo te pwodui tout kalite nosyon ak divès kalite imaj konsènan Bondye nan lespri lòm, epi sa yo te vin imaj Bondye nan tèt li. Kidonk, sa li kwè ladan, se pwòp lide li ak kritè ki soti nan pwòp imajinasyon li. Si ou mezire Bondye ki fè travay pratik jodi a parapò ak Bondye ki nan pwòp imajinasyon w lan, lafwa ou soti nan Satan, epi li baze sou pwòp preferans ou - Bondye pa vle kalite lafwa sa a. Kèlkeswa jan kalifikasyon yo wo, epi kèlkeswa sakrifis yo - menm si yo te konsakre tout yon vi ap fè efò pou travay pou Li, epi yo te ale jiska matirize tèt yo - Bondye pa apwouve okenn moun ki gen lafwa tankou sa a. Li senpleman ba yo yon ti favè epi Li pèmèt yo jwi l pandan yon ti tan. Moun tankou sa yo pa kapab mete laverite an pratik. Sentespri a pa travay sou yo, epi Bondye pral elimine yo youn apre lòt. Jèn yo ak granmoun yo, moun ki pa obeyi Bondye nan lafwa yo epi ki gen move entansyon, se moun ki opoze epi ki simen latwoublay, epi san dout, Bondye pral elimine moun sa yo. Moun ki pa demontre okenn obeyisans anvè Bondye, ki tou senpleman rekonèt non Li, epi ki gen yon sèten pèsepsyon de aksesibilite Li ak bonte Li, men ki pa mache sou tras Sentespri a, epi yo pa obeyi a travay ak pawòl aktyèl Sentespri a - moun sa yo ap viv nan mitan favè Bondye a, epi Li pa ka genyen yo ni rann yo pafè. Bondye rann moun pafè atravè obeyisans yo, atravè manje yo, bwè yo, atravè jwisans yo de pawòl Bondye a, epi atravè soufrans ak eprèv yo travèse nan lavi yo. Se sèlman atravè lafwa tankou sa a dispozisyon moun yo ka chanje, epi se sèlman lè sa a yo ka posede vrè konesans Bondye a. Lè yon moun pa kontante l ak viv nan mitan lagras Bondye, li swaf verite a epi li chèche l aktivman, epi li pousuiv objektif pou Bondye genyen l—se sa ki vle di soumèt devan Bondye yon fason konsyan, epi se jisteman kalite lafwa Li vle a. Moun ki sèlman jwi favè Bondye a pa ka vin pafè ni chanje; yo ka sèlman posede yon obeyisans, pyete, lanmou, ak pasyans sipèfisyèl. Moun ki sèlman jwi favè Bondye a pa ka vrèman konnen Bondye, epi menm lè yo konnen Bondye, konesans yo sipèfisyèl, epi yo di bagay tankou « Bondye renmen moun », oswa « Bondye gen pitye pou moun ». Sa pa reprezante lavi moun, epi sa pa vle di moun yo vrèman konnen Bondye. Si, lè pawòl Bondye yo rafine yo, oswa lè eprèv li yo rive sou yo, moun yo pa kapab obeyi Bondye - si, olye de sa, yo vin gen dout, epi menm tonbe - lè sa a, yo pa obeyi ditou. Nan yo, gen anpil règ ak restriksyon konsènan lafwa nan Bondye, epi menm yon eksperyans long ki soti nan anpil ane lafwa, oswa divès règleman ki pran Bib la kòm prensip yo. Èske moun tankou sa yo ka obeyi Bondye? Moun sa yo plen ak bagay lèzòm - ki jan yo ta ka obeyi Bondye? « Obeyisans » yo baze sou preferans pèsonèl yo - èske Bondye ta vle obeyisans tankou sa a? Sa a se respè règleman yo, pa obeyisans anvè Bondye; se yon fason pou satisfè epi apeze tèt yo. Si ou di sa a se obeyisans anvè Bondye, èske ou pa blasfeme kont Li? Ou se yon farawon ejipsyen. Ou fè sa ki mal, epi ou angaje espesyalman nan travay opozisyon a Bondye - èske se konsa Bondye vle ou sèvi? Ou ta fè byen si ou te prese repanti, epi eseye pran konsyans de pwòp tèt ou. Si ou pa fè sa, li ta pi bon pou ou ale lakay ou; sa ta fè ou pi byen pase « sèvis ou ofri Bondye a ». Ou pa ta deranje ak twouble; ou ta konnen plas ou, epi viv byen - sa pa ta pi bon? Epi ou pa t ap opoze a Bondye epi Li pa t ap pini w!


Li Enpòtan Anpil pou Tabli yon Relasyon Nòmal ak Bondye

Lè moun kwè nan Bondye, renmen Li epi satisfè Li, yo konekte ak Lespri Bondye avèk kè yo epi konsa yo jwenn satisfaksyon Li; yo itilize kè yo pou yo antre an kontak avèk pawòl Bondye, epi konsa Sentespri Li anime yo. Si nou vle viv yon lavi espirityèl nòmal epi tabli yon relasyon nòmal ak Bondye, ebyen toudabò nou dwe ba Li kè nou. Se sèlman apre nou fin asire kè nou devan Li epi lè tout kè nou enkline nan direksyon Li, n ap kapab devlope firamezi yon lavi espirityèl nòmal. Si nan manifestasyon lafwa moun nan Bondye, yo pa ba Li kè yo, si kè yo pa avèk Li epi yo pa pote fado Li tankou si se te fado pa yo, ebyen tout sa y ap fè, se zak pou yo twonpe Bondye, e se sa moun ki ap pratike relijyon yo ap fè, e Bondye p ap apwouve sa. Bondye pa kapab benefisye anyen ki sòti bò kote mòd moun konsa, yo kapab sèlman sèvi pou mete travay Li a an evidans. Moun sa yo se tankou dekorasyon yo ye lakay Bondye – wòl yo se konble plas, yo pa itil anyen, epi Bondye pa itilize yo nan anyen. Non sèlman pa genyen okenn chans pou Sentespri Bondye travay nan yo, men pa genyen okenn itilite pou pèfeksyone yo. Yon kalite moun konsa se yon veritab kadav anbilan. Sentespri Bondye pa genyen anyen Li kapab itilize nan yo – Satan posede yo an antye epi li kowonp yo jis nan zo. Bondye pral elimine moun sa yo. Lè Sentespri Bondye ap itilize moun jodi a, Li pa sèlman itilize sa ki pozitif nan yo pou fè travay yo fèt – men Li pèfeksyonnen tou epi li transfòme sa ki pa bon nan yo. Si ou kapab vide tout kè ou bay Bondye epi asire li nan prezans Li, ebyen ou va genyen opòtinite ak kalifikasyon pou Sentespri Bondye itilize ou epi pou ou resevwa limyè ak ekleraj Li. Anplis, ou ap genyen opòtinite pou Sentespri a korije feblès ou yo. Lè ou bay Bondye kè ou, w ap kapab, nan bò pozitif la, apwofondi relasyon ou avèk Li epi atenn yon nivo konpreyansyon siperyè. Nan bò negatif la, w ap genyen kapasite pou ou pi byen konnen feblès ou yo ak lakin ou yo, epi w ap genyen plis anvi pou ou chèche satisfè entansyon Bondye yo pi plis. Plis toujou, ou p ap genyen yon atitid negatif. W ap genyen kapasite pou ou patisipe aktivman. Sa a se prèv ou se yon moun ki dwat. Depi kè ou asire devan Bondye, resevwa apwobasyon Sentespri a oswa pa resevwa li, fè Bondye plezi oswa pa fè Li plezi, tout sa depann seryezman de kapasite ou pou patisipe aktivman. Lè Sentespri a ap klere moun epi itilize yo, Li pa janm rann yo negatif, Li toujou rann yo dinamik epi Li fè yo anvi amelyore tèt yo. E menm lè Li aji konsa, moun yo toujou kontinye gen feblès yo, men yo pa viv selon feblès sa yo. Yo pa renonse pou yo pwogrese nan lavi yo epi yo kontinye ap chèche satisfè entansyon Bondye. Sa a se yon estanda. Si nou kapab rive ladan, se prèv nou resevwa prezans Sentespri a. Si yon moun toujou negatif, epi si, menm apre li fin resevwa ekleraj epi vin konnen tèt li, li rete negatif epi pasif, epi li pa kapab kanpe pou li kolabore ak Bondye, ebyen moun sa a sèlman resevwa gras Bondye, men li pa genyen prezans Sentespri a. Negativite moun sa yo vle di kè yo pa ale nan direksyon Bondye, epi Lespri Bondye pa touche lespri yo. Tout moun ta dwe konprann sa.

Eksperyans montre asirans yon kè devan Bondye genyen yon enpòtans kapital. Sa genyen rapò avèk lavi espirityèl epi pwogrè nan lavi chak moun. Laverite w ap chèche a ak volonte pou ou chanje a ap pote fwi sèlman si kè ou asire nan Bondye. Se paske nou prezante devan Li ak yon chay n ap pote, paske nou toujou santi nou sitèlman manke anpil bagay, genyen tèlman verite nou bezwen konnen, genyen yon gran pati reyalite nou dwe eksperimante, epi nou dwe montre konsiderasyon pou entansyon Bondye yo. Bagay sa yo toujou okipe panse ou, se tankou si yo t ap peze ou desann ak yon fòs kif è ou pa kapab respire, epi ou santi kè ou lou (menm si nou pa nan yon eta negatif). Se sèlman yon moun konsa ki kalifye pou li asepte limyè pawòl Bondye epi pou li kite Lespri Bondye dirije li. Se akoz chay yo ap pote a, paske kè yo lou, epi nou kapab di, akoz pri yo te peye a ak soufrans yo te andire devan Bondye yo ki fè yo resevwa limyè Li ak ekleraj Li. Paske Bondye pa janm bay pèsonn okenn favè espesyal. Li toujou trete tout moun avèk jistis, men Li pa janm bay nonplis selon fantezi ni san kondisyon. Se yon aspè nan dispozisyon jis Li yo. An reyalite, pi fò moun pako rive nan nivo sa a. Omwens kè yo pako konplètman ale nan direksyon Bondye, konsa, toujou pako genyen twòp chanjman nan dispozisyon yo ap pran pou lavi yo. Se paske yo sèlman ap viv nan gras Bondye, men yo pako benefisye travay Sentespri a. Men kritè moun yo dwe ranpli pou Bondye kapab itilize yo: Kè yo dwe gade nan direksyon Bondye, yo dwe pote fado pawòl Li yo, yo dwe genyen yon kè ki cho, epi yo dwe pran rezolisyon pou chèche laverite. Se sèlman moun sa yo ki kapab benefisye travay Sentespri a epi resevwa byen souvan limyè ak ekleraj Li. Sila yo Bondye ap itilize konn parèt nan je lòt moun tankou moun ki manke larezon epi ki pa genyen relasyon nòmal avèk lòt moun, men yo pale avèk pridans epi byenseyans, epi yo toujou gen kapasite pou yo kenbe kè yo asire devan Bondye. Se egzakteman kalite moun sa yo Sentespri a kapab itilize. Moun « san larezon » sa yo Bondye ap pale a, sanble pa gen relasyon nòmal ak lòt moun, epi yo pa gen enterè ni nan lanmou eksteryè ni nan pratik eksteryè, men lè yo ap pataje sijè espirityèl, yo gen kapasite pou yo louvri kè yo epi ofri lòt yo, avèk jenewozite, ekleraj ak konesans yo genyen gras ak eksperyans yo viv devan Bondye. Se konsa yo eksprime lanmou yo pou Bondye epi satisfè volonte Li. Lè lèzòt yo ap pale yo mal epi pase yo nan rizib, yo rete kè kal devan moun, evènman oswa bagay eksteryè epi yo rete trankil devan Bondye. Li ta sanble se kòmsi yo genyen yon fason inik yo reflechi sou tout bagay. Kèlkeswa sa lòt moun ap fè, kè yo pa janm kite Bondye. Lè lòt moun ap pale epi ri, kè yo rete devan Bondye, yo ap medite pawòl Li, oswa yo ap priye Bondye ki nan kè yo a an silans, pandan yo ap chèche akonpli dezi Li yo. Moun sa yo pa montre yo atache okenn enpòtans pou kenbe relasyon entèpèsonèl nòmal, epi yo pa sanble genyen okenn prensip pou mennen zafè yo nan monn lan. Yo parèt vivan, atachan epi inosan, men yo genyen tou nan yo yon sèten serenite. Kalite moun Bondye itilize yo se ak sa yo sanble. Prensip pou mennen zafè yo nan monn nan oswa “larezon òdinè” pa gen okenn efikasite sou kalite moun sa yo, tou senpman. Yo mete tout kè yo nan pawòl Bondye a, e ta sanble se sèlman Bondye ki okipe tout plas nan kè yo. Se kalite moun “san larezon” sa yo ki referans Bondye, e se egzakteman kalite moun sa yo Bondye itilize. Men ki mak fabrik moun Bondye ap itilize yo genyen: Kèlkeswa moman an oswa kote a, kè yo toujou nan prezans Bondye, e kèlkeswa nan ki degre lèzòt yo ta deprave, oswa kèlkeswa nan ki nivo lèzòt yo ta lage nan satisfè vye dezi sal ak plezi lachè, kè moun sa yo pa janm kite Bondye epi yo pa janm swiv foul. Se sèl kalite moun sa yo ki diy pou Bondye itilize yo, e se sèl kalite moun sa yo Sentespri Bondye pèfeksyone. Si ou pa kapab rive nan nivo sa a, ou pa kalifye pou Bondye genyen ou, oswa pou Sentespri a pèfeksyone ou.

Si nou vle tabli yon relasyon nòmal avèk Bondye, fòk kè nou oryante nan direksyon Li; avèk baz sa a, nou kapab genyen relasyon nòmal avèk lèzòt yo tou, apre sa. Si ou pa genyen yon relasyon nòmal avèk Bondye, ebyen kèlkeswa sa ou ta fè pou kenbe relasyon avèk lòt moun, kèlkeswa valè travay ou ta fè pou sa oswa valè efò ou ta mete nan sa, li ap rete yon filozofi moun ki adapte pou zafè monn sa a. W ap rive kenbe pozisyon ou pami moun, epi w ap jwenn lwanj yo gras ak pèspektiv epi filozofi moun, pase pou ou tabli relasyon entèpèsonèl nòmal selon pawòl Bondye. Si ou pa konsantre sou relasyon ou avèk lèzòt yo, men ou pito chèche kenbe yon relasyon nòmal avèk Bondye, epi ou gen volonte pou ou bay Bondye kè ou epi aprann soumèt anba volonte Li, ebyen relasyon ou avèk lèzòt yo ap vin natirèlman nòmal yo menm tou. Relasyon sa yo p ap fonde ankò sou lachè men sou fondasyon lanmou Bondye. Nou p ap prèske genyen entèraksyon chanèl avèk lèzòt yo, men ap genyen yon kominyon sou plan espirityèl, ak tout yon lanmou youn pou lòt, rekonfò ak pratik youn ede lòt antre nou. Tout sa yo repoze sou fondasyon yon dezi pou satisfè Bondye - Se pa prensipi moun sèvi pou mennen zafè yo nan monn lan ki antreteni relasyon sa yo, men yo fòme natirèlman lè ou genyen yon santiman pwofon sou devwa ou anvè Bondye. Yo pa egzije nan ou okenn efò imen, epi ou sèlman bezwen pratike yo selon prensip pawòl Bondye. Èske ou dispoze pou ou genyen konsiderasyon devan Bondye nan entansyon Li yo? Èske ou dispoze pou ou se yon moun ki « san larezon » devan Li? Èske ou dispoze pou ou bay Bondye kè ou konplètman epi pou ou gade pozisyon sosyal ou pou anyen? Pami tout moun ou ap entèraji ak yo, ak kiyès ou genyen pi bon relasyon? Ak kiyès ou genyen pi move relasyon? Èske relasyon ou avèk lèzòt yo nòmal? Èske ou trete tout moun menmjan? Èske se filozofi ou sou zafè monn sa a ki gide relasyon ou avèk lèzòt yo, oswa èske yo bati sou fondasyon lanmou Bondye? Lè moun yo pa bay Bondye kè yo, lespri yo vin lou, angoudi epi enkonsyan. Moun sa yo p ap janm konprann pawòl Bondye, yo p ap janm gen yon relasyon nòmal avèk Bondye epi yo p ap janm rive chanje nan konpòtman yo. Chanjman konpòtman se pwosesis kote yon moun ap bay Bondye kè li konplètman epi ap resevwa ekleraj ak limyè nan pawòl Li. Travay Bondye a pèmèt moun enplike aktivman ladan, e sa pèmèt yo rejte tout pati ki negatif nan yo depi yo fin konnen yo. Lè ou fin bay Bondye kè ou, w ap kapab santi lespri ou ap bouje lejèman chak fwa, e si Bondye akòde ou menm yon ti kras ekleraj ak limyè, w ap gen kapasite pou ou santi siyal la. Si nou pèsevere, n ap antre pazapa nan chemen pèfeksyon Sentespri a. Plis kè nou anpè devan Bondye, plis lespri nou ap vin sansib epi delika, se plis li ap vin posib pou nou santi kijan Sentespri a ap gide li, e se plis relasyon nou ak Bondye ap vin nòmal. Relasyon nòmal moun ak moun tabli sou baz desizyon pou oryante kè nou sou Bondye, e non sou efò imen nou. Si Bondye absan nan kè yon moun, ebyen relasyon li ak lòt moun se sèlman relasyon lachè. Relasyon sa yo pa nòmal, se bagay sal, deprave, epi Bondye rayi e degoute bagay sa yo. Si ou di ou te touche espirityèlman, men frekantasyon ou se sèlman moun ki fè ou plezi, moun ou bay valè, epi ou meprize oswa ou refize pale ak moun ou pa renmen lè yo ap chèche atansyon ou, sa a pwouve pi plis toujou se santiman ou ki ap gide ou epi ou pa genyen yon relasyon nòmal ak Bondye ditou, sa montre kòman w ap eseye twonpe Bondye epi kache pwòp lèdè w. Ou kapab petèt pataje yon pati nan konesans ou, men si ou pa genyen bon entansyon, ebyen tout sa ou kapab fè ap parèt bon sèlman selon kritè imen, epi Bondye p ap apwouve ou. Se dezi chanèl ou yo ki ap gide aksyon ou yo, se pa fado Bondye. Pou ou kapab diy pou Bondye itilize w, fòk ou kapab kalme kè w devan Li epi tabli bon relasyon avèk tout sila yo ki renmen Li. Si ou kapab fè sa, ebyen kèlkeswa fason ou entèraji avèk lèzòt yo, ou p ap aji dapre yon filozofi ki gen pou wè ak zafè monn sa a, men w ap konsidere fado Bondye a epi w ap viv nan prezans Li. Konbyen moun konsa ki genyen pami nou? Èske relasyon nou ak lèzòt yo vreman nòmal? Sou ki fondasyon yo te konstwi? Konbyen prensip moun sèvi pou mennen zafè yo avèk monn lan ou genyen nan ou? Èske ou te rejte yo? Si kè ou pa kapab oryante konplètman nan direksyon Bondye, ebyen Bondye pa chwazi w – ou sòti nan Satan, finalman ou ap retounen al jwenn Satan, epi ou pa merite pou ou konte nan pami pèp Bondye a. Ou dwe egzaminen bagay sa yo avèk atansyon.


Kijan pou w antre nan yon sitiyasyon nòmal

Plis moun yo aksepte pawòl Bondye yo, plis yo eklere, epi plis yo anvi chèche konnen Bondye. Se sèlman moun ki aksepte pawòl Bondye yo ki kapab gen eksperyans ki pi rich ak pi pwofon, epi yo se sèl moun lavi yo ka grandi piti piti tankou flè moutad. Tout moun k ap chèche lavi ta dwe konsidere sa kòm yon travay a tan plen ; yo ta dwe santi « san Bondye, mwen pa ka viv ; san Bondye, mwen pa ka reyalize anyen ; san Bondye, tout bagay vid. » Se konsa, tou, yo ta dwe pran yon desizyon fèm « san prezans Sentespri a, m pa pral fè anyen, epi si lekti pawòl Bondye yo pa gen okenn efè, m pa gen motivasyon pou m fè anyen. » Pa adapte w ak pwòp dezi ou yo. Eksperyans lavi yo soti nan limyè ak konsèy Bondye, epi yo se rezilta efò nou nan fason nou panse ak aji. Egzijans nou ta dwe fè tèt nou se sa a : « Pou sa ki konsène eksperyans lavi a, mwen pa ka evite pran responsabilite mwen. »

Pafwa, lè nan kondisyon ki pa nòmal, ou pèdi prezans Bondye, epi ou vin pa kapab santi Bondye lè w ap priye. Li nòmal pou w santi w pè nan moman sa yo. Ou ta dwe kòmanse chèche imedyatman. Si ou pa fè sa, Bondye pral rete lwen ou, epi ou pral san prezans Sentespri a — epi ankò plis san travay Sentespri a ─ pandan yon jou, de jou, menm yon mwa oswa de mwa. Nan sikonstans sa yo, ou pral vin tèlman ensansib epi Satan pral fè ou prizonye yon fwa ankò, nan pwen kote ou kapab komèt tout kalite zak ─ ou ka anvi rich, twonpe frè ak sè ou yo, gade fim ak videyo, jwe mahjong, epi menm fimen ak bwè san kontwòl. Kè ou pral vire do bay Bondye, ou pral swiv pwòp chemen w an kachèt, epi ou pral jije travay Bondye a abitrèman ; ou ka desann tèlman ba ou p ap santi okenn wont ni anbara pou komèt peche ki gen rapò ak sèks. Sentespri a pral abandone yon moun konsa ; an reyalite, travay Sentespri a pral absan pandan lontan nan yon moun konsa. Nou ka sèlman wè l ap plonje pi fon toujou nan koripsyon epi men li ki plen peche kontinye fè plis bagay ki mal. Alafen, li pral nye egzistans fason sa a, epi Satan pral fè li prizonye pandan l ap peche. Si ou dekouvri ou sèlman gen prezans Sentespri a, men ou manke travay Sentespri a, ou deja twouve w nan yon sitiyasyon danjere. Lè ou pa ka menm santi prezans Sentespri a, ou sou wout lanmò. Si ou pa repanti, ou pral tounen al jwenn Satan konplètman, epi ou pral elimine. Se konsa, lè ou dekouvri ou nan yon sitiyasyon kote gen sèlman prezans Sentespri a (ou pa fè peche, ou pa aji avèk imoralite, epi ou pa fè bagay ki klèman pa nan volonte Bondye) men ou manke travay Sentespri a (ou pa santi ou touche lè ou priye, ou pa jwenn okenn limyè ki klè ni ekleraj lè ou manje ak bwè pawòl Bondye, ou endiferan konsènan manje ak bwè pawòl Bondye yo, pa janm gen okenn pwogrè nan lavi ou, epi sa fè lontan depi ou pa gen gwo iliminasyon) ─ nan moman sa yo, ou dwe fè plis atansyon. Ou pa dwe adapte w ak pwòp dezi ou yo, ou pa dwe kontinye kite pwòp tandans ou dirije konpòtman ou. Prezans Sentespri a ka disparèt nenpòt ki lè. Se rezon sa a ki fè sitiyasyon sa a se sitiyasyon ki pi danjere a. Si ou twouve w nan sitiyasyon sa a, eseye korije bagay yo dèke ou kapab. Premyèman, ou ta dwe fè yon priyè repantans epi mande Bondye pou l etann mizèrikòd Li sou ou yon fwa ankò. Priye avèk tout kè w pou w manje epi bwè plis nan pawòl Bondye yo. Avèk fondasyon sa a, ou dwe pase plis tan nan lapriyè ; double efò ou nan chante, priye, manje ak bwè pawòl Bondye yo, epi fè devwa ou. Lè w pi fèb, li pi fasil pou Satan posede kè w. Lè sa rive, se kè ou ki soti nan prezans Bondye epi retounen jwenn Satan, kote ou san prezans Sentespri a. Nan moman sa yo, li de fwa pi difisil pou reprann travay Sentespri a. Li pi bon pou w chèche travay Sentespri a pandan Li avèk ou toujou, pou Bondye ba ou plis nan limyè Li, epi pou Li pa abandone ou. Priye, chante kantik, ranpli fonksyon ou, epi manje ak bwè pawòl Bondye yo ─ tout bagay sa yo fèt pou Satan pa gen okenn opòtinite pou fè travay li, epi pou Sentespri a ka travay nan ou. Si ou pa reprann travay Sentespri a nan fason sa a, si ou tou senpleman rete tann, li p ap fasil pou reprann travay Sentespri a lè ou pèdi prezans Sentespri a, sof si Sentespri a touche w patikilyèman, oswa ilimine w ak eklere w yon fason espesyal. Menm si sa, li pa sèlman pran youn oswa de jou pou sitiyasyon w vin nòmal ; pafwa menm sis mwa ka pase san okenn nòmalizasyon. Tout sa, se paske moun yo twò toleran ak tèt yo, yo pa kapab fè eksperyans bagay sa yo nan yon fason nòmal epi konsa Sentespri a abandone yo. Menm si ou redrese w, travay aktyèl Bondye a ka toujou pa trè klè pou ou, paske ou te pran anpil reta nan eksperyans lavi ou, kòm si yo te kite ou dèyè a dis mil kilomèt. Èske sa pa yon katastwòf ? Sepandan, mwen di li pa twò ta pou ou repanti kounye a, men gen yon sèl kondisyon : Ou dwe travay pi di, epi ou pa dwe parese. Si lòt moun priye senk fwa pa jou, ou dwe priye dis fwa ; si lòt moun manje ak bwè pawòl Bondye yo pandan de zèdtan pa jou, ou dwe fè sa pandan kat oswa sis èdtan ; epi si lòt moun koute kantik pandan de zèdtan, ou dwe koute pandan omwen yon demi jounen. Rete an silans souvan devan Bondye epi reflechi sou lanmou Bondye, jiskaske sa touche w, kè ou retounen jwenn Bondye, epi ou pa oze ale lwen Bondye ankò ─ se sèlman lè sa a, pratik ou pral pote fwi; sèlman lè sa a ou pral kapab retounen nan eta nòmal ou te ye avan an.

Gen kèk moun ki mete anpil enterè nan sa y ap chèche a men yo pa reyisi antre nan bon chemen an. Sa se paske yo twò neglijan epi yo pa pran swen bagay espirityèl yo. Yo pa gen okenn lide sou fason yo fè eksperyans pawòl Bondye a, epi yo pa konnen ki sa travay ak prezans Sentespri a ye. Moun sa yo enterese anpil, men yo nan konfizyon ; yo pa chèche lavi. Sa a se paske yo pa gen konesans Sentespri a, yo pa konnen anyen sou dinamik travay Sentespri a, epi yo inyore sitiyasyon pwòp lespri yo. Èske lafwa moun sa yo pa yon lafwa ki nan konfizyon ? Finalman, rechèch moun sa yo pa bay anyen. Kle a pou w reyalize kwasans nan lavi nan lafwa ou nan Bondye se konnen ki travay Bondye fè nan eksperyans ou, kontanple bèlte Bondye, epi konprann entansyon Bondye yo, pou w soumèt ou a tout aranjman Bondye yo, fè pawòl Bondye yo antre nan ou pou yo vin lavi ou, epi konsa, satisfè Bondye. Si lafwa ou se yon lafwa ki nan konfizyon, si ou pa fikse atansyon ou sou zafè espirityèl ak chanjman nan dispozisyon lavi ou, si ou pa fè okenn efò pou jwenn verite a, èske ou pral kapab konprann entansyon Bondye yo ? Si ou pa konprann sa Bondye mande, ou p ap kapab fè eksperyans, epi ou p ap gen okenn chemen w ap swiv pou ou pratike. Sa ou dwe fikse atansyon w sou li pandan w ap fè eksperyans pawòl Bondye yo se efè yo pwodui nan ou, pou ou ka vin konnen Bondye apati de pawòl Li yo. Si ou sèlman konn li pawòl Bondye yo, men ou pa konnen ki jan pou w mete yo an pratik, èske sa pa montre ou manke konpreyansyon espirityèl ? Kounye a, pifò moun pa kapab fè eksperyans pawòl Bondye a, epi konsa yo pa konnen travay Bondye a. Èske se pa yon echèk nan pratik yo ? Si yo kontinye konsa, nan ki pwen yo pral kapab fè eksperyans ki rich epi reyalize kwasans nan lavi yo ? Èske sa pa vle di tou senpleman pale san okenn rezilta ? Gen anpil nan nou ki konsantre sou doktrin, ki pa konnen anyen nan zafè espirityèl, epi ki poutan swete pou Bondye itilize nou anpil epi pou Bondye beni nou. Sa pa reyalis ditou ! Se konsa, nou dwe mete yon fen nan echèk sa a, pou nou tout ka antre nan chemen dwat la nan lavi espirityèl nou, fè eksperyans ki reyèl, epi vrèman antre nan reyalite pawòl Bondye yo.


Kijan pou Sèvi ann Akò ak Entansyon Bondye

Nou dwe klè sou fason yon moun dwe sèvi Bondye nan lafwa li, sou kondisyon moun k ap sèvi Bondye yo dwe ranpli ak verite yo dwe konprann, ansanm ak devyasyon nou genyen nan fason n ap sèvi a. Kesyon sa yo gen rapò ak fason nou kwè nan Bondye, ak fason nou mache sou chemen Lespri Sen an ap dirije a epi kite Bondye òganize nou nou jan Li vle nan tout bagay, konsa nou kapab konprann chak etap travay Bondye ap fè nan nou. Lè nou rive nan pwen sa a, n ap konprann sa lafwa nan Bondye ye toutbon, kijan pou nou kwè nan Bondye yon fason ki kòrèk, ak sa nou dwe fè pou nou aji ann akò ak entansyon Bondye. Sa ap fè nou vin soumèt konplètman e absoliman devan travay Bondye, san okenn plenyen, san nou pa jije ni analize travay Bondye, alewè pou nou ta egzamine l avèk anpil dout. Konsa, nou tout ap kapab soumèt devan Bondye jouk nan lanmò, nan kite Bondye dirije nou epi kondwi nou menm jan ak mouton y ap mennen nan labatw, epi nou chak kapab vin tounen yon Pyè nan ane 1990 yo, k ap renmen Bondye ak tout fòs li, menm lè li sou kwa a, san okenn plenyen. Se lè sa a sèlman n ap kapab viv menm jan ak Pyè te viv nan ane 1990 yo.

Tout moun ki gen detèminasyon kapab sèvi Bondye—men se sèlman moun ki montre konsiderasyon epi konpran entansyon Bondye ki kalifye e gen dwa sèvi Bondye. Mwen dekouvri sa nan mitan nou: Gen anpil moun ki kwè depi yo preche chemen Bondye a avèk anpil zèl, angaje sou wout la pou Bondye, depanse san konte epi renonse ak bagay yo pou Bondye, elatriye, se sèvi y ap sèvi Bondye konsa. Majorite moun relijye yo kwè sèvi Bondye vle di mache toupatou ak yon Bib nan men yo, preche levanjil wayòm syèl la epi sove moun lè yo mennen yo repanti epi konfese. Genyen tou anpil responsab relijye ki panse sèvi Bondye se preche nan chapèl apre yo fin fè etid avanse ak fòmasyon nan seminè, epi anseye moun atravè lekti vèsè nan Bib la. Anplis, gen moun nan rejyon ki pòv yo ki kwè sèvi Bondye vle di geri malad yo epi chase demon nan mitan frè ak sè yo, priye pou yo epi sèvi yo. Nan mitan nou, gen anpil moun ki kwè sèvi Bondye vle di manje ak bwè pawòl Bondye yo epi priye Bondye chak jou, ansanm ak vizite ak fè travay nan legliz toupatou. Gen lòt frè ak sè ki kwè sèvi Bondye vle di pa janm marye ni fonde yon fanmi, epi konsakre tout egzistans yo bay Bondye. Poutan, se kèk moun sèlman ki konnen sa sa vle di sèvi Bondye toubon. Malgre moun k ap sèvi Bondye yo anpil tankou zetwal nan syèl la, kantite moun ki kapab sèvi Bondye dirèkteman e ki kapab sèvi ann akò ak entansyon Bondye piti anpil—li piti anpil anpil. Poukisa mwen di sa? Mwen di sa paske nou pa konprann sans pwofon ekspresyon « sèvi Bondye » a, ti konpreyansyon sou fason pou nou sèvi ann akò ak entansyon Bondye piti anpil. Gen yon bezwen ijan pou moun konprann egzakteman ki kalite pou sèvis Bondye ki ann akò ak entansyon Li.

Si nou vle sèvi ann akò ak entansyon Bondye, nou dwe konprann dabò ki kalite moun ki fè Bondye plezi, ki kalite moun Bondye rayi, ki kalite moun Bondye rann pafè, ak ki kalite moun ki kalifye pou sèvi Bondye. Omwen, nou dwe gen konesans sa a. Sa ki pi enpòtan toujou, nou dwe konnen objektif travay Bondye a, ansanm ak travay Bondye ap fè nan moman sa a. Apre nou fin konprann sa, epi atravè direksyon pawòl Bondye yo, nou dwe antre dabò , epi aksepte manda Bondye a. Lè nou fin fè eksperyans pratik ak pawòl Bondye yo, epi lè nou konnen travay Bondye a toutbon, n ap kalifye pou sèvi Bondye. Epi Bondye ap ouvri je espirityèl nou pandan n ap sèvi Li, e Li ap pèmèt nou gen yon pi gwo konpreyansyon sou travay Li a epi wè l pi klè. Lè ou antre nan reyalite sa a, eksperyans ou yo ap vin pi pwofon e pi pratik, epi tout moun pami nou ki te fè eksperyans konsa ap kapab mache nan mitan legliz yo epi bay frè ak sè yo sa yo bezwen, konsa nou chak kapab pwofite fòs youn lòt pou konpanse pwòp feblès nou, epi jwenn yon konesans ki pi rich nan lespri nou. Se sèlman apre nou fin rive atenn rezilta sa a n ap kapab sèvi ann akò ak entansyon Bondye epi Bondye ap rann nou pafè pandan n ap sèvi Li.

Moun k ap sèvi Bondye yo dwe moun ki pwòch Bondye, yo dwe fè Bondye plezi, epi yo dwe kapab gen yon fidelite san pataj pou Bondye. Kit se an prive oswa an piblik, devan Bondye, aksyon nou yo dwe fè Li plezi, epi yo tout dwe kapab kanpe fèm devan Li; kèlkeswa fason lòt moun trete ou, ou dwe toujou mache sou chemen ou dwe mache a pou montre konsiderasyon pou fado Bondye. Se moun konsa sèlman ki pwòch Bondye. Si moun ki pwòch Bondye yo kapab sèvi Li dirèkteman, se paske Bondye ba yo yon gwo manda ak fado Li, yo kapab fè kè Bondye vin kè pa yo, epi pran fado Bondye kòm pwòp fado pa yo, san yo pa konsidere pwofi oswa pèt ki gen rapò ak avni yo - menm lè avni yo ta sanble pa gen anyen pou yo jwenn e yo pap genyen anyen pou yo benefisye, y ap toujou kwè nan Bondye ak yon kè ki renmen Bondye. E se poutèt sa, moun konsa se moun ki pwòch Bondye. Moun ki pwòch Bondye yo se moun Li konfye sekrè Li tou; se sèlman moun Bondye konfye sekrè Li ki kapab pataje ijans Li ak panse Li, epi byenke kò yo fè yo mal e yo fèb, yo kapab andire soufrans ak abandone sa yo renmen pou satisfè Bondye. Bondye bay moun konsa plis fado, epi sa Bondye vle fè a manifeste atravè temwayaj moun konsa. Se konsa, moun sa yo fè Bondye plezi; yo se moun k ap sèvi Bondye epi k ap sèvi ann akò ak entansyon Li yo, epi se moun konsa sèlman ki kapab egzèse pouvwa kòm wa ansanm ak Bondye. Lè ou vin moun ki pwòch Bondye toutbon, se egzakteman lè sa a w ap egzèse pouvwa kòm wa ansanm ak Bondye.

Jezi te akonpli misyon Bondye a—travay redanmsyon tout limanite —jisteman paske Li te montre konsiderasyon pou entansyon Bondye , san Li pa t fè okenn plan oswa aranjman pou tèt Li. Li te moun ki pwòch Bondye a—Bondye Li menm—, yon bagay nou tout konprann trè byen. (An reyalite, Li te Bondye Li menm, Bondye te rann temwayaj sou Li a. Mwen mansyone sa isit la pou m sèvi ak reyalite Jezi a pou m esplike kesyon an.) Li te mete plan jesyon Bondye a nan sant tout bagay, epi Li te toujou priye Papa ki nan syèl la epi chèche volonte Papa ki nan syèl la. Li te priye epi Li te di: “Bondye Papa! Akonpli sa ki nan volonte Ou, epi pa aji selon dezi pa M, men selon plan Ou. Lòm gendwa fèb, poukisa Ou ta dwe pran swen li? Ki jan lòm ta ka merite atansyon Ou, lòm ki tankou yon foumi nan men Ou? Nan kè M, sèl bagay Mwen vle se akonpli volonte Ou, e Mwen ta renmen pou Ou akonpli sa Ou vle fè nan Mwen selon pwòp dezi Ou yo” Sou wout pou Jerizalèm nan, Jezi te nan agoni, tankou si yon kouto t ap antre nan kè Li, men Li pa t gen menm yon ti entansyon pou Li fè bak; te toujou gen yon fòs pisan ki t ap pouse Li ale pi devan jouk kote yo t ap kloure Li sou kwa a. Finalman, yo te kloure Li sou kwa a epi Li te vin gen menm resanblans ak chè peche a, konsa Li te akonpli travay redanmsyon limanite a. Li te transande tout kontrent lanmò ak kote mò yo ye a. Devan Li, lanmò, lanfè ak kote mò yo ye a te pèdi pouvwa yo, epi Li te venk yo. Li te viv pandan trant-twa ane; pandan tout tan sa a, Li te toujou fè tout sa Li kapab pou satisfè entansyon Bondye selon travay Bondye t ap fè nan moman an, san Li pa t janm konsidere pwòp avantaj oswa pèt Li, epi Li te toujou fè plan nan enterè entansyon Bondye Papa a. Se konsa, apre yo te fin batize Li, Bondye te di: «Sa a se Pitit mwen renmen anpil la, Li fè kèn M konta anpil.» Piske sèvis Li devan Bondye te ann akò ak entansyon Bondye, Bondye te mete gwo fado pou rachte tout limanite sou zepòl Li epi Li te fè L akonpli l; konsa, Li te kalifye e Li te gen dwa pou Li akonpli travay enpòtan sa a. Pandan tout lavi Li, Li te andire soufrans san mezi pou Bondye, epi Satan te tante Li yon kantite fwa moun pa ka konte, men Li pa t janm dekouraje. Bondye te ba Li yon travay ki te tèlman enpòtan paske Li te fè Li konfyans e Li te renmen Li, e se konsa Bondye Li menm te di: «Sa a se Pitit mwen renmen anpil la, Li fè kè M kontan anpil.» Nan moman sa a, se Jezi sèlman ki te kapab akonpli misyon sa a, e sa te youn nan aspè reyalite fason Bondye te akonpli travay redanmsyon tout limanite a nan Epòk Lagras la.

Si, menm jan ak Jezi, nou kapab pran an konsiderasyon fado Bondye, epi rebele kont lachè nou, Bondye ap konfye nou gwo responsablite Li a, pou nou ka ranpli kondisyon ki nesesè pou sèvi Bondye. Se sèlman nan kondisyon konsa nou pral oze di nou se moun ki swiv volonte Bondye, yon moun ki akonpli misyon Bondye, ak yon moun ki sèvi Bondye toutbon. Lè ou konpare tèt nou ak egzanp Jezi a, èske ou oze di ou se yon moun ki pwòch Bondye? Èske ou oze di ou se yon moun ki swiv volonte Bondye? Èske ou oze di ou se yon moun ki sèvi Bondye toutbon? Jodi a, ou pa konprann kijan pou sèvi Bondye; èske ou oze di ou se yon moun ki pwòch Bondye? Si ou di ou se yon moun k ap sèvi Bondye, èske se pa blasfèm w ap fè kont Li? Reflechi sou sa: Èske se Bondye w ap sèvi, oswa se tèt ou? Ou sèvi Satan, epoutan ou pèsiste di se Bondye w ap sèvi—nan ka sa a, èske se pa blasfèm w ap fè kont Bondye? Gen anpil moun—dèyè do M—k ap pran plezi nan avantaj pozisyon yo; yo lage kò yo nan manje, yo renmen dòmi, epi yo bay lachè a tout swen posib, yo toujou pè pou lachè a pa gen okenn mwayen pou l chape. Yo pa ranpli fonksyon yo kòmsadwa nan legliz la, men yo ap viv sou do legliz la, okontrè yo bay frè ak sè yo leson sou pawòl Mwen yo, pou yo domine lòt moun depi anwo. Moun sa yo toujou ap di yo se moun ki swiv volonte Bondye e yo toujou di yo se moun ki pwòch Bondye—èske sa a pa absid? Si motivasyon ou kòrèk, men ou pa kapab sèvi ann akò ak entansyon Bondye, enben ou aji tankou yon moun sòt; men si motivasyon ou pa kòrèk, epi ou toujou di ou se yon moun k ap sèvi Bondye, alò ou se yon moun k ap opoze ak Bondye, epi Bondye ta dwe pini ou! Mwen pa gen okenn senpati pou moun konsa! Nan kay Bondye a, yo ap viv sou do lòt moun, yo toujou lage kò yo nan konfò lachè a, epi yo pa gen okenn konsiderasyon pou enterè Bondye yo. Yo toujou ap chèche avantaj pèsonèl, epi yo pa okipe entansyon Bondye. Yo pa kapab aksepte egzamen Lespri Bondye a nan anyen y ap fè. Yo toujou ap twonpe frè ak sè yo lè yo aji avèk twonpri ak manti, epi yo gen de vizaj. Yo sanble anpil ak yon rena nan yon jaden rezen, ki toujou ap vòlè rezen epi kraze jaden rezen an. Èske moun konsa ta ka moun ki pwòch Bondye? Èske ou diy pou eritye benediksyon Bondye yo? Ou pa pote okenn fado pou lavi ou ak pou legliz la; èske ou diy pou resevwa misyon Bondye? Kilès ki ta oze fè yon moun tankou ou konfyans? Lè w ap sèvi konsa, èske Bondye ta ka konfye ou yon pi gwo travay? Èske sa pa t ap lakòz travay la pran reta?

Mwen di sa pou nou ka konnen ki kondisyon nou dwe ranpli pou nou sèvi ann akò ak entansyon Bondye. Si nou pa bay Bondye kè nou, si nou pa montre konsiderasyon pou entansyon Bondye menm jan ak Jezi, l ap difisil pou nou jwenn konfyans Bondye, epi n ap fini pa resevwa jijman Bondye. Petèt jodi a, nan sèvis ou pou Bondye, ou toujou kache entansyon pou twonpe Bondye epi ou toujou aji anvè Li yon fason sipèfisyèl. An rezime, kèlkeswa jan sa ye, si ou twonpe Bondye, yon jijman san pitye ap tonbe sou ou. Kounye a, pandan nou fèk antre sou bon chemen sèvis Bondye a, bay Bondye kè nou dabò; nou pa kapab gen yon kè ki divize. Kit nou devan Bondye oswa devan lòt moun, kè ou dwe toujou ale nan sans Bondye, epi nou dwe gen detèminasyon pou nou renmen Bondye menm jan Jezi te renmen Li. Konsa, Bondye ap rann ou pafè, pou ou vin moun k ap sèvi Bondye epi dakò ak entansyon Li yo. Si ou vle pou Bondye rann ou pafè toutbon, epi pou sèvis ou ann akò ak entansyon Li yo, enben ou dwe chanje ansyen fason ou te wè lafwa nan Bondye a, epi chanje ansyen fason ou te konn sèvi Bondye, pou Bondye ka rann plis bagay nan ou pafè. Konsa, Bondye pap abandone ou, epi, menm jan ak Pyè, ou pral nan premye ran pami moun ki renmen Bondye yo. Si ou rete san repanti, enben ou pral jwenn menm sò ak Jida. Tout moun ki kwè nan Bondye dwe konprann sa.


Kijan pou Konnen Reyalite a

Bondye se yon Bondye pratik: Tout travay Li yo pratik, tout pawòl Li pale yo pratik, epi tout verite Li eksprime yo pratik. Tout sa ki pa pawòl Li yo se bagay ki vid, ki pa egziste e ki pa ka kanpe. Jodi a, Sentespri a dwe gide moun pou yo antre nan pawòl Bondye yo. Si moun vle chèche antre nan reyalite a, yo dwe chèche reyalite a epi konnen reyalite a; apre sa, yo dwe fè eksperyans reyalite a epi viv reyalite a. Plis moun konnen reyalite a, se plis yo kapab disène si pawòl lòt moun yo reyèl; plis moun konnen reyalite a, se mwens nosyon yo genyen; plis moun fè eksperyans reyalite a, se plis yo konnen zèv Bondye pratik la, epi li pi fasil pou yo libere tèt yo anba dispozisyon kòwonpi satanik yo. Plis moun gen reyalite a, se plis yo konnen Bondye, epi konsa se plis yo rayi lachè epi renmen verite a; epi plis moun gen reyalite a, se plis yo vin pi pre nòm Bondye ekzije yo. Moun Bondye genyen yo se moun ki posede reyalite a, ki konnen reyalite a, epi ki vin konnen zèv pratik Bondye yo atravè eksperyans reyalite a. Plis ou kolabore ak Bondye yon fason pratik epi ou disipline kò ou, se plis w ap rive jwenn travay Sentespri a, se plis w ap rive jwenn reyalite a, epi se plis Bondye ap eklere w; konsa, konesans ou genyen sou zèv pratik Bondye yo ap vin pi plis. Si ou kapab viv nan limyè Sentespri a bay nan moman an, lè sa a, chemen pratik ou dwe suiv la ap vin pi klè pou ou, epi w ap vin pi kapab pou separe tèt ou ak nosyon relijye yo ansanm ak ansyen pratik ki te genyen nan tan lontan. Jodi a, se reyalite a ki pwen prensipal la: plis moun gen reyalite a, konesans yo genyen sou verite a vin pi klè, epi yo konprann entansyon Bondye yo pi plis. Reyalite a kapab venk tout pawòl ak doktrin, li kapab venk tout konesans teyorik; epi plis moun yo konsantre sou reyalite a, se plis yo kapab renmen Bondye toutbon epi anvi pawòl Li yo. Si ou toujou konsantre sou reyalite a, lè sa a filozofi ou genyen sou fason pou ou aji nan monn nan, nosyon relijye ou yo ak karaktè natirèl ou ap disparèt natirèlman pandan travay Bondye ap fèt. Moun ki pa chèche reyalite a epi ki pa gen konesans sou reyalite a gen tandans chèche bagay sipènatirèl, epi yo fasil pou twonpe. Sentespri a pa kapab travay nan moun konsa, se poutèt sa yo santi yo vid epi yo santi egzistans yo pa gen sans.

Sentespri a kapab travay nan ou sèlman lè ou fòme toutbon, w ap chèche toutbon, w ap priye toutbon, epi ou dispoze soufri poutèt w ap chèche verite a. Sèl sa moun ki pa chèche verite a genyen se pawòl, doktrin ak teyori vid, epitou moun ki pa gen verite a natirèlman gen anpil nosyon sou Bondye. Moun konsa sèlman anvi pou Bondye transfòme kò lachè yo nan yon kò espirityèl pou yo kapab monte nan twazyèm syèl la. Ala moun sa yo sòt! Tout moun ki pale konsa pa gen konesans sou Bondye oswa sou reyalite a; moun konsa pa kapab kolabore ak Bondye, yo kapab sèlman rete tann yon fason pasif. Si moun vle konprann verite a epi rive konprann li aklè, anplis de sa, si yo vle antre nan verite a epi mete l an pratik, enben yo dwe fòme toutbon, chèche toutbon epi anvi verite a toutbon. Lè ou anvi toutbon epi ou kolabore ak Bondye toutbon, Lespri Bondye ap touche ou san mank epi Li ap travay nan ou; konsa, w ap jwenn plis ekleraj, w ap gen plis konesans sou reyalite a, epi sa ap ede lavi ou pi plis.

Si moun vle konnen Bondye, yo dwe premyèman konnen Bondye se yon Bondye pratik. Yo dwe konnen pawòl Bondye yo, aparisyon pratik Bondye nan lachè a, epi travay pratik Bondye. Se sèlman apre ou fin konnen tout travay Bondye yo pratik w ap kapab kolabore ak Bondye yon fason pratik; se sèlman atravè chemen sa a w ap kapab grandi nan lavi a. Tout moun ki pa gen konesans sou reyalite a pa gen mwayen pou yo fè eksperyans ak pawòl Bondye; yo pran nan pyèj nosyon yo epi yo viv nan imajinasyon yo, konsa yo pa gen konesans sou pawòl Bondye yo. Plis konesans ou genyen sou reyalite a, se plis ou vin pi pre Bondye, e relasyon ou avèk Li vin pi entim men, plis w ap chèche bagay ki flou, plis w wap chache doktrin, se tank ou prale pi lwen Bondye, e se konsa w ap santi eksperyans ou ak pawòl Bondye vin pi difisil ak pi fatigan, epi ou p ap kapab antre ladan yo. Si ou vle antre nan reyalite pawòl Bondye yo epi antre nan bon chemen lavi espirityèl ou, ou dwe premyèman konnen reyalite a epi separe tèt ou ak bagay ki flou ansanm ak bagay ki sipènatirèl. Sa vle di, ou dwe premyèman konprann fason Sentespri a eklere ou epi gide ou yon fason pratik. Konsa, si ou kapab vrèman konprann travay pratik Sentespri a nan lòm, w ap rive antre nan bon chemen pou Bondye fè ou vin pafè a.

Jodi a, tout bagay dwe kòmanse avèk reyalite a. Travay Bondye se travay ki pi pratik la; moun kapab touche l, fè eksperyans avè l epi rive reyalize li. Gen anpil bagay ki flou ak sipènatirèl nan moun, e bagay sa yo anpeche yo konnen travay Bondye ap fè kounye a. Se poutèt sa, nan eksperyans yo, yo toujou gen devyasyon epi yo toujou santi bagay yo difisil; se nosyon yo ki lakòz tout bagay sa yo. Moun yo pa kapab konprann prensip travay Sentespri a, yo pa konnen reyalite a, e konsa yo toujou negatif sou chemen yo antre a. Yo gade egzijans Bondye yo de lwen, yo pa kapab rive jwenn yo; yo sèlman wè jan pawòl Bondye yo bon toutbon, men yo pa kapab jwenn chemen pou yo antre. Sentespri a travay selon prensip sa a: se sèlman atravè kolaborasyon moun yo—atravè lapriyè, chèche epi pwoche bò kote Bondye avèk volonte yo—yo kapab jwenn rezilta, epi Sentespri a kapab klere yo epi eklere yo. Se pa Sentespri a k ap aji pou kont Li, ni se pa moun nan k ap aji pou kont li. Toude pati yo endispansab; epi plis moun yo kolabore, plis yo fè efò pou rive nan estanda Bondye mande yo, se plis travay Sentespri a ap fèt. Se sèlman kolaborasyon pratik moun yo ansanm ak travay Sentespri a ki kapab pwodui eksperyans pratik epi bay konesans sou esans pawòl Bondye yo. Gradyèlman, se atravè eksperyans sa yo yon moun finalman vin pafè. Bondye pa fè bagay sipènatirèl. Nan nosyon moun yo, Bondye Toupisan e se Li menm ki fè tout bagay; konsa, moun yo rete ap tann yon fason pasif, yo pa li pawòl Bondye ni yo pa priye, epi yo sèlman rete ap tann pou Sentespri a touche yo. Sepandan, men sa moun ki gen yon konpreyansyon ki klè yo kwè: Aksyon Bondye kapab ale sèlman nan limit kolaborasyon mwen, epi efè travay Bondye nan mwen depann de fason mwen kolabore. Lè Bondye pale, mwen dwe fè tout sa mwen kapab pou m chèche pawòl Bondye epi fè efò pou m rive nan yo; se sa mwen dwe fè.

Nan egzanp Pyè ak Pòl, nou kapab wè aklè se Pyè ki te bay reyalite a plis enpòtans. Apati eksperyans Pyè yo, nou kapab wè li te tire leson nan men moun ki te echwe nan tan lontan epi li te pran fòs nan men sen ki te viv nan epòk anvan yo. Sa montre aklè jan eksperyans Pyè yo te Pratik; yo se bagay moun kapab touche, yo fasil pou rive jwenn epi moun kapab rive atenn yo. Pòl, sepandan, te diferan. Tout sa li te pale sou yo te flou e envizib, tankou ale nan twazyèm syèl la, monte sou twòn nan ak resevwa kouwòn jistis la. Li te konsantre sou bagay ekstèn yo: pozisyon, bay moun konferans, montre kalifikasyon li yo, santi li touche pa Sentespri a, elatriye. Pa gen anyen li t ap chèche ki te reyalis, e anpil nan bagay sa yo te imajinasyon. Konsa, nou kapab wè ke tout bagay ki sipènatirèl yo—tankou fason Sentespri a touche moun, gwo lajwa moun santi, ale nan twazyèm syèl la, rive nan yon sèten nivo lajwa nan egzèsis nòmal yon moun, oswa rive nan yon sèten nivo plezi lè y ap li pawòl Bondye—okenn nan bagay sa yo pa reyalis. Tout travay Sentespri a nòmal e li trè reyalis. Lè ou li pawòl Bondye epi ou priye, ou santi yon limyè ak estabilite nan kè ou, epi bagay ki deyò yo pa kapab twouble ou; anndan ou, ou gen volonte pou renmen Bondye, ou gen volonte pou angaje w nan bagay pozitif, epi ou rayi monn mechan an. Sa vle di w ap viv nan Bondye. Se pa yon kesyon pou yon moun jwenn yon gwo plezi, jan moun yo di a; pawòl konsa pa reyalis. Jodi a, tout bagay dwe kòmanse avèk reyalite a. Tout sa Bondye fè se bagay pratik. Si, nan eksperyans ou yo, ou konsantre sou konnen Bondye yon fason pratik, ou chèche tras travay Bondye ansanm ak fason Sentespri a touche epi eklere moun; si ou manje epi w bwè pawòl Bondye yo, ou priye epi kolabore yon fason ki pi pratik, “pran fòs nan men tout moun ki te vini anvan nan tan lontan yo epi mete erè yo te fè dekote,” menm jan Pyè te fè; si ou koute avèk zòrèy ou, obsève avèk je ou, priye epi reflechi souvan nan kè ou, epi ou fè tout sa ou kapab pou kolabore ak travay Bondye, lè sa a Bondye ap gide ou san mank.


Konsènan yon Lavi Espirityèl Nòmal

Lafwa nan Bondye mande yon lavi espirityèl nòmal, ki se fondasyon pou fè eksperyans pawòl Bondye yo epi antre nan reyalite a. Èske tout abitid priyè aktyèl nou yo, chèche pwoche kote Bondye, chante kantik, fè lwanj, meditasyon, ak reflechi sou pawòl Bondye yo se ekivalan yon “lavi espirityèl nòmal”? Okenn nan nou pa sanble konnen. Yon lavi espirityèl nòmal pa limite sèlman a pratik sa yo tankou priye, chante kantik, patisipe nan lavi legliz, epi manje ak bwè pawòl Bondye yo. Okontrè, li enplike viv yon lavi espirityèl ki nouvo e ki plen ak vi. Sa ki enpòtan se pa fason nou pratike, men se ki fwi pratik nou an pote. Pifò moun kwè ke yon lavi espirityèl nòmal nesesèman dwe enplike priye, chante kantik, manje ak bwè pawòl Bondye yo, oubyen reflechi sou pawòl Li yo, san yo pa gade si pratik sa yo vrèman bay rezilta oswa si yo mennen nan konpreyansyon reyèl. Moun sa yo konsantre sou suiv pwosedi sipèfisyèl yo san yo pa menm panse a rezilta yo; yo se moun k ap viv nan rityèl relijye, men yo pa moun k ap viv anndan legliz la, alewè pou yo ta manm wayòm nan. Priyè yo, chante kantik, epi manje ak bwè pawòl Bondye yo tout se jis yon fòm pou respekte règleman yo, ki fèt anba presyon epi pou rete alamòd, yo pa fèt volontèman ni ak senserite. Sepandan, moun sa yo mèt priye oubyen chante, efò yo p ap pote okenn fwi, paske sa yo pratike a se jis règleman ak rityèl relijyon; an reyalite yo pa mete pawòl Bondye yo an pratik vre. Yo konsantre sèlman sou fè bri pou anyen konsènan apwòch yo, epi yo trete pawòl Bondye yo kòm règleman pou yo swiv. Kalite moun sa yo pa mete pawòl Bondye yo an pratik; yo jis ap satisfè lachè epi ap aji pou fè lòt moun wè. Règleman ak rityèl relijye sa yo tout soti nan lèzòm; yo pa soti nan Bondye. Bondye pa swiv règleman, ni Li pa swiv okenn lwa. Okontrè, Li fè bagay nouvo chak jou, lè L ap akonpli travay pratik. Tankou moun yo nan Legliz Three-Self la (Twa Otonomi a), ki limite tèt yo nan pratik tankou obsève revèy matinal chak jou, ofri priyè aswè ak priyè rekonesans yo avan yo manje, epi bay remèsiman pou tout bagay—Yo mèt fè sa anpil, yo mèt pratike l pandan lontan, Sentespri a p ap travay nan yo. Lè moun mennen yon lavi ki baze sèlman sou règleman epi kite kè yo fikse sou metòd yo dwe pratike yo, Sentespri a pa kapab travay, paske kè yo okipe ak règleman yo e opinyon lèzòm. Konsa, Bondye pa kapab entèvni epi travay sou yo, epi yo ka sèlman kontinye viv anba kontrent lalwa. Kalite moun sa yo p ap janm kapab resevwa apwobasyon Bondye.

Yon lavi espirityèl nòmal se yon lavi moun viv nan prezans Bondye. Lè yon moun ap priye, li kapab kalme kè li devan Bondye, epi atravè lapriyè, yon moun ka cheche eklèsisman Sentespri a, konnen pawòl Bondye yo, epi konprann entansyon Bondye yo. Nan manje ak bwè pawòl Li yo, moun kapab genyen yon konpreyansyon ki pi klè ak pi konplè sou travay Bondye kounye a. Yo ka vin genyen tou yon nouvo fason pou pratike, epi yo pa pral rete akwoche ak ansyen an; sa yo pratike se pral tout bagay ki pote kwasans nan lavi a. Pa egzanp, objektif lapriyè se pa pale kèk bèl pawòl ki sonnen byen oswa pou tonbe kriye devan Bondye pou montre jan ou santi ou dwe Li; okontrè, se pou yon moun fòme tèt li nan fason li itilize lespri a, pèmèt yon moun soumèt kè li devan Bondye, pou fòme tèt li pou cheche jwenn gidans apati pawòl Bondye yo nan tout bagay, yon fason pou kè yon moun ka atire nan yon nouvo sous limyè fre chak jou, epi konsa yon moun p ap negatif ni parese epi l ap demare sou bon wout la nan mete pawòl Bondye yo an pratik. Pifò moun jodi a konsantre sou metòd pou pratike; objektif yo se pa chèche jwenn verite epi atenn pwogrè nan lavi. Se la devyasyon yo ye. Genyen kèk moun tou ki kapab aksepte nouvo limyè, men metòd pratik yo pa chanje. Yo pote ansyen nosyon relijye yo avèk yo pandan y ap chèche konprann pawòl Bondye jodi yo, donk sa yo konprann nan se toujou doktrin ki kolore pa nosyon relijye yo; yo pa aksepte limyè jodi a nan yon fason pwòp ak senp. Kòm rezilta, pratik yo kontamine; y ap plake yon nouvo non sou menm ansyen pwodui a. Kèlkeswa jan yo ka ap byen pratike, yo se ipokrit. Bondye dirije moun pou fè bagay nouvo chak jou, Li mande pou yo genyen limyè ak konpreyansyon nouvo chak jou, epi Li egzije pou yo pa ni demode ni repetitif. Si ou te kwè nan Bondye pandan anpil ane, men metòd ou pratike yo pa chanje ditou, epi si ou toujou zele ak okipe konsènan sijè ekstèn yo, men ou pa vini nan prezans Bondye pou jwi pawòl Li yo avèk yon kè trankil, lè sa ou p ap jwenn anyen. Nan sa ki gen pou wè ak aksepte nouvo travay Bondye a, si ou pa planifye yon lòt fason, ou pa pratike nan yon nouvo fason, epi ou pa ap cheche konpreyansyon ki pi nouvo, men okontrè ou rete atache a ansyen an epi aksepte sèlman yon ti limyè nouvo limite, san ou pa chanje fason ou pratike a, lè sa kalite moun tankou ou sèlman pote non moun ki nan kouran sa a; an reyalite, yo se Farizyen relijye ki pa nan kouran Sentespri a. 

Pou viv yon lavi espirityèl nòmal, ou dwe kapab aksepte nouvo limyè chak jou epi chèche konprann pawòl Bondye yo pou toutbon. Ou dwe kapab konprann laverite a klèman, epi jwenn yon fason pou pratike l nan tout bagay. Atravè lekti pawòl Bondye yo chak jou, ou dwe kapab dekouvri nouvo pwoblèm yo epi wè sa ki manke lakay ou, pou ou ka gen anvi ak yon kè k ap chèche ak tout ou menm nèt konsa ou ka rete poze devan Bondye toutan, avèk gwo krent pou w pa rete dèyè. Yon moun ki gen yon dezi nan kè li konsa pou chèche, ki dispose pou kontinye jwenn aksè, sou bon wout lavi esprityèl la. Moun ki aksepte Sentespri a touche yo, ki anvi fè pi byen, ki dispoze pou chèche pou Bondye rann yo pafè, ki ap cheche konprann pi byen pawòl Bondye yo, ki p ap chèche bagay sinatirèl, men ki pito peye yon pri reyèl, vrèman montre yo respekte entansyon Bondye yo, epi ki rive antre nan lavi a toutbon, sa ki fè eksperyans yo vin pi reyèl e pi otantik; ki pa chèche pawòl ak doktrin ki vid, ni ki pa chèche santiman sinatirèl; ki pa adore okenn gwo pèsonalite─se moun sa yo ki te antre nan yon lavi espirityèl nòmal. Tout sa yo fè se nan entansyon pou akonpli plis pwogrè nan lavi epi pou fè lespri yo rete fre ak vivan, epi yo toujou gen kapasite pou antre nan lavi a aktivman. San yo pa reyalize sa, yo vin konprann verite a epi antre nan reyalite a. Sila yo ki gen lavi espirityèl nòmal yo, epi fè eksperyans liberasyon ak libète despri chak jou, kapab pratike pawòl Bondye yo yon fason ki fleksib men k ap toujou satisfè Li. Menm nan priyè, yo pa suiv okenn kouran, epi yo gen kapasite pou ajiste yo avèk nouvo limyè chak jou. Pa egzanp, moun fòme tèt yo pou kalme kè yo devan Bondye, epi kè yo rete trankil devan Bondye, epi pèsonn moun pa ka twouble yo. Okenn moun, okenn evènman, oswa bagay pa kapab anpeche yo viv lavi espirityèl nòmal yo. Kalite fòmasyon sa a gen objektif bay yon rezilta; li pa gen pou kreye règleman pou moun swiv. Pratik sa pa gen anyen pou wè ak e règleman, men li gen objektif pou pwomote kwasans nan lavi moun. Si ou wè pratik sa yo sèlman kòm regeleman pou ou swiv, lavi ou p ap janm chanje. Ou ka angaje nan menm fòmasyon an ak lòt moun, men pandan yo finalman reyisi ajiste yo avèk ritm travay Sentespri a, ou disparèt nan kouran Sentespri a. Èske ou p ap bay tèt ou manti? Objektif pawòl sa yo se pou pèmèt moun kalme kè yo devan Bondye, remèt kè yo bay Bondye, yon fason pou travay Bondye nan yo kapab fèt san obstak epi l ka pote fwi. Sèlman lè sa moun kapab an amoni avèk entansyon Bondye yo. 


Konsènan Tout Moun k Ap Ranpli Fonksyon Yo

Nan kouran aktyèl la, tout moun ki renmen Bondye tout bon gen opòtinite pou Bondye rann yo san defosan defo. Kit yo jèn oswa granmoun, depi yo gen yon kè ki soumèt devan Li epi ki gen krentif pou Li, Li ka rann yo san defo. Bondye rann moun san defo selon diferan fonksyon yo. Depi ou sèvi ak tout fòs ou, epi ou soumèt ou devan zèv Bondye a, Li ka rann ou san defo. Kounye a, pa gen pèsonn pami nou ki san defo. Pafwa nou kapab ranpli yon kalite fonksyon, e lòt fwa nou kapab ranpli de kalite fonksyon. Depi nou fè tout sa nou kapab pou nou konsakre tèt nou pou Bondye, alafen, Li ap rann nou san defo.

Jèn yo pa gen anpil prensip k ap gide yo pou mennen zafè yo nan mond lan, epi yo manke sajès ak bon konprann. Bondye vini pou pèfeksyone sajès ak bon konprann lèzòm. Pawòl Li yo konble mank jèn yo. Sepandan, dispozisyon jèn yo pa estab e yo dwe sibi transfòmasyon nan men Bondye. Jèn yo pa gen anpil nosyon relijye ni anpil prensip k ap gide yo pou mennen zafè yo nan mond lan; yo reflechi sou tout bagay nan fason ki senp, epi refleksyon yo manke pwofondè. Sa a se pati nan aspè yo kòm moun ki poko pran fòm, epi li se yon pati ki swetab; sepandan, jèn yo inyoran epi yo manke sajès. Sa se yon aspè Bondye bezwen pèfeksyone. Lè Bondye rann nou san defo, sa ap pèmèt nou devlope disènman. Nou pral kapab wè anpil bagay espirityèl byen klè, epi piti piti, n ap tounen moun ki bon pou Bondye itilize. Frè ak sè ki pi gran yo gen fonksyon pa yo tou pou yo ranpli, e Bondye pa abandone yo. Frè ak sè ki pi gran yo gen aspè ki swetab ak aspè ki endezirab tou. Yo gen anpil prensip k ap gide yo pou mennen zafè yo nan mond lan ak anpil nosyon relijye. Nan aksyon yo, yo respekte anpil konvansyon rijid, e yo toujou gen tandans aplike règleman—kopye yo mekanikman, yo aplike yo yon fason rijid, e yo manke fleksibilite. Sa se yon aspè ki endezirab. Sepandan, frè ak sè ki pi gran sa yo rete kalm e fèm kèlkeswa sa k rive; dispozisyon yo estab, epi yo pa yo pa chanje atitid toudenkou. Yo ka pi lan pou yo konprann bagay yo, men sa a se pa yon gwo defo. Toutotan nou ka soumèt nou; toutotan nou ka aksepte pawòl Bondye bay kounye a san nou pa egzamine pawòl Li yo twòp; toutotan nou sèlman sousye nou pou nou soumèt nou epi suiv, san nou pa janm jije pawòl Bondye yo oswa nouri lòt move panse sou yo; toutotan nou aksepte pawòl Li yo epi mete yo an pratik—lè sa a, akòz nou fin ranpli kondisyon sa yo, nou ka vin san defo.

Kit ou se yon frè oswa yon sè ki pi jèn oswa ki pi gran, ou konnen fonksyon ou dwe ranpli a. Nou menm ki jèn yo, nou pa awogan; nou menm ki pi gran yo, nou pa negatif, ni nou pa fè bak. Anplis, nou kapab sèvi ak fòs youn lòt pou konpanse feblès nou yo, epi nou kapab sèvi youn lòt san okenn prejije. Gen yon pon amitye ki bati ant frè ak sè ki pi jèn yo ak frè ak sè ki pi gran yo, epi lanmou Bondye pèmèt nou konprann youn lòt pi byen. Frè ak sè ki pi jèn yo pa meprize frè ak sè ki pi gran yo, epi frè ak sè ki pi gran yo pa pran tèt yo pou moun ki jis. Èske se pa yon kowoperasyon ann amoni li ye? Si nou tout gen detèminasyon sa a, volonte Bondye ap akonpli nan jenerasyon nou an san mank.

Alavni, se aksyon ak konpòtman w jodi a ki ap deside si w ap jwenn benediksyon oswa si w ap rankontre malè. Si Bondye dwe rann ou san defo, se nan epòk sa a li dwe fèt; p ap gen okenn lòt opòtinite alavni. Bondye vle rann nou san defo kounye a tout bon vre; se pa jis yon fason pou pale. Alavni, kèlkeswa eprèv ki vin sou wout ou, evènman ki rive, oswa katastwòf nou rankontre, Bondye gen entansyon rann nou san defo; sa se yon reyalite ki sèten e ki pa gen deba sou li. Ki kote nou ka wè sa? Nou ka wè sa nan lefèt, pandan tout epòk ak jenerasyon yo, pawòl Bondye yo pa t janm rive nan yon wotè konsa e nan yon nivo puisans jan li ye jodi a. Zèv Sentespri a sou tout moun jodi a nan yon fason san parèy. Prèske pèsonn nan jenerasyon pase yo pa t fè yon eksperyans konsa; menm nan epòk Jezi a, revelasyon ki genyen jodi a pa t egziste. Pawòl yo di nou yo, sa nou konprann yo, ak eksperyans nou yo, tout rive nan dènye nivo a. Menm nan mitan eprèv ak chatiman, nou pa kite sa, e sa se yon prèv ki kont pou montre zèv Bondye a rive nan yon grandè san parèy. Se pa yon bagay lèzòm kapab fè. Se pa lèzòm ki soutni l; okontrè, se zèv Bondye Li menm. Kidonk, apati anpil nan reyalite zèv Bondye yo, nou ka wè Bondye gen entansyon rann lèzòm san defo, e Li sètènman kapab rann nou konplè. Si nou gen konpreyansyon sa a, epi nou fè nouvo dekouvèt sa a, alò nou p ap tann dezyèm retou Jezi a; okontrè, n ap pèmèt Bondye rann nou konplè nan epòk aktyèl la. Se poutèt sa, nou chak ta dwe fè tout sa nou kapab, san nou pa epanye okenn efò, pou Bondye ka rann nou san defo.

Kounye a, pa bay bagay negatif yo enpòtans. Pou kounye a, mete sou kote epi inyore tout sa ki fè ou santi ou negatif. Lè w ap aji, fè sa ak yon kè k ap chèche epi k ap tatonnen pou l avanse, ak yon kè ki soumèt devan Bondye. Lè nou dekouvri yon feblès anndan nou men nou pa kite l kontrenn nou, epi nou ranpli fonksyon nou dwe ranpli yo, se konsa nou fè efò pou nou avanse yon fason pozitif. Pa egzanp, nou menm frè ak sè ki pi gran yo, nou gen nosyon relijye, poutan nou kapab priye, soumèt nou, manje epi bwè pawòl Bondye yo, epi chante kantik… An brèf, kèlkeswa sa nou kapab fè, ak kèlkeswa fonksyon nou kapab ranpli, nou ta dwe konsakre tout fòs nou nan yo. Pa rete tann nan pasivite. Lè nou kapab satisfè Bondye pandan n ap fè devwa nou, se premye etap la. Apre sa, yon fwa nou kapab konprann verite a epi rive antre nan reyalite pawòl Bondye yo, Li pral fin rann nou san defo.


Moun ki Rive Jwenn Delivrans se Sila ki Dispoze Pratike Verite a

Necesite pou genyen yon lavi legliz nòmal souvan mansyone nan sèmon yo. Kidonk, poukisa lavi legliz la poko amelyore, e li toujou menm ansyen bagay la? Poukisa pa genyen yon fason pou viv ki totalman nouvo e diferan? Èske sa ta ka nòmal pou yon moun ki fèt nan ane katreven dis yo ap viv tankou yon anperè yon epòk ki pase? Malgre sa moun manje ak bwè kounye a se delis ke moun te raman goute nan epòk ki te pase yo, pa gen okenn gwo chanjman nan lavi legliz la. Se tankou mete ansyen diven nan nouvo boutèy. Alò, a kisa sa a itil ke Bondye di tout bagay sa yo? Nan pifò kote, legliz yo pa chanje ditou. Mwen wè sa ak pwòp je Mwen, e sa klè nan kè Mwen; menm si Mwen pa esperimante lavi legliz la pou tèt Mwen, Mwen konnen kondisyon rasanbleman legliz yo tankou pòch mwen. Yo pa fè anpil pwogrè. Sa fè nou retounen nan pawòl sa a—se tankou mete ansyen diven nan nouvo boutèy. Anyen pa chanje! Lè yon moun ap gide yo, yo cho tankou dife, men lè pa gen pèsonn pou sipòte yo, yo tankou yon blòk glas. Se pa anpil moun ki ka pale de bagay pratik, e se raman anpil yon moun ka pran kontwòl lan. Malgre sèmon yo wo nivo, li ra anpil pou w jwenn nenpot moun reyisi penetre yo. Gen kèk moun sèlman ki bay valè ak pawòl Bondye a. Yo vin gen dlo nan je lè yo pran pawòl Bondye a, yo kontan lè yo mete l sou kote, e yo vin san gou epi san briyans lè yo kite l. Pou m pale aklè, nou tou senpleman pa apresye pawòl Bondye a, epi nou pa janm wè pawòl ki soti nan pwòp Bouch Li jodi a tankou yon trezò. Ou jis vin enkyè lè w ap li pawòl Li, e ou santi w strese lè w ap memorize li, e lè sa rive pou mete pawòl Bondye an pratik, se tankou eseye pran yon moso tofu ak yon grenn cheve chwal—enposib. Ou chaje ak enèji lè w ap li pawòl Bondye, men ou bliye li lè wap pratike li. An reyalite, pa gen okenn bezwen pou pale pawòl sa yo avèk anpil dilijans ak pasyans, men lefèt ke moun jis koute san yo pa mete pawòl Bondye an pratik vin tounen yon obstak pou travay Li. Mwen pa ka pa soulve sa, mwen pa ka pa pale de sa. Mwen santi m oblije fè sa; se pa paske m pran plezi nan ekspoze feblès lòt moun. Èske nou panse pratik nou an plis ou mwens adekwa—ke lè revelasyon yo nan pik yo, patisipasyon nou an tou nan pik li? Èske se tèlman senp konsa? Nou pa janm egzamine fondasyon kote eksperyans nou yo bati finalman! Kounye a, nou vrèman pa ka rele rasanbleman nou yo yon lavi legliz nòmal, ni yo pa reprezante yon lavi espirityèl nòmal ditou. Yo se jis rasanbleman moun ki renmen pale ak chante. Pou pale aklè, pa gen pratikman okenn reyalite ladan li ditou. Pou klarifye plis, si ou pa pratike verite a, ki kote reyalite a ye? Èske se pa vante tèt ou si ou di ou gen reyalite a? Moun ki toujou ap fè travay yo awogan e yo gen anpil lògèy, pandan moun ki toujou obeyi yo rete trankil epi yo pa atire atansyon sou yo, san okenn opòtinite pou fòmasyon. Moun kap fè travay la pa fè anyen lòt ke pale, yap fè gwo diskou san rete, epi disip yo sèlman ap koute. Pa gen okenn transfòmasyon pou pale; Tout sa yo se fason yo te konn fè bagay yo nan tan lontan! Jodi a, lefètke ou kapab soumèt ou epi ou pa oze entèfere oswa aji jan ou vle, se akoz dekrè administratif Bondye yo rive; se pa yon chanjman ou fè atravè eksperyans ou. Lefètke ou pa oze fè kèk bagay ankò ki vyole dekrè administratif Bondye yo jodi a se paske travay pawòl Bondye yo te gen yon efè klè e yo te konkeri moun. Kite M mande yon moun: Ki kantite nan sa ou reyalize jodi a ke ou te genyen ak swè pwòp travay di ou? Ki kantite ladan yo se Bondye ki te di ou yo dirèkteman? Kijan ou tap reponn? Èske ou tap sezi ak bèbè? Poukisa se lòt moun ki kapab pale sou anpil eksperyans pratik pa yo pou ba ou nouriti, alòske ou menm ou annik ap jwi manje lòt moun te prepare? Èske ou pa santi ou wont? Nou ka fè yon ankèt pou chèche konnen reyalite yo lè nou egzamine moun ki pi bon pase nou yo: Ki kantite verite ou konprann? Ki kantite nan yo ou finalman mete an pratik? Kiyès ou renmen plis, Bondye oswa tèt ou? Èske ou bay pi souvan, oswa ou resevwa pi souvan? Konbyen fwa, lè ou te gen move entansyon, ou te rebele kont ansyen pwòp tèt ou epi ou te satisfè entansyon Bondye? Sèlman kèk kesyon sa yo ap fè anpil moun sezi, pa konn sa pou yo di. Paske pifò moun, menm si yo reyalize entansyon yo pa kòrèk, yo toujou fè sa ki mal an konesans de koz, e yo pa menm pre pou rebele kont pwòp chè yo. Pifò moun kite peche gaye san kontwòl andan yo, kite peche dirije chak aksyon yo. Yo pa kapab simonte peche yo, e yo kontinye viv nan peche. Kounye a nou rive nan etap sa a, kiyès ki pa konnen konbyen move bagay yo te fè? Si ou di ou pa konnen, enben ou manti kou chen. Pou M pale klè, se paske ou pa gen volonte pou rebele kont ansyen pwòp tèt ou. Ki itilite pou ou di tout pakèt “pawòl repantans ki soti nan kè w”, men ki pa vo anyen? Èske sa ede ou grandi nan lavi w? Nou ka di ke konnen tèt ou se travay a plen tan ou. Mwen pèfeksyone moun atravè soumisyon yo ak pratik pawòl Bondye yo. Si ou sèlman mete pawòl Bondye yo tankou yon rad sou ou, jis pou bay tèt ou yon bèl aparans epi parèt byen devan moun, èske se pa tèt ou ak lòt moun w ap twonpe? Si tout sa w genyen se pale epi w pa janm mete l an pratik, kisa ou ap rive jwenn?

Anpil moun ka pale tou piti sou pratik epi yo ka pale de enpresyon pèsonèl yo, men majorite sa y ap di a se limyè yo jwenn nan pawòl lòt moun. Pa gen anyen ladan li menm ki soti nan pwòp pratik pèsonèl yo, ni li pa enkli sa yo wè nan eksperyans yo. Mwen te deja dekòtike kesyon sa a; pa panse mwen pa konn anyen. Ou se sèlman yon tig an papye, epoutan ou pale de soumèt Satan? De rann temwayaj viktorye? De viv imaj Bondye a nèt? Tout sa yo se tenten! Èske ou panse tout pawòl Bondye pale jodi yo se pou ou admire sèlman? Bouch ou pale de rebele kont ansyen pwòp tèt ou epi mete verite a an pratik, poutan men ou ap fè lòt zak epi kè ou ap planifye lòt bagay—ki kalite moun nou ye? Poukisa kè ou ak men ou pa dakò youn ak lòt? Gen anpil sèmon ki vin tounen pawòl vid; èske sa pa fè kè w kase? Si ou pa kapab mete pawòl Bondye yo an pratik, sa pwouve ou poko antre nan fason Sentespri a travay, travay Sentespri a poko fèt nan ou, epi ou poko resevwa gidans li. Si ou di ou kapab sèlman konprann pawòl Bondye a men ou pa kapab metel an pratik, lè sa a ou se yon moun ki pa renmen verite a. Bondye pa vin rachte kalite moun sa a. Jezi te soufri yon gwo agoni lè yo te kloure li sou kwa a pou L te ka rachte pechè yo, rachte pòv yo, ak rachte moun ki pi ba yo. Yo te kloure Li sou kwa a kòm yon sakrifis pou peche. Si ou pa ka pratike pawòl Bondye a, ou ta dwe ale pi vit ke ou kapab; pa rete trennen nan kay Bondye a tankou yon pwofitè. Anpil moun menm jwenn li difisil pou yo sispann fè bagay ki klèman opoze ak Bondye. Èske se pa lanmò yap mande? Kòman yo ka ap pale de antre nan wayòm Bondye a? Èske yo tap gen odas pou wè figi Bondye? Ou ap manje manje Bondye ba ou, ou ap fè bagay kòwonpi ki kont Bondye, ou ap aji ak mechanste, riz ak fè konplo, menm lè Bondye pèmèt ou jwi benediksyon li akode ou—èske ou pa santi yo ap boule men ou lè ou resevwa yo? Èske ou pa santi figi ou ap vin wouj? Apre ou fin fè yon bagay kont Bondye, apre ou fin fè konplo pou “pran chemen pa ou e,” èske ou pa santi ou pè? Si ou pa santi anyen, kòman ou ka pale de yon avni? Depi lontan pa t gen avni pou ou, donk ki pi gwo atant ou ka genyen toujou? Si ou di yon bagay san ou pa wont epi ou pa santi okenn remò, epi kè ou pa gen okenn konsyans, èske sa pa vle di Bondye deja abandone ou? Pale ak aji san kontwòl ak san limit vin tounen nati ou; kòman Bondye ka janm rann ou pafè lè w konsa? Èske ou t ap kapab mache toupatou nan mond lan? Ki moun ki tap kite ou konvenk yo? Moun ki konnen vrè nati ou yo tap kenbe distans yo. Èske sa pa pinisyon Bondye? An rezime, si se sèlman pale san pratike, pa gen okenn kwasans. Menm si Sentespri a ap travay sou ou pandan w ap pale, si ou pa pratike, Sentespri a ap sispann travay. Si w kontinye konsa, kijan ou ka pale de lavni oswa de konsakre tout ou menm nan travay Bondye a? Ou ka sèlman pale de ofri tout kòw, poutan ou poko ba li kèw ki vrèman renmen Bondye a. Tout sa Li resevwa nan men ou se entansyon ou pou pale; Li pa resevwa entansyon ou pou pratike verite a. Èske sa se vrè nivo ou? Si ou ta kontinye konsa, kilè Bondye pral rann ou pafè? Èske ou pa enkyete pou avni ou ki sonm ak tris la? Èske ou pa santi Bondye pèdi espwa nan ou? Èske ou pa konnen Bondye vle pèfeksyone plis moun ak moun ki pi nouvo? Èske ansyen bagay yo ka kenbe plas yo? Nou pa peye atansyon ak pawòl Bondye yo jodi a: Èske nap tann demen?


Sou eksperyans

Nan tout eksperyans Pyè yo, li te rankontre plizyè santèn eprèv. Malgre moun Jodiya konnen tèm « eprèv » la, yo pa konprann vrè sans li ni sikonstans ki gen rapò avèk li. Bondye modere detèminasyon moun, Li rafine lafwa yo, epi Li rann chak pati nan yo pafè; e se sitou atravè eprèv Bondye fè sa, e eprèv sa yo se travay Lespri Sen an fè an sekrè tou. Se kòmsi Bondye abandone moun, se poutèt sa, si yo pa pran prekosyon, y ap konsidere eprèv sa yo kòm tantasyon Satan. An reyalite, anpil eprèv kapab konsidere kòm tantasyon, e sa se prensip ak règ Bondye suiv nan fason Li travay. Si moun yo vrèman ap viv nan prezans Bondye, y ap konsidere bagay sa yo kòm eprèv ki soti nan Bondye, epi yo pap kite yo glise ale. Si yon moun di paske Bondye avèk li, Satan pap janm pwoche bò kote l, sa pa fin kòrèk. Si se te konsa, ki jan nou ta esplike ke Jezi te fè fas ak tantasyon apre Li te fin jene pandan karant jou nan dezè a? Se poutèt sa, si moun yo byen plase opinyon yo sou kwayans yo nan Bondye, y ap wè anpil bagay pi klè, epi yo pap gen yon konpreyansyon ki defòme. Si yon moun vrèman gen detèminasyon pou Bondye rann li pafè, li dwe konsidere tout bagay li rankontre yo sou plizyè aspè, san li pa panche niagoch ni adwat. Si ou pa gen konesans sou travay Bondye, ou pap konnen kijan pou w kopere avèk Bondye. Si ou pa konnen prensip travay Bondye yo, epi ou pa konnen kijan Satan ap travay sou moun, ou pap gen okenn chemen pou pratike. Menm si ou chèche avèk anpil zèl, sa sèlman pap pèmèt ou rive jwenn rezilta Bondye mande yo. Mòd eksperyans sa a sanble ak fason Lawrence te fè a: li pa t gen okenn disènman ditou, li te sèlman konsantre sou eksperyans, san li pa t konnen ditou kisa travay Satan an ye, kisa travay Lespri Sen an ye, nan ki eta moun ye lè li pa nan prezans Bondye, ni ki kalite moun Bondye vle rann pafè. Li pa gen disènman sou prensip pou adopte lè l ap aji avèk diferan kalite moun, sou fason pou konprann entansyon Bondye genyen nan moman prezan an, sou fason pou konnen dispozisyon Bondye, ni nan direksyon ki moun, nan ki sikonstans, e nan ki epòk mizèrikòd Bondye, majeste Li ak jistis Li ap oryante. Si moun yo pa gen plizyè vizyon kòm baz pou eksperyans yo, yo pap menm kapab pale de lavi, alewè pou eksperyans; yo annik kontinye aksepte epi sipòte tout bagay san konprann. Li difisil pou rann yon moun konsa pafè. Si ou pa gen okenn nan vizyon nou pale de yo pi wo a, sa se yon gwo prèv ou se yon tèt pa klè, ou tankou yon poto sèl ki toujou kanpe ann Izrayèl. Yon moun konsa pa itil, li pa vo anyen! Gen kèk moun ki toujou soumèt tèt yo je fèmen; yo toujou konnen tèt yo, epi lè y ap fè fas ak nouvo bagay, yo toujou sèvi ak pwòp fason pa yo pou aji ak monn nan, oswa yo sèvi ak « sajès » pou regle ti bagay ki pa menm merite pou yo pale de yo. Moun konsa pa gen okenn disènman, epi se kòmsi nan nati yo, genyen tandans kite moun ap maltrete yo; yo toujou rete menm jan an, yo pa janm chanje. Moun konsa se tèt pa klè ki pa menm gen yon ti disènman. Yo pa konnen ki mezi apropriye pou yo pran selon sikonstans yo oswa selon diferan kalite moun. Moun konsa pa gen eksperyans. Mwen wè kèk moun ki rive konnen tèt yo tèlman byen, lè yo wè kote move lespri ap travay nan yon moun, yo toujou bese tèt yo epi yo bay tèt yo tò, san yo pa oze leve kanpe pou kondane yo. E lè yo rankontre travay Lespri Sen an ki evidan, yo pa oze soumèt yo. Yo kwè move lespri yo nan men Bondye tou, epi yo pa gen menm yon ti kouraj pou leve kanpe epi reziste kont yo. Moun konsa fè Bondye wont, epi yo pa kapab pote okenn gwo chay pou Li. Moun ki gen tèt pa klè konsa pa egzèse menm yon ti disènman. Se poutèt sa, yo dwe elimine mòd eksperyans sa a, paske li pa akseptab nan je Bondye.

Bondye vrèman fè anpil travay sou moun; pafwa Li mete yo anba eprèv, pafwa Li kreye sikonstans pou Li ka modere yo, epi pafwa Li gide yo ak pawòl Li epi korije mankman yo. Pafwa, Lespri Sen an mennen moun nan sikonstans Bondye prepare pou yo, epi san yo pa rann yo kont, yo dekouvri anpil bagay yo te manke Atravè sa moun di ak sa yo fè, ansanm ak fason yo konpòte yo ak fason yo jere bagay yo, san yo pa konnen, Lespri Sen an klere je yo sou anpil bagay yo pa t konprann anvan, sa ki pèmèt yo wè anpil bagay ak anpil moun pi klè, epi san yo pa rann yo kont, yo vin konprann anpil bagay yo pa t konnen anvan. Lè ou antre an kontak ak mond lan, gradyèlman ou vin kòmanse gen disènman sou bagay ki nan mond lan, epi anvan ou rive nan fen lavi ou, ou ka rive nan konklizyon sa a: « Vrèman vre, li difisil pou yon moun viv kòm moun. » Si ou pase kèk tan ap fè eksperyans devan Bondye, epi ou rive konprann travay Bondye ak dispozisyon Li, san ou pa rann ou kont, ou pral vin gen anpil konesans, epi nivo espirityèl ou ap grandi gradyèlman. Ou pral wè anpil bagay espirityèl pi klè, epi w ap pi klè anrapò ak travay Bondye an patikilye. Ou pral aksepte pawòl Bondye, travay Bondye, chak aksyon Bondye, dispozisyon Bondye, ansanm ak sa Bondye ye ak sa Li genyen menm jan ak pwòp lavi pa ou. Si tout sa ou fè se mache san direksyon nan monn nan, zèl ou ap vin pi rèd toujou, epi opozisyon ou genyen kont Bondye ap vin pi plis toujou; kijan Bondye ka sèvi avèk ou konsa? Paske gen twòp « selon opinyon pa mwen » nan ou, Bondye pa sèvi avèk ou. Plis ou nan prezans Bondye, se plis eksperyans ou pral genyen. Si ou toujou ap viv nan monn nan tankou yon bèt—bouch ou ap deklare ou kwè nan Bondye, men kè ou yon lòt kote—epi si ou toujou ap etidye filozofi sou fason pou w aji nan mond lan, èske tout efò ou te fè anvan yo pap vin pou granmesi? Se poutèt sa, plis moun nan prezans Bondye, se plis li fasil pou Bondye rann yo pafè. Se chemen sa a Lespri Sen an suiv pou Li fè travay Li. Si ou pa konprann sa, li pap posib pou ou antre nan bon chemen an, epi Bondye pap ka rann ou pafè. Ou pap kapab gen yon lavi espirityèl nòmal; se kòmsi ou andikape, epi w ap gen sèlman pwòp travay di pa ou san travay Bondye. Èske sa pa yon erè nan fason ou fè eksperyans? Ou pa nesesèman nan prezans Bondye jis paske ou priye; pafwa se lè w ap reflechi sou Bondye oswa lè w ap medite sou travay Li, pafwa se lè w ap regle yon bagay, epi pafwa se atravè sa yon evènman revele sou ou, se konsa ou antre nan prezans Bondye. Pifò moun di: « Èske mwen pa nan prezans Bondye, piske mwen priye souvan? » Anpil moun priye san rete « nan prezans Bondye ». Menmsi lapriyè toujou sou bouch yo, yo pa vrèman ap viv nan prezans Bondye. Se sèl fason sa a moun konsa kapab kenbe kondisyon yo nan prezans Bondye; yo pa kapab sèvi ak kè yo pou antre an kontak ak Bondye tout tan, e yo pa kapab nonplis vin devan Bondye atravè eksperyans, kit se lè yo medite, lè yo rete an silans pou yo reflechi, oswa lè yo sèvi ak kè yo pou antre an kontak ak Bondye ki nan kè yo, pandan y ap pran fado Bondye an konsiderasyon. Yo sèlman ofri lapriyè bay Bondye ki nan syèl la ak bouch yo. Pifò moun pa gen Bondye nan kè yo, epi Bondye la sèlman lè yo pwoche bò kote Li; pifò tan, Bondye pa la ditou. Èske sa pa montre lè yon moun pa gen Bondye nan kè li? Si yo te vrèman gen Bondye nan kè yo, èske yo ta ka fè bagay vòlè ak bèt fè? Si yon moun vrèman gen krentif pou Bondye, l ap mete vrè kè li an kontak avèk Bondye, epi pawòl Bondye ap toujou okipe panse ak lide li yo. Li pap fè erè ni nan sa l di ni nan sa l fè, epi li pap fè anyen ki opoze ak Bondye yon fason ki evidan. Se sa ki estanda pou yon moun ki kwè.


Konsantre Nou Plis sou Reyalite a

Chak moun gen posiblite pou Bondye pèfeksyone l, kidonk tout moun ta dwe konprann ki fason pou yo sèvi Bondye ki pi ann akò ak entansyon Li yo. Pifò moun pa konnen sa kwè nan Bondye vle di, ni yo pa konprann poukisa yo ta dwe kwè nan Li—sa vle di, pifò moun pa konprann ni travay Bondye ni objektif plan jesyon Li an. Jodi a, majorite moun toujou panse kwè nan Bondye se pou yo ale nan syèl la epi pou nanm yo sove. Yo pa konprann vrè siyifikasyon kwè nan Bondye, alewè pou yo ta konprann anyen ditou sou travay ki pi enpòtan nan plan jesyon Bondye a. Pou pwòp rezon pa yo, moun yo pa enterese ditou nan travay Bondye, ni yo pa pran tan reflechi sou entansyon Li yo oswa sou plan jesyon Li an. Antanke moun ki nan kouran sa a, chak moun ta dwe konnen objektif tout plan jesyon Bondye a, sa Li deja reyalize depi lontan, poukisa Li chwazi gwoup moun sa a, objektif ak siyifikasyon chwa sa a, epi sa Li vle reyalize nan gwoup sa a. Lefètke Bondye te kapab chwazi yon gwoup moun konsa ki pa gen anyen ki espesyal nan yo nan peyi gran dragon wouj la, epi Li kontinye travay jouk jounen jodi a, Li mete yo aleprèv epi Li pèfeksyone yo nan tout kalite fason, Li pale pawòl san konte, Li fè anpil travay epi Li voye yon kantite objè pou sèvis—lefètke Bondye reyalize yon travay ki gran konsa montre jis nan ki pwen travay Li a gen enpòtans. Pou kounye a, nou pa kapab fin byen apresye tout enpòtans sa genyen. Se poutèt sa, nou pa dwe konsidere travay Bondye fè sou nou an kòm yon bagay ki senp anpil; se pa yon ti bagay. Menm sa Bondye fè nou wè aklè jodi a sifi pou nou reflechi sou li epi chèche konprann li. Se sèlman lè nou konprann li toutbon e an pwofondè ke eksperyans nou yo ap kapab vin pi pwofon epi lavi nou ap kapab grandi. Jodi a, moun yo konprann twò piti epi yo fè twò piti; yo pa kapab satisfè entansyon Bondye yo nèt. Sa se feblès moun yo, epi se konsa yo pa rive akonpli devwa yo; kidonk, yo pa kapab jwenn rezilta ki vize a. Sentespri a pa gen mwayen pou Li travay sou anpil moun paske konpreyansyon yo genyen sou travay Bondye a manke pwofondè anpil, epi lè y ap fè travay kay Bondye a, yo pa vle ba l valè. Yo toujou annik fè travay la pou yo ka di yo te fè l, san yo pa fè anpil efò ni mete swen ladan l, oubyen yo suiv kouran an oubyen yo travay pou fè wè. Jodi a, chak moun ki nan kouran sa a ta dwe repase aksyon yo ak zèv yo, pou wè si yo fè tout sa yo kapab epi si yo bay tout fòs yo nèt. Moun yo pa akonpli devwa yo ditou, se pa paske Sentespri a pa fè travay Li, men se paske moun yo pa fè travay pa yo, sa ki fè Sentespri a pa kapab fè travay Li. Bondye di tout sa ki te bezwen di, men moun yo pa ajou ditou. Yo rete twò lwen dèyè, yo pa kapab rete pwòch Li nan chak etap, ni yo pa kapab suiv tras Ti Mouton an pye pou pye. Sa yo te dwe respekte, yo pa respekte yo; sa yo te dwe pratike, yo pa pratike yo; sa yo te dwe priye pou yo, yo pa priye pou yo; sa yo te dwe lage, yo pa lage yo. Yo pa fè okenn nan bagay sa yo. Kidonk, tout sa yo di sou patisipe nan festen an se pawòl vid; yo pa gen okenn sans reyèl, epi tout sa se nan imajinasyon moun yo li ye. Lè nou gade jan bagay yo ye jodi a, nou kapab di moun yo pa akonpli devwa yo ditou. Tout bagay depann de sa Bondye fè ak sa Li di Li menm. Wòl lòm jwe a twò piti; moun yo se fatra initil ki pa kapab kolabore ak Bondye. Bondye pale plizyè santèn milye pawòl, men moun yo pa mete okenn nan yo an pratik─pa egzanp, rebele kont lachè; lage konsepsyon yo; pratike soumisyon devan Bondye nan tout bagay; devlope disèneman epi rive gen konpreyansyon; lage pozisyon lòt moun okipe nan kè yo; elimine zidòl ki nan kè yo; rebele kont move entansyon pa yo; pa aji selon santiman yo; fè bagay yo avèk jistis, san patipri; lè y ap pale, reflechi plis sou enterè Bondye ak enfliyans pawòl yo genyen sou lòt moun; fè plis bagay ki itil travay Bondye; veye sou enterè kay Bondye a nan tout sa y ap fè; pa kite santiman yo dirije konpòtman yo; lage plezi lachè yo; epi elimine ansyen konsepsyon egoyis yo. An reyalite yo konprann kèk nan tout bagay sa yo Bondye egzije nan men lòm, men yo tou senpleman pa vle mete yo an pratik. Ki lòt bagay Bondye kapab fè ankò, e ki lòt fason Li kapab touche kè yo? Nan je Bondye, yo se pitit rebelyon; ki jan yo fè kontinye gen odas pou y ap pran pawòl Li yo pou admire yo? Ki jan yo fè gen odas pou yo manje manje Bondye a? Kote konsyans moun yo? Yo pa menm akonpli minimòm devwa yo te dwe akonpli yo, alewè pou yo ta fè tout sa yo kapab. Èske se pa nan yon rèv san fondman y ap viv? Yon moun pa kapab pale de reyalite san l pa pratike. Sa se yon verite ki klè tankou lajounen!

Nou ta dwe aprann leson ki plis konekte ak reyalite a. Pa gen nesesite pou bèl pawòl vid sa yo moun renmen tande. Lè y ap pale sou sa yo konnen, youn toujou vle parèt li pi konnen pase lòt la, men yo toujou pa swiv okenn chemen pou yo pratike. Konbyen moun ki konprann prensip yo dwe swiv pou pratike yo? Konbyen ki kapab aprann leson ki konkrè? Kiyès ki kapab pataje sa yo aprann sou reyalite a? Lefètke ou kapab pale sou konesans pawòl Bondye yo, sa pa vle di ou gen yon vrè wotè espirityèl; sa sèlman montre ou te fèt entèlijan, ou gen don. Si ou pa kapab montre chemen an, ebyen rezilta a se zewo, epi w ap yon fatra initil! Èske se pa pòz ou w ap pran si ou pa kapab di anyen sou yon chemen konkrè pou pratike? Èske se pa pòz w ap fè si ou pa kapab pataje pwòp eksperyans pratik ou yo ak lòt moun, pou yo kapab tire leson ladan yo oswa jwenn yon chemen yo ka suiv? Èske ou pa yon moun k ap fè grandizè? Ki valè ou genyen? Yon moun konsa ta kapab sèlman jwe wòl “envantè teyori sosyalis la”, men li pa ta kapab jwe wòl “moun ki kontribye pou fè vizyon sosyalis la tounen yon reyalite”. Si ou pa gen reyalite, sa vle di ou pa gen verite. Si ou pa gen reyalite ou pa vo anyen. Si ou pa gen reyalite ou se yon kadav k ap mache. Yon moun ki pa gen reyalite se yon “pansè maksis-leninis” ki pa gen okenn valè kòm referans. Mwen egzòte nou chak pou nou sispann ak diskou teyori yo epi pou nou pale sou bagay ki reyèl, bagay ki otantik e ki gen fondman. Fè ti etid sou “atizana modèn”, di yon bagay ki anrapò ak reyalite a, pote yon kontribisyon konkrè, epi montre yon lespri devouman. Gade reyalite a anfas lè n ap pale; pa lage kò nou nan pawòl ki pa reyalis e ki egzajere pou fè moun kontan oswa pou atire atansyon yo sou nou. Ki valè sa genyen? Kisa sa itil pou ou fè moun aji avèk anpil chalè anvè ou? Mete enpe “stil” nan fason nou pale, aji yon ti jan pi jis, montre yon ti kras plis bon sans nan fason nou regle bagay yo, epi pale yon ti jan pi konkrè. Pran enterè kay Bondye a an konsiderasyon nan chak aksyon nou, koute konsyans nou lè santiman nou parèt, pa rayi moun ki fè nou byen ni piga nou engra ak moun ki fè nou byen. Piga nou ipokrit nonplis, paske bagay sa yo fè nou gen yon move enfliyans. Lè n ap manje ak bwè pawòl Bondye yo, konekte yo plis ak reyalite a, epi lè n ap kominye ansanm, pale plis sou bagay ki anrapò ak reyalite a. Pa aji yon fason pou parèt siperyè; sa p ap satisfè Bondye. Nan relasyon nou ak lòt moun, vin yon ti jan pi toleran, se pou nou yon ti jan pi dispoze pou bay legen, montre yon ti kras plis jenerozite nan kè nou, epi pran leson nan “lespri premye minis la”.[a] Lè nou gen move panse, pratike rebelyon kont lachè plis. Lè n ap travay, pale plis de chemen pratik yo, epi pa fè twòp diskou entèlektyèl sinon moun yo p ap kapab rive mete sa nou di yo an pratik. Chèche mwens plezi, kontribye plis—montre lespri devouman nou ki san egoyis. Pran entansyon Bondye yo plis an konsiderasyon, epi koute konsyans nou plis. Chak jou, Bondye pale avèk nou avèk pasyans e ak tout kè Li; reflechi sou sa pi souvan, epi pa bliye sa; li “ansyen almanak la” pi souvan. Priye plis epi kominye pi souvan. Sispann gen lespri nou twouble konsa; montre yon ti larezon epi devlope disèneman nou. Lè men pechè nou lonje, rale l tounen; pa kite l lonje twò lwen. Sa pa itil anyen, epi sèl sa n ap jwenn nan men Bondye se madichon, kidonk pran prekosyon. Se pou kè nou gen pitye pou lòt moun, epi pa toujou atake yo ak zam nan men nou. Fè plis pataj sou konesans verite a epi pale plis sou lavi, pandan n ap kenbe yon lespri ki dispoze ede lòt moun. Fè plis epi pale mwens. Envesti plis nan pratik epi fè mwens rechèch ak analiz. Kite Sentespri a touche kè nou plis, epi bay Bondye plis okazyon pou Li pèfeksyone nou. Elimine plis bagay ki soti nan lòm. Nou kontinye twò souvan fè bagay yo selon metòd lèzòm, epi fason nou fè bagay yo san pwofondè ak konpòtman nou toujou bay lòt moun degoutans. Elimine plis nan bagay sa yo. Eta lespri nou twò detestab toujou; pase plis tan ap korije l. Lòt moun kontinye okipe yon plas ki twò enpòtan nan kè nou; bay Bondye yon plas ki pi enpòtan, epi sispann aji tankou moun fou. “Tanp lan” te toujou pou Bondye, e moun pa ta dwe pran l pou yo. An rezime, bay jistis plis atansyon epi bay santiman mwens atansyon. Pi bon bagay la se elimine lachè. Pale plis sou reyalite epi pale mwens sou konesans; pi bon bagay la se pe bouch nou epi pa di anyen. Pale plis sou machaswiv pratik la, epi fè mwens grandizè ki pa vo anyen. Li t ap pi bon si nou kòmanse pratike depi kounye a.

Egzijans Bondye fè moun yo pa difisil konsa. Toutotan moun yo mete angouman pou pratike epi yo pran l oserye, yo ta sipoze “fè mwayenn yo”. Pou di verite, rive konprann verite a, konnen l epi byen asimile l pi konplike pase mete l an pratik. Premyèman, pratike tout sa nou konprann, epi mete sa nou fin asimile an pratik. Konsa, piti piti, n ap rive konnen verite a toutbon epi byen asimile l. Se etap sa yo Sentespri a suiv, e se konsa Li travay. Si ou pa pratike soumisyon konsa, ou p ap reyalize anyen. Si ou toujou aji selon pwòp volonte ou epi ou pa pratike soumisyon, èske Sentespri a ap travay sou ou? Èske Sentespri a travay jan ou vle a? Oswa èske Li travay selon sa ou manke, sou baz pawòl Bondye yo? Si sa pa klè pou ou, ou p ap kapab antre nan reyalite verite a. Poukisa pifò moun fè anpil efò pou yo li pawòl Bondye yo, men apre sa, se sèlman konesans yo genyen, yo pa kapab di anyen sou yon chemen konkrè pou pratike? Èske ou panse gen konesans se menm bagay ak gen verite a? Èske se pa yon pwennvi ki chaje konfizyon? Ou kapab pale sou yon kantite konesans ki anpil tankou grenn sab sou yon plaj, men anyen nan sa ou di yo pa montre kijan pou moun pratike. Èske se pa twonpe w ap chèche twonpe moun lè ou fè sa? Èske se pa pòz w ap pran, san ou pa gen okenn sibstans pou soutni sa ou pretann nan? Tout kalite konpòtman sa yo fè moun yo anpil mal! Plis teyori a wo epi plis li manke reyalite, se plis li pa kapab mennen moun nan reyalite a. Plis teyori a wo, se plis li fè ou rebele kont Bondye epi opoze ak Li. Pa bay teyori espirityèl twòp swen—li pa itil anyen! Gen moun ki gen plizyè dizèn ane depi y ap pale sou teyori espirityèl, epi yo vin tounen gwo pèsonalite espirityèl, men finalman, yo toujou pa rive antre nan reyalite verite a. Piske yo pa mete pawòl Bondye yo an pratik ni yo pa fè eksperyans yo, yo pa gen ni prensip ni machaswiv pou pratike. Moun konsa pa gen reyalite verite a yo menm, kidonk ki jan yo kapab mennen lòt moun sou bon chemen lafwa nan Bondye? Yo kapab sèlman fè moun pèdi chemen yo. Èske se pa lòt moun ansanm ak tèt pa yo y ap fè mal tou? Omwen, ou dwe kapab rezoud pwoblèm reyèl ki devan je w yo. Sa vle di, ou dwe kapab pratike epi fè eksperyans pawòl Bondye yo, epi mete verite a an pratik. Se sèlman sa ki rele soumèt devan Bondye. Se sèlman lè ou gen antre nan lavi a ou kalifye pou travay pou Bondye, epi se sèlman lè ou bay tout ou menm pou Bondye avèk tout senserite Bondye ka aksepte w. Pa toujou fè gwo deklarasyon ni pale de teyori grandyoz; sa pa gen anyen konkrè ladan l. Fè gwo diskou sou teyori espirityèl pou fè moun admire w se pa rann temwayaj pou Bondye, men se pito montre tèt ou. Sa pa pote okenn benefis pou moun ditou, li pa edifye yo, epi li ka fasilman fè yo adore teyori espirityèl olye yo konsantre sou pratike verite a—èske se pa mennen moun nan move chemen sa ye? Si ou kontinye konsa, sa pral kreye anpil teyori ki vid, ansanm ak yon pakèt règleman ki pral kontrenn moun epi pran yo nan pyèj; sa se vrèman yon wont. Kidonk, pale plis bagay ki konkrè, pale plis sou pwoblèm ki egziste toutbonvre, pase plis tan ap chèche verite a pou rezoud pwoblèm reyèl; se sa ki pi enpòtan. Pa pran reta pou aprann pratike verite a: Se chemen pou antre nan reyalite a. Pa pran sa lòt moun aprann nan eksperyans pa yo kòm byen pèsonèl pa w epi leve l anlè pou lòt moun admire. Ou dwe gen pwòp antre pa w nan lavi a. Se sèlman lè ou konnen kijan pou pratike verite a epi soumèt devan Bondye ou pral gen antre nan lavi a. Se sa chak moun ta dwe pratike epi konsantre sou li.

Si sa ou pataje nan kominyon an ka bay moun yon chemen pou yo pran, sa vle di ou posede reyalite. Kèlkeswa sa ou di, ou dwe mennen moun nan pratik epi bay yo tout yon chemen yo ka suiv. Pa sèlman pèmèt yo gen konesans, sa ki pi enpòtan toujou, se pou yo gen yon chemen pou yo pran. Lafwa moun yo nan Bondye dwe fè yo mache sou chemen Bondye pran nan travay Li a. Sa vle di, pwosesis pou kwè nan Bondye a se pwosesis pou mache sou chemen Sentespri a pran an. Kidonk, nenpòt jan sa ye, ou dwe gen yon chemen ou ka swiv; ou dwe mete pye w sou chemen pou Bondye pèfeksyone w la. Pa rete twò lwen dèyè, epi pa okipe tèt ou ak twòp bagay. Se sèlman si ou mache sou chemen Bondye pran an san ou pa kreye dezòd ou ka resevwa travay Sentespri a epi posede chemen pou antre a. Se sèlman sa ki konte kòm yon bagay ki ann amoni ak entansyon Bondye yo epi ak akonplisman devwa limanite. Antanke yon moun ki nan kouran sa a, chak moun dwe akonpli devwa pa yo kòmsadwa, fè plis bagay moun ta dwe ap fè, olye yo aji selon pwòp volonte yo. Moun k ap fè travay yo dwe pale yon fason ki klè; moun k ap suiv yo dwe konsantre plis sou andire soufrans ak soumèt; epi tout moun dwe rete nan plas yo epi pa depase limit yo. Chak moun dwe konnen byen klè nan kè yo kijan yo dwe pratike ak ki fonksyon yo dwe akonpli. Swiv chemen Sentespri a pran an; pa pèdi wout la ni aji yon fason san sans. Nou dwe wè travay jodi a byen klè. Antre nan metòd travay jodi a se sa nou dwe pratike. Se premye bagay nou dwe antre ladan l. Pa gaspiye plis pawòl nan lòt bagay. Fè travay kay Bondye a jodi a se responsablite nou; antre nan metòd travay jodi a se devwa nou; epi pratike verite jodi a se chay pa nou.

 Nòt anba paj:

 a. Lespri premye minis la: Yon pwovèb Chinwa klasik pou dekri yon moun ki gen lespri ouvè e ki renmen bay.


Kenbe Kòmandman yo epi Mete Verite a an Pratik

Nan pratik, kenbe kòmandman yo dwe mache ansanm ak pratike verite a. Pandan n ap kenbe kòmandman yo, nou dwe pratike verite a. Lè yon moun ap pratike verite a, li pa dwe ale kont prensip kòmandman yo ni vyole kòmandman yo. Ou dwe fè tout sa Bondye mande ou fè. Kenbe kòmandman yo ak pratike verite a gen rapò youn ak lòt. De bagay sa yo pa kontredi youn lòt. Plis ou pratike verite a, se plis w ap kapab kenbe esans kòmandman yo. Plis ou pratike verite a, se plis pawòl Bondye yo ap vin klè pou ou epi w ap konprann yo jan yo eksprime nan kòmandman yo. Pratike verite a ak kenbe kòmandman yo pa aksyon ki kontredi youn lòt—yo gen rapò youn ak lòt. Okòmansman, se sèlman apre lòm te fin kenbe kòmandman yo byen li te kapab pratike verite a epi resevwa limyè Sentespri a, men sa pa entansyon Bondye okòmansman. Bondye mande ou mete kè ou nan adorasyon w ap ba Li; Li pa sèlman mande w pou gen bon konpòtman. Sepandan, ou dwe kenbe kòmandman yo byen, omwen nan aparans. Se sèlman lè yon moun vin konnen Bondye pi klè nan eksperyans li fè tikras pa tikras, lè li pa rebele kont Li ni reziste Li, epi li pa gen dout sou travay Li, li kapab kenbe esans kòmandman yo. Se poutèt sa, senpleman kenbe kòmandman yo san ou pa pratike verite a toujou pa bay fwi, e sa pa reprezante vrè adorasyon Bondye, paske ou poko rive nan vrè nivo devlopman an. Senpleman kenbe kòmandman yo san w pa gen verite a se rete kole ak règ yo yon fason rijid. Lè w fè sa, kòmandman yo ap vin tounen yon senp lwa pou ou, ki p ap kapab ede w grandi nan lavi a. Okontrè, yo ap vin tounen yon chay pou ou, epi y ap mare w sere tankou lwa Ansyen Testaman an, sa ki ap fè w pèdi prezans Sentespri a. Se poutèt sa, se sèlman lè w pratike verite a ou kapab kenbe kòmandman yo byen. Epi, lè w kenbe kòmandman yo byen, sa ede w pratike verite a. Pandan w ap kenbe kòmandman yo, w ap mete plis verite an pratik. Epi, lè w ap pratike verite a, w ap vin konprann pi fon sa kòmandman yo vle di toutbon. Rezon ak sans ki genyen dèyè demann Bondye fè pou moun kenbe kòmandman yo se pa pou fè yo suiv règ yo jan yo ta ka imajine sa; okontrè, sa gen rapò ak antre yo nan lavi a. Nivo devlopman ou nan lavi a detèmine nan ki nivo w ap kapab kenbe kòmandman yo. Byenke se pou moun kenbe kòmandman yo, se atravè eksperyans lavi lòm esans kòmandman yo vin klè. Pifò moun panse lè yo kenbe kòmandman yo byen, sa vle di yo “pare nèt, epi sèl bagay ki rete pou yo fè se jwenn anlèvman.” Se yon liks pou yon moun panse konsa. Se pa entansyon Bondye. Se pawòl moun ki pa gen aspirasyon pou avanse, moun k ap chèche satisfè lachè. Se yon erè! Li pa ann akò ak reyalite! Se pa entansyon Bondye pou moun sèlman pratike verite a san li pa kenbe kòmandman yo toutbon. Moun ki fè sa andikape—tankou yon moun ki manke yon janm. Menm jan an tou, senpleman kenbe kòmandman yo tankou si se règ pou moun suiv, san yo pa posede verite a—sa pa kapab satisfè entansyon Bondye; tankou moun ki manke yon je—yo toujou andikape. Nou kapab di, si ou kenbe kòmandman yo byen epi ou rive konprann Bondye pratik la byen klè, lè sa a w ap posede verite a; anrapò ak sa, w ap gen vrè nivo. Si ou pratike verite ou dwe pratike a, w ap kenbe kòmandman yo tou, e de bagay sa yo pa kontredi youn lòt. Pratike verite a ak kenbe kòmandman yo se de gwo sistèm, e toude se pati ki endispansab nan eksperyans lavi yon moun. Eksperyans yon moun dwe gen ladan l yon enklizyon, olye divizyon, kenbe kòmandman yo ak pratike verite a ansanm. Sepandan, gen diferans ak lyen ant de bagay sa yo.

Piblikasyon kòmandman yo nan nouvo epòk la montre tout moun ki nan kouran sa a, sa vle di tout moun k ap tande deklarasyon Bondye yo jodi a, antre nan yon nouvo epòk. Sa se yon nouvo kòmansman pou travay Bondye a, e se kòmansman dènye pati sis mil an travay Plan Jesyon Bondye a tou. Kòmandman nouvo epòk la senbolize ke Bondye ak lòm antre nan wayòm yon nouvo syèl ak yon nouvo tè. Menm jan Jewova te travay pami Izrayelit yo, epi Jezi te travay pami Jwif yo, Bondye pral fè plis travay pratik sou tè a. Li pral fè plis travay toujou, e travay sa yo pral pi gran. Kòmandman sa yo senbolize tou gwoup moun sa a pral resevwa plis ak pi gwo komisyon nan men Bondye. Bondye pral ba yo sa yo bezwen. Li pral nouri yo, soutni yo, pran swen yo, epi gade yo yon fason pratik. Li pral ba yo plis fòmasyon pratik. Atravè pawòl Bondye, Li pral netwaye yo, kase yo, epi rafine yo. Siyifikasyon kòmandman nouvo epòk la vrèman pwofon. Yo sijere Bondye pral parèt yon fason pratik sou tè a. Se la Li pral pran kontwòl tout linivè a epi Li pral montre tout glwa Li nan lachè. Yo sijere tou Bondye pratik la pral fè plis travay pratik sou tè a pou Li kapab rann tout moun Li chwazi yo pafè. Anplis, Bondye pral akonpli tout bagay sou tè a avèk pawòl, epi Li pral fè pawòl sa a vin yon reyalite: “Bondye ki vin nan lachè a pral monte nan pi wo plas la epi Li pral jwenn gwo onè. Tout nasyon ak tout pèp pral mete ajenou pou adore Bondye ki jwenn gwo onè.” Menm si kòmandman nouvo epòk la se kòmandman lòm dwe suiv, e se devwa lòm pou yo suiv yo epi rive fè sa yo mande a, siyifikasyon yo reprezante a pi pwofon pase sa. Li pa fasil pou eksplike tout siyifikasyon sa a nan youn oswa de mo. Kòmandman nouvo epòk la ranplase lwa Ansyen Testaman yo ak òdonans Nouvo Testaman yo, jan Jewova ak Jezi te bay yo. Sa se yon leson ki pi pwofon. Li pa yon bagay ki senp jan moun ta ka panse. Kòmandman nouvo epòk la gen yon siyifikasyon pratik tou. Yo se yon etap tranzisyon ant Epòk Gras la ak Epòk Wayòm nan. Kòmandman nouvo epòk la mete fen nan tout pratik ak òdonans ansyen epòk la. Yo mete fen nan tout pratik ki te genyen nan epòk Jezi a ak nan epòk ki te vini anvan li. Yo mennen lòm devan Bondye pratik la. Konsa, lòm ka kòmanse aksepte pou Bondye pratik la pèfeksyone l pèsonèlman. Se la chemen pou lòm vin pafè a kòmanse. Se poutèt sa, nou dwe gen yon bon atitid anvè kòmandman nouvo epòk la, epi nou pa dwe neglije yo ni pran yo alalejè. Kòmandman nouvo epòk la mete anpil enpòtans sou yon pwen: lòm dwe adore Bondye pratik la, Li menm ki la jodi a. Sa vle di lòm dwe soumèt li pi plis devan esans Lespri a nan yon fason ki pi pratik. Kòmandman sa yo mete aksan tou sou prensip Bondye pral sèvi pou jije lòm kòm pechè oswa kòm moun ki dwat, apre Li fin parèt kòm Solèy dwati a. Li pi fasil pou konprann kòmandman yo pase pou mete yo an pratik. Sa montre si Bondye vle fè lòm vin pafè, se Li menm ki dwe fè sa atravè pwòp pawòl Li ak direksyon Li. Lòm pa ka vin pafè sèlman grasa pwòp entèlijans natirèl li. Kit lòm kapab suiv kòmandman nouvo epòk la oswa li pa kapab suiv yo, sa depann de konesans li genyen sou Bondye pratik la. Se poutèt sa, ou pa ka rive suiv kòmandman yo nan kèk jou sèlman. Sa se yon leson ki vrèman pwofon pou aprann.

Pratike verite a se chemen ki pèmèt lavi lòm grandi. Si nou pa pratike verite a, n ap sèlman gen konesans nan teyori. Nou pap gen yon lavi reyèl. Verite a se senbòl ki montre nivo lavi lòm. Kit ou pratike verite a oswa ou pa pratike l, sa gen rapò ak nivo lavi ou genyen toutbon. Si ou pa pratike verite a, si ou pa fè sa ki dwat, oswa si ou kite santiman ou ak sousi pou kò ou dirije ou, li p ap posib pou ou kenbe kòmandman yo. Sa se youn nan leson ki pi pwofon pou aprann. Nan chak epòk, gen anpil verite lòm bezwen antre ladan yo epi konprann. Men, chak epòk gen pwòp kòmandman pa l ki mache ansanm ak verite sa yo. Verite lòm pratike yo depann de epòk la. Menm jan an tou, kòmandman lòm kenbe yo depann de epòk la. Chak epòk gen verite pa l pou lòm pratike, ansanm ak kòmandman pa l pou lòm kenbe. Sepandan, selon kòmandman Bondye bay nan chak epòk─sa vle di, selon diferan epòk yo─objektif ak efè pratik verite lòm diferan nan menm mezi a. Nou ka di kòmandman yo sèvi verite a, epi verite a la pou ede lòm kenbe kòmandman yo. Si gen verite sèlman, pa t ap gen okenn chanjman nan travay Bondye a. Men, lè lòm gade kòmandman yo, li ka wè nan ki direksyon travay Sentespri a ap avanse. Konsa, lòm ka konnen nan ki epòk Bondye ap travay. Nan relijyon, gen anpil moun ki pratike anpil nan verite moun te pratike nan Laj Lalwa a. Men, yo poko resevwa kòmandman nouvo epòk la, e yo pa kapab kenbe yo nonplis. Yo toujou suiv ansyen fason yo epi yo rete tankou moun nan tan lontan. Yo pa gen nouvo fason travay Bondye a avèk yo, epi yo pa ka wè kòmandman nouvo epòk la. Se poutèt sa, yo pa gen travay Bondye a. Se tankou y ap veye kokiy ze ki vid. Si pa gen ti poul anndan kokiy la, pa gen lavi ladan l. Pou m di sa pi klè, sa vle di yo pa gen lavi. Moun sa yo poko antre nan nouvo epòk la. Yo rete anpil etap dèyè. Se poutèt sa, si yon moun gen sèlman verite ansyen epòk yo, men li pa gen kòmandman nouvo epòk la, sa pa itil anyen. Anpil nan nou pratike verite jodi a, men nou pa kenbe kòmandman jodi a. Konsa, nou p ap jwenn anyen. Verite nou pratike a p ap gen okenn valè ni okenn sans, epi Bondye p ap apwouve nou. Nou dwe pratike verite a selon fason Sentespri a ap travay kounye a. Nou dwe pratike verite a tou an repons ak deklarasyon Bondye pratik la fè jodi a. Si nou pa fè sa, tout sa n ap fè yo pa vo anyen. Se tankou yon moun k ap eseye pran dlo ak yon panyen banbou. Sa se sans pratik kòmandman nouvo epòk la. Si moun vle byen kenbe kòmandman yo, omwen yo dwe konnen Bondye ki parèt nan lachè a yon fason pratik. Yo pa dwe gen dout sou Li. Otremandi, moun dwe konprann prensip ki gen pou wè ak fason pou kenbe kòmandman yo. Kenbe kòmandman yo pa vle di suiv yo nenpòt jan oswa fè sa moun vle. Nou dwe gen yon baz, yon objektif ak prensip lè n ap kenbe kòmandman yo. Premye bagay ou dwe fè se byen konprann vizyon yo. Si ou byen konprann travay Sentespri a ap fè kounye a, epi si ou antre nan fason travay Bondye ap fè jodi a, ou pral natirèlman vin konprann pi byen kijan pou kenbe kòmandman yo. Si jou a rive kote ou konprann vrè sans kòmandman nouvo epòk la epi ou kapab kenbe yo, sa vle di Bondye fin fè ou vin pafè. Se sa ki fè pratike verite a ak kenbe kòmandman yo gen yon siyifikasyon pratik. Kit ou kapab pratike verite a oswa ou pa kapab, sa depann de fason ou konprann vrè sans kòmandman nouvo epòk la. Travay Sentespri a ap kontinye parèt devan lòm. Kondisyon Bondye mande pou lòm respekte yo ap vin pi wo piti piti. Se poutèt sa, verite Bondye mande lòm pratike yo ap vin pi plis e y ap vin pi pwofon toujou. Konsa tou, rezilta lè lòm kenbe kòmandman yo ap vin pi gwo toujou. Se poutèt sa, nou dwe pratike verite a epi, an menm tan, kenbe kòmandman yo. Pèsòn pa dwe neglije sa. Nan nouvo epòk sa a, se pou nouvo verite a ak nouvo kòmandman yo kòmanse ansanm.


Èske travay Bondye a se yon travay senp jan lòm panse a?

Antanke moun ki kwè nan Bondye, nou chak ta dwe konprann lè nou aksepte travay Bondye nan dènye jou yo jodi a, ansanm ak tout travay ki nan plan Li fè sou ou a, ou vrèman resevwa pi gwo elevasyon ak delivrans lan. Bondye konsantre tout travay Li nan linivè a nèt sou gwoup moun sa a. Li sakrifye tout san ki nan kè Li pou nou; Li retire tout travay Lespri a nan linivè a epi Li ba nou li. Se poutèt sa, nou se moun ki byennere. Plis toujou, Li transfere glwa Li ki te ann Izrayèl, pèp chwazi Li a, sou nou, epi Li gen pou l fè objektif plan Li a manifeste totalman atravè gwoup sa a. Konsa, se nou menm ki pral resevwa eritaj Bondye a, pi plis toujou, se nou menm ki pral eritye glwa Bondye. Nou tout sonje pawòl sa yo petèt: “Paske ti soufrans nou yo, ki la pou yon ti tan, ap pare pou nou yon pouvwa ki p ap janm fini epi ki depase soufrans sa yo.” Nou tout te tande pawòl sa yo deja, men okenn nan nou pa t konprann vrè sans yo. Jodi a, nou pran konsyans tout bon de siyifikasyon reyèl yo. Bondye pral akonpli pawòl sa yo pandan dènye jou yo, e yo pral akonpli nan moun ki te sibi pèsekisyon brital anba men gwo dragon wouj la sou teritwa kote li plwaye kò l la. Gwo dragon wouj la pèsekite Bondye e li se ènmi Bondye. Se poutèt sa, moun nan peyi sa a anba imilyasyon ak pèsekisyon paske yo kwè nan Bondye, e se sa k fè pawòl sa yo akonpli nan nou menm, gwoup moun sa a. Piske Bondye fè travay Li nan yon peyi ki kanpe kont Li, tout travay Li rankontre gwo obstak, epi anpil nan pawòl Li yo pa ka akonpli tousuit. Konsa, moun vin rafine akoz pawòl Bondye yo, e sa fè pati soufrans lan tou. Li difisil anpil pou Bondye fè travay Li nan peyi gwo dragon wouj la, men se atravè difikilte sa a Bondye fè yon etap nan travay Li pou Li ka revele sajès Li ak aksyon mèveye Li yo, epi Bondye sèvi ak okazyon sa a pou Li rann gwoup moun sa a bon nèt. Se atravè soufrans moun yo, atravè nati yo, epi atravè tout dispozisyon satanik moun ki nan peyi sal sa a Bondye fè travay pirifikasyon ak konkèt Li a, yon fason pou, atravè bagay sa yo, Li ka jwenn glwa ansanm ak moun ki rann temwayaj sou aksyon Li yo. Se nan sa tout siyifikasyon pri Bondye peye pou gwoup moun sa a chita. Sa vle di, Bondye fè travay konkèt la atravè moun ki opoze ak Li yo, e se sèlman konsa gwo pouvwa Bondye ka revele. Pou di l yon lòt jan, se sèlman moun ki nan peyi sal la ki diy pou eritye glwa Bondye, e se sèlman sa ki ka mete aksan sou gwo pouvwa Bondye. Se poutèt sa, Bondye jwenn glwa nan peyi sal la ak nan moun ki abite ladan l yo—se sa ki entansyon Bondye. Se menm jan ak etap travay Jezi a: Li te kapab jwenn glwa sèlman nan mitan Farizyen ki te pèsekite Li yo. Si se pa t akoz pèsekisyon Farizyen yo ak trayizon Jida a, yo pa t ap pase Jezi nan rizib ni bay manti sou Li, alewè pou yo ta kloure L sou kwa a; konsa, Li pa t ap kapab jwenn glwa. Kote Bondye travay nan chak epòk la, ak kote Li fè travay Li nan lachè a, se la Li jwenn glwa, e se la Li jwenn moun Li gen entansyon genyen yo. Sa se plan travay Bondye a, e sa se jesyon Li.

Nan plan Bondye ki kouvri plizyè milye lane, genyen de(2) pati nan travay la ki akonpli nan lachè; Premye a se travay krisifiksyon an, ki fè Li jwenn glwa, lòt la se travay konkèt ak pèfeksyon an nan dènye jou yo, ki fè Li jwenn glwa. Se konsa Bondye jere travay Li. Se poutèt sa nou pa dwe gade travay Bondye, oswa misyon Bondye pou nou tankou yon bagay ki tou senp. Nou tout se moun ki pral eritye kantite glwa etènèl Bondye a, ki depase tout mezi, e se Bondye ki te òdone l konsa menm. Nan de(2) pati ki nan laglwa Li yo, gen youn ki parèt aklè nan nou; Bondye akòde nou yon pati ankè nan glwa Li a, kòm eritaj pa nou. Se konsa Bondye ekzalte pou nou, e se plan sa a Li te deside davans pou nou depi byen lontan. Lè nou konsidere grandè travay Bondye akonpli sou tè kote gwo dragon wouj la abite a, si travay sa a se yon lòt kote li te akonpli, sa fè lontan li t ap pote anpil fwi epi moun yo t ap aksepte l san pwoblèm. Plis toujou, li t ap lontan pi fasil pou klèje oksidantal yo, ki kwè nan Bondye, aksepte travay sa a, paske etap travay Jezi akonpli a sèvi kòm yon presedan. Se poutèt sa, etap travay sa a ki fè Bondye jwenn glwa, Li pa kapab akonpli l yon lòt kote; lè pèp la soutni travay la epi leta rekonèt li, glwa Bondye pa gen okenn kote pou l manifeste. Se egzakteman sa ki bay etap travay sa a yon siyifikasyon ekstraòdinè nan peyi sa a. Pa gen yon sèl moun nan nou lalwa pwoteje; okontrè, nou sibi sanksyon lalwa. Yon difikilte ki pi gwo toujou, sèke moun pa konprann nou: kit se fanmi nou, paran nou, zanmi nou oswa kòlèg nou, okenn nan yo pa konprann nou. Lè Bondye “abandone” nou, li enposib pou nou kontinye viv nan monn sa a. Men, menm lè sa a, nou toujou pa ka sipòte rete lwen Bondye. Se sa ki siyifikasyon konkèt Bondye fè sou moun, e se glwa Bondye. Sa nou eritye jodi a depase sa apot yo ak pwofèt yo te eritye atravè tout epòk yo; li menm pi gran pase sa Moyiz ak Pyè te resevwa. Nou pa ka jwenn benediksyon yo nan youn oswa de jou; fòk nou peye yon gwo pri pou yo. Sa vle di, nou dwe posede yon lanmou ki te sibi rafinman, nou dwe gen yon gwo lafwa, epi nou dwe posede verite Bondye mande nou atenn yo, ki anpil. Anplis, nou dwe kapab pran pozisyon pou lajistis san nou pa kite anyen entimide nou oswa fè nou fè bak, epi nou dwe gen yon kè ki renmen Bondye e ki rete fèm jiska lanmò. Nou dwe gen detèminasyon; dispozisyon lavi nou dwe chanje, eta koripsyon nou an dwe geri, nou dwe aksepte tout aranjman Bondye yo san plenyen, e nou dwe menm kapab soumèt jiska lanmò. Se la nou dwe rive; se objektif final travay Bondye a, e se sa Bondye egzije gwoup moun sa a. Piske Li ban nou, san mank Li pral mande nou yon bagay an retou, epi Li pral mete devan nou egzijans ki adapte ak sitiyasyon nou. Se poutèt sa, tout travay Bondye fè gen yon rezon pou sa. Sa fè nou konprann poukisa Bondye, a chak fwa, fikse estanda ki wo epi mete egzijans sevè nan travay Li. Se poutèt sa, nou dwe ranpli ak lafwa nan Bondye. An rezime, tout travay Bondye fèt pou nou; li fèt pou nou ka vin diy pou nou resevwa eritaj Li. Olye nou di se pou pwòp glwa Bondye, li ta pi bon pou nou di se pou delivrans nou ak pou pèfeksyone gwoup moun sa a ki te sibi anpil gwo soufrans nan peyi sal la. Nou dwe konprann entansyon Bondye. Se poutèt sa, mwen egzòte anpil moun inyoran ki pa gen ni disènman ni rezon: Pa tante Bondye, epi pa reziste Li ankò. Bondye deja sibi tout soufrans okenn moun pa janm sibi, e depi lontan Li te sibi menm plis imilyasyon nan plas lèzòm. Alò, èske gen yon bagay nou pa kapab abandone? Ki sa ki ta ka pi enpòtan pase entansyon Bondye? Ki sa ki ta ka depase lanmou Bondye? Li deja difisil anpil pou Bondye fè travay Li nan peyi sal sa a. Si, anplis de sa, lèzòm deside fè sa ki mal pandan yo byen konnen sa y ap fè a, travay Bondye ap oblije pran plis tan. An rezime, sa pa nan enterè pèsonn e li pa benefisye pèsonn. Tan pa limite Bondye; travay Li ak glwa Li pase an premye. Se poutèt sa, depi yon bagay fè pati travay Li, Li p ap ezite peye nenpòt pri pou li, kèlkeswa kantite tan sa pran. Sa a se dispozisyon Bondye: Li p ap janm repoze toutotan travay Li a pa fin akonpli. Travay Li ap fini sèlman lè Li fin genyen dezyèm pati travay pou Li jwenn glwa a. Si, atravè tout linivè, Bondye pa fini dezyèm pati glorifikasyon Li a, jou Li a p ap janm rive, men Li p ap janm lage pèp chwazi Li a, laglwa Li p ap janm desann sou Izrayèl, epi plan Li a p ap janm rive nan finisman li. Nou ta dwe kapab wè entansyon Bondye, epi wè kòman travay Bondye a pa senp menm jan ak kreyasyon syèl la ak tè a, ak tout lòt bagay yo. Se paske travay jodi a se transfòmasyon sila yo ki te kowonpi, ki anestezi nan pi wo degre, se pirifye sila yo ki te kreye, men ki pran mak fabrik Satan. Se pa kreyasyon Adan oubyen Èv, Mwens toujou, se pa kreyasyon limyè a, oubyen kreyasyon chak plant ak bèt. Bondye netwaye bagay Satan te kowonpi yo, apre sa Li reprann yo, Li fè yo vin bagay ki pou Li epi Li fè yo vin glwa Li. Travay sa a pa senp tankou kreyasyon syèl la, tè a ak tout bagay, jan lòm imajine l la. Li pa tankou travay pou madichonnen Satan epi jete l nan twou san fon an, jan lòm imajine l la nonplis. Okontrè, se travay pou transfòme lòm, pou fè bagay ki negatif e ki pa pou Li yo vin bagay ki pozitif epi vin pou Li. Sa se vrè istwa ki dèyè etap sa a nan travay Bondye a. Nou dwe konprann sa epi evite konsidere bagay yo twò senp. Travay Bondye pa tankou okenn travay òdinè. Sa ki mèveye nan travay Li ak sajès ki ladan l depase kapasite lespri lòm. Pandan etap travay sa a, Bondye pa kreye tout bagay, men Li pa detwi yo nonplis. Okontrè, Li transfòme tout bagay Li te kreye yo epi Li netwaye tout bagay Satan te sal yo. Konsa, Bondye antreprann yon gwo travay. Se nan sa tout siyifikasyon travay Bondye chita. Èske ou wè nan mo sa yo ke travay Bondye a vrèman senp?


Chape Anba Enfliyans Fènwa, epi Bondye Ap Genyen Ou

Ki sa enfliyans fènwa a ye? Sa yo rele “enfliyans fènwa” a se enfliyans Satan genyen lè li twonpe moun, kòwonp yo, mare yo epi kontwole yo; enfliyans Satan an se yon enfliyans ki gen yon atmosfè lanmò. Tout moun k ap viv anba pouvwa Satan kondane pou peri. Ki jan ou ka chape anba enfliyans fènwa a apre ou vin kwè nan Bondye? Lè ou fin priye Bondye avèk senserite, kè ou ap tounen vin jwenn Li nèt; nan moman sa a, Lespri Bondye ap touche kè ou, epi w ap vin dispoze pou bay tèt ou nèt pou Li, epi se nan moman sa a ou ap chape anba enfliyans fènwa a. Si tout sa yon moun fè se bagay ki fè Bondye plezi epi ki annakò ak egzijans Li yo, lè sa a moun sa a se yon moun k ap viv nan pawòl Bondye yo epi anba swen ak pwoteksyon Li. Si moun yo pa kapab mete pawòl Bondye yo an pratik, si yo toujou ap aji yon fason ki neglijan anvè Li, epi yo pa kwè nan egzistans Li, enben yo tout se se moun k ap viv anba enfliyans fènwa a. Tout moun Bondye poko sove ap viv anba pouvwa Satan; sa vle di, yo tout ap viv anba enfliyans fènwa a. Moun ki pa kwè nan Bondye ap viv anba pouvwa Satan. Menm moun ki kwè nan egzistans Bondye pa nesesèman ap viv nan limyè Li, paske moun ki kwè nan Li yo pa nesesèman ap viv nan pawòl Li yo ni kapab soumèt devan Li. Lòm limite tèt li sèlman nan kwè nan Bondye, e paske li pa gen konesans sou Bondye, li toujou ap viv selon ansyen règleman yo, l ap viv nan mitan pawòl ki pa gen lavi, epi l ap mennen yon lavi ki nan fènwa ak konfizyon; san Bondye pa fin pirifye l nèt, ni pran l nèt pou Li. Se poutèt sa, li klè moun ki pa kwè nan Bondye ap viv anba enfliyans fènwa; menm moun ki kwè Bondye egziste ka toujou ap viv anba enfliyans sa a paske yo pa gen travay Sentespri a nan yo. Moun ki pa gen gras oswa mizèrikòd Bondye pa kapab wè tandans travay Sentespri a. Tout moun ki pa kapab disène si Sentespri a ap travay nan yo oswa Li pap travay nan yo ap viv anba enfliyans fènwa; e pifò tan, se menm bagay la pou moun ki sèlman ap jwi gras Bondye a san yo pa konnen Li. Si yon moun kwè nan Bondye, men li pase pifò nan lavi li ap viv anba enfliyans fènwa, lè sa a, egzistans moun sa a pèdi sans li; epi èske li menm nesesè pou nou pale de moun ki pa kwè Bondye egziste?

Tout moun ki pa kapab aksepte travay Bondye a, oswa ki aksepte travay Bondye a men ki pa kapab satisfè egzijans Li yo, se moun k ap viv anba enfliyans fènwa. Se sèlman moun ki chèche laverite epi ki kapab satisfè egzijans Bondye yo ki resevwa benediksyon nan men Bondye, e se yo menm sèlman ki chape anba enfliyans fènwa a. Moun ki pa santi yo lib, ki toujou anba kontrent kèk bagay, epi ki pa kapab bay Bondye kè yo, se moun ki anba esklavaj Satan epi k ap viv nan mitan yon atmosfè lanmò. Moun ki pa devwe nan devwa yo dwe ranpli a ki pa devwe nan manda Bondye ba yo, epi ki pa ranpli fonksyon yo nan legliz la, se moun k ap viv anba enfliyans fènwa a. Moun ki chwazi deranje lavi legliz la, ki simen divizyon nan mitan frè ak sè yo entansyonèlman, oswa ki fòme ti klan pa yo, se moun k ap viv anba enfliyans fènwa plis toujou, nan esklavaj Satan. Moun ki gen yon relasyon ki pa nòmal avèk Bondye, ki toujou gen dezi egzajere, ki toujou vle tire yon avantaj, epi ki senpleman pa vle chèche yon chanjman nan dispozisyon yo, se moun k ap viv anba enfliyans fènwa. Moun ki toujou neglijan epi ki pa janm serye nan mete laverite an pratik, ki pa chèche satisfè entansyon Bondye yo, epi ki sèlman chèche satisfè lachè yo, se moun k ap viv anba enfliyans fènwa a tou, anba lonbraj lanmò. Moun ki sèvi ak twonpri ak riz lè y ap travay pou Bondye, ki aji avèk neglijans anvè Bondye, ki twonpe Bondye, epi ki toujou ap fè plan pou tèt yo, se moun k ap viv anba enfliyans fènwa a. Tout moun ki pa kapab renmen Bondye ak yon kè sensè, ki pa chèche laverite, epi ki pa konsantre sou chanje dispozisyon yo, se moun k ap viv anba enfliyans fènwa a.

Si ou vle jwenn apwobasyon Bondye, dabò fòk ou chape anba enfliyans fènwa Satan, ouvri kè ou bay Bondye epi vire l nèt sou Li. Èske bagay w ap fè kounye a se bagay Bondye apwouve? Èske kè ou tounen vin jwenn Bondye? Èske bagay w ap fè yo se bagay Bondye mande ou fè? Èske yo annakò ak laverite? Egzamine tèt ou tout tan epi konsantre w sou manje ak bwè pawòl Bondye yo; louvri kè ou devan Li, renmen Li avèk senserite, epi konsakre tèt ou nèt pou Bondye avèk devouman. Moun ki fè sa ap resevwa apwobasyon Bondye sètènman. Tout moun ki kwè nan Bondye, men ki pa chèche laverite, pa gen okenn fason pou yo chape anba enfliyans Satan. Tout moun ki pa konpòte yo avèk senserite, ki aji yon fason devan lòt moun men yon lòt fason dèyè do yo, ki bay aparans imilite, pasyans ak lanmou, alòske nan fon yo se moun ki twonpe moun e ki rize, epi ki pa gen okenn fidelite anvè Bondye—moun sa yo se reprezantan tipik moun k ap viv anba enfliyans fènwa a; yo se moun ki menm ras ak sèpan an. Moun ki, nan kwayans yo nan Bondye, sèlman ap fè kalkil pou pwòp enterè yo, ki kwè yo jis epi ki bay tèt yo twòp enpòtans, ki fè grandizè, epi ki pwoteje pwòp pozisyon yo, se moun ki renmen Satan epi ki opoze ak verite a. Moun sa yo reziste kont Bondye e yo pou Satan nèt. Moun ki pa pran an konsiderasyon fado Bondye yo, ki pa sèvi Bondye ak tout kè yo, ki toujou konsène ak pwòp enterè yo ak enterè fanmi yo, ki pa kapab abandone tout bagay pou konsakre tèt yo pou Bondye, epi ki pa janm viv selon pawòl Li yo, se moun ki andeyò pawòl Li yo. Moun konsa pa kapab resevwa apwobasyjpon Bondye.

Lè Bondye te kreye moun, se te pou yo te kapab jwi abondans Li epi renmen Li ak tout kè yo pou tout bon; konsa, yo t ap viv nan limyè Li. Jodi a, tout moun ki pa kapab renmen Bondye, ki pa kapran fado Li yo an konsiderasyon, ki pa ka bay Li tout kè yo, ki pa kapran sa ki nan kè Li kòm pwòp sa ki nan kè yo, epi ki pa ka pote fado Li yo tankou pwòp fado pa yo, pa gen limyè Bondye k ap klere sou yo; se poutèt sa, yo tout ap viv anba enfliyans fènwa a. Moun sa yo kontredi entansyon Bondye yo nèt, epi pa gen menm yon ti kras laverite nan anyen yo fè. Yo ap woule kò yo nan labou ak Satan; yo se moun k ap viv anba enfliyans fènwa a. Si ou kapab manje epi bwè pawòl Bondye yo souvan, pran entansyon Li yo an konsiderasyon epi mete pawòl Li yo an pratik, lè sa a Bondye chwazi ou, epi ou se yon moun k ap viv nan pawòl Li yo. Èske ou vle chape anba pouvwa Satan epi viv nan limyè Bondye? Si ou ap viv nan pawòl Bondye yo, lè sa a Sentespri a ap gen posiblite pou Li fè travay Li. Si ou ap viv anba enfliyans Satan, Sentespri a pap gen yon posibilite konsa. Travay Sentespri a fè sou moun, limyè Li fè klere sou yo ak lafwa Li ba yo dire sèlman pou yon moman; si moun yo pa veye epi yo pa bay sa atansyon, travay Sentespri a ap pase bò kote yo. Si moun yo ap viv nan pawòl Bondye yo, lè sa a Sentespri a ap avèk yo epi L ap fè travay sou yo. Si yo pa viv nan pawòl Bondye yo, lè sa a yo ap viv nan esklavaj Satan. Si y ap viv nan dispozisyon kòwonpi, lè sa a yo pa gen prezans oubyentravay Sentespri a. Si w ap viv nan limit pawòl Bondye yo, epi ou nan kondisyon Bondye mande a, lè sa a ou se yon moun Li chwazi, e Li ap fè travay Li sou ou. Si ou pa viv nan limit egzijans Bondye yo, men w ap viv anba pouvwa Satan pito, lè sa a, w ap viv nan koripsyon Satan san okenn dout. Se sèlman lè ou viv nan pawòl Bondye yo epi ou ba Li kè ou ou kapab satisfè egzijans Li yo. Ou dwe fè l jan Bondye di a, fè pawòl Li yo tounen fondasyon egzistans ou ak reyalite lavi ou chak jou; se sèlman lè sa a ou se yon moun Bondye chwazi. Si ou vrèman aji ann akò ak entansyon Bondye yo, Li ap fè travay Li sou ou, epi lè sa a w ap viv anba benediksyon Li, nan limyè prezansLi; w ap konprann travay Sentespri a epi w ap santi lajwa prezans Bondye.

Pou chape anba enfliyans fènwa a, ou dwe dabò rete fidèl anvè Bondye epi gen yon kè k ap chèche verite a; se sèlman lè sa a ou kapab nan yon bon kondisyon. Viv nan yon bon kondisyon se egzakteman kondisyon ki nesesè pou chape anba enfliyans fènwa a. Lè yon moun pa nan yon bon kondisyon, sa vle di li pa fidèl anvè Bondye epi li pa gen yon kè k ap chèche verite a; nan ka sa a, pa gen okenn posibilite pou li chape anba enfliyans fènwa a. Pawòl Mwen yo se baz pou lèzòm chape anba enfliyans fènwa a, e moun ki pa kapab mete pawòl Mwen yo an pratik pap kapab chape anba esklavaj enfliyans fènwa a. Viv nan yon bon kondisyon se viv anba direksyon pawòl Bondye yo, se viv nan yon kondisyon kote ou fidèl anvè Bondye, viv nan yon kondisyon kote w ap chèche verite a, se viv nan reyalite kote w ap konsakre tèt ou pou Bondye avèk senserite, epi viv nan yon kondisyon kote w renmen Bondye toutbon. Moun ki viv nan kondisyon sa yo e nan reyalite sa yo ap transfòme piti piti pandan y ap antre pi fon nan verite a; e pandan travay la ap vin pi pwofon; alafen, yo pral sètènman vin moun Bondye genyen e ki renmen Bondye toutbon. Moun ki chape anba enfliyans fènwa a kapab konprann entansyon Bondye yo piti piti, epi vin konprann yo plis toujou, pou finalman yo vin zanmi entim Bondye. Non sèlman yo pa gen okenn nosyon sou Bondye epi yo pa rebele kont Li, men yo vin rayi plis toujou nosyon ak rebelyon yo te genyen nan tan lontan, epi yon lanmou toutbon pou Bondye leve nan kè yo. Moun ki pa kapab chape anba enfliyans fènwa a se moun ki konplètman anvayi ak bagay lachè epi ki chaje ak rebelyon; kè yo plen ak nosyon lèzòm eKonsepsyon pou jere zafè monn nan, ansanm ak pwòp entansyon ak plan pa yo. Sa Bondye vle se yon lanmou san pataj nan men lèzòm; sa Li vle se pou pawòl Li yo e yon kè ki plen lanmou pou Li okipe lèzòm. Viv nan pawòl Bondye yo, jwenn nan pawòl Li yo sa moun ta dwe chèche, renmen Bondye poutèt pawòl Li yo, kouri poutèt pawòl Li yo, viv poutèt pawòl Li yo—se sa moun ta dwe rive atenn. Tout bagay dwe bati sou pawòl Bondye yo; se sèlman lè sa a lèzòm ap kapab satisfè egzijans Bondye yo. Si lèzòm pa ekipe ak pawòl Bondye yo, enben yo pa lòt bagay pase yon vè Satan posede! Reflechi sou sa: Ki kantite nan pawòl Bondye yo ki pran rasin anndan ou? Nan ki bagay ou ap viv annakò ak pawòl Li yo? Nan ki bagay ou pap viv annakò avèk yo? Si pawòl Bondye yo poko anvayi ou nèt, alò, ki sa k ap okipe kè ou egzakteman? Nan lavi ou chak jou, èske se Satan ki kontwole ou, oswa se pawòl Bondye yo ki okipe ou? Èske priyè ou yo chita sou fondasyon pawòl Bondye yo? Èske, gras a limyè pawòl Bondye yo, ou soti nan kondisyon negatif ou a? Pran pawòl Bondye yo kòm fondasyon egzistans ou—se nan sa tout moun dwe antre. Si pawòl Li yo pa prezan nan lavi ou, enben w ap viv anba enfliyans fènwa, w ap rebele kont Bondye, w ap reziste kont Li, epi w ap dezonore non Li. Kwayans moun sa yo genyen nan Bondye se yon senp maskarad ak yon sous twoub! Konbyen tan ou pase ap viv annakò avèk pawòl Li yo? Konbyen tan ou pa fè sa? Nan tout sa pawòl Bondye yo mande ou fè, ki kantite ki reyalize nan ou? Ki kantite ki pèdi nan ou? Èske ou egzamine bagay sa yo avèk anpil atansyon?

Chape anba enfliyans fènwa a mande travay Sentespri a ansanm ak pi gwo kolaborasyon lèzòm kapab bay. Poukisa Mwen di lèzòm pa sou bon chemen an? Moun ki sou bon chemen an kapab bay Bondye kè yo dabò. Se yon leson ki mande anpil tan pou moun antre ladan l, paske limanite toujou ap viv anba enfliyans fènwa, epi li anba esklavaj Satan depi plizyè milye ane. Kidonk, li pa posib pou moun rive antre nan sa nan youn oswa de jou sèlman. Mwen soulve kesyon sa a jodi a pou moun kapab konprann pwòp kondisyon yo; depi moun kapab disène sa enfliyans fènwa a ye ak sa sa vle di pou viv nan limyè a, antre nan sa vin pi fasil. Se paske ou dwe konnen ki sa enfliyans Satan an ye anvan ou kapab chape anba li; se sèlman apre sa w ap gen yon fason pou w libere tèt ou piti piti anba enfliyans sa a. Kanta pou sa pou fè apre sa, se responsablite chak moun. Antre nan tout bagay apati yon aspè pozitif, epi pa janm tann pasivman. Se sèlman konsa Bondye kapab genyen ou.


Pran Entansyon Bondye yo an Konsiderasyon pou w Rive nan Pèfeksyon

Plis ou pran entansyon Bondye yo an konsiderasyon, se plis chay ou pral lou; epi plis chay ou lou, se plis eksperyans ou ap vin rich. Lè ou pran entansyon Bondye yo an konsiderasyon, Bondye ap mete yon chay sou do w, epi apre sa, L ap eklere ou sou travay Li konfye ou yo. Lè Bondye ba ou chay sa a, w ap bay verite ki gen rapò ak li yo yon atansyon espesyal pandan w ap manje ak bwè pawòl Bondye yo. Si ou gen yon chay nan kè ou pou eta lavi frè ak sè yo, ebyen se yon chay Bondye konfye ou, epi w ap toujou pote chay sa a nan lapriyè ou fè chak jou. Sa Bondye fè vin tounen yon chay Li mete sou ou, epi ou dispoze fè sa Bondye vle fè; se sa sa vle di pou w pran chay Bondye a kòm pwòp chay pa ou. Lè sa a, lè w ap manje ak bwè pawòl Bondye yo, w ap konsantre w sou kalite pwoblèm sa yo, epi w ap reflechi: “Kijan m ap rezoud pwoblèm sa yo? Kijan m ka ede frè ak sè m yo libere epi jwenn lajwa nan lespri yo?” Pandan w ap fè kominyon, w ap konsantre w tou sou rezoud pwoblèm sa yo; epi lè w ap manje ak bwè pawòl Bondye yo, w ap konsantre w sou pawòl ki gen rapò ak pwoblèm sa yo. Lè ou manje ak bwè pawòl Bondye yo avèk yon chay nan kè w, ou vin konprann egzijans Li yo, epi lè sa a, chemen ou dwe pran an ap vin pi klè. Se travay Sentespri a fè pou eklèsi ak klere ou lè ou gen yon chay; se tou direksyon Bondye ba ou. Poukisa M di sa? Si ou pa gen okenn chay, ou p ap bay pawòl Bondye yo atansyon lè w ap manje ak bwè yo; men lè ou manje ak bwè pawòl Bondye yo avèk yon chay nan kè ou, w ap kapab konprann sans esansyèl pawòl Li yo, jwenn chemen ou dwe pran an, epi pran entansyon Bondye yo an konsiderasyon. Se poutèt sa, ou ta dwe priye Bondye pou Li mete plis chay sou ou epi konfye ou pi gwo komisyon, pou ou ka gen yon chemen pratik ki pi klè pou lavni; pou manje ak bwè pawòl Bondye yo ka bay pi bon rezilta; pou ou ka vin kapab konprann sans esansyèl pawòl Li yo; epi pou ou ka vin pi dispoze pou Sentespri a touche ou.

Manje ak bwè pawòl Bondye yo, fòme tèt ou nan lapriyè, aksepte chay Bondye mete sou ou, epi aksepte komisyon Li konfye ou yo—tout bagay sa yo se pou ou ka gen yon chemen pwogrè. Plis ou gen yon chay pou komisyon Bondye a, se plis l ap fasil pou Li pèfeksyone ou. Gen kèk moun ki menm pa vle kolabore ak lòt moun pou sèvi Bondye lè yo rele yo pou fè sa; moun sa yo se moun parese ki anvi viv nan konfò. Plis yo mande ou kolabore ak lòt moun pou sèvi Bondye, se plis eksperyans w ap genyen. Piske w ap gen plis chay ak plis eksperyans, w ap jwenn plis opòtinite pou Bondye pèfeksyone ou. Se poutèt sa, si ou kapab sèvi Bondye avèk senserite, w ap pran chay Bondye an konsiderasyon; konsa, w ap gen plis opòtinite pou Bondye pèfeksyone ou. Se yon gwoup moun konsa k ap sibi pèfeksyon kounye a. Plis Sentespri a touche ou avèk fòs, se plis w ap pran chay Bondye an konsiderasyon, se plis Bondye ap pèfeksyone ou, epi se plis w ap vin pou Li—jouk finalman ou vin yon moun Bondye sèvi ak li. Kounye a, gen kèk moun ki pa pote okenn chay pou legliz la. Moun sa yo neglijan e yo pa aktif, epi yo sèlman sousye de pwòp lachè pa yo. Moun konsa trè egoyis, epi yo avèg tou. Si ou pa ka wè bagay sa a aklè, ou p ap pote okenn chay. Plis ou pran entansyon Bondye yo an konsiderasyon, se pi gwo chay Li ap ba ou. Moun egoyis yo pa vle soufri bagay konsa; yo pa vle peye pri a, epi kòm rezilta, yo pral rate opòtinite pou Bondye pèfeksyone yo. Èske se pa pwòp tèt yo y ap fè mal? Si ou se yon moun ki pran entansyon Bondye yo an konsiderasyon, lè sa a w ap devlope yon vrè chay pou legliz la. An reyalite, olye pou yo rele sa yon chay ou pote pou legliz la, li ta pi bon pou yo rele l yon chay ou pote pou pwòp lavi pa ou, paske ou devlope yon chay pou legliz la pou Bondye ka pèfeksyone ou atravè eksperyans konsa. Se poutèt sa, nenpòt moun ki pote pi gwo chay pou legliz la, nenpòt moun ki pote yon chay pou antre nan lavi—se moun sa yo Bondye ap pèfeksyone. Èske ou te wè sa klèman? Si legliz kote ou ye a gaye tankou sab men ou pa enkyete ou, ou pa boulvèse, epi ou menm fèmen je ou lè frè ak sè ou yo pa kapab manje ak bwè pawòl Bondye yo nòmalman, alò sa se yon manifestasyon ki montre ou pa gen okenn chay. Moun konsa se pa moun Bondye renmen. Moun Bondye renmen yo grangou ak swaf pou dwati, epi yo pran entansyon Bondye yo an konsiderasyon. Se poutèt sa, nou ta dwe pran chay Bondye an konsiderasyon depi kounye a; nou pa ta dwe tann pou Bondye manifeste dispozisyon dwat Li devan kantite moun yo ka rive konte yo anvan nou vin pran chay Bondye an konsiderasyon. Lè sa a, èske li pa t ap twò ta? Kounye a se yon bon okazyon pou Bondye pèfeksyone nou. Si ou kite okazyon sa a glise nan men ou, ou ap regrèt sa pandan tout lavi ou, menm jan Moyiz pa t kapab antre nan bon peyi Kanaran an epi li te regrèt sa pandan tout lavi li, li te mouri ak remò. Lè Bondye manifeste dispozisyon dwat Li devan bann pèp moun pa ka konte yo, ou ap plen ak remò. Menm si Bondye pa pini ou, ou ap pini tèt ou akoz pwòp remò ou. Gen kèk moun ki pa kwè sa, men si ou pa kwè l, tann epi ou ap wè. Gen moun ki se egzakteman moun ki pral wè pawòl sa yo vin reyalize nan pwòp eksperyans yo. Èske ou dispoze fè tèt ou tounen yon sakrifis pou pawòl sa yo?

Si ou pa chèche opòtinite pou Bondye pèfeksyone ou, epi si ou pa fè efò pou ou pran devan nan pouswit pou Bondye pèfeksyone ou, alò, finalman, ou ap regrèt sa. Pi bon opòtinite pou Bondye pèfeksyone moun se moman prezan an; kounye a se yon moman ki trè favorab. Si ou pa chèche pou Bondye pèfeksyone ou avèk tout kè ou, lè travay Li a fini, ou ap deja rate opòtinite a—l ap twò ta. Kèlkeswa jan rezolisyon ou ka fò, si Bondye pa fè travay sa a ankò, ou p ap janm kapab rive nan pèfeksyon, menm si ou fin epwize tèt ou nan fè efò. Ou dwe sezi opòtinite sa a epi kolabore pandan Sentespri a ap fè gwo travay Li a. Si ou rate okazyon sa a, yo p ap ba ou yon lòt, kèlkeswa efò ou ta fè. Gen kèk nan nou ki rele: “Bondye, mwen dispoze pran chay Ou an konsiderasyon, e mwen dispoze satisfè entansyon Ou yo!” Men, ou pa gen okenn chemen pou pratike, kidonk chay ou yo p ap ka dire. Si ou gen yon chemen devan ou, lè sa a ou ap fè eksperyans etap pa etap, epi eksperyans ou yo ap vin gen yon estrikti ak yon lòd. Lè ou fin akonpli yon chay, yo pral ba ou yon lòt. Pandan eksperyans lavi ou ap vin pi pwofon, chay ou yo, yo menm tou, ap vin pi pwofon. Gen kèk moun ki pote yon chay sèlman lè Sentespri a touche yo; apre yon sèten tan, lè yo pa gen yon chemen pratik ankò, yo sispann pote nenpòt chay. Ou pa kapab devlope chay yo nèt tou senpleman nan manje ak bwè pawòl Bondye yo. Se sèlman lè ou konprann anpil verite, lè ou vin gen disènman, lè ou kapab rezoud pwoblèm avèk verite a, epi konsa vin gen yon konpreyansyon ki pi egzak sou pawòl Bondye yo ak entansyon Bondye yo, se lè sa a ou pral devlope yon chay toutbon. Se sèlman lè ou gen chay ou ap kapab fè travay la kòmsadwa. Si ou gen yon chay san ou pa gen yon konpreyansyon klè sou verite a, sa p ap mache nonplis; ou dwe fè eksperyans pawòl Bondye yo pèsonèlman epi konnen kijan pou ou mete yo an pratik. Se sèlman apre ou menm ou fin antre nan reyalite a ou ap kapab bay lòt moun, dirije lòt moun, epi Bondye ap kapab pèfeksyone ou.

Nan “Chemen an… (4)”, li ekri nou tout se pèp wayòm nan, Bondye te predestine nou anvan tan yo, e pèsonn pa kapab retire nou. Li di tou Bondye vle sèvi ak chak moun epi pèfeksyone yo, e Li egzije pou yo kanpe kòm pèp Bondye; se sèlman lè yo vin pèp Bondye yo kapab satisfè entansyon Bondye yo. Nan epòk sa a, nou tout te fè kominyon sou kesyon sa a, nou t ap fè kominyon sou chemen pou antre nan lavi a dapre kritè yo pou pèp Bondye a. Se poutèt sa, travay Sentespri a t ap fè nan epòk sa a se te pou retire tout moun nan eta negatif yo epi mennen yo antre nan yon eta pozitif. Nan epòk sa a, tandans travay Sentespri a se te pèmèt tout moun pran plas yo kòm pèp Bondye, pou yo jwi pawòl Bondye yo, epi pou Li pèmèt chak moun pami nou konprann aklè nou se pèp Bondye—jan Li te predestine sa anvan tout tan—ke Satan pa kapab pran. Se konsa, nou tout te priye: “Bondye! Mwen dispoze vin youn nan pèp Ou yo, paske Ou te predestine nou anvan tout tan e paske se Ou menm ki ban nou estati sa a. Nou dispoze satisfè Ou pandan nou kanpe nan pozisyon sa a.” Lè ou te priye konsa, Sentespri a t ap touche kè ou; se konsa travay Sentespri a t ap avanse nan epòk sa a. Pandan peryòd sa a, nou ta dwe priye epi fòme tèt nou pou nou kalme kè nou devan Bondye, epi nou ta dwe kapab pouswiv lavi a epi pouswiv antre nan fòmasyon wayòm nan. Sa a se premye etap la. Kounye a, travay Bondye a se pou Li fè tout moun antre sou bon chemen an, pou yo gen yon lavi espirityèl nòmal ak vrè eksperyans, pou Sentespri a touche kè yo, epi, avèk bagay sa yo kòm fondasyon, pou yo aksepte komisyon Bondye konfye yo. Objektif antre nan fòmasyon wayòm nan se pou chak pawòl, chak aksyon, chak mouvman, chak panse ak chak lide pa nou antre nan pawòl Bondye yo; pou Bondye touche nou plis toujou epi konsa nou devlope yon kè ki renmen Bondye; epi pou nou pote yon chay ki pi gwo pou entansyon Bondye yo, pou tout moun ka sou chemen kote Bondye ap pèfeksyone yo, pou tout moun ka sou bon chemen an. Lè ou sou chemen sa a kote Bondye ap pèfeksyone ou, se lè sa a ou sou bon chemen an. Lè panse ak lide ou yo, ansanm ak move entansyon ou yo, kapab korije, epi ou kapab sispann konsidere enterè kò a pou ou pran entansyon Bondye an konsiderasyon pito, epi lè ou pa kite move entansyon yo boulvèse ou lè yo parèt, pou ou aji pito selon entansyon Bondye—si ou kapab rive fè yon chanjman konsa, se lè sa a ou sou bon chemen eksperyans lavi a. Lè fòmasyon ou nan lapriyè antre sou bon chemen an, Sentespri a ap touche ou nan lapriyè ou yo. Chak fwa ou priye, Sentespri a ap touche kè ou; chak fwa ou priye, ou ap kapab kalme kè ou devan Bondye. Chak fwa ou manje ak bwè yon chapit nan pawòl Bondye yo, si ou kapab konprann travay Li ap fè kounye a, epi ou kapab konprann kijan pou ou priye, kijan pou ou kolabore, ak kijan pou ou antre ladan yo, se sèlman lè sa a manje ak bwè pawòl Bondye yo pral bay rezilta. Lè, nan pawòl Bondye yo, ou kapab jwenn chemen pou antre nan lavi a, epi ou kapab konprann dinamik travay Bondye ap fè kounye a, ansanm ak tandans travay Sentespri a, se lè sa a ou pral fin antre sou bon chemen an. Si ou pa rive konprann pwen kle yo pandan ou ap manje ak bwè pawòl Bondye yo, epi apre sa ou pa kapab jwenn yon chemen pratik, sa ap montre ou pa konnen kijan pou ou manje ak bwè pawòl Bondye yo toujou, e ou poko dekouvri metòd oswa prensip pou fè sa. Si ou pa kapab konprann travay Bondye ap fè kounye a, alò ou p ap kapab aksepte travay Li ta konfye ou pou ou fè. Travay Bondye ap fè kounye a se egzakteman sa lèzòm dwe antre anndan an epi konprann. Èske nou konprann bagay sa yo?

Si ou manje ak bwè pawòl Bondye yo yon fason ki efikas, lavi espirityèl ou ap vin nòmal, epi kèlkeswa eprèv ou ka rankontre, kèlkeswa sikonstans ou ka fè fas ak yo, kèlkeswa maladi fizik ou ka sibi, kèlkeswa distans ki ka vin genyen ant ou menm avèk frè ak sè yo oswa difikilte ou ka rankontre nan fanmi ou, ou ap kapab manje ak bwè pawòl Bondye yo nòmalman, priye nòmalman, epi kontinye viv lavi legliz la nòmalman; si ou kapab rive fè tout bagay sa yo, sa ap montre ou antre sou bon chemen an. Gen kèk moun ki twò frajil e ki pa gen pèseverans. Lè yo rankontre yon ti pwoblèm, yo kòmanse plenyen epi yo vin negatif. Pouswit verite a mande pèseverans ak rezolisyon. Si fwa sa a ou pa rive satisfè entansyon Bondye yo, lè sa a ou dwe kapab rayi tèt ou epi, nan fon kè ou, pran detèminasyon an silans pou w reyisi pwochèn fwa. Si, fwa sa a, ou pa t pran chay Bondye an konsiderasyon, lè sa a ou ta dwe pran detèminasyon pou w rebele kont lachè a lè w ap fè fas ak menm pwoblèm nan alavni, epi pran rezolisyon pou w satisfè entansyon Bondye yo. Se konsa w ap vin merite lwanj. Gen kèk moun ki pa menm konnen si pwòp panse oswa lide pa yo kòrèk; moun sa yo se moun sòt ki nan konfizyon. Si ou vle soumèt kè ou epi rebele kont lachè a, ou dwe konnen anvan tout bagay si entansyon ou yo kòrèk; se sèlman lè sa a ou kapab soumèt kè ou. Si ou pa konnen si entansyon ou yo kòrèk, èske ou kapab soumèt kè ou epi rebele kont lachè a toutbon? Menm si ou ta rebele, ou t ap fè sa nan konfizyon. Ou ta dwe konnen pou w rebele kont move entansyon ou yo; se sa rebele kont lachè a vle di. Lè ou rekonèt entansyon ou yo, panse ou yo ak lide ou yo pa kòrèk, ou ta dwe byen vit chanje direksyon epi mache sou bon chemen an. Fè yon gwo pwogrè sou kesyon sa a an premye, epi fòme tèt ou nan domèn sa a pou w antre ladan l, paske se ou menm ki konnen pi byen si entansyon ou yo kòrèk oswa non. Yon fwa ou korije entansyon ki pa kòrèk ou yo, pou entansyon ou yo vin oryante sou Bondye, lè sa a w ap rive atenn objektif pou soumèt kè ou.

Bagay ki pi enpòtan pou nou fè kounye a se vin gen konesans sou Bondye ak travay Li; ou dwe konnen tou kijan Sentespri a fè travay Li sou moun. Sa esansyèl pou antre sou bon chemen an. Li pral pi fasil pou ou fè sa lè ou fin konprann pwen enpòtan sa a. Ou kwè nan Bondye, epi ou konnen Bondye, sa ki montre lafwa ou nan Bondye merite non li. Si ou kontinye fè eksperyans, men finalman ou toujou pa kapab konnen Bondye, lè sa a siman ou se yon moun ki opoze ak Bondye. Moun ki kwè sèlman nan Jezikri san yo pa kwè nan Bondye ki enkane jodi a, yo tout kondane. Yo tout se Farizyen dènye jou yo, paske yo pa rekonèt Bondye jodi a e yo tout nan opozisyon ak Bondye. Menm si yo kwè nan Jezi nan fason ki pi kòrèk la, tout bagay sa yo ap anven; Bondye p ap apwouve yo. Tout moun ki gen yon pankat ki fè konnen yo kwè nan Bondye, men ki pa gen yon vrè konesans sou Bondye nan kè yo, se ipokrit!

Pou chèche pou Bondye pèfeksyone ou, ou dwe anvan tout bagay konprann sa sa vle di pou Bondye pèfeksyone ou, ansanm ak kondisyon ou dwe ranpli pou Bondye pèfeksyone ou. Lè yon moun fin konprann bagay sa yo, li dwe jwenn yon chemen pou pratike. Pou Bondye pèfeksyone ou, ou dwe gen yon sèten kalib. Anpil moun pa fèt ak yon kalib ki ase wo; nan ka sa a, ou dwe peye yon pri epi fè anpil efò sou plan pèsonèl. Plis kalib ou fèb, se plis efò pèsonèl ou dwe fè. Plis konpreyansyon ou genyen sou pawòl Bondye yo ap grandi epi plis ou mete yo an pratik, se pi vit ou kapab mete pye sou chemen kote Bondye ap pèfeksyone ou. Atravè lapriyè, ou kapab jwenn pèfeksyon pandan w ap priye; ou kapab jwenn pèfeksyon tou lè w ap manje ak bwè pawòl Bondye yo, lè ou konprann sans esansyèl yo epi w ap viv reyalite yo. Lè w ap fè eksperyans pawòl Bondye yo chak jou, ou ta dwe rive konnen sa ki manke nan ou; pi plis toujou, ou ta dwe rekonèt defo fatal ou a ak feblès ou yo, epi priye Bondye epi sipliye Li. Lè ou fè sa, Bondye ap pèfeksyone ou piti piti. Chemen pou rive nan pèfeksyon an se: priye; manje ak bwè pawòl Bondye yo; konprann esans pawòl Bondye yo; antre nan eksperyans pawòl Bondye yo; vin konnen sa ki manke nan ou; soumèt devan travay Bondye a; pran chay Bondye yo an konsiderasyon epi rebele kont lachè a grasa kè ou ki renmen Bondye; epi fè kominyon souvan avèk frè ak sè ou yo, sa ki kapab anrichi eksperyans ou yo. Kit se lavi kominotè oswa lavi pèsonèl ou, kit se gwo asanble oswa ti asanble, tout bagay sa yo kapab pèmèt ou fè eksperyans, resevwa fòmasyon, epi pèmèt kè ou vin kalm devan Bondye epi vire vin jwenn Li. Tout bagay sa yo fè pati pwosesis kote Bondye ap pèfeksyone ou. Fè eksperyans pawòl Bondye yo, jan li te mansyone pi wo a, vle di kapab vrèman fè eksperyans yo pèsonèlman epi pèmèt tèt ou viv yo—konsa, w ap vin gen plis lafwa ak lanmou pou Bondye—e, lè w fè sa, piti piti w ap rejte dispozisyon kòwonpi satanik ou yo, w ap rejte move entansyon ou yo, epi w ap viv resanblans yon moun nòmal. Pral gen plis ak plis lanmou pou Bondye nan ou; sa vle di pral gen plis ak plis pati nan ou Bondye fin pèfeksyone, epi pati nan ou Satan kòwonpi yo ap vin ap vin mwens chak fwa. Atravè eksperyans pratik ou yo, piti piti w ap mete pye sou chemen pèfeksyon an. Se poutèt sa, si ou vle Bondye pèfeksyone ou, li sitou enpòtan pou ou pran entansyon Bondye yo an konsiderasyon epi fè eksperyans pawòl Li yo.


Bondye Rann Pafè Sila Yo ki Ann Akò ak Volonte Li

Kounye a Bondye vle jwenn yon gwoup moun, yon gwoup ki gen ladan l moun ki fè tout sa yo kapab pou yo kolabore avèk Li, ki kapab soumèt yo devan travay Li, ki kwè pawòl Bondye pale yo se verite, epi ki kapab mete sa Bondye mande yo an pratik. Se moun sa yo ki gen yon konpreyansyon toutbon nan kè yo; se yo menm Bondye kapab mennen nan pèfeksyon, e yo pral nesesèman kapab mache sou chemen pèfeksyon an. Moun ki pa kapab rive nan pèfeksyon yo se moun ki pa gen yon konpreyansyon klè de travay Bondye, ki pa manje ak bwè pawòl Bondye yo, ki pa bay pawòl Li yo okenn enpòtans, epi ki pa genyen lanmou pou Bondye nan kè yo. Moun ki gen dout sou Bondye ki vin lachè a, ki toujou rete nan ensètitid konsènan Li, ki pa janm pran pawòl Li yo oserye epi ki toujou ap chèche twonpe Li, se moun ki reziste kont Bondye e ki pou Satan; pa gen okenn fason pou Bondye mennen moun konsa nan pèfeksyon.

Si ou vle Bondye mennen ou nan pèfeksyon, anvan tout bagay, ou dwe jwenn favè nan je Bondye, paske Li rann pafè moun ki resevwa favè nan je Li epi ki ann akò ak volonte Li. Si ou vle ann akò ak volonte Bondye, ou dwe gen yon kè ki soumèt devan travay Li, ou dwe fè tout sa ou kapab pou chèche laverite, epi ou dwe aksepte pou Bondye egzamine ou nan tout bagay. Èske tout sa ou fè pase anba egzamen Bondye? Èske entansyon ou yo dwat? Si entansyon ou dwat, Bondye ap apwouve ou; men si entansyon ou pa dwat, sa montre sa kè ou renmen an se pa Bondye, men se lachè ak Satan. Se poutèt sa, ou dwe sèvi ak lapriyè kòm yon mwayen pou aksepte egzamen Bondye nan tout bagay. Lè ou ap lapriyè, byenke Mwen pa kanpe fizikman devan ou, Lespri Sen an avèk ou, epi w ap priye ni Moun Mwen ye a, ni Lespri Bondye a. Poukisa ou kwè nan chè sa a? Ou kwè paske Lespri Bondye a nan Li. Èske ou t ap kwè nan moun sa a si Li pa t gen Lespri Bondye a? Lè ou kwè nan moun sa a, se nan Lespri Bondye a ou kwè. Fè ou gen krentif pou moun sa a, se fè ou gen krentif pou Lespri Bondye a. Gen lafwa nan Lespri Bondye a se gen lafwa nan moun sa a, epi gen lafwa nan moun sa a se gen lafwa tou nan Lespri Bondye a. Lè ou ap priye, ou santi Lespri Bondye a avèk ou e Bondye devan ou; se poutèt sa, se Lespri Li ou priye. Jodia, pifò moun pè mete sa yo fè devan Bondye; menmsi ou ta ka twonpe chè Li, ou pa kapab twonpe Lespri Li. Nenpòt bagay ki pa kapab kanpe devan egzamen Bondye pa ann akò ak laverite, e ou ta dwe voye l jete; lè ou fè kontrè a, se Bondye ou ofanse. Se poutèt sa, kit ou ap priye, kit ou ap pale epi fè kominyon ak frè ak sè ou yo, kit ou ap akonpli devwa ou oswa ou ap fè travay ou gen pou ou fè, ou dwe mete kè ou devan Bondye. Lè ou ranpli fonksyon ou, Bondye avèk ou; depi entansyon ou dwat epi se pou kay Bondye a ou ap travay, Li ap aksepte tout sa ou fè; ou dwe akonpli fonksyon ou avèk senserite. Lè ou ap priye, ou dwe gen yon kè ki renmen Bondye epi chèche swen, pwoteksyon ak egzamen Bondye. Si se entansyon sa yo ou genyen, lapriyè ou yo ap efikas. Pa egzanp, lè ou ap priye nan rasanbleman yo, si ou louvri kè ou, epi ou priye Bondye epi di Li sa ki nan kè ou san ou pa bay manti, lè sa, lapriyè ou yo ap sètenman efikas. Si ou gen yon kè sensè ki renmen Bondye vre, lè sa a, fè yon sèman devan Bondye: “Bondye, Ou menm ki nan syèl la, sou tè a, ak nan mitan tout bagay, mwen fè sèman devan Ou: Se pou Lespri Ou egzamine tout sa mwen fè, epi pwoteje m ak pran swen m tout tan, konsa tout sa mwen fè kapab kanpe fèm devan Ou. Si kè mwen pa ta renmen Ou, oswa si li ta janm trayi Ou, tanpri, pini m sevèman epi modi m. Pa padonnen m ni nan lavi sa a, ni nan monn k ap vini an!” Èske ou oze fè yon sèman konsa? Si ou pa oze fè li, sa montre ou lach epi ou renmen tèt ou toujou. Èske nou gen detèminasyon sa a? Si nou gen detèminasyon sa vrèman, nou ta dwe fè sèman sa a. Si ou gen detèminasyon sa a epi ou fè yon sèman konsa, lè sa Bondye ap fè detèminasyon ou lan vin yon reyalite. Lè ou fè yon sèman devan Bondye, Li tande ou. Bondye detèmine si ou se pechè oswa si ou jis daprè lapriyè ou ak sa w mete an pratik. Kounye a, nou nan pwosesis pou Bondye rann nou pafè; si ou gen yon lafwa toutbon ke Bondye ap rann ou pafè, lè sa a, ou ap pote tout sa ou fè devan Bondye epi ou ap aksepte pou Li egzamine ou. Si ou fè yon bagay ki montre yon rebelyon grav anpil oswa si ou trayi Bondye, Li ap fè sèman ou an vin reyalite; lè sa a, kit ou fè fas ak pèdisyon, kit ou sibi chatiman, se pwòp aksyon pa ou ki lakòz sa. Ou te fè sèman an, ou dwe respekte li. Si ou fè yon sèman, men ou pa respekte li, ou ap soufri pèdisyon. Piske se ou menm ki te fè sèman an, Bondye ap fè sèman ou an vin reyalite. Gen kèk moun ki pè aprè yo fin priye, epi yo di: “Tout bagay fini! Mwen pa gen chans ankò pou m viv nan debòch; mwen pa gen chans ankò pou m fè move bagay; mwen pa gen chans ankò pou m satisfè dezi m nan monn sa a!” Moun sa yo toujou renmen monn nan ak peche; se sèten yo pral soufri pèdisyon.

Antanke kwayan nan Bondye, ou dwe kapab mete tout zèv ak tout aksyon ou yo devan Li epi aksepte pou Li egzamine ou. Si ou ka pote sa ou fè yo devan Lespri Bondye a, men ou pa ka pote yo devan Bondye ki nan lachè a, sa montre ou poko aksepte egzamen Lespri Li a. Ki moun Lespri Bondye a ye? Ki moun Bondye rann temwayaj pou li a ye? Èske se pa yon sèl e menm Moun nan? Pifò moun konsidere Yo kòm de moun apa; yo kwè Lespri Bondye a se Lespri Bondye, epi moun Bondye rann temwayaj pou li a se sèlman yon moun. Men, èske ou pa twonpe ou? Nan non kiyès moun sa a ap travay? Moun ki pa konnen Bondye ki vin nan lachè a pa gen konpreyansyon espirityèl. Lespri Bondye a ak chè Li te pran pou l vin moun nan se yon sèl, paske se Lespri Bondye a ki manifeste nan lachè. Si moun sa a pa janti avèk ou, èske Lespri Bondye a ap janti avèk ou? Èske ou pa nan konfizyon? Jodi a, tout moun ki pa kapab aksepte egzamen Bondye pa kapab resevwa apwobasyon Li, epi moun ki pa konnen Bondye ki vin nan lachè a pa kapab rive nan pèfeksyon. Gade tout sa ou fè, epi egzamine si ou kapab pote yo devan Bondye. Si ou pa kapab pote tout sa ou fè devan Bondye, sa montre ou se moun k ap fè sa ki mal. Èske moun k ap fè sa ki mal kapab vin pafè? Tout sa ou fè, chak aksyon, chak entansyon ak chak reyaksyon ou genyen ou dwe pote devan Bondye pou Li egzamine yo. Sa vle di tout bagay ki gen rapò ak lavi espirityèl ou chak jou—lapriyè, pwoche bò kote Bondye, manje ak bwè pawòl Bondye yo, fè kominyon ak frè ak sè ou yo, epi viv lavi legliz la—rive jis nan sèvis ou lè ou ap kolabore avèk lòt moun, dwe pote devan Bondye pou Li egzamine yo. Se pratik sa yo k ap ede ou grandi nan lavi. Pwosesis pou aksepte egzamen Bondye a se yon pwosesis pou pirifye ou. Plis ou kapab aksepte egzamen Bondye, se plis ou vin pirifye, epi se plis ou vin ann akò ak volonte Bondye; konsa, ou p ap tonbe nan debòch, epi kè ou ap kapab viv nan prezans Li. Plis ou aksepte egzamen Li, se plis Satan sibi imilyasyon, epi se plis kapasite ou genyen pou ou fè rebelyon kont lachè a ap grandi. Se poutèt sa, aksepte egzamen Bondye se yon chemen pratik moun dwe suiv. Kèlkeswa sa ou ap fè, menm lè ou ap fè kominyon ak frè ak sè ou yo, ou dwe mete aksyon ou yo devan Bondye epi chèche pou Li egzamine yo, epi ou dwe soumèt tèt ou volontèman devan Bondye Li menm; sa ap fè fason ou pratike vin pi egzak. Se sèlman lè ou pote tout sa ou fè devan Bondye epi aksepte egzamen Li, ou kapab vin moun k ap viv nan prezans Bondye.

Moun ki pa gen konpreyansyon sou Bondye p ap janm ka soumèt nèt devan Bondye. Moun konsa se pitit rebelyon yo ye. Yo gen twòp anbisyon, epi gen twòp rebelyon anndan yo; se poutèt sa yo pran distans yo ak Bondye epi yo pa vle aksepte egzamen Li. Moun konsa pa fasil pou Bondye rann yo pafè. Gen kèk moun ki chwazi ki pati nan pawòl Bondye yo pou yo manje ak bwè epi ki pati yo vle aksepte. Yo aksepte kèk pati nan pawòl Bondye yo ki ann akò ak konsepsyon pa yo, pandan yo rejte sa ki pa ann akò avèk yo. Èske sa pa pi gwo fòm rebelyon ak rezistans kont Bondye? Si yon moun kwè nan Bondye pandan plizyè ane san li pa rive gen menm yon ti kras konpreyansyon sou Bondye, li klè moun sa a se yon moun ki pa kwè toutbon. Moun ki dispoze aksepte egzamen Bondye se moun k ap chèche konprann Bondye, e ki dispoze aksepte pawòl Li yo. Se moun sa yo ki pral resevwa eritaj Bondye a, ki pral eritye benediksyon Li yo, e se yo menm ki pi beni. Bondye modi moun ki pa gen plas pou Li nan kè yo, e Li chatye ak abandone mòd moun sa yo. Si ou pa renmen Bondye, Li ap abandone ou; epi si ou pa koute sa Mwen di, Mwen garanti ou Lespri Bondye a ap abandone ou. Eseye li, si ou pa kwè sa! Jodia, Mwen montre ou yon chemen pratik pou ou suiv, men se oumenm ki pou deside si ou ap mete li an pratik. Si ou pa kwè li, si ou pa mete li an pratik, ou ap wè pou tèt pa ou si wi ou non Lespri Sen an ap travay nan ou! Si ou pa chèche konprann Bondye, Lespri Sen an p ap travay nan ou. Bondye travay nan moun ki chèche pawòl Li yo epi ki bay yo anpil valè. Plis ou bay pawòl Bondye yo valè, se plis Lespri Li ap travay nan ou. Plis yon moun bay pawòl Bondye yo valè, se plis li ap jwenn okazyon pou Bondye rann li pafè. Bondye rann moun ki renmen Li toutbon yo pafè, epi Li rann moun ki gen kè yo anpè devan Li yo pafè. Ou dwe bay tout travay Bondye a anpil valè, bay limyè Bondye fè ou jwenn nan anpil valè, bay prezans Bondye, swen Li ak pwoteksyon Li anpil valè, epi bay fason pawòl Bondye yo vin tounen reyalite nan lavi ou epi nouri lavi ou anpil valè; se sa ki pi vrèman ann akò ak volonte Bondye. Si ou bay travay Bondye a anpil valè, sa vle di, si ou bay tout travay Li fè nan ou anpil valè, lè sa a, Li ap beni ou epi Li ap miltipliye tout sa ki pou ou. Si ou pa bay pawòl Bondye yo valè, Li p ap travay nan ou; Li ap sèlman ba ou yon ti favè poutèt ou kwè nan Li, Li ap kite ou jwenn kèk benediksyon materyèl oswa Li bay fanmi ou yon ti pwoteksyon. Ou dwe chèche fè pawòl Bondye yo vin tounen reyalite nan lavi ou, pou ou kapab fè Li plezi epi pou ou kapab ann akò ak volonte Li; ou pa dwe sèlman chèche jwi favè Li. Pou moun ki kwè nan Bondye, pa gen anyen ki pi enpòtan pase resevwa travay Bondye a, kite Bondye rann yo pafè, epi vin moun ki suiv volonte Bondye. Se objektif sa a ou dwe chèche atenn.

Tout sa moun t ap chèche nan Laj Gras la pa valab ankò, paske kounye a gen yon nivo egzijans ki pi wo pou sa moun dwe chèche; sa y ap chèche a pi wo, men li pi pratik tou, epi li kapab satisfè pi byen bezwen ki nan fon kè lòm. Bondye pa t travay nan moun ki te viv nan epòk ak jenerasyon anvan yo menm jan Li ap travay jodia; Li pa t pale avèk yo nan menm mezi Li pale avèk nou jodia, e egzijans Li te genyen pou yo pa t osi wo ke egzijans Li genyen pou nou jodia. Lefètke Bondye gen egzijans sa yo pou nou kounye a montre entansyon final Bondye konsantre sou nou, sou gwoup moun sa a. Si ou vle toutbon pou Bondye rann ou pafè, ou dwe fè li tounen objektif prensipal ou. Kèlkeswa sa ou ap fè a, si ou ap ale vini, si ou ap bay tout fòs ou nan travay la, si ou ap akonpli yon fonksyon, oswa si ou ap aksepte komisyon Bondye ba ou a, ou dwe toujou vize pou Bondye rann ou pafè epi pou ou satisfè volonte Li, pou ou rive atenn objektif sa a. Si yon moun di li pa chèche pou Bondye rann li pafè ni li pa chèche antre nan lavi a, men li sèlman chèche lapè ak lajwa dapre lachè, lè sa a, se moun sa ki pi avèg nan mitan moun yo. Moun ki pa chèche reyalite lavi a, men ki sèlman chèche lavi etènèl nan monn k ap vini an ak sekirite nan lavi sa a, se yo menm ki pi avèg nan mitan moun yo. Se poutèt sa, tout sa ou fè dwe fèt nan objektif pou Bondye rann ou pafè epi pou Li vin genyen ou kòm moun pa Li.

Travay Bondye fè nan moun se bay yo sa yo bezwen selon bezwen chak moun. Plis lavi yon moun ap grandi, se plis bezwen li vin genyen, epi se plis li ap chèche genyen. Si, nan etap sa a, ou pa gen okenn bagay ou ap chèche ankò, sa montre Lespri Sen an abandone ou. Tout moun k ap chèche lavi, Lespri Sen an p ap janm abandone yo; moun konsa toujou gen yon bagay y ap chèche, epi yo toujou gen yon gwo anvi nan kè yo. Moun konsa pa janm satisfè ak eta yo ye kounye a. Objektif chak etap nan travay Lespri Sen an se pou pwodui yon rezilta nan ou; men si ou vin satisfè ak eta ou ye kounye a, si ou pa gen okenn bezwen ankò, epi si ou pa aksepte travay Lespri Sen an ankò, lè sa a Li ap abandone ou. Moun bezwen egzamen Bondye chak jou; yo bezwen resevwa pwovizyon Bondye an abondans chak jou. Èske moun ka kontinye viv san yo pa manje ak bwè pawòl Bondye yo chak jou? Si yon moun toujou santi li pa janm jwenn ase nan pawòl Bondye yo pou li manje ak bwè, si li toujou ap chèche, si li toujou grangou epi swaf jistis, Lespri Sen an ap toujou travay nan li. Plis yon moun grangou epi swaf jistis, se plis li kapab fè kominyon sou bagay ki pratik. Plis yon moun konsantre l sou chèche laverite, se pi vit li grandi nan lavi li; konsa, li vin rich nan eksperyans epi li vin yon moun ki rich nan kay Bondye a.


Se Sèlman lè Ou Pase Anba Doulè Zeprèv W Ap Ka Konnen Jan Bondye Bèl

Nan ki dimansyon ou renmen Bondye jodi a? Epitou konbyen bagay ou konnen sou tout sa Bondye te fè nan ou yo? Sa yo se leson ou dwe aprann. Lè Bondye rive sou latè, tout travay Li te fè sou lòm epi tout sa Li te pèmèt lòm wè se yon fason pou lòm rive renmen Li epi rive konnen Li tout bon vre. Lòm sa a kapab soufri pou Bondye e li te ka rive lwen konsa, nan yon fason, se akoz lanmou Bondye, nan yon lòt fason, se akoz sali Bondye a; Plis toujou, se akoz jijman ansanm ak travay chatiman ke Bondye te fè sou lòm lan. Si ou san jijman, chatiman ansanm ak zeprèv Bondye yo, epi si Bondye pa fè nou soufri, lè sa a, nan tout onètete nou pa vrèman renmen Bondye. Plis travay Bondye fè sou lòm nan gwo, plis soufrans lòm nan gwo, se plis sa montre jan travay Bondye a gen anpil sans, e se plis kè lòm kapab vrèman renmen Bondye. Ki jan yo rive aprann leson renmen Bondye? San difikilte ak rafinman, san doulè zeprèv—e si, anplis de sa, tout sa Bondye te bay lòm yo se te gras, bonté, ak mizèrikòd—èske ou ta kapab rive nan yon pwen kote ou vrèman renmen Bondye? Sou yon bò, se pandan zeprèv Bondye yo ke lòm rive konnen mank li yo epi li rive wè ke li ensiyifyan, meprizab epi enferyè, ke li pagen anyen e li pa anyen; yon lòt bò, Bondye prepare kèk sikonstans pandan zeprèv yo pou lòm ki rann lòm plis anmezi pou li esperimante bote Bondye a. Malgre doulè a anpil, e pafwa ensipòtab—li menm rive nan nivo chagren ki pi rèd la—akoz lòm eksperimante l, li wè kijan travay Bondye fè sou li a bèl, e se sèlman sou fondasyon sa a yon lanmou veritab pou Bondye pran nesans nan lòm. Jodi a, lòm wè ke avèk gras, lanmou ansanm ak mizèrikòd Bondye pou kont yo, li pa kapab vrèman konnen tèt li, alevwa pou li rive kapab konnen esans lòm. Se sèlman atravè rafinman ansanm ak jijman Bondye, epi se pandan pwosesis rafinman an li menm, ke lòm ka konnen feblès li yo epi li ka konnen ke li pa gen anyen. Kidonk, lanmou lòm pou Bondye fonde sou baz rafinman ansanm ak jijman Bondye. Si se sèlman gras Bondye ou jwi, paske ou gen yon lavi fanmi ki anpè oswa benediksyon materyèl, sa pa vle di ou jwenn Bondye, ni sa pa vle di ou reyisi nan lafwa ou nan Bondye. Bondye deja akonpli yon etap nan travay gras la nan lachè, e li te vrèman bay lòm benediksyon materyèl; men sèlman gras, bonte ak mizèrikòd pa ka pèfeksyone lòm. Nan eksperyans lòm, li goute kèk nan lanmou Bondye e li wè bonte ak mizèrikòd Bondye; poutan, apre li fin fè eksperyans sa yo pandan kèk tan, li wè ke gras Bondye, ansanm ak bonte Li ak mizèrikòd Li, pa kapab pèfeksyone lòm, pa kapab devwale sa ki kòwonpi anndan lòm, epi pa kapab debarase lòm de nati kòwonpi li, ni pèfeksyone lanmou ak lafwa li. Travay gras Bondye a se te travay pandan yon epòk epi lòm pa kapab konte sou jwisans gras Bondye a yon fason pou li ka konnen Bondye.

Pa ki mwayen Bondye te rive akonpli pèfeksyon lòm nan? Li te akonpli pa mwayen dispozisyon jis Li a. Dispozisyon Bondye konpoze prensipalman avèk jistis, kòlè, majeste, jijman ansanm ak malediksyon, epi Li pèfeksyone lòm prensipalman pa mwayen jijman Li an. Gen kèk moun ki pa konprann epi k ap mande poukisa Bondye ka rann lòm pafè atravè jijman ak malediksyon sèlman. Yo di: “Si Bondye ta dwe modi lòm, èske lòm pa t ap mouri? Si Bondye ta dwe jije lòm, èske lòm pa t ap kondane? Nan ka sa a, kijan yo ka rann li pafè?” Sa yo se pawòl moun ki pa konnen travay Bondye a. Sa Bondye modi se rebelyon lòm, e sa Li jije se peche lòm. Malgre Li pale avèk severite e san Li pa epanye santiman lòm ditou, epi Li devwale tout sa ki anndan lòm, Li devwale atravè kèk pawòl sevè sa ki sibstansyèl anndan lòm. Atravè yon jijman konsa, Li bay lòm yon konesans pwofon sou sibstans lachè a, e sa rann lòm soumèt devan Bondye. Lachè lòm soti nan peche ak nan Satan; li rebèl e li se objè chatiman Bondye. Konsa, pou pèmèt lòm konnen tèt li, pawòl jijman Bondye yo dwe vini sou li, epi li dwe pase anba tout kalite rafinman; se sèlman lè sa a travay Bondye a ka efikas.

Daprè pawòl ke Bondye pwononse yo, nou ka wè Li deja kondane lachè lòm lan. Èske pawòl sa yo, nan ka sa a, pa pawòl malediksyon? Pawòl Bondye di yo devwale vrè koulè lòm, e se atravè devwalman sa a yo jije li. Lè li wè li pa kapab akonpli entansyon Bondye yo, li santi lapenn ak remò anndan li, li santi li gen yon gwo dèt anvè Bondye, e li pa ka rive akonpli entansyon Bondye yo. Gen moman kote Sentespri a disipline ou anndan w, e disiplin sa a soti nan jijman Bondye; gen moman kote Bondye repwoche ou epi Li kache figi Li devan ou, kote Li pa okipe ou epi Li pa travay nan ou, Li chatye ou an silans pou Li ka rafine ou. Travay Bondye fè sou lòm se prensipalman pou revele dispozisyon jis Li a. Ki temwayaj lòm finalman pote pou Bondye? Lòm pote temwayaj ke Bondye se Bondye ki jis la, ke dispozisyon Li se jistis, kòlè, chatiman, ak jijman; lòm pote temwayaj sou dispozisyon jis Bondye a. Bondye itilize jijman Li an pou rann lòm pafè, li te renmen lòm epi li te sove lòm—men ki kantite nan lanmou Li a ke li kenbe? Gen jijman, majeste, kòlè ansanm ak malediksyon. Byenke Bondye te modi lòm nan tan pase yo, Li pa t konplètman jete lòm nan labim, men Li te itilize mwayen sa a pou Li rafine lafwa lòm; Li pa t kwense lòm nan yon pozisyon ki ka lakòz li pèdi lavi l, men Li te aji yon fason pou rann lòm pafè. Sibstans lachè a se sa ki soti nan Satan—Bondye te di li jan li ye a egzakteman—men aksyon Bondye te akonpli yo pa t akonpli selon pawòl Li yo. Li modi w yon fason pou ka renmen Li, epi pou w ka konnen sibtans lachè a; Li chatye w yon fason pou reveye w, pou pèmèt ou konnen mank ki nan ou yo epi pou ou konnen jan lòm deprave ak jan li pa diy. Kidonk, malediksyon Bondye yo, jijman li an, majeste ansanm ak kòlè li—yo tout la yon fason pou rann lòm pafè. Tout sa Bondye fè jodi a ansanm ak dispozisyon jis ke Li sèvi ak nou pou revele a—yo tout la pou rann lòm pafè. Se konsa lanmou Bondye an ye.

Nan nosyon tradisyonèl lòm yo, li kwè ke lanmou Bondye se gras Li, mizerikòd Li ansanm ak konpasyon Li pou feblès lòm. Byenke bagay sa yo se lanmou Bondye yo ye tou, yo pa twò inilateral e yo pa mwayen prensipal ke Bondye itilize pou Li rann lòm pafè. Gen kèk moun ki kòmanse kwè nan Bondye akoz maladi. Maladi sa a se gras Bondye pou ou; san li, ou pa t ap kwè nan Bondye epi si ou pa t kwè nan Bondye, nan ka sa a ou pa t ap ka rive kote ou ye la a—kidonk menm gras sa a se lanmou Bondye. Nan moman kwayans nan Jezi a, lòm te fè anpil bagay ki pa t fè Bondye plezi paske yo pa t konprann verite a, men Bondye gen mizerikòd ak bonte, epi Li te mennen lòm jis kote li ye la a, epi byenke lòm pa konprann anyen, Bondye toujou pèmèt lòm pou swiv Li epi, anplis de sa, Li te dirije lòm jis jounen jodi a. Èske sa se pa lanmou Bondye? Sa ki manifeste nan dispozisyon Bondye se lanmou Bondye—sa se yon verite absoli! Lè konstriksyon legliz la te rive nan bout li, Bondye te fè etap nan travay moun k ap fè sèvis yo epi li te jete lòm nan twou san fon an. Tout pawòl ki te pale nan epòk moun k ap fè sèvis yo se te malediksyon: malediksyon lachè w la, malediksyon dispozisyon satanik kòwonpi w la, ak malediksyon bagay ki bò kote w yo ki pa satisfè entansyon Bondye yo. Sa Bondye te eksprime nan etap sa a nan travay Li a se te majeste, epi yon ti tan apre sa, Li te akonpli etap travay chatiman an, epi se lè sa a eprèv lanmò a te vini. Nan travay sa a, lòm te wè kòlè, majeste, jijman ak chatiman Bondye, men li te wè tou gras Bondye, bonte Li ak mizèrikòd Li. Tout sa Bondye te fè, ansanm ak dispozisyon Li te manifeste a, se te lanmou Bondye pou lòm, epi tout sa Bondye te fè te rive satisfè bezwen lòm. Li te fè li yon fason pou rann lòm pafè epi Li te pran swen lòm selon nivo devlopman li. Si Bondye pa t fè sa, lòm t ap rete enkapab pou l prezante li devan Bondye epi li pa t ap genyen okenn mwayen pou li konnen vrè vizaj Bondye. Depi lè lòm te kòmanse kwè nan Bondye jiska jounen jodi a, Bondye te gradyèlman pran swen lòm an fonksyon nivo devlopman lòm, yon fason pou lòm te ka gradyèlman, anndan li, vin konnen Bondye. Se sèlman lè li rive nan moman jodi a ke lòm reyalize nan ki pwen jijman Bondye a mèveye. Etap nan travay moun k ap fè sèvis yo te premye ensidans nan travay malediksyon an soti nan tan kreyasyon an jiska jounen jodi a. Bondye te madichonnen lòm pou yo jete l nan twou san fon an. Si Bondye pa t fè sa, jodi a lòm te ka pa gen yon vrè konesans sou Bondye; se te sèlman atravè malediksyon Bondye a ke lòm rankontre dispozisyon Li ofisyèlman. Yo te revele lòm atravè zeprèv moun k ap fè sèvis yo. Li te wè ke lwayote li te manke, ke nivo devlopman li te twò ba, ke li pa t kapab satisfè entansyon Bondye, epi ke se sèlman nan bouch li li te di li dwe toujou satisfè Bondye. Malgre Bondye te modi lòm nan etap travay moun k ap fè sèvis yo, lè nou reflechi sou sa kounye a, etap sa a nan travay Bondye a se te yon bèl bagay: li te vin yon gwo pwen chanjman pou lòm, epi sa te lakòz yon gwo chanjman nan dispozisyon lavi li. Anvan epòk moun k ap fè sèvis yo, lòm pa t konprann anyen sou pouswit lavi a, sa sa vle di kwè nan Bondye, oswa sajès ki genyen nan travay Bondye a, ni li pa t konprann ke Bondye kapab pase lòm anba eprèv nan travay Li a. Depi epòk moun k ap fè sèvis yo rive jouk jounen jodi a, lòm wè jan travay Bondye a estrawòdinè, li twouve li san mezi, epi li wè li pa kapab imajine, avèk lespri li, fason Bondye travay. Li wè tou jan nivo devlopman li ba, e li wè gen twòp bagay nan li ki an rebelyon. Lè Bondye te modi lòm, se te pou Li reyalize yon rezilta, e Li pa t pran lavi l. Malgre Li te modi lòm, Li te fè sa ak pawòl; pa t gen anyen ki te rive lòm vre, paske sa Bondye te modi se te rebelyon lòm, se konsa tou pawòl malediksyon Li yo te pale pou rann lòm pafè. Ke Bondye jije lòm oswa modi li, toulede rann lòm lan pafè: toulede fèt yon fason pou rann sa ki enpi anndan lòm pafè. Pa mwayen sa a, lòm vin rafine epi sa ki manke anndan lòm vin pafè atravè pawòl Li yo ansanm ak travay Li a. Chak etap nan travay Bondye a—keseswa pawòl di oubyen yon jijman oswa yon chatiman—yo vin rann lòm pafè epi li absoliman apwopriye. Pandan tout epòk ak jenerasyon ki pase yo, Bondye pa t janm fè yon travay konsa; jodi a, Li ap travay nan nou e Li rann nou apresye sajès Li. Malgre nou te soufri kèk doulè anndan nou, kè nou toujou santi yo byen chita e anpè; lefètke nou kapab jwi etap sa a nan travay Bondye a se yon gwo benediksyon pou nou. Kèlkeswa sa nou kapab jwenn alavni, nou wè tout travay Bondye ap fè nan nou jodi a se lanmou. Si lòm pa fè eksperyans jijman ak rafinman Bondye, li sèlman ap fè bagay yo nan aparans epi li sèlman ap demontre zèl li pou moun wè, pandan ke karaktè li pa janm chanje, èske nou ta ka di Bondye rive genyen lòm nan ka sa a? Jodi a, malgre toujou gen anpil bagay nan lòm ki awogan, dispozisyon lòm pi estab pase jan l te ye anvan. Netwayaj Bondye fè nan ou a se pou L ka sove w, epi menmsi ou ka santi kèk doulè nan moman an, lè jou pou dispozisyon w chanje a rive, w ap gade dèyè epi w ap wè jan travay Bondye a saj, epi se lè sa a w ap kapab vrèman konprann entansyon Bondye. Jodi a, gen kèk moun ki di yo konprann entansyon Bondye, men sa pa twò reyalis. Yo ap pale bagay ki pa vre. Se paske, kounye a, yo poko rive konprann si entansyon Bondye se sove lòm oswa modi lòm. Petèt ou pa ka wè sa aklè kounye a, men lè moman an rive, w ap wè jou kote Bondye pral jwenn glwa a rive, epi w ap wè jan sa gen anpil sans pou renmen Bondye—paske sa pèmèt ou konnen lavi lèzòm, epi li pèmèt lachè ou viv nan yon monn kote ou renmen Bondye, pandan lespri ou jwenn libète, lavi ou chaje ak lajwa, epi ou toujou ap pwoche bò kote Bondye epi w ap konte sou Li—se lè sa a w ap vrèman konnen gwo valè travay Bondye ap fè kounye a genyen.

Jodi a, pifò moun pa gen konesans sa a. Yo kwè soufrans pa gen okenn valè, e yo kwè monn lan rejte yo, lavi lakay yo chaje ak pwoblèm, Bondye pa jwenn yo fè Li plezi, epi avni yo pa klè. Gen kèk moun ki menm vle mouri lè soufrans yo rive nan yon sèten nivo. Sa a pa vrè lanmou pou Bondye; moun konsa lach, yo pa gen pèseverans, yo pa gen kouraj, epi yo enkonpetan! Bondye anvi pou lòm renmen Li, men plis lòm renmen Li, se plis soufrans lòm ap sibi; e plis lòm renmen Li, se plis eprèv lòm ap pase. Si ou renmen Li, alò tout kalite soufrans ap tonbe sou ou—epi si ou pa renmen Li, petèt tout bagay ap mache byen pou ou epi tout bagay ap anpè toutotou ou. Lè ou renmen Bondye, w ap toujou santi gen anpil bagay bò kote ou ki sanble enposib pou simonte. Epi paske nivo devlopman ou twò ba, ou pral sibi rafinman, epi ou p ap kapab satisfè Bondye—w ap toujou santi entansyon Bondye yo twò wo, yo depase kapasite lòm pou atenn yo. Se poutèt tout bagay sa yo ou pral sibi rafinman—paske gen anpil feblès nan ou, epi nan anpil aspè, ou pa kapab satisfè entansyon Bondye yo; se anndan w rafinman an pral fèt. Men, nou dwe byen konprann ke se sèlman atravè rafinman pirifikasyon ka fèt. Se konsa, pandan dènye jou sa yo, nou dwe rann temwayaj pou Bondye. Kèlkeswa jan soufrans ou gwo, ou dwe kontinye mache jouk nan fen an, e menm nan dènye souf ou, ou dwe rete fidèl ak Bondye epi soumèt ou devan aranjman Bondye fè yo; se sèlman sa ki vrèman vle di renmen Bondye, e se sèlman sa ki yon temwayaj ki fò e ki sonnen byen fò. Lè Satan tante ou, ou ta dwe di: “Kè mwen se pou Bondye, e Bondye deja genyen mwen.” Mwen pa kapab satisfè ou—mwen dwe satisfè Bondye jan sa dwe fèt. Plis ou satisfè Bondye, se plis Bondye ap beni ou, epi se plis dezi ou genyen pou renmen Bondye ap vin pi fò; w ap gen lafwa ak detèminasyon tou, epi w ap santi yon lavi ki pase nan renmen Bondye se lavi ki gen plis valè ak plis sans. Nou ka di, kou ou renmen Bondye, ou pap gen lapenn. Malgre gen moman kote lachè ou fèb epi ou fè fas ak anpil difikilte reyèl, si pandan moman sa yo ou vrèman konte sou Bondye, w ap jwenn konsolasyon, w ap santi w anpè, epi w ap jwenn sipò nan lespri ou. Nan fason sa a, w ap kapab simonte anpil sitiyasyon, epi ou p ap plenyen kont Bondye poutèt soufrans ou andire yo. Okontrè, w ap vle chante kantik, danse epi priye, rasanble ansanm epi antre kominyon ak lòt moun, epi panse ak Bondye; w ap santi ke tout moun, evènman ak bagay ki antoure ou yo, Bondye ranje yo yon fason ki apwopriye. Si ou pa renmen Bondye, tout sa ou gade p ap fè ou plezi, epi pa gen anyen k ap fè je ou plezi; ou p ap jwenn soulajman epi w ap santi w oprese anndan lespri ou, epi w ap toujou plenyen kont Bondye, epi w ap toujou santi soufrans ou andire a twò gwo, e yo fè w twòp enjistis. Si ou pa chèche lajwa pou lajwa sèlman, men pou satisfè Bondye epi pou Satan pa ka akize ou, alò yon pouswit konsa ap ba ou yon gwo motivasyon pou renmen Bondye. Lè ou kapab pratike tout sa Bondye di, epi tout sa ou fè kapab satisfè Bondye, yo rele sa posede reyalite. Chèche satisfè Bondye, se sèvi ak kè ou ki renmen Bondye pou mete pawòl Li yo an pratik. Kèlkeswa lè a, ou toujou gen yon kè ki renmen Bondye anndan ou, menm lè lòt moun pa gen fòs, epi nan fon kè ou, ou anvi Bondye epi ou panse ak Li. Sa a se vrè nivo devlopman. Grandè nivo devlopman ou depann de kantite lanmou ou gen nan kè w pou Bondye, li depann de si ou kapab rete fèm lè ou sibi eprèv, de si ou vin fèb lè kèk sitiyasyon rive sou ou, epi de si ou kapab kenbe pozisyon ou lè frè ak sè ou yo rejte ou; sa k ap montre ki jan lanmou ou gen nan kè w pou Bondye a vrèman ye, se jan w ye lè bagay sa yo rive sou ou. Nou ka wè atravè anpil nan travay Bondye yo ke Bondye vrèman renmen lòm anpil. Se jis ke je espirityèl lòm nan poko louvri nèt, epi li pa kapab wè klèman anpil nan travay Bondye ak entansyon Li yo, ni anpil nan bagay ki bèl nan Bondye; vrè lanmou lòm nan pou Bondye twò piti. Ou kwè nan Bondye pandan tout tan sa a, epi jodi a Bondye koupe tout mwayen pou ou chape. An verite, ou pa gen okenn lòt chwa ke pran bon chemen an, epi se jijman sevè ak gwo delivrans Bondye a k ap mennen ou sou bon chemen sa a. Se sèlman apre lòm fin fè eksperyans difikilte ak rafinman li ap rive konnen jan Bondye bèl. Apre tout eksperyans lòm fè jouk jounen jodi a, nou ka di ke lòm rive konnen yon pati nan bote Bondye, men sa toujou pa sifi, paske lòm manke anpil bagay. Lòm dwe fè plis eksperyans nan travay estrawòdinè Bondye a, epi li dwe fè plis eksperyans nan rafinman difisil Bondye mete sou pye pou li a. Se sèlman lè sa a dispozisyon lavi lòm nan ap kapab chanje.


Se Sèlman Lè Lòm Fè Eksperyans Rafinman Li Ka Posede Vrè Lanmou

Nou tout nan mitan eprèv ak rafinman. Ki jan nou ta dwe renmen Bondye pandan rafinman? Lè moun fin fè eksperyans rafinman, yo kapab ofri vrè louwanj bay Bondye, epi nan mitan rafinman, yo kapab wè yo manke anpil bagay. Plis ou pase nan rafinman se plis ou kapab rebele kont lachè a; plis moun pase nan rafinman, se plis lanmou yo bay Bondye. Se sa nou ta dwe konprann. Poukisa moun dwe pase nan rafinman? Ki efè sa vize reyalize? Ki siyifikasyon travay Bondye fè pou rafine lòm? Si ou vrèman ap chèche Bondye, lè ou fin fè eksperyans rafinman nan yon sèten pwen, ou pral santi ke li trè bon, epi se pi gwo nesesite a. Ki jan lòm ta dwe renmen Bondye pandan rafinman? Lè li sèvi ak rezolisyon pou renmen Bondye pou aksepte rafinman Li: Pandan rafinman, ou toumante anndan ou, tankou si yo t ap tòde yon kouto nan kè ou, epoutan ou dispoze satisfè Bondye lè ou sèvi ak kè ou ki renmen Bondye, epi ou pa dispoze pran swen lachè a. Se sa yo vle di lè yo pale de pratike lanmou pou Bondye. Ou santi doulè anndan ou, epi soufrans ou rive nan yon sèten pwen, epoutan ou toujou dispoze vini devan Bondye epi priye, pou di: “Bondye! Mwen pa ka kite Ou. Malgre gen fènwa anndan mwen, mwen dispoze satisfè Ou; Ou konnen kè mwen, epi mwen swete Ou travay plis lanmou Ou nan mwen.” Sa se pratik pandan rafinman. Si ou sèvi ak yon kè ki renmen Bondye kòm fondasyon, rafinman ka fè ou vin pi pwòch Bondye epi fè ou vin pi entim avèk Bondye. Piske ou kwè nan Bondye, ou dwe remèt kè ou bay Bondye. Si ou ofri epi depoze kè ou devan Bondye, enben pandan rafinman, ou p ap janm nye Bondye, ni kite Bondye. Nan fason sa a, relasyon ou avèk Bondye ap vin pi pwòch toujou epi pi nòmal toujou, epi kominyon ou avèk Bondye ap vin pi souvan toujou. Si ou toujou pratike nan fason sa a, enben ou pral pase plis tan nan limyè Bondye ak plis tan anba direksyon pawòl Li yo. Ap gen plis chanjman toujou nan dispozisyon ou, epi konesans ou ap ogmante chak jou. Lè jou a rive kote eprèv Bondye yo vini sou ou toudenkou, non sèlman ou pral kapab kanpe bò kote Bondye, men w ap kapab rann temwayaj pou Bondye tou. Nan moman sa a, ou pral tankou Jòb, ak tankou Pyè. Lè ou fin rann temwayaj pou Bondye, sa pral vle di ou se yon moun ki vrèman renmen Li, yon moun ki pral kontan bay lavi l pou Li, epi ou se temwen Bondye, ak yon moun Bondye renmen. Lanmou ki te fè eksperyans rafinman an fò, li pa frajil. Kèlkeswa lè oswa fason Bondye soumèt ou anba eprèv Li yo, ou kapab pa okipe pwòp lavi ou, abandone tout bagay pou Bondye avèk kè kontan, epi andire tout bagay pou Bondye avèk kè kontan—konsa lanmou ou ap pi, epi lafwa ou ap gen reyalite. Se sèlman lè sa a ou pral yon moun Bondye renmen toutbon, epi yon moun Bondye fin rann pafè toutbon.

Si moun tonbe anba enfliyans Satan, enben yo pa gen lanmou pou Bondye nan yo, epi vizyon yo, lanmou yo ak rezolisyon yo te genyen anvan an disparèt. Moun yo te konn santi yo te dwe soufri pou Bondye, men jodi a yo panse fè sa se yon wont, epi yo pa manke plenyen. Sa a se travay Satan, yon siy ki montre yo tonbe anba pouvwa Satan. Si ou rankontre eta sa a, ou dwe priye imedyatman, epi chanje sa pi vit ou kapab—sa ap ba ou pwoteksyon lè Satan atake. Se pandan rafinman anmè a lòm ka pi fasil tonbe anba enfliyans Satan, kidonk ki jan ou ta dwe renmen Bondye pandan yon rafinman konsa? Ou ta dwe rele sou rezolisyon ou, mete kè ou devan Bondye epi konsakre dènye tan ou genyen anpou Li. Kèlkeswa jan Bondye rafine ou, ou ta dwe kapab mete laverite an pratik pou satisfè entansyon Bondye yo epi ou ta dwe pran pran inisyativ pou chèche Bondye epi chèche kominyon. Nan moman konsa, plis ou pasif, li pi fasil pou ou vin negatif epi li pi fasil pou ou fè bak. Lè ou bezwen sèvi nan fonksyon ou, menmsi ou pa sèvi ladan l byen, ou fè tout sa ou kapab, epi ou fè sa sèlman ak kè ou ki renmen Bondye; kèlkeswa sa lòt moun di—kit yo di ou fè byen, oswa yo di ou fè mal—an jeneral, entansyon ou yo kòrèk, epi ou pa panse ou jis, paske se pou Bondye ou aji. Lè lòt moun mal konprann ou, ou kapab priye Bondye epi di: “Bondye! Mwen pa mande pou lòt moun montre m tolerans oswa trete m byen, ni pou yo konprann mwen oswa apwouve mwen. Mwen sèlman mande pou mwen kapab renmen Ou nan kè mwen, pou mwen kapab alèz nan kè mwen, epi pou konsyans mwen ka klè. Mwen pa mande pou lòt moun fè lwanj mwen, oswa konsidere m anpil; mwen sèlman chèche satisfè Ou nan kè mwen. Mwen sèvi nan fonksyon mwen nan fè tout sa mwen kapab. Menmsi mwen sòt, mwen gen ti kalib epi mwen avèg, mwen konnen Ou adorab, epi mwen dispoze konsakre tout sa mwen genyen ba Ou.” Kou ou priye nan fason sa a, kè ou ki renmen Bondye parèt, epi ou santi ou pi alèz nan kè ou. Se sa pratike lanmou pou Bondye siyifi. Pandan ou ap fè eksperyans, ou pral echwe de fwa epi reyisi yon fwa, oswa sinon echwe senk fwa epi reyisi de fwa, epi pandan ou ap fè eksperyans konsa, se sèlman nan mitan echèk ou pral kapab wè jan Bondye merite pou moun renmen L epi dekouvri sa ki manke anndan ou. Lè ou rankontre yon sitiyasyon menm jan an ankò, ou ta dwe pran prekosyon, kontwole ritm ou, epi entansifye priyè ou yo, epi piti piti ou pral kapab ranpòte viktwa nan kalite sitiyasyon sa a. Se sa sa vle di pou priyè ou yo bay rezilta. Se sèlman lè ou wè ou reyisi fwa sa a, ke ou santi ou satisfè anndan ou, epi kou ou priye ou kapab santi Bondye, epi prezans Sentespri a pa kite ou, enben se la ou pral konnen kijan Bondye travay sou ou. Si ou pratike nan fason sa a, ou pral gen yon chemen w ap swiv nan eksperyans ou. Si ou pa mete laverite an pratik, enben ou pral san prezans Sentespri a nan ou. Men si ou mete laverite an pratik lè ou rankontre difikilte, konsa, menmsi ou soufri anndan ou, Sentespri a ap avèk ou apre sa, ou pral kapab santi prezans Bondye lè ou priye, ou pral gen fòs pou mete pawòl Bondye yo an pratik, epi pandan kominyon avèk frè ak sè ou yo p ap gen anyen k ap peze sou konsyans ou epi ou pral santi ou anpè, epi nan fason sa a, ou pral kapab mete nan limyè sa ou te fè. Kèlkeswa sa lòt moun di, si relasyon ou avèk Bondye rete nòmal, ou pa kite lòt moun kontrenn ou, epi ou kapab depase tout bagay, sa endike pratik ou fè ak pawòl Bondye yo te efikas.

Plis Bondye rafine lòm, se plis kè li kapab renmen Bondye. Soufrans ki nan kè li itil pou lavi li; li fè li kapab rete an silans devan Bondye, gen yon relasyon ki pi pwòch Bondye, epi kapab wè lanmou Bondye ki san mezi ak gwo sali Li a pi byen. Pyè te fè eksperyans rafinman dè santèn de fwa, epi Jòb te sibi plizyè eprèv. Si nou vle Bondye rann nou pafè, nou menm tou nou dwe sibi rafinman dè santèn de fwa—nou dwe pase nan pwosesis sa a epi konte sou etap sa a—se sèlman lè sa a n ap kapab satisfè entansyon Bondye yo epi Bondye ap rann nou pafè. Rafinman se pi bon mwayen Bondye sèvi pou rann lòm pafè; se sèlman atravè rafinman ak eprèv anmè kè lòm kapab devlope vrè lanmou pou Bondye. San soufrans, lòm pa gen vrè lanmou pou Bondye; si li pa sibi eprèv anndan li, si li pa sibi vrè rafinman, enben kè li ap toujou pwonmennen deyò. Lè ou fin rafine nan yon sèten pwen, ou pral wè pwòp feblès ak difikilte ou yo, ou pral wè ou manke anpil bagay epi ou pa p kapab simonte anpil difikilte ou rankontre, epi ou pral wè ou te rebele anpil. Se sèlman pandan eprèv yo lòm kapab vrèman konnen vrè eta li; eprèv yo gen plis kapasite pou rann lòm pafè.

Pandan lavi li, Pyè te fè eksperyans rafinman dè santèn de fwa epi li te pase nan anpil eksperyans douloure ki te fòme li. Rafinman sa a te vin fondasyon lanmou siprèm li pou Bondye, ak eksperyans ki te vin pi enpotan nan tout lavi li. Lefètke li te kapab posede yon lanmou siprèm pou Bondye te, nan yon sans, akoz rezolisyon li pou renmen Bondye; sepandan, pi enpòtan toujou, se te akoz rafinman ak soufrans li te sibi. Soufrans sa a te vin gid li sou chemen renmen Bondye a, ak bagay ki te pi memorab pou li. Si moun pa sibi doulè rafinman lè y ap renmen Bondye, enben lanmou yo plen ak enpite ak pwòp preferans yo; lanmou konsa plen ak lide Satan, epi fondamantalman, li pa kapab satisfè entansyon Bondye yo. Gen rezolisyon pou renmen Bondye pa menm bagay ak renmen Bondye toutbon. Menm si tout sa yo panse nan kè yo se pou renmen ak satisfè Bondye—sa sanble li pa gen okenn lide imen ladan l, e li sanble se pou Bondye sèlman—lè yo pote yon pratik konsa pou renmen Bondye devan Li, li pa kapab resevwa apwobasyon oswa benediksyon Bondye. Menm si moun ta konprann tout verite yo nèt epi rive konnen yo, sa pa ta ka di se yon siy renmen Bondye, li pa ta ka di moun sa yo gen reyalite renmen Bondye. Malgre moun yo te konprann anpil verite san yo pa sibi rafinman, yo pa kapab mete verite sa yo an pratik; se sèlman pandan rafinman moun kapab konprann vrè siyifikasyon verite sa yo, se sèlman lè sa a moun kapab vrèman apresye sans ki gen ladan l yo. Nan moman sa a, lè yo mete verite sa yo an pratik, yo kapab fè sa avèk presizyon, epi ann akò ak entansyon Bondye yo; nan pratik yo nan moman sa a, pwòp lide yo diminye, koripsyon yo diminye, epi santiman imen yo diminye. Se sèlman nan moman sa a pratik yo se yon vrè manifestasyon lanmou pou Bondye. Efè verite lanmou pou Bondye pa reyalize atravè konesans nanbouch oswa volonte mantal, epi li pa kapab reyalize nonplis lè yo konprann verite sa a senpleman. Li mande pou moun peye yon pri, pou yo sibi anpil doulè pandan rafinman, epi se sèlman lè sa a lanmou yo ap vin pi epi annakò ak entansyon Bondye yo. Nan egzijans Li pou lòm renmen Li, Bondye pa mande pou lòm renmen Li avèk pasyon oswa pwòp volonte li, men pou lòm sèvi Li avèk lwayote ak laverite. Se sèlman kalite lanmou sa a ki vrè lanmou. Men lòm ap viv nan mitan koripsyon, epi konsa li pa kapab sèvi Bondye avèk laverite ak lwayote. Swa li twò pasyone pou Bondye, swa li twò frèt e endiferan; swa li “renmen” Bondye nan yon degre ekstrèm, swa li rayi Li nan yon degre ekstrèm. Moun ki ap viv nan mitan koripsyon toujou ap viv ant de ekstrèm sa yo, yo toujou ap viv selon pwòp volonte yo pandan yo kwè yo gen rezon. Malgre Mwen te mansyone sa a plizyè fwa deja, moun yo pa kapab pran sa oserye, yo pa kapab fin konprann enpòtans li byen, epi konsa yo ap viv nan mitan yon lafwa kote yo twonpe tèt yo, nan ilizyon yon lanmou pou Bondye ki chita sou pwòp volonte yo. Pandan tout listwa, tank limanite devlope epi epòk yo ap pase, egzijans Bondye fè pou lòm vin pi wo toujou, epi Li mande gradyèlman pou lòm san rezèv anvè Li. Men konesans lòm genyen sou Bondye vin pi plis flou e vag, epi lanmou li pou Bondye vin, an menm tan, enpi pi plis toujou. Eta lòm ak tout sa li fè vin pa ann akò ak entansyon Bondye yo gradyèlman, paske Satan kòwonpi lòm pi plis toujou. Sa mande pou Bondye fè plis travay, ak pi gwo travay, pou sove lòm. Lòm ap vin pi egzijan nan demann li fè Bondye, epi lanmou li pou Bondye kontinye ap diminye. Moun yo ap viv nan rebelyon, san laverite, y ap viv lavi ki san limanite; non sèlman yo pa gen menm yon ti kras lanmou pou Bondye, men yo chaje ak rebelyon ak opozisyon. Malgre yo panse yo deja gen lanmou ki pi gwo a pou Bondye, yo pa t ap kapab gen plis tolerans anvè Li, Bondye pa kwè sa konsa. Sa pafètman klè pou Li jan lanmou lòm genyen pou Li tache, epi Li pa janm chanje opinyon Li sou lòm poutèt fo zèl lòm nan, ni Li pa janm “rann” lòm byen pou byen akoz devouman lòm.. Kontrèman ak lòm, Bondye gen disènman: Li konnen kiyès ki vrèman renmen Li ak kiyès ki pa renmen Li, epi olye pou Li kite chalè emosyon anvayi Li jouk Li pèdi tèt Li akoz enpilsyon pasajè lòm yo, Li trete lòm selon sibstans ak konpòtman lòm. Apre tou, Bondye se Bondye, epi Li gen diyite Li ak detèminasyon Li; apre tou, lòm se lòm, epi lanmou lòm genyen an, lè li pa ann akò ak laverite, pap fè tèt Bondye vire. Okontrè, Li trete tout sa lòm fè yon fason ki apwopriye.

Anfas eta lòm ak atitid lòm anvè Bondye, Bondye fè yon nouvo travay, ki pèmèt lòm posede alafwa konesans sou Li ak soumisyon anvè Li, alafwa lanmou ak temwayaj; kidonk, lòm dwe fè eksperyans rafinman Bondye ap fè sou li a, ansanm ak jijman Li e netwayaj Li. Si Bondye pa t fè sa, lòm pa t ap janm konnen Bondye epi li pa t ap janm kapab renmen Li toutbon epi rann temwayaj pou Li. Rafinman Bondye fè sou lòm nan pa fèt sèlman pou gen efè nan yon sèl bò, men pou yon efè ki gen plizyè aspè.. Se konsa Bondye fè travay rafinman an sou moun ki dispoze chèche laverite, pou Bondye fè rezolisyon ak lanmou yo vin pafè. Pou moun ki dispoze chèche laverite epi ki anvi Bondye, pa gen anyen ki gen plis sans, oswa ki bay plis èd,, pase yon rafinman konsa. Dispozisyon Bondye pa tèlman fasil pou lòm konprann oswa rive konprann. Piske Bondye, finalman, se Bondye, li enposib pou Bondye gen menm dispozisyon ak lòm finalman, konsa li pa fasil pou lòm konprann dispozisyon Li. Lòm pa gen verite a nan li natirèlman epi moun Satan kòwonpi yo pa fasil pou konprann li; lòm pa gen laverite, ni rezolisyon pou mete laverite an pratik, epi si li pa soufri epi li pa sibi rafinman oswa jijman, enben rezolisyon li pap janm rive bay rezilta. Pou tout moun, rafinman se yon bagay ki gen anpil soufrans, epi li trè difisil pou aksepte—epoutan se pandan rafinman Bondye fè dispozisyon ki dwat Li yo parèt devan lòm, epi Li fè moun konnen egzijans Li yo, epi Li bay plis eklèsisman ak yon netwayaj ki pi pratik.. Atravè konparezon ant reyalite yo ak laverite, lòm vin gen yon pi gwo konesans sou tèt li ak sou laverite, epi yon pi gwo konpreyansyon sou entansyon Bondye yo, konsa sa pèmèt lòm gen yon lanmou ki pi vrè ak pi pwòp pou Bondye. Se sa ki objektif Bondye yo lè Li ap fè travay rafinman an. Tout travay Bondye fè sou lòm gen pwòp objektif ak siyifikasyon pa li; Bondye pa fè travay ki san sans, ni Li pa fè travay ki san benefis pou lòm. Rafinman pa vle di retire lòm nan prezans Bondye, ni li pa vle di detwi l nan lanfè. Okontrè, sa vle di chanje dispozisyon lòm pandan rafinman an, chanje entansyon li yo, ansyen opinyon li yo, chanje lanmou li pou Bondye, epi chanje tout fason li viv. Rafinman se yon tès pratik pou lòm, ak yon fòm fòmasyon pratik, epi se sèlman pandan rafinman an lanmou li kapab sèvi fonksyon li genyen an natirèlman.


Pawòl Kris la Pandan Li t ap Mache Nan Legliz yo II 

(Novanm 1992 rive Jen 1993)


Konsènan Bib la (1)

Ki jan yo ta dwe konsidere Bib la nan kwayans nan Bondye? Sa a se yon kesyon prensip. Poukisa n ap fè kominyon sou kesyon sa a? Se paske, alavni, nou pral preche levanjil la anpil epi simaye travay Epòk Wayòm nan; kidonk, li pa sifi pou nou annik pataje konesans nou genyen sou travay Bondye jodi a. Pou nou simaye travay Li a, li pi enpòtan pou nou kapab rezoud ansyen nosyon relijye moun yo ak ansyen fason yo te konn kwè, pou nou konvenk yo nèt. E pou rive nan pwen sa a, sa enplike Bib la. Pandan plizyè ane, fason tradisyonèl moun yo te konn kwè a (sètadi, sa ki nan Krisyanis la, youn nan twa gwo relijyon nan mond lan, te konn pratike) se te li Bib la. Kite Bib la se pa kwè nan Senyè a; kite Bib la se tonbe nan etewodòksi ak erezi. Menm lè moun li lòt liv, fondasyon liv sa yo dwe baze sou eksplikasyon Bib la. Sa vle di, si ou kwè nan Senyè a, ou dwe li Bib la, epi andeyò Bib la, ou pa dwe venere okenn liv ki pa gen rapò ak Bib la. Si nou fè sa, n ap trayi Bondye. Depi lè Bib la te parèt, kwayans moun yo nan Senyè a se te yon kwayans ki chita sou Bib la. Olye pou yo di moun yo kwè nan Senyè a, li ta pi bon pou yo di yo kwè nan Bib la; olye pou yo di yo kòmanse li Bib la, li ta pi bon pou yo di yo kòmanse kwè nan Bib la; epi olye pou yo di yo retounen devan Senyè a, li ta pi bon pou yo di yo retounen devan Bib la. Konsa, moun yo adore Bib la kòmsi li te Bondye, yo konsidere l kòm lavi yo menm, e pèdi l ta menm bagay ak pèdi lavi yo. Moun yo konsidere Bib la kòm yon bagay ki nan menm nivo ak Bondye, e gen kèk ladan yo ki menm konsidere l kòm pi wo pase Bondye. Menm lè moun yo pa fè eksperyans travay Sentespri a , menm lè yo pa kapab santi prezans Bondye, yo ka kontinye viv; men lè yo pèdi Bib la, oswa lè yo pèdi chapit ak pawòl moun plis konnen nan Bib la, se tankou yo te pèdi lavi yo. Se poutèt sa, depi moun yo kòmanse kwè nan Senyè a, yo kòmanse li Bib la epi memorize l. Plis yo kapab memorize pawòl ki nan Bib la, se plis yo konsidere sa kòm prèv lanmou yo genyen pou Senyè a ak grandè lafwa yo. Moun ki li Bib la epi ki kapab pale sou li avèk lòt moun yo konsidere kòm pi bon frè ak sè yo. Pandan tout ane sa yo, yo mezire lafwa ak fidelite moun yo anvè Senyè a selon nivo konpreyansyon yo genyen sou Bib la. Pifò moun pa konprann toutbon poukisa yo dwe kwè nan Bondye, ni ki jan pou yo kwè nan Bondye, yo sèlman ap chèche endis je fèmen pou yo dekode chapit Bib la je fèmen. Moun yo pa janm chèche swiv direksyon travay Sentespri a; pandan tout tan sa a, yo sèlman etidye ak egzamine Bib la san rete, e pèsonn pa janm dekouvri okenn nouvo travay Sentespri a andeyò Bib la. Pèsonn pa kapab separe tèt li ak Bib la, e pèsonn pa janm oze fè sa. Pandan tout ane sa yo, moun yo etidye Bib la, yo bay yon pakèt eksplikasyon, yo fè anpil efò; yo gen anpil opinyon ki diferan sou Bib la tou, e yo kontinye debat sou yo san rete . Se konsa, jodi a, gen plis pase de mil denominasyon ki fòme. Yo tout vle jwenn eksplikasyon ki pi wo oswa mistè ki pi fon nan Bib la; yo vle eksplore l, dekouvri ladan l kontèks travay Jewova ann Izrayèl, kontèks travay Jezi nan Jide, oswa lòt mistè pèsonn lòt moun pa konnen. Fason moun yo konsidere Bib la chita sou obsesyon ak lafwa, e pèsonn pa kapab gen yon konpreyansyon totalman klè sou verite ki dèyè Bib la oswa sou esans li. Menm jodi a, moun toujou gen yon santiman admirasyon pou Bib la yo pa ka esplike; yo menm vin pi obsede avè l e yo gen plis lafwa nan li toujou. Jodi a, tout moun vle dekouvri pwofesi konsènan travay Bondye nan dènye jou yo nan Bib la; yo vle konnen ki travay Bondye pral fè nan dènye jou yo ak ki siy ki pral anonse yo. Konsa, adorasyon yo pou Bib la vin pi chofe toujou, epi plis dènye jou yo ap pwoche, se plis yo bay pwofesi biblik yo yon kwayans avèg, sitou sa ki gen rapò ak dènye jou yo. Avèk yon lafwa avèg konsa ak yon konfyans konsa nan Bib la, yo pa gen okenn dezi pou chèche travay Sentespri a. Nan nosyon moun yo, yo kwè se sèlman Bib la ki kapab pote travay Sentespri a; se sèlman nan Bib la yo kapab jwenn tras Bondye; se sèlman nan Bib la mistè travay Bondye yo kache; se sèlman Bib la—se pa lòt liv oswa lòt moun—ki kapab fè tout bagay konsènan Bondye ak tout travay Li a vin klè; Bib la ka fè travay syèl la desann sou tè a; epi Bib la kapab kòmanse epòk yo epi fè yo fini. Avèk nosyon sa yo, moun yo pa gen okenn anvi chèche travay Sentespri a. Kidonk, kèlkeswa kantite èd Bib la te bay moun nan tan lontan, li vin tounen yon obstak pou dènye travay Bondye a. San Bib la, moun yo te kapab chèche tras Bondye lòt kote; men jodi a, tras pye Bondye vin “limite” ak sa ki nan Bib la, epi simaye dènye travay Li a vin de fwa pi difisil toujou, tankou yon gwo lit pou monte yon pant. Tout sa se akoz chapit ak pawòl ki pi popilè nan Bib la, ansanm ak anpil pwofesi ki nan Bib la. Bib la vin tounen yon zidòl nan lespri moun yo; li vin tounen yon devinèt nan lespri yo, epi yo tou senpleman pa kapab kwè Bondye kapab travay andeyò Bib la. Yo pa kapab kwè moun kapab jwenn Bondye andeyò Bib la, alewè pou yo ta kapab kwè Bondye ta ka separe Li ak Bib la nan dènye travay Li a epi kòmanse yon nouvo travay. Yon bagay konsa pa menm ka pase nan tèt moun; yo pa kapab kwè sa, e yo pa kapab menm imajine sa. Bib la vin tounen yon gwo obstak pou moun yo aksepte nouvo travay Bondye a, epi li rann li difisil pou nouvo travay Bondye a gaye. Kidonk, si nou pa konprann vrè istwa ki dèyè Bib la, nou p ap kapab preche levanjil la avèk siksè toupatou, ni nou p ap kapab rann temwayaj konsènan nouvo travay la toupatou. Malgre jodi a nou pa li Bib la, nou toujou gen yon atitid trè favorab anvè li; sa vle di, Bib la ka pa nan men nou, men anpil nan nosyon nou yo soti ladan l. Nou pa konprann orijin Bib la ni vrè istwa de premye etap travay Bondye yo. Malgre nou pa li Bib la souvan, nou dwe konprann Bib la; nou dwe rive gen yon konesans kòrèk sou Bib la, epi se sèlman konsa n ap kapab konnen ki sa plan jesyon Bondye a ki dire sis mil ane a ye. N ap sèvi ak bagay sa yo pou nou konvenk moun yo, pou nou fè yo rekonèt kouran sa a kòm vrè chemen an, pou nou fè yo rekonèt chemen n ap suiv jodi a se chemen verite a, pou yo rekonèt se Sentespri a k ap dirije l, e se pa yon moun ki te louvri chemen sa a.

Apre Bondye te fin fè travay Epòk Lalwa a, yo te pwodui Ansyen Testaman an, epi se lè sa a moun yo te kòmanse li Bib la. Apre Jezi te vini, Li te fè travay Epòk Gras la, epi apot Li yo te ekri Nouvo Testaman an. Se konsa Ansyen Testaman ak Nouvo Testaman Bib la te vin egziste, e jouk jounen jodi a, tout moun ki kwè nan Bondye ap li Bib la. Bib la se yon liv istwa. Natirèlman, li gen ladan l tou kèk pwofesi pwofèt yo te bay davans, e pwofesi sa yo pa istwa ditou. Bib la gen plizyè pati ladan l—li pa gen pwofesi sèlman, oswa travay Jewova a sèlman, ni se pa sèlman lèt Pòl yo li gen ladan l nonplis. Ou dwe konnen konbyen pati Bib la genyen; Ansyen Testaman an gen ladan l Jenèz, Egzòd…, epi gen liv pwofetik pwofèt yo te ekri tou. Nan fen an, Ansyen Testaman an fini ak Liv Malachi a. Li rakonte travay Epòk Lalwa a, travay Jewova te dirije a; soti nan Jenèz rive nan Liv Malachi a, se yon rapò konplè sou tout travay Epòk Lalwa a. Sa vle di, Ansyen Testaman an rakonte tout sa moun yo te viv pandan Jewova t ap gide yo nan Epòk Lalwa a. Pandan Epòk Lalwa nan Ansyen Testaman an, Jewova te leve yon gwo kantite pwofèt pou bay pwofesi nan non Li, pou bay divès tribi ak nasyon enstriksyon, epi pou anonse davans travay Jewova t ap fè a. Tout moun sa yo Jewova te chwazi pou leve te resevwa Lespri pwofesi a nan men Li. Yo te kapab wè vizyon Jewova yo epi tande vwa Li; konsa, Li te enspire yo, epi yo te ekri pwofesi. Travay yo te fè a se te ekspresyon vwa Jewova, se te ekspresyon pwofesi Jewova a; e travay Jewova nan epòk sa a se te gide moun yo avèk Lespri a senpleman; Li pa t vin chè, epi moun yo pa t wè anyen nan figi Li. Se konsa, Li te leve anpil pwofèt pou fè travay Li, epi Li te ba yo mesaj pwofetik yo pou yo transmèt bay chak tribi ak chak fanmi ann Izrayèl. Travay yo se te bay pwofesi; kèk ladan yo te ekri enstriksyon Jewova te ba yo pou montre lòt moun yo. Jewova te leve moun sa yo pou bay pwofesi, pou anonse davans travay ki t ap fèt alavni oswa travay ki te gen pou fèt toujou nan epòk sa a, yon fason pou moun yo te kapab wè mèvèy ak sajès Jewova. Liv pwofesi sa yo te byen diferan ak lòt liv ki nan Bib la; se te pawòl moun ki te resevwa Lespri pwofesi a te di oswa ekri yo te ye—se te moun ki te resevwa vizyon oswa tande vwa Jewova a. Apa liv pwofesi yo, tout lòt bagay ki nan Ansyen Testaman an se dosye moun yo te ekri apre Jewova te fin fè travay Li. Liv sa yo pa kapab ranplase prediksyon pwofèt Jewova te chwazi yo te fè; pa egzanp, Jenèz ak Egzòd pa kapab konpare ak Liv Ezayi ak Liv Danyèl. Pwofesi yo te bay anvan travay la te fèt; tandiske lòt liv yo te ekri apre travay la te fin fèt, paske se sa moun yo te kapab fè. Pwofèt epòk sa a te resevwa enspirasyon nan men Jewova epi yo te bay kèk pwofesi; yo te pale anpil pawòl, epi yo te pwofetize bagay ki t ap gen pou fèt nan Epòk Gras la, ansanm ak destriksyon mond lan nan dènye jou yo—travay Jewova te planifye pou Li fè. Tout lòt liv ki rete yo rakonte travay Jewova te fè ann Izrayèl. Kidonk, lè nou li Bib la, se sitou sou sa Jewova te fè ann Izrayèl n ap li; Ansyen Testaman Bib la prensipalman rakonte travay Jewova te fè pou gide Izrayèl, fason Li te sèvi ak Moyiz pou gide Izrayelit yo soti ann Ejip, pou delivre yo anba chenn Farawon yo, epi mennen yo nan dezè a; apre sa, yo te antre nan peyi Kanaran, epi yo te viv nan peyi Kanaran. Apa de sa, tout rès la se dokiman travay Jewova te fè ann Izrayèl. Tout sa ki ekri nan Ansyen Testaman an se travay Jewova ann Izrayèl—sa vle di, travay Jewova te fè nan tè kote Li te kreye Adan ak Èv la. Depi lè Bondye te kòmanse gide moun ki sou tè a ofisyèlman apre Noye, tout sa ki ekri nan Ansyen Testaman an se travay Li te fè ann Izrayèl. E poukisa pa gen okenn dokiman sou travay Li te fè andeyò Izrayèl? Paske tè Izrayèl se bèso limanite, epi okòmansman pa t gen okenn lòt nasyon apa Izrayèl, e Jewova pa t travay nan okenn lòt kote. Konsa, sa ki ekri nan Ansyen Testaman Bib la se sèlman travay Bondye te fè ann Izrayèl nan epòk sa a. Pawòl pwofèt yo te pale yo, tankou Ezayi, Danyèl, Jeremi ak Ezekyèl… te anonse davans lòt travay Li t ap fè sou tè a; yo te anonse davans travay Jewova Bondye Li menm t ap fè. Tout sa te soti nan Bondye nèt; se te travay Sentespri a. Apa liv pwofèt sa yo, tout lòt bagay yo se dokiman sou eksperyans moun yo te fè nan travay Jewova t ap fè nan epòk sa a.

Travay kreyasyon an te fèt anvan limanite te egziste, men Liv Jenèz la pa t parèt jiskapre limanite te egziste; se te yon liv Moyiz te ekri pandan Epòk Lalwa a. Se menm jan ak bagay k ap pase nan mitan nou jodi a: apre bagay yo fin rive, nou ekri yo pou nou montre yo bay moun ki pral viv alavni; epi pou moun ki pral viv alavni yo, sa nou te ekri yo se bagay ki te pase nan tan lontan—yo kapab li yo sèlman kòm istwa. Bagay ki ekri nan Ansyen Testaman an se travay Jewova ann Izrayèl, epi sa ki ekri nan Nouvo Testaman an se travay Jezi te fè pandan Epòk Gras la; yo dokimante travay Bondye te fè nan de epòk diferan. Ansyen Testaman an dokimante travay Bondye pandan Epòk Lalwa a; se poutèt sa, Ansyen Testaman an se yon liv istwa. Nouvo Testaman an se rezilta travay Epòk Gras la, epi lè nouvo travay la te kòmanse, Nouvo Testaman an tou te vin pase mòd; se poutèt sa, Nouvo Testaman an se yon liv istwa tou. Natirèlman, Nouvo Testaman an pa osi sistematik ke Ansyen Testaman an, ni li pa rakonte menm kantite bagay. Tout pakèt pawòl Jewova te pale yo, yo ekri nan Ansyen Testaman Bib la, tandiske se sèlman kèk nan pawòl Jezi yo ki ekri nan Kat Levanjil yo. Natirèlman, Jezi te fè anpil travay tou, men yo pa t ekri l an detay. Gen mwens bagay ki ekri nan Nouvo Testaman an paske Jezi te fè mwens travay; kantite travay Li te fè pandan twa zan edmi Li te pase sou tè a, ansanm ak travay apot yo, te pi piti lontan pase travay Jewova. Se konsa, gen mwens liv nan Nouvo Testaman an pase nan Ansyen Testaman an.

Egzakteman, ki kalite liv Bib la ye? Ansyen Testaman an se travay Bondye pandan Epòk Lalwa a. Ansyen Testaman Bib la rakonte tout travay Jewova te fè pandan Epòk Lalwa a ansanm ak travay Li te fè pou kreye tout bagay. Tout sa li rakonte se travay Jewova te fè, epi finalman, li mete fen nan istwa travay Jewova a avèk Liv Malachi a. Ansyen Testaman an rakonte de travay Bondye te fè: Youn se travay kreyasyon an, epi lòt la se travay Li te fè pou bay lalwa a. Toude se travay Jewova te fè. Epòk Lalwa a reprezante travay Bondye te fè sou non Jewova Bondye; se tout travay ki te fèt sitou sou non Jewova a. Kidonk, Ansyen Testaman an rakonte travay Jewova. Nouvo Testaman an rakonte travay Jezi te fè, travay ki te fèt sitou sou non Jezi. Siyifikasyon non Jezi a ansanm ak travay Li te fè a se sitou nan Nouvo Testaman an yo rakonte yo. Pandan Epòk Lalwa nan Ansyen Testaman an, Jewova te bati tanp lan ak lotèl la ann Izrayèl. Li te gide lavi Izrayelit yo sou tè a, e Li te pwouve yo se pèp Li te chwazi a, premye gwoup moun Li te chwazi sou tè a e ki te ann akò avèk entansyon Li, premye gwoup moun Li te dirije pèsonèlman. Douz tribi Izrayèl yo te premye pèp Jewova te chwazi, e se poutèt sa Li te toujou travay nan mitan yo, jouk travay Jewova te fè nan Epòk Lalwa a te fini. Dezyèm etap travay la se te travay Epòk Gras Nouvo Testaman an, e li te fèt nan mitan pèp jwif la, nan youn nan douz tribi Izrayèl yo. Dimansyon travay sa a te pi piti, paske Jezi se te Bondye ki te vin nan lachè a. Jezi te travay sèlman nan tout peyi Jide a, e Li te fè sèlman twa zan edmi travay; konsa, sa ki ekri nan Nouvo Testaman an pa kapab rive depase kantite travay ki ekri nan Ansyen Testaman an. Travay Jezi te fè nan Epòk Gras la se sitou Kat Levanjil yo ki rakonte l. Chemen moun ki te viv nan Epòk Gras la te pran an se te chanjman ki te pi sipèfisyèl nan lavi yo ak nan dispozisyon yo, e pifò nan chanjman sa yo ekri nan lèt yo. Lèt yo montre fason Sentespri a t ap travay nan epòk sa a. (Natirèlman, kit Pòl te resevwa chatiman, kit malè te tonbe sou li, nan travay li te fè a, se Sentespri a ki te enstwi li; li te yon moun Sentespri a t ap sèvi avè l nan epòk sa a. Pyè tou te yon moun Sentespri a te sèvi avè l, men li pa t fè menm kantite travay tankou Pòl. Malgre travay Pòl te gen enpèfeksyon lòm ladan l, men nan lèt Pòl te ekri yo, nou kapab wè fason Sentespri a t ap travay nan epòk sa a. Chemen Pòl te montre a se te bon chemen an, li te kòrèk, e se te chemen Sentespri a t ap fè moun yo suiv la.)

Si ou vle wè travay Epòk Lalwa a, epi wè ki jan Izrayelit yo te suiv chemen Jewova a, alò ou dwe li Ansyen Testaman an; si ou vle konprann travay Epòk Gras la, alò ou dwe li Nouvo Testaman an. Men, ki jan ou kapab wè travay dènye jou yo? Ou dwe aksepte direksyon Bondye bay jodi a, epi antre nan travay Li ap fè jodi a, paske sa a se nouvo travay la, e pèsonn pa t janm ekri li nan Bib la anvan. Jodi a, Bondye vin nan lachè epi Li chwazi lòt moun pami moun chwazi Lachin yo. Bondye travay sou moun sa yo; Li kontinye travay Li t ap fè sou tè a, epi Li kontinye travay nan Epòk Gras la. Travay jodi a se yon chemen moun pa t janm mache anvan, ak yon chemen pèsonn pa t janm wè. Se yon travay ki pa t janm fèt anvan—se dènye travay Bondye ap fè sou tè a. Kidonk, travay ki pa t janm fèt anvan an se pa istwa, paske jodi a se jodi a, e li poko tounen tan pase. Moun yo pa konnen Bondye fè yon travay ki pi gran e ki pi nouvo sou tè a, andeyò Izrayèl, e travay sa a deja depase limit Izrayèl, depase sa pwofèt yo te anonse davans; se yon travay nouvo e yon mèvèy Bondye ap fè andeyò pwofesi yo, yon travay ki pi nouvo pase sa ki te fèt ann Izrayèl, yon travay moun pa kapab ni konprann nèt ni imajine. Ki jan Bib la ta kapab gen yon dosye klè sou yon travay konsa? Ki moun ki te kapab ekri davans chak ti detay nan travay jodi a, san li pa t bliye anyen? Ki moun ki te kapab ekri travay sa a ki pi gran, ki gen plis sajès e ki depase tout konvansyon, nan liv sa a ki tèlman ansyen li vin mwazi? Travay k ap fèt kounye a se pa istwa, e konsa, si ou vle mache nan nouvo chemen jodi a, ou dwe kite Bib la dèyè, ou dwe ale pi lwen pase liv pwofesi yo oswa liv istwa ki nan Bib la. Se sèlman lè sa a w ap kapab mache byen nan nouvo chemen an, e se sèlman lè sa a w ap kapab antre nan nouvo dimansyon an ak nouvo travay la. Ou dwe konprann poukisa, jodi a, yo mande ou pou ou pa li Bib la, poukisa gen yon lòt travay ki apa de Bib la, poukisa Bondye pa chèche yon pratik ki pi nouvo e ki gen plis detay nan Bib la, epi poukisa, olye de sa, gen yon travay ki gen plis pouvwa k ap fèt andeyò Bib la. Se tout bagay sa yo nou dwe konprann. Ou dwe konnen diferans ki genyen ant ansyen travay la ak nouvo travay la, e menm si ou pa li Bib la, ou dwe kapab analize Bib la an pwofondè; si se pa sa, w ap toujou adore Bib la, e l ap difisil pou ou antre nan nouvo travay la epi sibi nouvo chanjman. Piske gen yon chemen ki pi wo, poukisa pou ou etidye chemen sa a ki ba e ki demode? Piske gen nouvo pawòl ak nouvo travay, poukisa pou ou toujou ap viv nan mitan ansyen dokiman istorik yo? Nouvo pawòl yo kapab ba ou sa ou bezwen, e sa pwouve se nouvo travay la yo ye; ansyen dokiman yo pa kapab satisfè ou ni reponn ak bezwen ou genyen kounye a, e sa pwouve yo se istwa, se pa travay k ap fèt kounye a. Chemen ki pi wo a se travay ki pi nouvo a, e nan nouvo travay la, kèlkeswa jan chemen tan lontan an te wo, se jis istwa pase moun ap sonje; e kèlkeswa valè li genyen kòm referans, li toujou rete ansyen chemen an. Menm si yo ekri ansyen chemen an nan “liv sakre” a, ansyen chemen an se istwa; menm si pa gen yon sèl paj nan “liv sakre” a ki ekri nouvo chemen an, nouvo chemen an se sa k ap fèt kounye a. Chemen sa a kapab sove ou, e chemen sa a kapab chanje ou, paske se travay Sentespri a.

Nou tout dwe konprann Bib la—travay sa a gen yon enpòtans kapital! Jodi a, ou pa bezwen li Bib la, paske pa gen anyen nouvo ladan l; tout bagay ladan l se bagay ki fin pase. Bib la se yon liv istwa, e si, pandan Epòk Gras la, ou te manje ak bwè Ansyen Testaman an, epi si ou te mete an pratik sa yo te mande nan epòk Ansyen Testaman an pandan Epòk Gras la, Jezi t ap rejte ou e Li t ap kondane ou; si ou te aplike Ansyen Testaman an nan travay Jezi a, ou t ap vin tankou yon Farizyen. Si, jodi a, ou mete Ansyen Testaman an ak Nouvo Testaman an ansanm pou ou manje ak bwè ladan yo epi mete yo an pratik, Bondye jodi a ap kondane ou; ou p ap ka suiv travay Sentespri a ap fè jodi a! Si ou manje ak bwè Ansyen Testaman an ak Nouvo Testaman an, alò ou deyò kouran Sentespri a! Nan epòk Jezi a, Jezi te dirije Juif yo ak tout moun ki t ap suiv Li selon travay Sentespri a t ap fè nan Li nan epòk sa a. Li pa t pran Bib la kòm baz pou sa Li t ap fè, men Li te pale selon travay Li t ap fè a; Li pa t okipe sa Bib la te di, ni Li pa t chèche yon chemen nan Bib la pou Li dirije moun ki t ap suiv Li yo. Depi lè Li te kòmanse travay la, Li te preche chemen repantans lan—yon pawòl yo pa t mansyone ditou nan anpil pwofesi ki te nan Ansyen Testaman an. Non sèlman Li pa t aji dapre Bib la, men Li te montre yon nouvo chemen tou, epi Li te fè yon nouvo travay. Li pa t janm fè referans ak Bib la lè Li t ap preche. Pandan Epòk Lalwa a, pèsonn pa t janm kapab fè mirak Li te fè pou geri moun malad ak chase demon. Menm jan an tou, travay Li, ansèyman Li yo, ansanm ak otorite ak pouvwa pawòl Li yo te depase sa nenpòt moun te genyen nan Epòk Lalwa a. Jezi te tou senpleman fè nouvo travay Li a, e malgre anpil moun te kondane Li lè yo te sèvi ak Bib la, e menm te sèvi ak Ansyen Testaman an pou kloure Li sou kwa a, travay Li te depase Ansyen Testaman an. Si se pa t konsa, poukisa moun yo te kloure Li sou kwa a? Èske se pa t paske Ansyen Testaman an pa t di anyen konsènan ansèyman Li yo ak pouvwa Li genyen pou geri moun malad ak chase demon? Li te fè travay Li pou montre yon nouvo chemen; se pa t pou Li te chwazi fè yon batay kont Bib la pa espre, ni se pa t pou Li te mete Ansyen Testaman an sou kote pa espre. Li te tou senpleman vini pou Li akonpli ministè Li, pou Li pote nouvo travay la bay moun ki te anvi Li e ki t ap chèche Li. Li pa t vini pou Li eksplike Ansyen Testaman an oswa soutni travay li. Travay Li pa t fèt pou pèmèt Epòk Lalwa a kontinye devlope. Li pa t bay okenn konsiderasyon pou konnen si travay Li a te gen Bib la kòm baz li oswa non, men Li te tou senpleman vini pou Li fè travay Li te dwe fè a. Se poutèt sa, Li pa t eksplike pwofesi Ansyen Testaman yo, ni Li pa t travay dapre pawòl Epòk Lalwa nan Ansyen Testaman an. Li te inyore sa Ansyen Testaman an te di; Li pa t okipe si sa te ann akò ak travay Li a ou pa, e Li pa t okipe sa lòt moun te konnen konsènan travay Li a, ni fason yo te kondane l. Li te tou senpleman kontinye fè travay Li te dwe fè a, malgre anpil moun te sèvi ak pwofesi pwofèt Ansyen Testaman yo te bay davans yo pou kondane Li. Pou moun yo, li te sanble travay Li a pa t gen okenn baz, e te gen anpil bagay ladan l ki pa t ann akò ak sa ki te ekri nan Ansyen Testaman an. Èske se pa t erè moun yo te fè? Èske Bondye bezwen suiv règ lè L ap fè travay Li? E èske Bondye dwe travay dapre sa pwofèt yo te anonse davans? Apre tout bagay, kiyès ki pi gran: Bondye oswa Bib la? Poukisa Bondye dwe travay dapre Bib la? Èske sa ta vle di Bondye pa gen dwa ale pi lwen pase Bib la? Èske Bondye pa kapab kite Bib la dèyè pou Li fè yon lòt travay? Poukisa Jezi ak disip Li yo pa t obsève saba a? Si Li te dwe aji dapre saba a ak dapre kòmandman Ansyen Testaman an, poukisa Jezi, apre Li te vini, pa t obsève saba a, men okontrè Li te lave pye moun, Li te kouvri tèt Li, Li te kase pen, epi Li te bwè diven? Èske tout bagay sa yo pa t absan nan kòmandman Ansyen Testaman an? Si Jezi te suiv Ansyen Testaman an, poukisa Li te vyole règleman sa yo? Ou dwe konnen kiyès ki te la an premye: Bondye oswa Bib la! Piske Li se Senyè Saba a, èske Li pa t kapab Senyè Bib la tou?

Travay Jezi te fè pandan epòk Nouvo Testaman an te kòmanse yon nouvo travay. Li pa t travay dapre travay Ansyen Testaman an, ni Li pa t aplike pawòl Jewova te pale nan Ansyen Testaman an. Li te fè pwòp travay pa Li, e Li te fè yon travay ki te pi nouvo, yon travay ki te pi wo pase lalwa. Se poutèt sa, Li te di: “Pa panse se pou M detwi lalwa oswa pwofèt yo Mwen vini; se pa pou M detwi yo Mwen vini, men se pou M akonpli yo.” Kidonk, dapre sa Li te akonpli, anpil règleman te vin kraze. Nan Jou Saba a, lè Li t ap travèse jaden ble yo avèk disip Li yo, yo te keyi tèt ble yo epi yo te manje yo; Li pa t obsève Saba a, e Li te di: “Pitit lòm nan se Senyè menm jou saba a.” Nan epòk sa a, dapre règleman Izrayelit yo, nenpòt moun ki pa t obsève Saba a te dwe mouri anba kout wòch. Men, Jezi pa t ni antre nan tanp lan ni respekte jou Saba a, e travay Li a se pa t travay Jewova te fè pandan epòk Ansyen Testaman an. Kidonk, travay Jezi te fè a te depase lalwa Ansyen Testaman an; li te pi wo pase lalwa a, e Li pa t suiv Ansyen Testaman an lè Li t ap fè travay Li a. Pandan Epòk Gras la, Jezi te deja sispann travay dapre lalwa Ansyen Testaman an, e Li te deja separe ak règleman sa yo. Men Izrayelit yo te toujou atache anpil ak Ekriti yo epi kondane Jezi—èske sa pa t vle di yo t ap nye travay Jezi a? Jodi a, monn relijye a atache anpil ak Bib la tou, e gen kèk moun ki di: “Bib la se yon liv sakre, e yo dwe li l.” Gen kèk moun ki di: “Kèlkeswa epòk la, yo pa ka mete travay Bondye sou kote. Ansyen Testaman an se alyans Bondye te fè avèk Izrayelit yo, e yo pa kapab jete l; epi yo dwe toujou obsève Saba a!” Èske yo pa twò absid? Poukisa Jezi pa t obsève Saba a? Èske Li t ap peche? Kiyès ki kapab konprann kesyon sa a nèt? Kèlkeswa jan moun li Bib la, l ap enposib pou yo konnen travay Bondye a avèk kapasite konpreyansyon pa yo. Non sèlman yo pap rive gen yon konesans ki pwòp sou Bondye, men nosyon yo ap vin egzajere pi plis toujou, jiskaske yo kòmanse opoze ak Bondye. Si Bondye pa t vin nan lachè jodi a, pwòp nosyon moun yo t ap mennen yo nan destriksyon, epi yo t ap mouri anba chatiman Bondye a.


Amelyorasyon Kalib Moun Fèt pou Yo ka Resevwa Sali Bondye

Amelyore kalib moun vle di egzije nou pou nou amelyore kapasite nou genyen pou nou konprann, yon fason pou nou kapab konprann pawòl Bondye yo epi konnen ki jan pou nou mete yo an pratik. Sa a se egzijans ki pi fondamantal nan tout. Si ou suiv Mwen san ou pa konprann sa Mwen di, èske w pa gen gen konfizyon nan lafwa ou? Kèlkeswa kantite pawòl Mwen pale, si yo depase kapasite nou, si nou pa kapab konprann yo kòrèkteman, kèlkeswa sa Mwen di, sa vle di kapasite nou twò ba. San kapasite pou nou konprann, nou pa kapab konprann anyen nan sa Mwen di, sa ki fè li trè difisil pou nou rive jwenn efè li dwe reyalize a; gen anpil bagay Mwen pa kapab di nou dirèkteman, e enpak Mwen gen entansyon reyalize a pa kapab rive, kidonk sa mande plis travay. Piske kapasite nou genyen pou nou konprann, kapasite nou genyen pou nou wè bagay yo, ansanm ak estanda nou viv selon yo twò ensifizan, travay “amelyorasyon kalib” la dwe fèt sou nou. Sa inevitab, e pa gen okenn lòt chwa. Se sèlman konsa kèk efè kapab reyalize; si se pa sa, tout pawòl Mwen di yo t ap pou granmesi. E èske nou tout pa t ap antre nan listwa kòm pechè? Èske nou pa t ap vin tounen pi move moun sou tè a? Èske nou pa konnen ki travay k ap fèt sou nou, ak kisa yo mande nou? Nou ta dwe konnen pwòp kalib nou: li pa satisfè egzijans Mwen yo ditou. E èske sa pa retade travay Mwen an? Dapre kalib ak karaktè nou genyen kounye a, pa gen youn nan nou ki diy pou rann temwayaj pou Mwen, ni pa gen youn nan nou ki nan nivo pou pote gwo responsablite travay Mwen pral fè alavni an. Èske nou pa santi nou wont anpil? Si nou kontinye konsa, kijan nou ka satisfè entansyon Mwen yo? Ou ta dwe anrichi lavi ou. Pa kite tan gaspiye—pa gen okenn valè nan sa. Ou ta dwe konnen ak ki sa ou dwe ekipe tèt ou. Pa panse ou se yon moun ki konn fè tout bagay—ou gen yon wout long pou w fè toujou! Ki lòt bagay ki rete pou di, piske ou pa menm posede minimòm bon sans ou ta dwe genyen sou limanite? Èske tout bagay sa yo pa fèt pou granmesi? Kanta pou limanite ak kalib Mwen egzije a, pa gen youn nan nou ki rive nan estanda sa a konplètman. Li ekstrèmman difisil pou jwenn yon moun ki apwopriye pou Bondye sèvi avè l. Nou kwè nou kapab fè pi gwo travay pou Mwen epi Mwen kapab konfye nou pi gwo bagay; an reyalite, nou pa menm konnen kijan pou nou antre nan anpil nan leson ki la devan je nou yo—alò, kijan nou ta kapab antre nan verite ki pi pwofon yo? Antre nou dwe fèt nivo pa nivo, etap pa etap. Sa pa dwe fèt an dezòd; sa pa bon. Kòmanse ak antre ki pi fasil la: Li pawòl sa yo liy aprè liy, jiskaske ou fin byen konprann yo. Lè w ap li pawòl Bondye yo, pa jis pase sou yo, tankou yon moun k ap gade flè pandan l ap kouri sou cheval, epi pa fè lekti a sèlman pou w bay aparans ou ap li. Ou kapab li kèk liv referans tou, tankou liv sou gramè oswa sou retorik, pou ogmante konesans ou. Men, pa li woman damou, byografi gwo moun, oswa liv sou syans sosyal; bagay sa yo pa pote okenn benefis pou ou, e yo kapab sèlman fè ou mal. Ou dwe metrize tout sa ou dwe antre ladan l epi konprann li. Objektif pou ogmante kapasite moun yo se pou fè yo vin gen konsyans de pwòp esans yo, idantite yo, pozisyon yo ak valè yo. Ou dwe konprann poukisa moun dwe chèche laverite nan kwayans yo genyen nan Bondye, epi si li akseptab pou moun pa ogmante kapasite yo. Li enperatif pou nou kontinye edike tèt nou; nou pa dwe lage sa! Nou dwe konprann poukisa kapasite moun yo dwe ogmante, kijan li dwe ogmante, ak nan ki aspè yo dwe antre. Nou dwe konprann siyifikasyon viv yon limanite nòmal, poukisa travay sa a dwe fèt, ak ki wòl lòm dwe jwe. Pa egzanp, lè n ap edike tèt nou, nou dwe konprann ki aspè nou dwe etidye, ak ki fason yon moun dwe antre ladan yo. Nou tout dwe konnen ki objektif ki genyen nan edike tèt nou. Èske se pa pou nou konprann pawòl Bondye yo epi antre nan laverite? Ki sa ki domine nan tout legliz yo jodi a? Lè yo mande moun yo pou yo edike tèt yo, yo bliye pran plezi nan pawòl Bondye yo, e tout jounen yo pa fè anyen ankò ke edike tèt yo. Si yo mande yo viv yon limanite nòmal, y ap sèlman konsantre yo sou mete kay yo nan lòd, fè manje, oswa achte istansil kwizin. Bagay sa yo ap vin sèl sousi yo; yo p ap menm konnen kijan pou yo mennen yon lavi legliz nòmal. Si ou twouve ou nan sitiyasyon sa a, sa montre ou deja devye nan pratik ou. Alò, poukisa yo mande pou ou antre nan lavi espirityèl la? Si se sèlman bagay sa yo ou aprann, ou pap kapab akonpli sa yo mande w la. Antre nan lavi a toujou rete bagay ki pi enpòtan an; pandan se tan, rezon ki fè travay sa a fèt se pou rezoud difikilte moun rankontre nan eksperyans yo. Lè ogmante kalib ou, sa ba ou konesans sou nati moun ak esans lòm, e objektif prensipal li se pou lavi espirityèl moun grandi epi pou dispozisyon yo chanje. Ou ka konnen kijan pou w abiye epi fè tèt ou bèl, ou ka gen disènman epi ou ka saj, men finalman, lè jou a rive pou w al fè travay ou, ou pa kapab akonpli li. Se poutèt sa, ou dwe konsyan tou de sa ki dwe fèt pandan w ap ogmante kapasite w. Objektif la se chanje ou; ogmante kapasite ou se yon bagay siplemantè. Sa p ap mache si kapasite w pa amelyore, e si dispozisyon ou pa chanje, sa pi mal toujou. Ni youn ni lòt pa ka manke. Gen yon limanite nòmal pa vle di ou deja rann yon temwayaj ki sonnen byen fò; sa yo egzije nan men ou a pa senp konsa.

Se sèlman lè kapasite moun yo fin ogmante epi lè yo rive posede rezon ak fason moun ki gen yon limanite nòmal viv, epi yo gen antre nan lavi, se lè sa a y ap kapab pale de chanjman ak temwayaj. Lè jou a rive pou ou rann temwayaj, ou dwe pale tou de chanjman ki fèt nan lavi w kòm moun ansanm ak konesans ou genyen andedan w sou Bondye. Se sèlman konbinezon de aspè sa yo ki konstitye vrè temwayaj ou ak rekòt ou. Li pa sifi pou limanite ou chanje sèlman sou deyò, pandan ou pa gen okenn konpreyansyon anndan ou; menm jan an tou, sa p ap mache si ou gen konpreyansyon ak laverite anndan ou, men ou fini pa neglije viv yon limanite nòmal. Travay k ap fèt sou ou jodi a pa fèt pou aparans; li fèt pou chanje ou. Tout sa ou bezwen fè se konsantre ou sou chanje tèt ou. Ekri ak koute chak jou, san w pa fè anyen ankò nan lavi ou, pa sifi; nou dwe gen antre nan chak aspè. Nou dwe genyen lavi nòmal yon sen. Anpil sè abiye tankou jèn fi, epi frè yo tankou moun ki nan gwo pozisyon oswa gwo pèsonalite, yo manke diyite ak konpòtman ki dwe karakterize yon sen. Ogmante kapasite yon moun se yon bagay; sa fèt an pasan. Manje ak bwè pawòl Bondye yo se yon lòt bagay; se sa ki kle. Si kapasite ou te ogmante, men finalman ou pa t sèvi ak li paske ou pa t manje ak bwè pawòl Bondye yo, èske efò ou te fè pou aprann yo pa t ap gaspiye? Ou dwe mete de aspè sa yo ansanm. Poukisa yo mansyone konesans ou sou Bondye lè y ap pale de sa yo egzije ou? Èske se pa pou rezilta travay ki gen pou vini an? Aprè ou fin sibi konkèt la, ou dwe kapab pataje yon temwayaj sou eksperyans ou. Sa p ap mache si ou gen yon aparans deyò ki koresponn ak yon limanite nòmal, men ou pa kapab eksprime eksperyans ou yo. Pandan w ap mennen yon lavi espirityèl nòmal, ou dwe rive viv yon limanite nòmal tou; anpil aspè nan limanite nòmal sa a ou ap vin aprann natirèlman. Èske ou panse bale atè mande yon pratik espesyal? Sa ki pi mal toujou, se pase yon èdtan ap pratike fason pou kenbe bagèt lè w ap manje! Ki aspè limanite nòmal genyen ladan l? Disènman, rezon, konsyans ak entegrite. Si ou kapab rive nòmal nan chak aspè sa yo, limanite ou ap rive nan estanda yo mande a. Ou dwe genyen resanblans yon moun nòmal; ou dwe sanble ak yon moun ki kwè nan Bondye. Ou pa bezwen fè twòp, ni ou pa bezwen nan fè diplomasi; ou sèlman bezwen pou ou yon moun nòmal, ki rezone tankou yon moun nòmal, yon fason pou wè bagay yo klè, epi omwen gen aparans yon moun nòmal. Sa ap sifi. Tout sa yo egzije nan men ou jodi a nan limit kapasite ou; sa pa yon sitiyasyon kote y ap eseye fòse yon pwason viv sou tè. Pa gen okenn pawòl initil, ni okenn travay initil, k ap fèt sou ou. Ou dwe abandone tout lèdte ki eksprime oswa ki devwale nan lavi ou. Satan fin kòwonp nou, epi nou ranpli ak pwazon Satan yo. Sèl sa yo mande ou, se pou ou abandone dispozisyon kòwonpi satanik sa yo. Yo pa mande ou pou ou vin yon moun ki gen gwo ran, ni yon moun ki selèb oswa yon notab. Pa gen okenn sans nan sa. Travay ki fèt sou nou an fèt daprè sa ki deja egziste nan nou. Sa Mwen mande moun yo defini nan limit ki koresponn ak yo. Si ou ta pratike nan fason ak nan ton entèlektyèl yo pale, sa pa t ap mache; ou pa t ap kapab fè li. Daprè kapasite nou, omwen ou ta dwe kapab pale avèk sajès ak tak, epi eksplike bagay yo yon fason ki klè e ki fasil pou moun konprann. Se sèl sa ki nesesè pou satisfè egzijans yo. Si, omwen, ou vin gen disènman ak rezon, sa ap sifi. Sa ki pi enpòtan kounye a se abandone dispozisyon kòwonpi satanik ou yo. Ou dwe abandone lèdte ki manifeste nan ou a. Kijan ou kapab pale de rezon siprèm ak disènman siprèm si ou pa abandone bagay sa yo? Anpil moun, lè yo wè epòk la chanje, vin manke imilite ak pasyans; yo ka menm pa gen lanmou ni konpòtman ki ale ak diyite yon sen. Ala moun sa yo san sans! Èske yo gen menm yon ons limanite nòmal? Èske yo gen okenn temwayaj yo ka pale de li? Yo manke disènman ak rezon totalman. Natirèlman, gen kèk aspè nan pratik moun yo ki defòme e ki bezwen korije; pa egzanp, lavi espirityèl yo te genyen anvan ki te twò rijid, ansanm ak aparans egare e enbesil ke yo te genyen an—tout bagay sa yo dwe chanje. Men, chanjman pa vle di kite ou vin lage kò ou, oswa lage ou nan plezi lachè, pou ou di nenpòt sa ou vle. Ou pa dwe pale san mezi. Pou yon moun genyen pawòl ak konpòtman yon moun nòmal, sa vle di pale yon fason ki lojik e ki klè, di “wi” lè se wi, epi di “non” lè se non, rete fidèl ak reyalite yo, pale yon fason ki apwopriye, pa twonpe moun, epi pa bay manti. Ou dwe konprann nan ki limit yon moun nòmal kapab rive konsènan chanjman dispozisyon li. Si ou pa konprann sa, ou p ap kapab antre nan reyalite a.


Pawòl Kris la Pandan Li t ap Mache Nan Legliz yo III 

(Jiyè 1993 rive Mas 1994)


Bi Jesyon Lòm

Si moun te ka vrèman wè aklè chemen ki pi bon an pou lavi limanite, ak tout plan Bondye nan sa ki regade jesyon limanite, yo pa t ap ancheri pwòp pwojè pa yo ak desten yo tankou yon trezò ki nan kè yo. Yo pa t ap enterese menm ankò pou yo sèvi paran yo, ki pi mal pase kochon ak chen. Èske pwojè ak desten lòm se pa jisteman sa nou ap rele “paran” Pyè, jounen jodi a? Yo se menm bagay ak chè ak san moun. Kisa destinasyon ak avni chè sa a pral ye menm? Èske li pral wè Bondye tou vivan, oswa se nanm nan ki pral rankontre Bondye apre lanmò? Èske chè a pral genyen pou li fini demen nan yon gran founèz tribilasyon, oswa nan yon flanm dife? Èske se pa kesyon sa yo, ak kèk lòt parèy yo, asavwa si kò moun pral konnen gwo malè oswa soufri gran nouvèl la, ki okipe lespri tout moun ki genyen yon sèvo pou panse ak bon sans? (La, “soufrans” vle di resevwa benediksyon; li vle di eprèv k ap vini yo nan avantaj destinasyon lòm. “Malè” vle di enkapasite pou kanpe djanm, oswa pèdi nan erè;; oubyen li vle di sila a pral rankontre move sitiyasyon epi pèdi lavi li nan mitan gwo katastwòf, epi pa genyen okenn destinasyon byennere pou nanm li.) Malgre lòm gen bon jan rezònman, petèt sa li panse pa fin koresponn nèt ale ak sa ki ta dwe ekipe bon sans li. Se paske yo tout nan konfizyon epi yo swiv bagay yo je fèmen. Yo tout dwe genyen yon konpreyansyon konplè sou sa yo dwe antre ladan an, epi an patikilye, yo dwe detèmine nan ki sa yo dwe antre pandan tribilasyon an (ki vle di pandan pèfeksyònman an nan dife a), epi anmenmtan, ki ekipman yo dwe genyen pandan eprèv dife a. Fòk nou pa toujou sèvi paran nou (sa vle di lachè) ki se menm bagay ak kochon ak chen e ki konn menm pi mal pase foumi ak ensèk. Pou ki sa pou n ap toumante pou sa, reflechi san rete, epi bay tèt nou pwoblèm? Lachè a pa pou ou, se nan men Bondye li ye, Li menm ki non sèlman ap kontwole nou, men ki kòmande Satan tou. (Sa vle di lachè se pou Satan li ye alorijin. Kòm Satan se nan men Bondye li ye tou, se sèlman konsa pawòl sa a kapab eksprime. Annefè, li pi konvenkan pou nou di li konsa; li souzantann lòm pa anba pouvwa Satan nèt ale, men se nan men Bondye li ye.) W ap viv anba touman lachè—Men èske lachè se pa pou ou li ye? Èske se anba kontwòl ou li ye? Pouki sa a ap toumante lespri nou konsa? Pou ki sa wap sipliye Bondye san relach pou sove lachè ouki deja fin santi, ke yon pakèt lespri sal fin kondane, madichonnen, gate depi lontan? Ki nesesite ki genyen pou nou kenbe asosye Satan yo kole konsa tou pre kè nou? Èske ou pa pè pou lachè pa detwi avni ou, pi bèl lespwa ou yo, ak vrè sans lavi ou?

Chemen jodi a pa fasil pou mache ladan. Nou ta kapab menm di li difisil pou antre nan chemen sa a, e atravè epòk yo, li vin prèske enposib pou jwenn. Epoutan, kiyès ki ta janm panse nati lòm sèlman ta sifi pou detwi li? Asireman, travay jodi a presye menm jan avèk yon lapli prentan, epi li gen menm valè avèk bonte Bondye pou limanite. Sepandan, si lòm pa konnen bi travay li jounen jodi a, oswa si li pa konprann esans limanite menm, ebyen kijan nou kapab eksprime nou sou valè li ak enpòtans li? Lachè pa pou lòm li menm, konsa pèsonn pa kapab wè aklè ki kote destinasyon li ap ye. Malgretou, ou dwe byen konnen Kreyatè a ap mennen limanite retounen, jan li te kreye a, nan pozisyon orijinal li, epi Li ap ba li imaj orijinal li ankò, jan li te ye nan moman li te kreye a. Li ap repran konplètman souf Li te soufle nan lòm nan, Li ap repran posesyon zo li yo ak chè li epi retounen tout bagay bay Kreyatè a. Li ap transfòme epi renouvle limanite konplètman epi Li ap repran nan men lòm tout eritaj Bondye ki pa pou limanite, men ki pou Bondye, epi Li p ap janm remèt limanite eritaj sa a ankò. Se paske okenn nan bagay sa yo pa te janm pou limanite. Li ap repran tout bagay nèt—sa pa yon dappiyanp gwo ponyèt; okontrè se pou restore syèl la ak tè a nan eta orijinal yo epitou pou transfòme ak renouvle lòm. Men sa ki destinasyon rezonab lòm, menm si petèt se pa pran yo pral pran lachè ankò apre li fin resevwa chatiman, jan moun ta kapab imajine sa. Bondye pa bezwen eskèlèt lachè a apre destriksyon li; Li vle eleman orijinal Li te genyen nan lòm yo lè tout bagay t ap kòmanse. Konsa, Li p ap disparèt limanite oswa detwi chè lòm konplètman, paske chè lòm pa yon pwopriyete prive lòm. Okontrè, li se oksilyè Bondye, ki ap gouvènen limanite. Kijan Li ta kapab fè aneyanti chè lòm pou “bon plezi” Li? Kounye a, èske ou vrèman vag sou totalite chè sa a ki pa ou an, ki pa menm vo yon santim? Si ou te kapab konprann trant pou san nan travay dènye jou yo (trant pou san sèlman sa yo vle di konpreyansyon travay Sentespri a jodi a, epi anmenmtan, travay pawòl Bondye nan dènye jou yo), ebyen ou pa t ap kontinye “sèvi” lachè ou—oswa kenbe “filyasyon” ak lachè ou—yon lachè ki fin kowonpi depi plizyè lane, tankou jan sa ye jounen jodi a. Ou ta dwe kapab wè aklè kijan limanite rive dezòmè nan yon eta li pa te janm ye anvan sa, e li p ap kontinye vanse ankò tankou wou listwa. Lachè pouri ou a gen lontan depi li kouvri ak mouch, ebyen kijan li ta kapab fè gen pouvwa pou li chanje kouran listwa ke Bondye pèmèt kontinye kous li jis jounen jodi a? Kòman li ta kapab fè tiktak silansye revèy dènye jou yo rekòmanse mache, epi fè zegwi yo vire nan sans zegwi yon mont? Kòman li ta kapab transfòme yon mond ki sanble vlope nan yon bwouya byen pwès? Èske chè ou kapab fè mòn yo ak rivyè yo reviv? Èske chè ou, ki genyen yon fonksyon si limite, ta kapab restore limanite tout bon vre nan sans outa swete a? Èske Èske ou ka vrèman edike desandan w yo pou yo vin “moun”? Èske ou konprann kounye a? Ki sa ki pwopriyetè chè ou egzakteman? Entansyon orijinal Bondye pou sove lòm, pou pèfeksyonnen li epi transfòme li, se pa pou te ban ou yon bèl patri ni pou te pote lapè ak repo pou lachè moun; se te pou glwa Li ak temwayaj Li, pou limanite te kapab pi byen jwi lavi ki gen pou vini an, epi konsa pou li pa ta bezwen pran tan pou li repoze. Sepandan, se pa te pou lachè nou, paske nan jesyon Bondye se lòm ki kapital la, epi chè lòm se jis yon akseswa. (yon moun se yon òganis ki genyen alafwa yon lespri ak yon kò, alòske chè a se jis yon eleman perisab. Ki vle di chè a se yon zouti pou itilizasyon nan plan jesyon an.) Ou dwe konnen pèfeksyon Bondye mete nan lòm, finisyon li ak akizisyon li pote sèlman epe ak touman nan chè li, epitou soufrans san rete, dife byen cho, yon jijman san pitye, chatiman, madichon ak eprèv san limit. Men sa ki veritab istwa epi laverite sou travay jesyon lòm. Sepandan, tout bagay sa yo se kont chè lòm yo dirije, epi tout flèch agresif sa yo se sou chè lòm yo pwente san pitye (paske lòm inosan). Tout sa se pou glwa Li ak temwayaj Li, epi pou jesyon Li. Annefè, travay Li a pa fèt sèlman pou benefis lòm, men tou pou tout plan an nèt, epi objektif li se akonpli plan orijinal Li te genyen lè Li te kreye limanite. Kidonk, petèt katreven dis pou san nan lavi lòm se soufrans ak gwo eprèv, epi li pa prèske jwenn oswa li pa menm jwenn ditou jou ki pote bonè ak dousè kò moun ta renmen viv la. Lòm pa prèske kapab goute moman lajwa nan kò li, pase bon moman bò kote Bondye. Lachè se bagay sal, konsa, sa li kapab santi oswa apresye se sèlman chatiman Bondye, sa li twouve ki ensansib, tankou si pa te genyen okenn rezon nòmal pou se konsa sa ye. Se poutèt sa Bondye pral revele dispozisyon jis Li a ki “ensansib anvè lòm”, ki pa tolere peche lòm epi ki rayi lennmi yo Bondye revele tout dispozisyon Li pran yo ouvètman, pa tout mwayen ki nesesè, e se konsa Li ap konkli travay Li atravè batay Li mennen kont Satan pandan sis mil ane—travay sali tout limanite epi destriksyon Satan ansyen an!


Esans ak Idantite Lòm

An reyalite, Izrayelit yo pa desi; yo te gade travay Bondye ap fè pandan sis mil ane ki sot pase yo, paske Mwen pa t abandone yo. Okontrè, paske zansèt yo te manje fwi pyebwa konesans sa ki byen ak sa ki mal la, ke mechan an te bay yo a, yo te abandone m akoz peche. Byen an te toujou pou Mwen, tandiske mal la se pou mechan an k ap tante m pou peche. Mwen pa blame lèzòm, ni Mwen pa detwi yo san pitye ni fè yo sibi chatiman san pitye, paske mal la pa t pou limanite okòmansman. Se poutèt sa, menm si Izrayelit sa yo te kloure m piklikman sou kwa a, yo menm ki t ap tann Mesi a ak Jewova a epi ki t ap anvi wè Sovè Jezi a, pa janm bliye pwomès Mwen an: Paske Mwen pa t abandone yo. Apretou, Mwen te pran san kòm prèv alyans Mwen te etabli avèk limanite a; reyalite sa a vin tounen “alyans san an” ki ekri nan kè jèn moun sa yo ki inosan, tankou yon mak, epi ki depann youn de lòt pou toutan menm jan syèl ak tè depann youn de lòt. Paske Mwen pa janm twonpe nanm sa yo ki nan lapenn, Mwen te predestine, Mwen te chwazi, epi pita Mwen te rachte ak genyen, e ki te renmen Mwen plis pase yo te renmen mechan an, yo anvi wè retou Mwen avèk tout kè yo e yo tann avèk anpil dezi pou yo rankontre Mwen. Piske Mwen pa janm efase alyans Mwen te etabli avèk yo pa mwayen san, li pa etonan pou yo t ap tann avèk tout kè yo. Mwen pral rasanble ti mouton Mwen yo ki te pèdi pandan plizyè ane, paske Mwen te toujou renmen lèzòm; se sèlman paske gen eleman mechanste ki te ajoute nan sa ki te bon nan yo. Mwen pral genyen nanm pòv yo ki renmen Mwen yo, epi Mwen renmen depi lontan yo. Men, kijan Mwen ka mennen nan kay Mwen moun mechan sa yo ki pa janm renmen Mwen e ki tankou lènmi? Mwen p ap mennen nan wayòm Mwen an desandan dyab la ak sèpan an ki rayi Mwen, ki opoze avè M, ki reziste kont Mwen, ki atake Mwen e ki modi Mwen, malgre alyans Mwen te etabli pa mwayen san avèk limanite. Ou dwe konnen egzakteman poukisa Mwen fè travay Mwen an, epi pou kiyès Mwen fè li. Èske lanmou ou genyen an gen sa ki bon ladan l oswa sa ki mal? Èske konesans ou genyen sou Mwen an sanble ak konesans David ak Moyiz te genyen, oswa èske li pa sanble avè l? Èske sèvis ou rann Mwen an sanble ak sèvis Abraram te rann Mwen an, oswa èske li pa menm jan? Se vre, Mwen ap rann ou pafè, men ou dwe konnen ki moun ou pral reprezante a, epitou ki moun ou pral jwenn menm rezilta avèk li a. Pandan tout lavi ou, nan eksperyans ou fè ak travay Mwen an, èske ou te rekòlte yon rekòt abondan avèk kè kontan? Èske li rich e li bay anpil fwi? Ou ta dwe egzamine tèt ou: Ou andire plizyè ane difikilte poutèt Mwen, men èske ou te janm jwenn yon bagay? Èske ou te sibi yon transfòmasyon oswa ou te akeri yon bagay? Nan echanj eksperyans soufrans ou yo, èske ou vin tankou Pyè, ki te kloure sou kwa, oswa tankou Pòl, ki te tonbe anba kou epi ki te resevwa yon gwo limyè? Ou ta dwe gen kèk konpreyansyon sou bagay sa yo. Mwen pa toujou ap pale de lavi ou oswa rete ap reflechi sou li, yon lavi ki pi piti pase yon grenn moutad e ki tèlman piti tankou yon grenn sab. Pou M di sa klè, se limanite Mwen jere. Sepandan, Mwen pa konsidere lavi lèzòm, moun Mwen te rayi yon lè men Mwen te reprann pita, kòm yon pati enpòtan nan jesyon Mwen an. Ou dwe gen yon lide klè sou idantite nou te genyen anvan an, ansanm ak moun nou te esklav li. Se poutèt sa, Mwen pa sèvi ak figi moun ki sanble ak Satan kòm materyèl pou Mwen jere moun, paske moun pa yon bagay ki gen valè. Nou dwe sonje atitid Mwen te genyen anvè nou nan kòmansman an, epi sonje fason Mwen te rele ou lè sa a—yon non ki pa t san siyifikasyon pratik. Ou dwe konnen etikèt nou mete yo pa san rezon. Mwen sipoze nou tout konnen okòmansman nou pa t chwazi pa Bondye, men Satan te pran nou depi byen bonè, nou te sèvi lakay li kòm sèvitè fidèl, epi nou te bliye Mwen depi lontan, paske nou te lwen lakay Mwen depi lontan e nou te nan men mechan an. Moun Mwen sove yo se lèzòm Mwen te predestine depi lontan e Mwen te rachte, tandiske nou se nanm pòv yo te mete nan mitan limanite kòm eksepsyon nan règ la. Nou ta dwe konnen nou pa fè pati kay David oswa Jakòb, men kay Moab la, epi nou se manm fanmi moun lòt nasyon yo. Paske Mwen pa t etabli yon alyans avèk nou, men Mwen te sèlman fè zèv, Mwen te pale nan mitan nou, epi Mwen te dirije nou. San Mwen pa t koule pou nou; Mwen te sèlman ap fè travay Mwen nan mitan nou poutèt temwayaj Mwen. Èske nou pa t konnen sa? Èske travay Mwen an vrèman sanble ak fason Jezi te senyen jouk li mouri pou nou? Sa pa t vo lapenn pou Mwen te sibi yon gwo imilyasyon konsa pou nou depi nan kòmansman. Bondye, ki absoliman san peche, te vini dirèkteman nan yon kote ki te ekstrèmman repiyan ak degoutan, yon monn kochon ak chen ki pa t fèt pou moun rete ladan l, poutan Mwen te andire tout imilyasyon mechan sa yo pou glwa Papa Mwen ak pou yon temwayaj etènèl. Nou dwe konnen ki sa konduit nou ye, epi wè nou pa timoun ki fèt nan “fanmi rich ak puisan,” men nou se sèlman pitit Satan ki nan mizè. Nou menm tou, nou pa patriyach limanite, ni nou pa gen dwa moun ni libète. Okòmansman, nou pa t gen okenn pati ditou nan benediksyon limanite yo ni nan wayòm syèl la. Se paske nou nan kouch ki pi ba nan limanite, e Mwen pa janm bay avni nou okenn konsiderasyon. Se poutèt sa, byenke li te fè pati plan Mwen pou jodi a Mwen ta gen konfyans nesesè pou m rann nou pafè, sa se yon travay san parèy, paske sitiyasyon nou tèlman ba e okòmansman nou pa t gen okenn pati nan limanite. Èske sa pa egzakteman yon benediksyon pou lèzòm?

Moun Mwen sove yo se nanm Mwen te libere nan pigatwa depi lontan; yo se pèp chwazi a Mwen te vizite depi lontan, paske yo te anvi wè Mwen parèt ankò nan mitan yo. Yo te renmen Mwen, epi yo te ekri nan kè yo alyans Mwen te etabli avèk san, paske Mwen te renmen yo. Yo tankou ti mouton ki pèdi e ki t ap chèche Mwen pandan plizyè ane, epi yo bon pa nati; se poutèt sa Mwen rele yo bon Izrayelit ak bèl ti zanj. Mwen pa t ap sibi yon imilyasyon konsa si Mwen te nan mitan yo. Se paske yo renmen Mwen plis pase yo renmen pwòp lavi yo, epi Mwen renmen yo kòm sa ki pi bèl pami tout bagay yo. Se paske se Mwen ki te kreye yo e ki te chwazi yo; yo pa janm bliye Mwen. Lanmou yo depase pa nou, epi yo renmen Mwen plis pase nou renmen pwòp lavi nou. Yo soumèt devan Mwen menm jan ti pijon blan soumèt devan syèl la, epi nan kè yo gen plis soumisyon anvè Mwen pase nan pa nou. E se paske yo se desandan Jakòb, pitit pitit Adan, epi yo se pèp Mwen chwazi, paske Mwen te renmen yo depi lontan—epi Mwen te renmen yo plis toujou pase Mwen renmen nou; se paske gen twòp rebelyon nan nou, nou gen yon rezistans ki twò grav, nou meprize Mwen twòp, nou twò frèt anvè Mwen, lanmou nou twò piti pou Mwen, epi nou rayi Mwen twòp. Nou meprize travay Mwen epi nou rayi aksyon Mwen twòp. Kontrèman ak yo, nou pa janm konsidere zèv Mwen yo kòm trezò. Okontrè, nou meprize yo, je nou wouj anba kòlè menm jan ak je Satan. Ki kote soumisyon nou ye? Ki kote entegrite nou ye? Ki kote lanmou nou ye? Kilè nou te montre eleman lanmou ki nan nou yo? Kilè nou te pran travay Mwen an oserye? Pitye pou bèl zanj sa yo ki ap tann retou Mwen avèk enkyetid epi k ap soufri anpil pandan y ap tann Mwen avèk tout kè yo, paske Mwen renmen yo anpil anpil. Sepandan, sa Mwen wè jodi a se yon monn ki pa gen anyen moun ladan l e ki pa gen anyen pou wè avèk yo. Èske nou pa panse konsyans nou te vin angoudi e ensansib depi lontan? Èske nou pa panse se nou ki salte ki dechire inyon Mwen avèk bèl zanj sa yo? Kilè yo pa t ap tann retou Mwen? Kilè yo pa t ap tann pou yo reyini avèk Mwen? Kilè yo pa t ap tann pou yo pase bèl jou ansanm avèk Mwen epi manje ansanm avèk Mwen? Èske nou te janm reyalize sa n ap fè jodi a: n ap fè raj atravè monn nan; n ap fè konplo youn kont lòt; n ap twonpe youn lòt; n ap twonpe moun epi kache verite a; nou pa gen okenn sans wont; nou pa konnen verite a; n ap aji avèk yon fason malonèt e avèk twonpri; n ap sèvi ak flateri; nou jis nan pwòp je nou, nou bay tèt nou twòp enpòtans, nou awogan; epi n ap aji sovaj tankou bèt nan mòn yo e avèk britalite tankou wa bèt yo—èske konpòtman sa yo yon moun ta dwe genyen? Nou malelve e nou pa rezonab. Nou pa janm konsidere pawòl Mwen yo kòm trezò, men okontrè, nou adopte yon atitid meprizan anvè yo. Avèk bagay konsa, kijan ka gen reyalizasyon, yon vrè lavi moun, ak bèl espwa? Èske imajinasyon ekstravagan nou yo ap vrèman sove nou anba bouch tig la? Èske l ap vrèman sove nou anba flanm dife k ap boule yo? Èske nou t ap rive nan pwen sa a si nou te vrèman konsidere travay Mwen an kòm yon trezò ki san pri? Èske li ta ka sò nou pa ka chanje vre? Èske nou dakò pou nou mouri avèk regrè si anmè konsa?


Moun ki pa aprann epi ki rete inyoran-èske yo pa bèt?

Pandan w ap mache sou chemen an jodi a, ki pi bon bagay w ap chèche? Nan rechèch w ap fè a, ki jan ou ta dwe wè tèt ou? Se ou menm ki pou konnen ki jan ou ta dwe abòde tout sa ou rankontre jodi a, kit se eprèv, difikilte, kalamite oswa chatiman san pitye. Lè ou an fas tout bagay sa yo, ou ta dwe egzamine chak nan yo avèk anpil atansyon. Poukisa Mwen di sa? Mwen di li paske bagay sa yo ou rankontre jodi a se, apre tout bagay, eprèv ki pa dire lontan, ki toujou rive; petèt pou sa ki konsène ou, yo pa patikilyèman estresan, konsa ou kite bagay yo fè chemen yo natirèlman, epi pa konsidere yo kòm yon avantaj enpòtan nan rechèch pwogrè a. Ala ou pa reflechi! Sa rive nan pwen kote ou panse avantaj enpòtan sa a se yon nwaj k ap flote devan je ou, epi ou pa valorize kou di sa yo ki tonbe kou grenn lapli san rete-kou ki rapid epi ki pa sanble fè w mal-ou pito pa ba yo enpòtans, ou pa pran yo a kè, epi ou trete yo senpleman tankou bagay ki frape nan yon mi an brik. Ou tèlman awogan! Fas a atak fewòs sa yo, atak ki sanble ak tanpèt, ki vini detanzantan, ou montre sèlman yon mepri lejè; pafwa ou menm ale pi lwen pou bay yon souri frèt, montre yon ekspresyon endiferans total-paske ou pa janm mande tèt ou yon fwa poukisa ou kontinye viktim « malè » sa yo. Èske se ta paske Mwen trè enjis anvè moun? Èske Mwen bay tèt Mwen travay pou chèche fot lakay ou? Menmsi pwoblèm ki genyen nan fason ou panse yo petèt pa grav jan Mwen dekri yo a, aparans kalm ou gen deyò a gentan trase yon pòtrè pafè sou mond enteryè ou depi lontan. Mwen pa bezwen di ou sèl bagay ki kache nan kè ou se mo derezonab ak tras tristès ki apèn vizib pou lòt moun. Piske ou panse sibi eprèv se yon bagay ki enjis anpil, ou bay madichon, epi piske eprèv sa yo fè ou santi mond lan ap depafini, ou chaje ak tristès. Ou pa konsidere kou repete ak zak disiplin sa yo kòm pi bon pwoteksyon an; ou wè yo kòm pwoblèm san sans Syèl la kreye, oswa kòm revanj apwopriye sou ou. Ala ou inyoran! Ou fèmen bon moman yo nan fènwa san okenn pitye; ou konsidere bèl egzanp eprèv ak disiplin youn apre lòt yo kòm atak lènmi ou yo. Ou pa konnen kijan pou adapte w ak anviwònman ou, epi ou menm pa twò vle eseye fè sa, paske ou pa vle tire okenn leson nan chatiman repete, kriyèl, ki frape w la. Ou pa ni eseye chèche ni konprann, epi ou senpleman aksepte sa ki rive w la, epi, ale nenpòt kote li mennen ou. Sa ki sanble aksyon chatiman sovaj pou ou yo pa chanje kè ou, ni yo pa pran kontwòl kè ou; okontrè, yo pèse ou nan kè. Ou konsidere «chatiman kriyèl» sa a sèlman kòm lènmi ou nan lavi sa a, se poutèt sa ou pa jwenn anyen. Ou tèlman konsidere w kòm yon moun ki jis! Ou pa souvan kwè ke ou soufri eprèv sa yo paske ou twò meprizab; olye de sa, ou konsidere tèt ou kòm yon moun ki gen malchans, ou di anplis ke mwen toujou jwenn fot nan ou menm. Epi kounye a bagay yo rive nan pwen sa a, ki sa ou konnen vrèman de sa mwen di ak sa mwen fè? Pa panse ou se yon jeni ki fèt natirèlman, ki sèlman yon ti kras pi ba pase syèl la, men enfiniman pi wo pase tè a. Ou pa pi entelijan pase okenn lòt moun-epi, moun ta ka menm di ou senpleman adorab jan ou pi sòt pase nenpòt moun ki gen bon sans sou latè, paske ou bay tèt ou twòp enpòtans, epi ou pa janm gen okenn konplèks enferyorite, kòm si ou ka wè aksyon mwen byen klè avèk detay ki pi piti a. An reyalite, ou se tou senpleman yon moun ki pa gen bon sans, paske ou pa gen okenn lide de sa mwen gen entansyon fè, epi ankò mwens de sa m ap fè kounye a. Epi konsa, mwen di ou pa menm egal a yon vye kiltivatè, ki pa konnen anyen de lavi men li mete tout konfyans li nan benediksyon syèl la pandan l ap kiltive tè a. Ou tèlman pa sousye de lavi w, ou pa konnen anyen ki gen repitasyon, e ankò mwens gen konsyans de tèt ou. Ou vrèman “fòmidab”! Se vre wi, Mwen enkyete pou nou, jenn gason grandizè ki renmen fè bèl ak jèn fi delika yo: Ki jan nou pral kapab reziste lè kout tanpèt yo vin pi vyolan? Gason chik sa yo pa enterese ditou nan sitiyasyon kote yo twouve yo a. Pou yo, sa sanble yon bagay ki pa enpòtan, epi se sa k fè yo pa panse anyen, ni yo pa santi yo negatif, ni yo pa panse yo imilye. Okontrè, yo kontinye, menm jan yo te konn fè sa anvan, y ap mache nan lari, y ap vante fanatik yo. « Moun gwo renome sa yo », ki pa aprann anyen epi ki rete inyoran; yo pa gen yon ide poukisa Mwen ta di yo bagay sa yo; yo senpleman fè yon ti efò pou konnen tèt yo pandan figi yo montre jan yo kontrarye ekri tout sou figi yo, epi apre sa kontinye san yo pa chanje move fason yo; yon fwa yo kite Mwen, yo rekòmanse konpòte yo san kontwòl nan mond lan, avèk awogans epi twonpe moun ankò. Ala ekspresyon vizaj ou chanje vit. Se konsa, yon fwa ankò, w ap eseye twonpe Mwen nan fason sa a-ala ou gen odas! Jèn fi delika sa yo menm pi ridikil toujou. Lè yo tande yon seri pawòl ijan ki soti nan bouch Mwen yo, epi lè yo wè nan ki sitiyasyon yo ye, dlo koule nan je yo san yo pa vle sa, kò yo ap tòde annavan annaryè, epi sanble y ap fè yon sèn-ala bagay revòltan! Lè yo rann yo kont de yo, yo tonbe sou kabann yo epi yo kouche la, y ap kriye san rete, prèske kòm si se te dènye souf yo. Epi lè pawòl sa yo montre yo pwòp imatirite yo ak basès yo, yo vin tèlman akable akòz negativite, limyè a soti nan je yo epi yo pa ni plenyen kont Mwen ni rayi Mwen; yo vin konplètman imobil nan negativite yo epi menm jan an tou yo pa reyisi aprann epi yo rete inyoran. Apre yo fin kite m, yo amize yo epi yo jwe, kase gwo kout ri tankou “Klòch ann ajan Prensès la”. Se pa ti frajil yo frajil epi yo pa gen lanmou pou tèt yo! Nou tout, rejè pouri limanite yo-Ala nou manke imanite! Nou pa konnen renmen tèt ou ni pwoteje tèt nou, nou pa gen okenn sans de bagay sa yo, nou pa cheche vrè chemen an, nou pa renmen vrè limyè a, epi, sa ki pi rèd la, nou pa konnen pran swen tèt nou. Konsènan ansèyman Mwen te ba nou plizyè fwa yo, nou gen lontan depi yo tèlman pa gen enpòtans nan lespri nou, nou menm trete yo tankou jwèt pou distrè nou nan moman nou lib. Tout bagay sa yo nou toujou konsidere yo nan limyè pwòp «talisman» pèsonèl nou. Lè Satan akize ou, ou priye; lè ou negatif, ou tonbe nan yon somèy pwofon; lè kè ou kontan, ou kouri toupatou sovajman; lè Mwen reprimande ou, ou chèche fè Mwen plezi epi ou soumèt ou; epi kou w soti nan prezans Mwen, ou ri avèk yon plezi malveyan. Ou santi ou siperyè tout lòt moun, men ou pa janm wè tèt ou kòm moun ki pi awogan, epi ou sèlman grandizè, satisfè de tèt ou, ak awogan depase. Ki jan “jèn mesye”, “jèn demwazèl”, “gran mesye”, ak “gran madanm” sa yo, ki pa aprann epi ki rete inyoran, ta ka konsidere pawòl Mwen yo kòm yon trezò presye? Kidonk, Mwen mande nou ki sa nou te aprann nan pawòl Mwen yo ak travay Mwen pandan tout tan sa a. Èske ou jwenn pi gwo konpetans nan twonpe tèt ou? Oswa pi gwo sofistikasyon nan kò ou? Oswa pi gwo mank respè nan atitid ou anvè Mwen? Mwen di nou sa franchman: Se tout travay sa a Mwen te fè ki fè nou menm, ki te konn gen kouraj yon sourit, vin gen plis odas. Enkyetid nou santi anvè Mwen diminye chak jou ki pase, paske mwen gen twòp mizèrikòd, epi mwen pa janm enpoze sanksyon sou kò ou avèk vyolans. Petèt, jan ou wè li, mwen tou senpleman itilize mo ki sevè-men pi souvan Mwen montre ou yon vizaj souriyan, epi Mwen prèske pa janm reprimande nou nan figi nou. Anplis, Mwen toujou toleran anvè feblès ou, epi se antyèman akoz de sa jodi a, ou trete Mwen menm jan koulèv la te trete kiltivatè janti a. Se pa ti admire mwen admire konpetans ekstrèm ak pèspikasite kapasite obsèvasyon ras imen an! Kite M di ou yon verite: Jodi a li pa twò enpòtan si ou gen yon kè ki ranpli ak laperèz; Mwen pa estrese ni enkyete pou sa. Men, mwen dwe di ou sa tou: Ou menm, “moun a talan” sa a, ki pa aprann epi rete inyoran, finalman, ti entèlijans ou an, ou tèlman admire a, pral lakòz chit ou-ou pral soufri epi sibi chatiman. Mwen pa pral ase estipid pou akonpaye ou pandan ou kontinye soufri nan lanfè, paske Mwen pa menm jan ak ou. Pa bliye ou se yon kreyati Mwen te modi, epi ankò se Mwen ki te anseye epi sove ou, epi pa gen anyen nan ou Mwen ta regrèt pèdi. Kèlkeswa lè Mwen fè travay Mwen, pa janm gen yon moun, evènman, oswa yon bagay ki enfliyanse Mwen. Atitid Mwen ak pwennvi Mwen anvè limanite te toujou rete menm jan an. Mwen pa byen dispoze pou ou, paske ou se yon anèks nan jesyon mwen, epi ou pa pi espesyal pase okenn lòt moun. Sa a se konsèy Mwen ba ou: Ou dwe sonje, tout tan, ou pa plis pase yon kreyati! Menm si ou ka pataje egzistans ou avèk Mwen, ou ta dwe konnen pwòp idantite ou; pa kwè ou siperyè. Menm si Mwen pa reprimande ou, oswa korije ou, men salye ou avèk yon souri sou lèv Mwen, sa a pa ase pou pwouve ou menm jan avèk Mwen. Ou ta dwe konnen ou se yon moun k ap chèche verite a, men ou pa verite a! Ou dwe toujou pare pou chanje dapre pawòl Mwen. Ou pa ka chape anba sa. Mwen ankouraje w, pandan tan presye sa a, kote ou gen opòtinite ra sa a, pou eseye aprann yon bagay. Pa twonpe Mwen; Mwen pa bezwen ou sèvi avèk flatri pou eseye twonpe Mwen. Lè ou chèche Mwen, se pa antyèman pou Mwen li bon, men pito pou pwòp tèt ou!


Travay Simaye Levanjil la se Travay pou Sove Lòm Li Ye Tou

Tout moun bezwen konprann objektif travay Mwen sou tè a, sa vle di, kisa Mwen vle jwenn finalman, ak ki nivo Mwen dwe rive nan travay sa a anvan li kapab fini. Si, aprè moun yo fin mache avèk Mwen jouk jounen jodi a, yo toujou pa konprann kisa travay Mwen an ye tout bon, èske yo pa t ap mache avèk Mwen pou gremesi? Si moun yo ap suiv Mwen, yo ta dwe konnen entansyon Mwen. Depi plizyè milye ane, Mwen ap travay sou tè a, e jouk jounen jodi a, Mwen kontinye akonpli travay Mwen nan menm fason an. Malgre travay Mwen gen anpil pwojè ladan l, objektif li pa janm chanje; menm lè Mwen gen anpil jijman ak chatiman anvè lòm, pa egzanp, tout sa Mwen fè se toujou pou sove yo, pou fè levanjil Mwen an gaye pi byen, epi pou elaji travay Mwen nan mitan tout nasyon Payen yo, yon fwa lòm fin vin pafè. Se poutèt sa, jodi a, nan yon moman kote anpil moun deja vin desi anpil, Mwen toujou kontinye travay Mwen; Mwen kontinye fè travay Mwen dwe fè pou jije ak pini lòm. Malgre li klè lòm bouke ak sa Mwen di yo, e li pa gen okenn anvi pou li enterese nan travay Mwen, Mwen toujou ap kontinye fè travay ki tonbe sou responsablite pa Mwen, paske objektif travay Mwen an pa chanje, e plan orijinal Mwen an pap kraze. Objektif jijman Mwen se pou pèmèt lòm soumèt li pi byen devan Mwen, epi objektif chatiman Mwen se pou pèmèt lòm rive fè chanjman pi byen. Malgre tout sa Mwen fè se pou enterè jesyon Mwen, Mwen pa janm fè okenn travay ki pa t pote benefis pou lòm, paske Mwen vle fè tout nasyon ki andeyò Izrayèl yo soumèt yo menm jan ak Izrayelit yo, pou fè yo tounen vrè èt imen, yon fason pou Mwen kapab gen pye Mwen poze nan peyi ki andeyò Izrayèl yo. Se sa ki jesyon Mwen; se travay Mwen nan mitan nasyon Payen yo. Menm kounye a, gen anpil moun ki toujou pa konprann jesyon Mwen, paske yo pa enterese nan bagay sa yo; okontrè, se pwòp avni ak pwòp destinasyon pa yo ki enterese yo. Kèlkeswa sa Mwen di, moun yo rete endiferan a travay Mwen ap fè a; olye de sa, yo konsantre tout kè yo sou destinasyon yo pral genyen nan lavni. Si bagay yo kontinye konsa, kijan travay Mwen ap ka fè simaye? Kijan levanjil Mwen an ap kapab preche nan tout mond lan? Nou tout dwe konnen lè travay Mwen an ap simaye, Mwen pral gaye nou tou, epi Mwen pral frape nou menm jan Jewova te frape chak nan tribi Izrayèl yo. Tout bagay sa yo pral fèt pou levanjil Mwen an kapab gaye sou tout tè a, pou travay Mwen an kapab pwopaje nan mitan nasyon Payen yo, konsa non Mwen kapab jwenn gwo onè nan mitan granmoun kou timoun, epi pou pèp tout ras ak tout nasyon kapab louwe non sen Mwen an nan bouch yo. Nan dènye epòk sa a, kite non Mwen vin gen anpil glwa nan mitan nasyon Payen yo; kite moun nan nasyon Payen yo wè zèv Mwen yo, pou zèv sa yo fè yo rele Mwen Toupisan an; epi kite pawòl Mwen yo rive reyalize san pran tan. Mwen pral fè tout moun konnen se pa sèlman Bondye Izrayelit yo Mwen ye, men Mwen se Bondye moun tout nasyon Payen yo tou, menm nasyon sa Mwen te modi yo. Mwen pral fè tout moun wè se Mwen ki Bondye tout kreyati ki egziste yo. Se sa ki pi gwo travay Mwen an, se objektif plan travay Mwen an pou dènye jou yo, e se sèl travay Mwen gen entansyon reyalize nan dènye jou yo.

Se sèlman nan dènye jou yo travay Mwen t ap dirije depi plizyè milye ane a vin parèt klè devan lòm. Se sèlman kounye a Mwen revele tout mistè ki nan jesyon Mwen an bay lòm, epi lòm vin konnen objektif travay Mwen an; anplis de sa, li vin konprann tout mistè Mwen yo. Mwen deja di lòm tout sa ki konsène destinasyon ki enterese li a. Mwen deja devwale devan lòm tout mistè Mwen yo, mistè ki te kache pandan plis pase 5,900 ane. Kiyès Jewova ye? Kiyès Mesi a ye? Kiyès Jezi ye? Nou tout dwe konnen tout bagay sa yo. Non sa yo se pwen kapital nan travay Mwen an. Èske nou te konprann sa? Ki jan yo dwe pwoklame non sen Mwen an? Ki jan yo dwe preche non Mwen nan mitan nasyon ki te rele Mwen sou youn oswa lòt nan non Mwen yo? Travay Mwen an ap gaye, e Mwen pral fè tout travay sa a simaye nan mitan tout nasyon, san okenn eksepsyon. Piske se nan mitan nou Mwen te fè travay Mwen an, Mwen pral frape nou menm jan Jewova te frape bèje ki te nan kay David la ann Izrayèl, sa k ap fè nou gaye nan mitan tout nasyon yo. Paske nan dènye jou yo, Mwen pral kraze chak peyi an miyèt moso, epi Mwen pral fè moun ki ladan yo dispèse epi repati nan mitan divès tribi ak nasyon. Lè Mwen retounen ankò, tout peyi yo ap deja separe daprè limit flanm dife Mwen yo te fikse. Nan moman sa a, Mwen pral parèt ankò devan limanite tankou solèy k ap boule ak chalè li, epi Mwen pral montre tèt Mwen aklè devan yo sou fòm Sen an, yon fòm yo pa t janm wè anvan, pandan M ap mache nan mitan pakèt nasyon yo, menm jan Mwen menm, Jewova, te konn mache yon fwa nan mitan divès tribi Juif yo. Depi lè sa a, Mwen pral dirije lavi limanite sou tè a, e yo pral wè glwa Mwen byen wo pase yo tout bon, epi yon poto nyaj nan syèl la k ap gide yo nan lavi yo, paske Mwen pral parèt nan kote ki sen yo. Lè sa a, lòm pral wè jou jistis Mwen an, epi li pral wè aparisyon glwa Mwen. Se lè sa a Mwen pral gouvènen kòm Wa sou tout tè a epi Mwen pral mennen anpil pitit Mwen yo antre nan laglwa. Moun yo pral koube byen ba toupatou sou tè a, epi tabènak Mwen an pral byen tabli nan mitan limanite, bati sou wòch travay Mwen ap fè jodi a. Moun yo pral sèvi Mwen tou nan tanp lan. Lotèl la, ki kouvri ak bagay sal ak bagay ki bay degoutans, pral kraze an miyèt moso, epi Mwen pral rebati li yon lòt fwa. Ti mouton ki fèk fèt ak ti bèf ki fèk fèt pral anpile sou lotèl sakre sa a. Mwen pral kraze tanp ki la jodi a, epi san dout Mwen pral bati yon nouvo tanp. Tanp ki kanpe kounye a, ki plen moun ki bay degoutans, pral tonbe, epi tanp Mwen pral bati a pral plen ak sèvitè ki devwe pou Mwen. Yo pral leve kanpe ankò pou yo sèvi Mwen, pou yo fè glwa tanp Mwen an. Nou tout pral wè jou kote Mwen pral resevwa anpil glwa, ansanm ak jou kote Mwen pral kraze tanp lan epi bati yon nouvo tanp kanmenm. Nou pral wè tou jou kote tabènak Mwen an pral vini nan mitan limanite. Menm jan Mwen pral kraze tanp lan, se konsa Mwen pral fè tabènak Mwen an vini nan mitan limanite, menm jan yo pral wè Mwen desann. Aprè Mwen fin kraze chak peyi, Mwen pral rasanble yo ankò, epi depi lè sa a Mwen pral bati tanp Mwen an epi tabli lotèl Mwen an, pou tout moun kapab ofri sakrifis ban Mwen, sèvi Mwen nan tanp Mwen an, epi montre devouman yo anvè travay M ap fè nan mitan nasyon Payen yo. Yo pral tankou Izrayelit jodi a, abiye ak rad prèt yo ak bèl kouwòn ki gen glwa Mwen, Jewova, nan mitan yo, epi majeste Mwen ap avèk yo nan syèl la anlè yo. Travay Mwen nan mitan nasyon Payen yo pral menm jan an tou. Menm jan travay Mwen te ye ann Izrayèl la, se konsa travay Mwen ap ye nan mitan nasyon Payen yo, paske Mwen pral gaye travay Mwen ann Izrayèl la epi elaji li nan mitan nasyon Payen yo.

Kounye a se moman kote Lespri Mwen ap fè yon gwo travay, e se moman kote Mwen kòmanse travay Mwen nan mitan nasyon Payen yo. Anplis de sa, se moman kote Mwen klase tout kreyati ki egziste yo, Mwen mete chak kreyati nan kategori ki koresponn ak yo, yon fason pou travay Mwen an ka avanse pi vit epi pou li ka bay rezilta. Se poutèt sa, sa Mwen toujou mande ou se pou ou bay tout oumenm nan tout travay Mwen an, e pi plis toujou, pou ou disène aklè epi konprann avèk presizyon tout travay Mwen fè sou ou, epi pou ou mete tout fòs ou ladan l, pou travay Mwen an kapab bay pi gwo rezilta. Men sa ou dwe konprann. Sispann goumen youn ak lòt pou nou chèche pran avantaj youn sou lòt; sispann chèche yon plan sekou pou si bagay yo pa mache jan ou vle a, oswa chèche konfò pou kò ou, konsa pou ou pa retade travay Mwen an epi antrave bèl avni ou an. M Olye aksyon sa yo pwoteje ou, se sèlman destriksyon yo ka pote pou ou. Èske sa pa t ap yon aksyon moun ki san konprann? Sa ou lage kò ou ladan l jodi a se menm bagay sa k ap detwi avni ou, tandiske doulè ou andire jodi a se menm bagay la k ap pwoteje ou. Ou dwe byen konsyan sou bagay sa yo, yon fason pou ou pa tonbe nan tantasyon kote w ap wè li difisil pou ou soti ladan li, epi pou ou pa antre san reflechi nan yon bwouya epè kote ou pap janm kapab jwenn solèy la ankò. Lè bwouya epè a fin disparèt, w ap wè ou nan mitan gwo jou jijman an. Lè sa a, jou Mwen an ap pwoche anpil pou limanite. Kijan ou pral chape anba jijman Mwen an? Kijan w ap kapab sipòte chalè solèy k ap boule a? Lè Mwen vide abondans Mwen sou lòm, li pa apresye l ni sere l nan kè li, men li voye l jete nan yon kote pèsonn pa pral remake . Lè jou Mwen an va desann sou lòm, li pap kapab jwenn abondans Mwen ankò, ni li pap kapab jwenn pawòl verite ki te gen anpil doulè ladan yo, pawòl Mwen te di yo depi lontan. A: At that timei pral plenyen epi kriye, paske li pèdi limyè ki te klere l la epi li tonbe nan fènwa. Sa nou wè jodi a se sèlman epe byen file ki soti nan bouch Mwen; nou poko wè baton ki nan men Mwen an, ni flanm dife Mwen sèvi pou boule lòm. Se poutèt sa nou toujou gen ògèy epi nou manke metriz devan Mwen, e se poutèt sa nou toujou ap goumen avè Mwen nan pwòp kay Mwen, pandan n ap sèvi ak lang lòm pou nou diskite sou sa Mwen menm Mwen te pale ak bouch Mwen. Lòm pa pè Mwen, e jouk jounen jodi a, li kontinye mete tèt li nan opozisyon ak Mwen, san li pa santi okenn krent ditou. Nou gen lang ak dan moun ki mechan nan bouch nou. Pawòl ak aksyon nou yo sanble ak pawòl ak aksyon sèpan an ki te twonpe Èv pou l fè peche. Nou rann youn lòt mal pou mal, je pou je, dan pou dan, epi nou lite devan Mwen pou nou pran pozisyon, renome ak avantaj pou tèt pa nou, men nou pa konnen se an kachèt Mwen ap gade pawòl ak aksyon nou yo. Anvan menm nou parèt devan je Mwen, Mwen deja sonde fon kè nou. Lòm toujou vle chape anba men Mwen epi evite je Mwen k ap egzamine li, men Mwen pa janm evite pawòl oswa aksyon li yo. Okontrè, Mwen pèmèt pawòl ak aksyon sa yo antre anba je Mwen pa esprè, yon fason pou Mwen ka pini enjistis lòm epi egzekite jijman sou rebelyon li. Se poutèt sa, pawòl ak aksyon lòm fè an kachèt toujou rete devan twòn jijman Mwen an, e jijman Mwen pa janm kite lòm, paske rebelyon li yo twòp. Travay Mwen se boule epi pirifye tout pawòl ak aksyon lòm ki te di ak ki te fèt nan prezans Lespri Mwen. Konsa, lè Mwen kite tè a, moun yo ap toujou rete fidèl ak Mwen, e y ap toujou kapab aji anvè travay Mwen an menm jan sèvitè Mwen yo ki sen sèvi Mwen, konsa travay Mwen sou tè a ap kapab kontinye jouk jou travay la va fini.

 Nòt anba paj:

 a. tèks original la pagen fraz “Nan fason sa a.”


Karaktè Nou Tout Tèlman Ba!

Nou tout chita nan plas ki prestijye, n ap bay jèn jenerasyon ki menm kalite ak nou yo leson epi nou fè yo tout chita avèk ou. Kòman nou fè pa konnen “desandan” nou yo gen lontan depi yo bouke epi yo pèdi travay Mwen an? Glwa Mwen briye de Lès a Lwès, epoutan lè li pwopaje rive jouk nan bout latè, epi li kòmanse leve epi briye, Mwen pral pran glwa Mwen nan Lès epi pote li nan Lwès, konsa, apati moman sa a, moun fènwa yo ki te abandone Mwen nan Lès yo p ap resevwa limyè ankò. Lè sa rive, nou pral viv nan vale lonbraj la. Menm si moun jodi yo san fwa pi bon pase anvan, yo toujou pa ka satisfè egzijans Mwen yo, epi yo toujou pa yon temwayaj pou glwa Mwen. Si nou kapab san fwa pi bon pase anvan, se sèlman gras ak travay Mwen an; se fwi travay Mwen sou tè a bay. Epoutan, Mwen toujou gen degoutans pou pawòl nou yo, aksyon nou yo ak karaktè nou, epi Mwen santi yon endiyasyon san parèy akòz fason nou aji devan Mwen, paske nou pa konprann Mwen ditou. Donk, ki jan nou ka rive viv glwa Mwen, epi ki jan nou ka konsakre nou pou travay Mwen alavni? Lafwa nou bèl anpil; nou di nou dispoze bay tout lavi nou pou travay Mwen an, epi nou dispoze pou sakrifye lavi nou pou li, men dispozisyon nou yo pa twò chanje. Nou sèlman pale avèk awogans, alòske konpòtman nou an reyalite deplorab anpil. Se kòmsi lang ak po bouch moun yo se nan syèl la yo ye, men janm yo byen ba sou tè a. Kòm rezilta, pawòl yo, aksyon yo ak repitasyon yo an miyèt mòso epi gate toujou. Repitasyon nou detwi, konpòtman nou ba, fason nou pale meprizab, epi lavi nou deplorab; menm imanite nou an antye nan yon nivo ki ba anpil. Nou gen lespri fèmen anvè lòt moun, epi nou fè diskisyon pou chak ti bagay. Nou fè kont pou pwòp repitasyon ak pozisyon pa nou, jis nan pwen nou dispoze pou desann nan lanfè ak nan letan dife a. Pawòl ak aksyon aktyèl nou sifi pou Mwen detèmine nou se pechè. Atitid nou anvè travay Mwen an sifi pou Mwen detèmine nou se moun ki pa dwat, epi tout dispozisyon nou yo sifi pou montre nou se nanm sal ki chaje ak abominasyon. Sa nou manifeste ak sa nou revele sifi pou yo di nou se moun ki bwè san lespri enpi yo jouk nou plen vant nou. Lè yo pale de antre nan wayòm syèl la, nou pa fè konnen sa nou santi. Èske nou kwè jan nou ye kounye a sifi pou nou travèse pòtay ki mennen nan wayòm syèl Mwen an? Èske nou kwè nou ka jwenn pèmisyon pou nou antre nan tè sen kote travay Mwen ak pawòl Mwen yo ye a, san Mwen pa teste pwòp pawòl ak aksyon nou yo anvan? Kiyès ki ka twonpe Mwen? Kòman pou Mwen ta ka pa wè konpòtman ak pawòl ba e meprizab nou yo? Pou Mwen, lavi nou se lavi moun ki bwè san lespri enpi sa yo epi ki manje chè yo, paske nou imite yo devan Mwen chak jou. Konpòtman nou devan Mwen te patikilyèman move e degradan, ki jan Mwen ta ka pa twouve nou repiyan? Pawòl nou yo gen salte lespri enpi ladan yo: Nou kajole, nou kache epi nou flate menm jan ak moun k ap pratike maji, epi menm jan ak moun k ap pratike twonpri e k ap bwè san moun ki pa dwat yo. Tout sa lòm manifeste se bagay ki pa dwat menm, donk ki jan yo ka mete tout moun nan peyi ki sen kote moun ki dwat yo ye a? Èske ou panse konpòtman meprizab ou a ka distenge ou kòm yon moun ki sen nan mitan moun ki pa dwat sa yo? Lang sèpan an ou an ap fini pa detwi lachè ou ki simen destriksyon epi ki komèt abominasyon; epi men w ki kouvri ak san lespri enpi yo ap fini pa trennen nanm ou nan lanfè. Donk, poukisa ou pa kouri sezi chans sa a pou netwaye men ou ki kouvri ak salte? Epi poukisa ou pa pwofite okazyon sa a pou koupe lang ou k ap pale pawòl ki pa dwat la? Èske se vre ou dispoze soufri nan flanm dife lanfè yo poutèt men ou, lang ou ak po bouch ou? Mwen egzamine kè miltitid moun yo ak toude je Mwen, paske byen lontan anvan Mwen te kreye limanite, Mwen te deja kenbe kè yo nan men Mwen. Mwen te gentan wè fon kè moun yo depi lontan, donk ki jan panse yo ta ka chape anba je Mwen? Kòman li ta fè pa twò ta pou yo chape anba dife Lespri Mwen?

Po bouch ou pi dous pase pijon, men kè ou pi malveyan pase sèpan tan lontan an. Po bouch ou bèl menm jan ak pa medam Liban yo, men kè ou pa pi dou pase kè yo, e sètènman li pa ka konpare ak bote moun Kanaran yo. Kè ou tèlman twonpè! Bouch ak kè moun ki pa dwat yo, se sèl bagay Mwen rayi; e sa Mwen mande moun yo, se pa pou yo depase moun ki sen yo, se jis Mwen santi repiyans pou move zak moun ki pa dwat yo fè yo, epi Mwen espere yo kapab voye salte yo genyen an jete epi chape anba sitiyasyon difisil yo ye kounye a, pou yo ka distenge tèt yo ak moun ki pa dwat sa yo, epi viv ansanm epi vin sen ansanm ak moun ki dwat yo. Nou nan menm sikonstans avèk Mwen, poutan nou kouvri ak salte; nou pa menm sanble yon ti zuit ak moun ki te kreye nan kòmansman an. Anplis, paske chak jou nou imite aparans lespri enpi sa yo, nou fè sa yo fè epi nou di sa yo di, tout pati nan nou—menm lang ak bouch nou—tranpe nan dlo sal yo, jouk nou kouvri nèt ak kalite tach sa yo, epi pa gen yon sèl pati nan nou ki ka sèvi pou travay Mwen an. Se rache kè M ap rache! N ap viv nan yon monn cheval ak bèf konsa, poutan nou pa santi nou nan lapenn vre; nou plen ak lajwa epi n ap viv lib e libè. N ap naje nan dlo sal sa a, poutan nou pa menm rann nou kont nou tonbe nan yon sitiyasyon difisil konsa. Chak jou, ou frekante lespri enpi yo epi ou fwote ak “poupou”; lavi ou vrèman vilgè, poutan ou pa menm rann ou kont se pa ditou nan monn lèzòm w ap viv, epi se pa ou ki gen kontwòl tèt ou. Èske ou pa konnen lespri enpi sa yo te pilonnen lavi ou depi lontan, oubyen dlo sal la te gentan souye karaktè ou depi lontan? Èske ou panse w ap viv nan yon paradi sou tè a nan bonjan kè kontan? Èske ou pa konnen ou te viv tout yon vi kòtakòt ak lespri enpi yo, epi ou t ap mennen lavi w nan mitan tout bagay yo te prepare pou ou? Ki jan fason w ap viv la ta ka gen yon sans? Ki jan lavi ou ta ka gen okenn valè? Ou te konn ap kouri monte desann pou paran ou yo, paran lespri enpi yo, poutan ou pa menm gen okenn lide ke se menm paran lespri enpi sa yo ki te ba ou nesans epi ki te grandi ou, k ap fè w mal. Anplis de sa, ou pa menm rann ou kont an reyalite se yo ki te ba ou tout salte ou genyen an; sèl sa ou konnen, sèke yo ka ba ou “plezi,” yo pa chatye ou, yo pa jije ou, e sitou yo pa madichonnen ou. Yo pa janm nève sou ou, men yo trete ou avèk jantiyès ak amablite. Pawòl yo nouri kè ou epi yo vire lòlòj ou, konsa ou pèdi direksyon, san ou pa rann ou kont, yo rale ou antre, ou dispoze pou rann yo sèvis, epi ou tounen mwayen pou yo defoule yo ak sèvitè yo. Ou pa plenyen ditou; okontrè, ou dispoze travay pou yo tankou chen, tankou chwal; yo devye w. Se poutèt sa, ou pa reyaji ditou devan travay Mwen fè a. Se pa etonan si ou toujou vle fofile kò w an kachèt pou w chape anba men Mwen, e se pa etonan si ou toujou vle sèvi ak bèl pawòl pou twonpe Mwen pou w ka jwenn favè nan men Mwen. An reyalite, ou te deja gen yon lòt plan, yon lòt aranjman. Ou ka wè yon pati tou piti nan aksyon Mwen yo antanke Toupisan an, men ou pa gen menm yon ti kras konesans sou jijman ak chatiman Mwen. Ou pa gen okenn lide kilè chatiman Mwen te kòmanse; sèl sa ou konnen se twonpe Mwen—men ou pa konnen Mwen p ap tolere okenn moun ofanse Mwen. Piske ou deja pran desizyon pou sèvi Mwen, Mwen p ap kite w chape. Mwen se yon Bondye ki rayi sa ki mal, e Mwen se yon Bondye ki fè jalouzi pou limanite. Piske ou deja depoze pawòl ou sou lotèl Mwen, Mwen p ap pèmèt ou kouri ale devan je Mwen, ni Mwen p ap pèmèt ou sèvi de mèt. Èske ou te panse ou te kapab renmen yon lòt aprè ou fin depoze pawòl ou sou lotèl Mwen, devan je Mwen? Ki jan Mwen ta ka pèmèt moun fè Mwen pase pou moun sòt konsa? Èske ou te panse ou te ka fè ve ak sèman ban Mwen ak lang ou konsa, san pran sa oserye? Ki jan ou ta ka fè sèman sou twòn Mwen, twòn Mwen menm ki se Trèwo a? Èske ou te panse sèman ou yo te deja sispann egziste? Kite Mwen di nou sa: Menm si lachè nou ka disparèt, sèman nou yo pa ka disparèt. Alafen, Mwen pral kondane nou dapre sèman nou yo. Epoutan, nou kwè nou ka aji ak Mwen pou lafòm lè nou mete pawòl nou yo devan Mwen, pandan kè nou ap sèvi lespri enpi ak move lespri. Ki jan kòlè Mwen ta ka tolere twonpri moun sa yo ki tankou chen ak kochon? Mwen dwe egzekite dekrè administratif Mwen yo, epi reprann nan men lespri enpi yo tout moun sa yo ki rijid e ki “relijye,” ki kwè nan Mwen, pou yo ka “sèvi” Mwen avèk disiplin, pou yo vin bèf Mwen ak chwal Mwen, epi rete a dispozisyon Mwen pou Mwen touye yo. M ap fè w reprann rezolisyon ou te pran anvan yo epi sèvi Mwen ankò. Mwen p ap pèmèt okenn kreyati Bondye twonpe Mwen. Ou te panse ou te ka fè demann jan ou vle epi bay manti devan Mwen? Ou te panse Mwen pa t tande pawòl ou ni wè aksyon ou yo? Ki jan pawòl ak aksyon ou yo ta ka pa anba je Mwen? Ki jan Mwen ta ka janm pèmèt lèzòm twonpe Mwen konsa?

Sa fè plizyè prentan ak otòn depi Mwen ap mache nan mitan nou; sa fè lontan depi Mwen ap viv nan mitan nou, e Mwen viv ansanm avèk nou. Konbyen nan konpòtman meprizab nou yo ki te chape anba je Mwen menm pandan yo t ap fèt devan Mwen? Pawòl sensè nou yo toujou ap sonnen nan zòrèy Mwen; nou depoze plizyè milyon rezolisyon sou lotèl Mwen—tèlman anpil, yo pa menm ka konte. Epoutan, kanta devouman nou ak sa nou depanse, nou pa bay menm yon ti zuit. Nou pa mete menm yon ti gout senserite sou lotèl Mwen. Kote fwi lafwa nou gen nan Mwen an? Nou resevwa favè san fen nan men Mwen, epi nou wè mistè san fen ki nan syèl la; Mwen menm montre nou flanm dife ki nan syèl la, men Mwen pa t gen kè pou Mwen boule nou. Epoutan, konbyen nou ban Mwen an retou? Konbyen nou dispoze pou ban Mwen? Ou kenbe manje Mwen te ba ou a nan men ou, ou tounen vin ofri Mwen li, e ou menm di se yon bagay ou te resevwa an retou poutèt ou te travay di, e se tout sa ou posede ou ap ofri Mwen. Ki jan ou fè pa konnen “kontribisyon” ou ban Mwen yo tout se bagay yo te vòlè sou lotèl Mwen an? Anplis, kounye a ou pote bagay sa yo ban Mwen kòm ofrann; èske se pa twonpe w ap twonpe Mwen? Ki jan ou fè pa konnen sa Mwen jwi jodi a se tout ofrann ki sou lotèl Mwen yo, se pa sa ou te jwenn grasa travay di ou epi ou pote ban Mwen kòm ofrann? Nou menm oze twonpe Mwen konsa, donk ki jan Mwen ta ka padone nou? Ki jan nou ka atann pou Mwen kontinye sipòte sa? Mwen te ban nou tout bagay, Mwen te louvri tout bagay pou nou, Mwen te satisfè bezwen nou, e Mwen te elaji orizon nou; epoutan, nou twonpe Mwen konsa san nou pa koute konsyans nou. Mwen te ban nou tout bagay san Mwen pa chèche anyen pou tèt Mwen, yon fason, menm si nou soufri, pou nou toujou jwenn nan men Mwen tout sa Mwen te pote soti nan syèl la. Epoutan, nou pa gen okenn devouman ditou, e menm si nou bay yon ti kontribisyon, aprè sa nou eseye “fè regleman” avèk Mwen. Èske kontribisyon ou an p ap fini pa vo anyen? Sa ou ofri Mwen an se sèlman yon grenn sab, alòske sa ou mande Mwen an se yon tòn lò. Èske se pa senpleman derezonab ou derezonab? Mwen travay nan mitan nou. Pa gen menm yon tras nan dim Mwen ta dwe resevwa yo, alewè pou ta gen lòt sakrifis anplis. Anplis de sa, malfektè yo sezi dim moun ki devwe yo ofri a. Èske nou tout pa gaye lwen Mwen? Èske nou tout pa opoze ak Mwen? Èske nou tout pa detwi lotèl Mwen an? Ki jan Mwen ta ka konsidere moun konsa kòm trezò nan je Mwen? Èske se pa kochon ak chen Mwen rayi yo ye? Ki jan Mwen ta ka rele move aksyon nou yo yon trezò? Pou kiyès egzakteman Mwen fè travay Mwen an? Èske objektif travay sa a ta ka sèlman pou vide nou tout atè pou revele otorite Mwen? Èske lavi nou tout pa depann de yon sèl pawòl ki soti nan Mwen? Poukisa Mwen sèlman sèvi ak pawòl pou enstwi nou, olye Mwen fè pawòl Mwen yo tounen reyalite pou Mwen vide nou atè touswit Mwen jwenn posiblite pou m fè l? Èske objektif pawòl Mwen ak travay Mwen se sèlman pou vide moun atè? Èske Mwen se yon Bondye ki touye inosan san distenksyon? Kounye a, konbyen nan nou ki vin devan Mwen ak tout sa nou ye pou chèche chemen kòrèk lavi moun dwe swiv la? Se sèlman kò nou ki devan Mwen; kè nou yo toujou ap vagabonde, epi yo byen byen lwen Mwen. Piske nou pa konnen kisa travay Mwen an ye toutbon vre, gen yon kantite nan nou ki vle kite Mwen epi pran distans ak Mwen, nan espwa pou nou ka viv pito nan yon mond kè kontan kote pa gen ni chatiman ni jijman. Èske se pa sa lèzòm swete nan kè yo? Mwen p ap eseye fòse w. Kèlkeswa chemen ou pran, se pwòp chwa pa w. Chemen jodi a se yon chemen ki mache ansanm ak jijman ak madichon, men nou tout dwe konnen ke tout sa Mwen te ban nou—kit se jijman, kit se chatiman—se pi bon kado Mwen te akòde nou, e yo tout se bagay nou bezwen ijan.


Pawòl pou Jèn yo ak Granmoun yo

Mwen fè anpil gwo travay sou tè a, e Mwen mache nan mitan limanite pandan anpil ane; poutan, moun yo raman konnen imaj Mwen ak dispozisyon Mwen, epi se kèk moun sèlman ki kapab eksplike travay Mwen fè a nèt. Tèlman gen anpil bagay moun yo manke; pèsonn pa janm vrèman konprann sa Mwen fè, epi nan fon kè yo, moun yo toujou rete sou gad yo, kòmsi yo pè anpil pou Mwen ta mete yo nan yon lòt sitiyasyon epi apre sa Mwen pa ta okipe yo. Se poutèt sa, atitid moun yo anvè Mwen toujou tyèd, ansanm ak yon dòz prekosyon ki fò. Sa rive paske moun yo rive nan pwen kote yo ye kounye a san yo pa konprann travay M ap fè a; e sitou, yo twouble anpil akoz pawòl Mwen pale avèk yo. Yo kenbe pawòl Mwen yo nan men yo, san yo pa konnen si yo dwe angaje yo pou yo kwè ladan yo san yo pa janm tranble, oswa si yo dwe rete nan endesizyon epi bliye yo. Yo pa konnen si yo dwe mete yo an pratik, oswa si yo dwe tann pou yo wè; si yo dwe mete tout bagay sou kote epi suiv Mwen avèk kouraj, oswa si yo dwe kontinye kenbe relasyon zanmitay yo ak mond lan menm jan ak anvan. Mond enteryè moun yo tèlman konplike, e yo tèlman rize. Paske moun yo pa kapab wè pawòl Mwen yo aklè ni konprann yo nèt, anpil ladan yo twouve li difisil pou mete yo an pratik epi yo gen difikilte pou yo depoze kè yo devan Mwen. Mwen konprann byen difikilte nou yo. Gen anpil feblès ki inevitab lè yon moun ap viv nan lachè, e anpil faktè objektif kreye difikilte pou nou. Nou nouri fanmi nou, nou pase jounen nou ap travay di, epi mwa ak ane yo ap pase nan difikilte. Gen anpil difikilte nan viv nan lachè—Mwen pa nye sa, e, natirèlman, egzijans Mwen gen pou nou yo fèt ann akò avèk difikilte nou yo. Egzijans ki nan travay M ap fè yo, yo tout baze sou vrè nivo nou. Petèt, nan tan lontan, egzijans moun te fè nou nan travay yo te melanje ak kèk eleman ki te twòp pou nou, men nou dwe konnen Mwen pa janm gen egzijans ki ekzajere pou nou nan sa Mwen di ak sa Mwen fè. Tout egzijans yo baze sou nati moun, sou lachè, ak sou sa yo bezwen. Nou dwe konnen sa, e Mwen kapab di nou sa trè klè: Mwen pa opoze ak kèk fason rezonab moun genyen pou yo panse, e Mwen pa opoze ak nati moun genyen natirèlman. Se sèlman paske moun yo pa konprann ki sa estanda Mwen mande yo ye toutbon, ni yo pa konprann siyifikasyon orijinal pawòl Mwen yo, ki fè moun yo kontinye gen dout sou pawòl Mwen yo jouk kounye a; e pa menm genyen mwatye nan moun yo ki kwè nan pawòl Mwen yo. Rès yo se moun ki pa kwè, e gen plis toujou ki renmen tande Mwen “rakonte istwa.” Anplis de sa, gen anpil moun ki renmen gade espektak la. Mwen avèti nou: Anpil nan pawòl Mwen yo deja devwale bay moun ki kwè nan Mwen yo, e moun ki renmen admire bèl peyizaj wayòm nan, men ki fèmen deyò pòtay li, Mwen deja elimine yo. Èske nou pa senpleman move zèb Mwen rejte yo? Ki jan nou te ka gade Mwen ki prale, epi akeyi M ak kè kontan lè Mwen retounen? Mwen di nou, aprè moun Niniv yo te tande pawòl Jewova ki te plen kòlè, yo te repanti imedyatman, yo te mete rad sak sou yo epi yo te chita nan sann. Se paske yo te kwè nan pawòl Li yo ki fè yo te ranpli ak laterè ak gwo laperèz, epi konsa yo te repanti avèk rad sak ak sann. Kanta pou moun jodi a, malgre nou menm tou nou kwè nan pawòl Mwen yo, e pi plis toujou, nou kwè Jewova vini ankò nan mitan nou jodi a. Atitid nou moutre sèlman yon mank respè, kòmsi nou t ap annik gade Jezi ki te fèt nan Jide sa gen plizyè milye ane epi ki kounye a desann nan mitan nou. Mwen konprann byen jan kè nou chaje ak twonpri; pifò nan nou suiv Mwen akoz kiryozite, e nou vin chèche Mwen akoz vid ki nan nou. Lè twazyèm swè nou an kraze—swè pou nou te viv nan lapè ak kè kontan—kiryozite nou disparèt tou. Twonpri ki egziste nan kè chak nan nou vin ekspoze atravè pawòl ak aksyon nou yo. Pou M pale avèk franchiz, nou sèlman kirye pou konnen Mwen; men nou pa gen krentif pou Mwen. Nou pa pran prekosyon ak lang nou, e pi plis toujou, nou pa egzèse okenn kontwòl sou konpòtman nou. Alò, ki kalite lafwa nou genyen toutbonvre? Èske li sensè? Nou annik sèvi ak pawòl Mwen yo pou chase enkyetid nou yo, soulaje annui nou, epi ranpli espas vid ki rete nan lavi nou. Kilès pami nou ki mete pawòl Mwen yo an pratik? Kilès ki gen lafwa toutbonvre? Nou kontinye ap rele byen fò pou nou di Bondye se yon Bondye ki egzamine sa ki nan fon kè moun, men ki jan Bondye nou rele konsa nan kè nou an ka ann akò avèk Mwen? Piske se konsa nou ap rele byen fò, poukisa nou aji konsa? Èske se ta lanmou sa a nou vle remèt Mwen an retou? Gen anpil pawòl sou devouman nan bouch nou, men kote sakrifis nou yo ye, kote bon zèv nou yo? Si se pa t pawòl nou ki rive nan zòrèy Mwen, ki jan Mwen ta ka rayi nou konsa? Si nou te kwè toutbon nan Mwen, ki jan nou ta ka tonbe nan yon eta ki tèlman fè n wont konsa? Vizaj nou tris anpil, kòmsi nou te nan Lanfè ap sibi jijman. Nou pa gen menm yon ti kal vitalite; nou pale avèk feblès sou vwa ki nan fon kè nou, e nou menm chaje ak plent ak madichon. Depi lontan, nou pèdi lafwa nou nan sa Mwen fè, e menm lafwa nou te genyen okòmansman an disparèt; konsa, ki jan nou ta kapab suiv Mwen jouk nan fen an? Piske se konsa bagay yo ye, ki jan nou ka fè sove?

Malgre travay Mwen an trè itil pou nou, men pawòl Mwen yo toujou pa gen okenn efè sou nou epi yo pa bay okenn rezilta nan nou. Li difisil pou Mwen jwenn moun Mwen kapab pèfeksyone, nan yon pwen kote jodi a, Mwen prèske pèdi espwa nan nou. Mwen chèche pami nou pandan plizyè ane, men li difisil pou Mwen jwenn yon moun ki kapab vin konfidan Mwen. Mwen santi kòmsi Mwen pa gen kouraj pou Mwen kontinye travay sou nou, ni Mwen pa gen lanmou pou Mwen kontinye renmen nou. Sa se paske depi lontan Mwen gen degoutans pou “reyalizasyon” nou yo, yo piti anpil e yo mizerab; se tankou Mwen pa t janm pale nan mitan nou e Mwen pa t janm travay sou nou. Reyalizasyon nou yo tèlman bay kè plen. Nou toujou pote malè ak wont sou tèt nou, e nou prèske pa gen okenn valè. Mwen prèske pa kapab jwenn menm tras resanblans yon moun nan nou, ni Mwen pa ka santi okenn tras yon moun nan nou. Kote sant fre nou an ye? Kote pri nou te peye pandan plizyè ane yo ye, e kote rezilta yo ye? Èske nou pat janm jwenn okenn rezilta? Travay Mwen an kounye a gen yon nouvo kòmansman, yon nouvo demaraj. Mwen pral reyalize gwo plan, e Mwen pral kòmanse yon travay ki pi gwo toujou, men nou menm nou toujou ap woule kò nou nan labou tankou dejenere menm jan ak anvan. N ap viv nan dlo sal tan pase a, e pratikman nou pa t rive libere tèt nou anba sitiyasyon nou te ye okòmansman an. Se poutèt sa, nou poko jwenn anyen nan pawòl Mwen yo. Nou toujou poko sòti tèt nou nan ansyen espas labou ak dlo sal nou an, e nou konnen pawòl Mwen yo sèlman; men an reyalite, nou poko antre nan domèn libète pawòl Mwen yo. Se poutèt sa, pawòl Mwen yo pa janm vin klè pou nou; yo tankou yon liv pwofesi ki te sele pandan plizyè milye ane. Mwen parèt devan nou nan lavi nou, men nou toujou pa rann nou kont. Nou pa menm konnen Mwen. Prèske mwatye nan pawòl Mwen pale yo se pawòl jijman sou nou, e yo pwodui mwatye nan efè yo, sa ki kite nou etoudi epi nan konfizyon. Lòt mwatye a se pawòl ki anseye nou sou lavi ak sou fason pou kondwi tèt nou. Sepandan, sanble pou nou, pawòl sa yo pa menm egziste, oswa se kòmsi se pawòl timoun nou t ap koute, nou toujou reponn pawòl sa yo ak yon souri kache, men nou pa janm mete yo an pratik. Nou pa janm bay bagay sa yo enpòtans; se toujou akoz kiryozite ki fè nou konn obsève aksyon Mwen yo. Kòm rezilta, kounye a nou tonbe nan fènwa e nou pa kapab wè limyè a, e se konsa nou ap kriye avèk anpil lapenn nan fènwa a. Sa Mwen vle se soumisyon nou, yon soumisyon san kondisyon; e plis toujou, Mwen mande pou nou gen yon konviksyon total e san okenn dout sou tout sa Mwen di. Nou pa dwe adopte yon atitid neglijans, e sitou, nou pa dwe trete pawòl Mwen yo yon fason selektif, ni nou pa dwe rete endiferan anvè pawòl Mwen yo ak travay Mwen an, jan nou abitye fè sa. Travay Mwen fini nan mitan nou, e Mwen bay nou anpil pawòl Mwen; men si nou trete Mwen yon fason sipèfisyèl konsa, Mwen pa gen lòt chwa pase bay fanmi moun lòt nasyon yo sa nou pa ni jwenn ni mete an pratik. Pami tout kreyati yo, kiyès ladan yo se pa Mwen ki kenbe li nan men Mwen? Pifò nan nou rive nan yon “laj avanse,” e nou pa gen fòs pou nou aksepte kalite travay sa a Mwen fè a. Nou toujou tankou yon zwazo Hanhao,[a] k ap viv sèlman pou l pa mouri grangou, e nou pa janm pran pawòl Mwen yo oserye. Jèn yo chaje a vanite, yo lage kò yo nan plezi san mezi, e yo menm bay travay Mwen an mwens atansyon toujou. Yo pa gen okenn enterè nan bon manje delika ki sou tab festen Mwen an; yo tankou yon ti zwazo ki soti nan kalòj li ki vole byen lwen pou al dekouvri lòt kote. Ki jan kalite jèn ak granmoun konsa ta ka itil Mwen? Moun ki gen anpil laj yo pare pou yo sèvi ak pawòl Mwen yo kòm yon pansyon jouk yo antre nan tonm yo, konsa, aprè yo fin mouri, nanm yo kapab monte nan syèl la; pou yo menm, sa sifi. Se poutèt sa, granmoun sa yo kounye a toujou ap kenbe “gwo anbisyon” ak yon “lafwa ki pa janm brannen.” Malgre yo gen anpil pasyans pou travay Mwen an e yo posede kalite moun ki granmoun genyen pou yo dwat epi pou yo pa janm bese tèt yo, yo refize kite nenpòt moun oswa nenpòt bagay rale yo ale oswa fè yo tonbe—an verite, yo tankou yon fò ki enpenetrab—èske lafwa moun sa yo pa chaje ak yon lè lanmò ak sipèstisyon? Ki kote chemen yo ye? Pou yo menm, èske chemen yo pa twò long, twò lwen? Kijan yo ta ka konnen entansyon Mwen yo? Menm si lafwa yo merite lwanj, konbyen nan granmoun sa yo ki pa sèlman ap suiv nan konfizyon, men ki vrèman ap chèche lavi? Konbyen ki vrèman konprann vrè siyifikasyon travay Mwen an? Objektif yo se pa suiv Mwen nan monn sa a jodi a pou, nan yon avni ki toupre, yo pa desann nan lanfè, men pou Mwen mennen yo nan yon lòt domèn? Èske nou panse destinasyon nou se yon bagay ki senp konsa? Malgre nou menm jèn yo, nou tout tankou jèn lyon, nou raman gen vrè chemen an nan kè nou. Jenès nou pa bay nou dwa pou resevwa plis nan travay Mwen an; okontrè, nou toujou pwovoke degoutans Mwen anvè nou. Malgre nou jèn, swa nou manke vitalite, swa nou manke anbisyon, e nou toujou pa janm pran yon pozisyon klè sou avni nou; se kòmsi nou pa bay sa enpòtans, epoutan nou toujou kenbe l nan kè nou. Yo ta ka di vitalite, aspirasyon ak pozisyon fèm ki ta dwe jwenn lakay jèn yo pa egziste nan nou ditou. Nou menm, kalite jèn sa yo, nou pa gen okenn pozisyon fèm e nou pa kapab fè diferans ant sa ki kòrèk ak sa ki pa kòrèk, ant sa ki bon ak sa ki mal, ant sa ki bèl ak sa ki lèd. Li enposib pou jwenn yon bagay ki nouvo nan nou. Prèske tout nan nou demode nan fason nou panse, e nou menm, kalite jèn sa yo, nou aprann suiv foul la tou, kòm si nou pa gen bon sans. Nou pa janm kapab fè yon diferans klè ant sa ki byen ak sa ki mal, nou pa kapab fè diferans ant sa ki vrè ak sa ki fo, nou pa janm fè efò pou nou rive nan ekselans, e nou pa kapab konnen ni sa ki kòrèk, ni sa ki pa kòrèk, sa ki verite ak sa ki ipokrizi. Nou gen yon sant relijyon sou nou ki pi fò e ki pi grav toujou pase sa ki sou granmoun yo. Nou fyè, dominan e nou pa rezonab; nou renmen konpetisyon anpil, e nou gen yon gwo tandans pou nou goumen—ki jan kalite jèn sa a ta ka posede verite a? Ki jan yon moun ki pa kapab kenbe pozisyon li ta ka rete fèm nan temwayaj li? Ki jan yon moun ki pa kapab fè diferans ant sa ki byen ak sa ki mal ta ka rele yon jèn? Ki jan yon moun ki pa gen vitalite, vigè, frechè, kalm ak estabilite yon jèn ta ka rele yon moun k ap suiv Mwen? Ki jan yon moun ki pa gen verite, ki pa gen yon sans jistis, men ki renmen jwe ak goumen, ta ka diy pou sèvi kòm temwen Mwen? Jèn yo pa ta dwe plen twonpri, ni yo pa ta dwe gen yon atitid ki gen prejije anvè lòt moun. Yo pa ta dwe fè aksyon destriktif ak abominab. Yo pa ta dwe san aspirasyon, san elan, ni san yon lespri ki chaje ak enèji pou yo fè efò pou yo pwogrese. Yo pa ta dwe dekouraje konsènan avni yo, ni yo pa ta dwe pèdi espwa nan lavi oswa lafwa nan lavni. Yo ta dwe gen pèseverans pou yo kontinye mache sou chemen verite yo chwazi kounye a, pou yo reyalize dezi yo genyen pou yo konsakre tout lavi yo ban Mwen. Yo pa ta dwe san verite, ni yo pa ta dwe chache kouvèti pou ipokrizi ak enjistis; yo ta dwe rete fèm sou pozisyon yo pran an. Yo pa ta dwe annik suiv kouran an, men yo ta dwe gen lespri pou yo oze fè sakrifis epi lite pou jistis ak verite. Yo ta dwe gen kouraj pou yo pa soumèt anba opresyon fòs fènwa yo, epi pou yo transfòme siyifikasyon egzistans yo. Yo pa ta dwe annik soufri bagay yo san yo pa reyaji, men plis toujou, yo ta dwe gen yon lespri ki chita sou senserite ak franchiz, ansanm ak yon lespri padon anvè frè ak sè yo. Natirèlman, sa yo se egzijans Mwen genyen pou tout moun, ansanm ak egzòtasyon Mwen bay tout moun. Men plis toujou, se pawòl Mwen pou rekonfòte tout jèn yo. Nou dwe pratike selon pawòl Mwen yo. An patikilye, jèn yo pa ta dwe san rezolisyon pou yo byen disène bagay yo epi chèche jistis ak verite. Nou ta dwe pouswiv tout bagay ki bèl ak bon, epi nou ta dwe vin genyen reyalite tout bagay pozitif yo. Anplis de sa, nou dwe responsab pwòp lavi nou, e nou pa dwe pran li alalejè. Li ra pou moun, aprè yo fin vini nan mond pou yo rankontre Mwen, e li ra tou pou yo gen opòtinite pou yo chèche verite a epi jwenn li. Poukisa nou pa ta bay bèl peryòd sa a valè kòm bon chemen pou nou pouswiv nan lavi sa a? E poukisa nou toujou gen yon atitid konsa ki meprize verite ak jistis? Poukisa nou toujou ap pilonnen tèt nou epi depafini tèt nou poutèt enjistis ak salte ki pran moun pou jwèt? E poukisa nou aji tankou granmoun sa yo k ap pratike sa moun ki enjis yo pratike. Lavi nou ta dwe plen ak jistis, verite ak sentete; nou pa t janm sipoze vin dejenere byen bonè konsa, epi tonbe nan Lanfè konsa. Èske nou pa santi sa t ap yon malè terib? Èske nou pa santi sa t ap yon enjistis ki terib?

Nou tout ta dwe fè travay nou an yon fason ki pafè nèt, epi nou ta dwe ofri l sou lotèl Mwen an, pou nou fè l tounen sèl sakrifis la—epi pi gwo sakrifis la—nou prezante ban Mwen. Nou tout ta dwe rete fèm nan pwòp pozisyon nou, san nou pa kite chak ti van k ap pase pote nou ale tankou nyaj nan syèl la. Nou travay di pandan mwatye lavi nou; alò, poukisa nou pa ta chèche destinasyon nou ta dwe genyen an? Nou travay di pandan mwatye lavi nou, men nou kite paran nou yo, ki tankou kochon ak chen, trennen verite a ak siyifikasyon egzistans pèsonèl nou ale nan tonm nan. Èske ou pa panse sa se yon gwo enjistis kont ou? Èske ou pa santi viv lavi a konsa pi pa fè sans pase nenpòt lòt fason pou viv? Chèche verite a ak bon chemen an nan fason sa a pral finalman lakòz pwoblèm, fè vwazen yo malalèz epi fè tout fanmi an malere; e sa pral mennen nan dezas ki mòtèl. Si ou viv konsa, èske sa pa vle di w ap mennen yon lavi ki pa gen prèske okenn valè? Lavi kiyès ki ta ka gen plis chans pase pa w la, e lavi kiyès ki ta ka pi ridikil pase pa w la? Èske ou pa chèche Mwen pou ou jwenn lajwa Mwen ak pawòl Mwen pou rekonfòte ou? Men, aprè ou fin kouri toupatou pandan mwatye lavi ou, ou pwovoke Mwen jouk Mwen vin move anpil, epi Mwen pa okipe ou ankò ni Mwen pa apwouve ou—èske sa pa vle di tout lavi ou te pase pou gremesi? Ki jan ou ta ka gen figi pou ou al rankontre nanm tout sen sa yo atravè tout jenerasyon yo ki te libere anba purgatwa? Ou tyèd anvè Mwen, e finalman ou pwovoke yon dezas fatal. Li ta pi bon pou ou pwofite okazyon sa a pou ou fè yon vwayaj ak kè kontan atravè gwo lanmè a, epi apre sa obeyi “misyon” Mwen an. Mwen te di nou sa depi lontan: Moun ki menm jan avèk ou jodi a, ki tyèd men ki pa vle ale, vag Mwen kreye yo pral finalman vale epi anglouti yo. Èske nou kapab vrèman pwoteje tèt nou? Èske ou vrèman gen konfyans fason ou pouswiv kounye a kapab garanti pèfeksyon ou? Èske kè ou pa rèd e li pa vle chanje? Jan ou suiv la, jan ou chèche a, jan ou viv la, ak kalite karaktè ou genyen—ki jan bagay sa yo ta ka jwenn apwobasyon Mwen?

 Nòt anba paj:

 a. Istwa zwazo Hanhao a sanble anpil ak fab Ezòp la sou foumi an ak krikèt la. Zwazo Hanhao a prefere dòmi olye li bati yon nich pandan tan an cho, malgre vwazen li, yon Pika, te avèti l plizyè fwa. Lè sezon fredi rive, zwazo a mouri anba fredi.


Ki Pozisyon Ou sou Trèz Epit yo?

Nouvo Testaman an nan Bib la gen trèz epit Pòl yo. Pandan tan Pòl t ap fè travay li, li te ekri trèz lèt sa yo pou legliz ki te kwè nan Jezi Kris yo. Sa vle di, se apre Jezi te monte nan syèl la Bondye te chwazi Pòl, epi li te ekri lèt sa yo. Lèt li yo rann temwayaj sou rezireksyon Seyè Jezi ak jan Li te monte nan syèl la apre lanmò Li, epi yo preche tou chemen repantans lan ak chemen pou moun pote kwa yo. Natirèlman, ansèyman sa yo ak temwayaj sa yo te la pou enstwi frè ak sè yo ki te nan divès zòn nan Jide nan epòk sa a, paske nan epòk sa a, Pòl te yon sèvitè Seyè Jezi, e Bondye te chwazi l pou rann temwayaj sou Seyè Jezi. Nan chak peryòd travay Sentespri a, Li chwazi divès moun pou fè diferan travay Li yo, sa vle di, pou fè travay apot yo pou kontinye travay Bondye Li menm ap fini a. Si Sentespri a te fè travay la dirèkteman, san Li pa t chwazi pèsonn, li t ap difisil pou travay la egzekite. Konsa, apre Bondye te fin frape Pòl atè sou wout Damas la, Li te chwazi l pou rann temwayaj sou Seyè Jezi. Li te yon apot ki pa t fè pati douz disip Jezi yo. Anplis preche levanjil la, li te pran responsablite travay pastoral la nan legliz ki te nan divès kote yo. Sa vle di, li te pran swen frè ak sè yo nan legliz yo─sètadi, li te dirije frè ak sè ki te nan Seyè a. Temwayaj Pòl la se te fè konnen reyalite rezirèksyon Seyè Jezi ak jan Li te monte nan syèl la, epi anseye moun pou yo repanti, konfese peche yo epi mache sou chemen kwa a. Li te youn nan moun ki te rann temwayaj sou Jezi Kris nan epòk sa a.

Yo te chwazi trèz epit Pòl yo pou mete nan Bib la. Li te ekri tout trèz lèt yo pou abòde diferan eta moun ki te nan divès kote yo. Se anba enspirasyon Sentespri a li te ekri yo, e li te anseye frè ak sè yo toupatou antanke apot (nan pozisyon yon sèvitè Seyè Jezi). Kidonk, lèt Pòl yo pa t soti nan pwofesi, ni yo pa t soti dirèkteman nan vizyon; okontrè, li te ekri yo akoz travay li te pran responsablite pou l fè a. Lèt sa yo pa gen anyen dwòl ladan yo, ni yo pa difisil pou konprann menm jan ak pwofesi yo. Pawòl sa yo se senpleman epit; yo pa ni pwofesi ni mistè. Yo se pawòl ansèyman òdinè sèlman. Menmsi anpil nan pawòl sa yo ka difisil pou moun sezi oubyen konprann, yo soti sèlman nan pwòp konpreyansyon Pòl ak nan eklèsisman Sentespri a. Pòl te sèlman yon apot; li te yon sèvitè Seyè Jezi te itilize, li pa t yon pwofèt. Pandan l t ap vwayaje nan divès rejyon, li te ekri frè ak sè ki te nan legliz yo. Lè li te malad tou, li te ekri legliz li pa t kapab ale ladan yo, men ki te toujou nan lespri li. Konsa, moun nan epòk sa a te konsève lèt li yo. Apre sa, jenerasyon ki te vin apre yo te rasanble yo, òganize yo epi mete yo nan Bib la apre kat Levanjil yo. Natirèlman, yo te chwazi pi bon lèt li te ekri yo pou mete yo ansanm nan yon koleksyon. Epit sa yo te itil pou lavi frè ak sè ki nan legliz yo, e yo te gen anpil renome nan epòk li a. Lè Pòl te ekri lèt sa yo, objektif li se pa t ekri yon liv espirityèl ki t ap pèmèt frè ak sè l yo jwenn yon chemen pou pratike, ni ekri yon biyografi espirityèl pou eksprime pwòp eksperyans li. Li pa t gen entansyon ekri yon liv pou l vin yon otè. Li t ap senpleman ekri frè ak sè l yo ki te nan legliz Seyè Jezi Kris la. Antanke sèvitè, Pòl te anseye frè ak sè l yo, li te pale de fado li te genyen an avèk yo, li te fè yo konnen entansyon Seyè Jezi yo ansanm ak travay Li te konfye moun pou yo fè alavni. Se travay sa a Pòl te fè. Pawòl li yo te pote anpil leson pou eksperyans frè ak sè ki te vin apre yo. Verite li te pataje nan anpil lèt sa yo se sa moun ki t ap viv nan Epòk Lagras la te dwe pratike. Se poutèt sa jenerasyon ki te vin apre yo te mete lèt sa yo nan Nouvo Testaman an. Kèlkeswa jan desten final Pòl te ye, sa ki sèten, sèke li te yon moun Bondye te itilize nan epòk li a, e li te soutni frè ak sè li yo ki te nan legliz yo. Desten final li te detèmine selon esans li, ansanm ak lefètke Bondye te frape l atè okòmansman. Li te kapab di pawòl sa yo nan epòk sa a paske Sentespri a t ap travay nan li, e se akoz travay Sentespri a Pòl te gen yon fado pou legliz yo. Konsa, li te kapab bay frè ak sè l yo sa yo te bezwen. Sepandan, akoz kèk sikonstans espesyal, Pòl pa t kapab ale nan legliz yo pou l travay pèsonèlman. Se poutèt sa li te ekri lèt pou avèti frè ak sè l yo ki te nan Seyè a. Okòmansman, Pòl te konn pèsekite disip Seyè Jezi yo, men apre Jezi te monte nan syèl la, sa vle di, apre “limyè” a te klere sou Pòl, li te sispann pèsekite disip Seyè Jezi yo, epi li pa t pèsekite sen ki t ap preche levanjil la pou chemen Seyè a ankò. Apre Pòl te wè Jezi parèt devan l tankou yon limyè ki klere fò, li te aksepte komisyon Seyè a te konfye l la. Li te yon moun Sentespri a te itilize pou preche levanjil la.

Travay Pòl te fè nan epòk sa a se te senpleman pou soutni frè ak sè l yo epi ba yo sa yo te bezwen. Li pa t tankou kèk moun ki te vle fè yon karyè, ekri zèv literè, chèche lòt debouche, oubyen jwenn lòt chemen andeyò Bib la pou dirije moun ki nan legliz yo, yon fason pou yo tout te kapab jwenn yon nouvo antre nan lavi. Pòl se te yon moun Bondye te itilize. Lè li t ap fè bagay sa yo, se sèlman responsablite l li t ap ranpli. Si li pa t gen okenn fado pou legliz yo, yo t ap konsidere li kòm yon moun ki neglije responsablite li. Si te gen yon bagay ki te lakòz dezòd oubyen yon zak trayizon nan legliz la ki te fè moun ki ladan l yo vin nan yon eta ki pa nòmal, yo t ap kapab konsidere Pòl kòm yon moun ki pa t byen fè travay li. Si yon travayè pote yon fado pou legliz la, epi li travay selon tout kapasite li, sa pwouve moun sa a se yon travayè ki reponn ak nòm yo─yon moun Bondye itilize ki reponn ak nòm yo. Si yon moun pa gen okenn fado pou legliz la, si li pa jwenn okenn rezilta nan travay li, epi pifò moun li dirije yo fèb, oubyen yo menm rive tonbe, ebyen, yon travayè konsa pa ranpli devwa l. Menm jan an tou, Pòl pa t yon eksepsyon. Se poutèt sa, li te oblije pran swen legliz yo epi ekri lèt voye bay frè ak sè l yo souvan. Se konsa li te kapab bay legliz yo sa yo te bezwen epi pran swen frè ak sè l yo. Se sèlman nan fason sa a legliz yo te kapab jwenn sa yo te bezwen ak swen pastoral nan men li. Pawòl ki nan lèt li te ekri yo te gen anpil pwofondè. Men, lè li t ap ekri frè ak sè l yo, li te deja resevwa limyè Sentespri a, epi li te entegre eksperyans pèsonèl li ansanm ak fado li te santi a nan sa l t ap ekri yo. Pòl te senpleman yon moun Sentespri a te itilize, e eksperyans pèsonèl li te melanje nan tout sa l te ekri nan lèt li yo. Travay li te fè a te reprezante sèlman travay yon apot. Li pa t reprezante travay Sentespri a te fè dirèkteman, e li te diferan tou ak travay Kris la. Pòl t ap senpleman fè devwa l. Se poutèt sa li te bay frè ak sè l yo ki te nan Seyè a sa yo te bezwen, lè l te pataje avèk yo fado li te genyen an ansanm ak eksperyans ak konpreyansyon pèsonèl li. Pòl te senpleman ap fè travay Bondye te konfye l la lè l te pataje pwòp konpreyansyon ak konesans li. Sa pa t ditou yon travay Bondye Li menm te fè dirèkteman. Se poutèt sa, travay Pòl la te gen ladan l eksperyans lèzòm, ansanm ak opinyon ak konpreyansyon lèzòm sou travay legliz la. Sepandan, nou pa kapab di opinyon ak konpreyansyon sa yo se te travay movè zespri yo, ni se te travay lachè ak san. Nou kapab sèlman di se te konesans ak eksperyans yon moun anba limyè Sentespri a. Lè Mwen di sa, Mwen vle di lèt Pòl yo pa liv ki soti nan syèl la. Yo pa sakre, e se pa t ditou Sentespri a ki te pwononse yo oubyen eksprime yo. Yo se senpleman yon ekspresyon fado Pòl te genyen pou legliz la. Objektif Mwen lè M di tout bagay sa yo, se pou fè nou konprann diferans ki genyen ant travay Bondye ak travay lòm: travay Bondye reprezante Bondye Li menm, tandiske travay lòm reprezante devwa ak eksperyans lòm. Nou pa dwe konsidere travay nòmal Bondye kòm entansyon lòm, ni konsidere travay sinatirèl Li kòm entansyon Bondye. Alewè pou nou ta konsidere gwo predikasyon lòm yo kòm pawòl Bondye pwononse oubyen kòm liv ki soti nan syèl la! Tout pwennvi sa yo pa konfòm ak prensip etik yo. Anpil moun, lè yo tande Mwen ap analize trèz epit Pòl yo an detay, yo panse moun pa dwe li lèt Pòl yo, epi yo panse Pòl te yon moun ki te komèt peche ki grav anpil. Gen menm anpil moun ki panse pawòl Mwen yo pa gen okenn konsiderasyon pou santiman lòt moun, ki panse evalyasyon Mwen fè sou epit Pòl yo pa egzak, e ki panse yo pa kapab konsidere lèt sa yo kòm ekspresyon eksperyans ak fado lòm. Okontrè, yo kwè yo ta dwe konsidere yo kòm pawòl Bondye. Yo kwè yo gen menm enpòtans ak liv Revelasyon Jan an, yo pa kapab retire anyen ladan yo ni ajoute anyen sou yo, alewè pou moun ta esplike yo nenpòt kòman. Èske tout bagay sa yo se pa deklarasyon moun fè ki pa kòrèk? Èske se pa paske moun yo pa gen bon sans ditou? Lèt Pòl yo pote anpil benefis pou moun, e yo deja gen de mil ane depi yo egziste. Sepandan, jis jounen jodi a, gen anpil moun toujou ki pa kapab konprann sa li te di nan epòk sa a. Nan je moun, lèt Pòl yo se pi gwo chèdèv nan tout relijyon kretyen an. Pèsonn pa kapab dekode yo, e pèsonn pa kapab konprann yo nèt. An reyalite, lèt sa yo jis tankou biyografi yon moun espirityèl, e yo pa kapab konpare ak pawòl Jezi yo ni ak gwo vizyon Jan te wè yo. Okontrè, sa Jan te wè yo se te gwo vizyon ki soti nan syèl la─pwofesi konsènan pwòp travay Bondye─yon bagay lòm pa t kapab reyalize. Tandiske lèt Pòl yo se sèlman istwa sa yon moun te wè ak eksperyans li te fè. Se bagay lòm kapab fè, yo pa ni pwofesi ni vizyon; yo se senpleman lèt yo te voye nan divès kote. Sepandan, pou moun nan epòk sa a, Pòl se te yon moun k ap travay, e pawòl li yo te gen valè poutèt li te yon moun ki te aksepte misyon yo te konfye l la. Se poutèt sa, lèt li yo te itil pou tout moun ki t ap chèche Kris la. Menmsi se pa t Jezi Li menm ki te pwononse pawòl sa yo, yo te kanmenm endispansab pou epòk pa yo a. Konsa, moun ki te vin apre Pòl yo te mete lèt li yo nan Bib la, sa ki te pèmèt yo rive jouk jounen jodi a. Èske nou konprann sa Mwen vle di a? Mwen senpleman ap bay yon eksplikasyon egzak sou lèt sa yo epi Mwen ap analize yo an detay. Mwen pa nye ni benefis yo pote pou moun, ni valè yo genyen kòm referans. Si, apre nou fin li pawòl Mwen yo, non sèlman nou rejte lèt Pòl yo, men nou konsidere yo kòm erezi oubyen kòm bagay ki pa gen okenn valè, sa ap senpleman vle di kapasite nou pou konprann twò fèb, menm jan ak kapasite nou pou wè bagay yo ak jije yo. Se sèten yon moun pa kapab di pawòl Mwen yo panche twòp sou yon sèl bò. Èske nou konprann kounye a? Sa ki pi enpòtan pou nou konprann, se sitiyasyon reyèl travay Pòl la nan epòk sa a ak kontèks kote li te ekri lèt li yo. Si nou gen yon pwennvi ki kòrèk sou sikonstans sa yo, n ap genyen yon pwennvi ki kòrèk sou epit Pòl yo tou. Anmenmtan, yon fwa ou fin konprann esans lèt sa yo, evalyasyon w ap fè sou Bib la ap kòrèk, epi w ap konprann poukisa jenerasyon ki te vin apre yo te adore epit Pòl yo konsa pandan tout ane sa yo, epi poukisa gen anpil moun menm ki trete Pòl tankou Bondye. Si nou pa t konprann, èske nou pa t ap panse konsa tou?

Yon moun ki pa Bondye Li menm pa kapab reprezante Bondye Li menm. Nou kapab sèlman di travay Pòl la te soti an pati nan konpreyansyon yon moun, e an pati nan limyè Sentespri a. Pòl te ekri pawòl sa yo grasa konpreyansyon moun ak limyè Sentespri a. Sa pa yon bagay ki ra. Konsa, li te inevitab pou pawòl li yo te melanje ak kèk eksperyans lèzòm, epi pita li te sèvi ak pwòp eksperyans li pou bay frè ak sè yo sa yo te bezwen epi soutni yo nan epòk sa. Lèt li te ekri yo pa kapab klase kòm etid sou lavi, ni kòm biyografi oubyen mesaj, alewè pou yo ta verite legliz la pratike oswa dekrè administratif legliz la. Antanke yon moun ki gen yon fado─yon moun Sentespri a voye fè travay─se yon bagay li senpleman oblije fè. Si Sentespri a chwazi moun epi Li ba yo yon fado, men yo pa pran responsablite travay legliz la, yo pa kapab byen jere zafè legliz la, ni rezoud tout pwoblèm li yo yon fason ki satisfezan, sa pwouve moun sa yo pa ranpli devwa yo. Se poutèt sa, pa t gen anpil mistè pou yon apot te kapab ekri lèt pandan l t ap fè travay li. Sa te fè pati travay li; li te gen obligasyon pou l fè sa. Lè li t ap ekri lèt yo, objektif li se pa t ekri yon etid sou lavi oswa yon biyografi espirityèl, alewè pou li ta ouvri yon lòt chemen pou sen yo. Okontrè, li te fè sa pou li ranpli pwòp fonksyon li, pou l yon sèvitè Bondye ki fidèl, yon fason pou l te kapab rann Bondye kont lè l fin akonpli travay Bondye te konfye l yo. Li te dwe pran responsablite l anvè tèt li ak anvè frè ak sè l yo nan travay li. Li te dwe byen fè travay li epi pran zafè legliz la ak tout kè l. Tout sa te fè pati travay li.

Si nou rive konprann lèt Pòl yo, n ap gen yon konpreyansyon ak yon evalyasyon ki kòrèk sou epit Pyè ak Jan yo tou. Nou p ap janm konsidere lèt sa yo ankò kòm liv ki soti nan syèl la, ni kòm bagay ki sakre e pèsonn pa gen dwa manyen. Alewè pou nou ta konsidere Pòl kòm Bondye! Dayè, travay Bondye diferan ak travay lòm; donk, kòman ekspresyon Bondye ta kapab menm jan ak ekspresyon lòm? Bondye gen pwòp dispozisyon pa Li, tandiske lòm gen devwa li dwe ranpli. Dispozisyon Bondye eksprime nan travay Li, tandiske devwa lòm manifeste nan eksperyans li ak nan sa l ap chèche yo. Konsa, se atravè travay ki fèt la nou kapab wè aklè si se yon ekspresyon Bondye oubyen yon ekspresyon lòm. Sa pa egzije pou Bondye Li menm bay eksplikasyon, ni pou lòm fè gwo efò pou rann temwayaj. Alewè pou Bondye Li menm ta bezwen reprime nenpòt moun! Tout bagay sa yo parèt natirèlman; yo pa ni bagay yo fòse fè, ni bagay lòm kapab entèvni ladan yo. Nou kapab konnen devwa lòm atravè eksperyans li, san l pa bezwen fè lòt travay anplis pou l fè eksperyans. Pandan lòm ap fè devwa l, tout esans li kapab revele, tandiske Bondye kapab eksprime dispozisyon Li te toujou genyen an pandan L ap fè travay Li. Si se travay lòm, sa pa kapab kache. Si se travay Bondye, li pi enposib toujou pou nenpòt moun kache dispozisyon Bondye, alewè pou lòm ta kapab kontwole l. Yo pa kapab di okenn moun se Bondye, alewè pou yo ta konsidere travay ak pawòl li kòm bagay ki sakre oubyen ki pa kapab chanje. Nou kapab di Bondye se yon moun paske Li te pran kò lachè, men nou pa kapab konsidere travay Li kòm travay lòm oswa kòm devwa lòm. Anplis, nou pa kapab mete pawòl Bondye pwononse yo ak lèt Pòl yo nan menm nivo, ni pale de jijman ak chatiman Bondye tankou yo se menm bagay ak pawòl ansèyman lòm yo. Kidonk, gen prensip ki pèmèt nou fè diferans ant travay Bondye ak travay lòm. Diferans sa yo baze sou esans travay yo, se pa sou dimansyon travay la ni sou efikasite tanporè li. Pifò moun fè erè sou kesyon prensip sa a, paske lòm gade sou aparans deyò a, sa li kapab reyalize, tandiske Bondye gade esans lan, yon bagay je fizik lòm pa kapab wè. Si ou konsidere pawòl ak travay Bondye kòm devwa lòm òdinè, epi ou konsidere travay lòm fè ki gen gwo anplè kòm travay Bondye ki pran kò lachè a, olye ou konsidere l kòm devwa lòm nan ap ranpli, èske se pa yon erè prensip ou fè? Lèt ak biyografi lòm ekri se bagay yo kapab fè fasilman, men se sèlman sou baz travay Sentespri a. Sepandan, pawòl Bondye pwononse yo ak travay Li fè a se pa bagay lòm kapab reyalize fasilman, ni bagay sajès ak panse lòm kapab atenn, alewè pou moun ta kapab eksplike yo nèt apre yo fin fè rechèch sou yo. Si kesyon prensip sa yo pa fè nou reyaji ditou, sa pwouve lafwa nou pa vrèman sensè ni serye. Nou kapab sèlman di lafwa nou vag, li bwouye epi li pa gen prensip. San nou pa menm konprann kesyon ki pi fondamantal yo konsènan Bondye ak lòm, èske se pa yon lafwa ki manke kapasite pou l wè klè? Kòman Pòl ta kapab sèl moun Bondye te itilize pandan tout epòk yo? Kòman li ta kapab sèl moun ki te janm travay pou legliz la? Kòman li ta kapab sèl moun ki te ekri legliz yo pou soutni yo? Kèlkeswa dimansyon oswa enfliyans travay moun sa yo, oubyen rezilta travay yo, èske prensip ak esans travay yo pa sanble? Èske travay moun sa yo pa diferan nèt ak travay Bondye? Menmsi gen diferans byen klè ant chak etap travay Bondye yo, e menmsi anpil nan metòd travay Li yo pa fin menm, èske yo tout pa gen yon sèl esans ak yon sèl sous? Konsa, si yon moun toujou pa konprann bagay sa yo aklè jounen jodi a, sa vle di kapasite l pou rezone twò fèb. Si, apre yon moun fin li pawòl sa yo, li toujou di lèt Pòl yo sakre, pèsonn pa gen dwa manyen yo, e yo diferan ak biyografi nenpòt lòt moun espirityèl, sa vle di kapasite moun sa a pou rezone pa nòmal ditou. San okenn dout, yon moun konsa se yon ekspè nan doktrin ki pa gen bon sans menm. Menmsi ou adore Pòl, ou pa kapab sèvi ak gwo afeksyon ou gen pou li a pou defòme verite sou sa ki te pase yo oubyen pou nye egzistans verite a. Anplis, sa Mwen di yo pa vle di ditou pou moun boule tout travay ak lèt Pòl yo, ni pou yo nye valè yo genyen kòm referans nèt. Kèlkeswa sa k rive, entansyon Mwen lè Mwen di pawòl sa yo, se pou nou rive gen yon konpreyansyon ki kòrèk ak yon evalyasyon ki rezonab sou tout bagay ak tout moun. Se sèlman sa ki montre yon moun gen yon kapasite nòmal pou rezone; se sèlman sa moun ki jis e ki posede verite a sipoze genyen.

Anèks 3: Se Sèlman Nan Kad Jesyon Bondye a ke Lòm Ka Sove

Nan zye tout moun, jesyon Bondye a se yon bagay ki yo pa abitye avè l menm paske moun yo konsidere travay Li a kòm yon bagay ki pa gen okenn rapò avèk yo. Moun yo panse ke jesyon Bondye a se travay Li sèlman epi sa konsène li menm sèlman─epi se poutèt sa limanite pa bay jesyon Li a okenn enpòtans. Se konsa, kesyon delivrans limanite vin tounen yon bagay ki vag epi ki pa klè, e jodi a, li pa plis pase yon diskou vid. Malgre lòm swiv Bondye pou li ka jwenn delivrans epi antre nan destinasyon mèveye a, li pa enterese ditou nan fason Bondye ap fè travay Li a. Lòm pa okipe sa Bondye te planifye, ni wòl pa li pou li kapab sove. Sa a se yon bagay ki vrèman tris. Delivrans lòm pa ka separe de jesyon Bondye a, ni li pa ka separe de plan Li an. Poutan, lòm pa bay jesyon Bondye a okenn enpòtans, e konsa, li vin pi lwen Bondye toujou. Sa lakòz plis moun toujou, ki pa konprann kesyon ki gen rapò dirèk ak delivrans lan—tankou sa sa vle di pou yon moun lè ou se yon kreyati, kisa sa vle di kwè nan Bondye, kijan pou adore Bondye, ak lòt bagay ankò — vin fè pati gwoup moun k ap swiv Bondye yo. Se poutèt sa, li nesesè pou nou pale kounye a sou jesyon Bondye a, yon fason pou chak moun k ap swiv Li ka byen konprann sa sa vle di swiv Li epi kwè nan Li. Lè nou fè sa, sa ap ede chak moun chwazi avèk plis presizyon chemen pou yo swiv la, olye pou yo swiv Bondye senpleman pou jwenn benediksyon, pou evite malè, oswa pou yo ka distenge tèt yo de lòt moun.

Malgre jesyon Bondye a se yon bagay ki pwofon pou lòm, li pa depase kapasite lòm pou konprann li. Sa a se paske tout travay Bondye konekte ak jesyon Li ak travay Li fè pou sove limanite; epi li konsène lavi, fason moun viv, ak destine limanite. Nou ka di travay Bondye fè nan mitan lòm ak sou lòm nan se yon bagay ki vrèman pratik e ki gen anpil sans. Lòm ka wè li epi viv li; li pa yon bagay abstrè. Si lòm pa kapab aksepte tout travay Bondye fè, ki sans travay Li genyen lè konsa? Epi, kijan yon jesyon konsa ka mennen lòm nan delivrans? Anpil moun k ap swiv Bondye enterese sèlman nan fason pou yo jwenn benediksyon oswa pou yo evite malè. Kou yo tande pale de travay ak jesyon Bondye a, yo fè silans epi yo pèdi tout enterè. Yo panse ke konprann sijè konplike sa yo p ap ede lavi yo grandi ni pote okenn benefis. Kòm rezilta, byenke yo tande enfòmasyon sou jesyon Bondye a, yo pa pran l oserye. Yo pa konsidere l kòm yon bagay presye pou yo aksepte, e yo pa menm chèche konprann li nan fason pou yo entegre l nan lavi yo. Objektif moun sa yo lè y ap swiv Bondye a senp anpil; yo gen yon sèl objektif: jwenn benediksyon. Moun sa yo pa vle pran tan pou yo konsidere okenn lòt bagay ki pa gen rapò ak objektif sa a. Pou yo menm, jwenn benediksyon se objektif ki pi lejitim ki fè yo kwè nan Bondye—se sa menm ki bay lafwa yo valè. Si yon bagay pa sèvi objektif sa a, kèlkeswa sa li ye, sa pa fè yo ni cho ni frèt. Se ka pifò moun ki kwè nan Bondye jodi a. Objektif yo ak entansyon yo sanble lejitim, paske pandan yo kwè nan Bondye, yo bay tèt yo pou Bondye, yo konsakre tèt yo bay Bondye, epi yo fè devwa yo. Yo sakrifye jenès yo, yo abandone fanmi ak karyè yo, e yo menm pase plizyè ane lwen lakay yo ap kouri monte desann. Pou yo atenn objektif final yo, yo chanje pwòp enterè yo, fason yo wè lavi a, e menm direksyon y ap swiv; poutan, yo pa ka chanje objektif ki fè yo kwè nan Bondye. Yo ap kouri monte desann pou jesyon aspirasyon pa yo; kèlkeswa jan wout la long, epi kèlkeswa kantite difikilte, danje, ak obstak ki genyen sou wout la, yo rete detèmine epi yo pa pè lanmò. Ki fòs k ap pouse yo kontinye konsakre yo nan fason sa a? Èske se konsyans yo? Èske se gran karaktè nòb yo genyen an? Èske se detèminasyon yo genyen pou yo konbat fòs mal yo jiskobou? Èske se lafwa yo genyen pou yo rann temwayaj pou Bondye san yo pa chèche okenn rekonpans? Èske se devouman yo genyen pou yo dakò abandone tout bagay pou yo ka reyalize volonte Bondye? Oubyen èske se lespri devouman yo genyen ki fè yo toujou mete sou kote egzijans pèsonèl ki egzajere? Pou yon moun ki pa t janm konprann travay jesyon Bondye a rive bay tout li menm konsa, se yon gwo mirak toutbonvre! Pou kounye a, ann pa pale sou kantite bagay moun sa yo bay. Sepandan, konpòtman yo merite ke nou pase yon ti tan pou nou byen egzamine yo. Apa de avantaj ki mache sere sere avèk yo, èske ta ka gen lòt rezon ki fè moun ki pa janm konprann Bondye ta peye yon pri ki wo konsa pou Li? La, nou vin dekouvri yon pwoblèm lòm pa t janm idantifye anvan: relasyon Lòm genyen ak Bondye a baze sèlman sou enterè pèsonèl toutouni. Se yon relasyon ant yon moun k ap resevwa benediksyon ak yon moun k ap bay benediksyon. Pou n di l klèman, se relasyon ki genyen ant yon anplwaye ak yon patwon. Anplwaye a travay di sèlman pou l ka resevwa rekonpans patwon an bay. Nan kalite relasyon sa a ki baze sou enterè pèsonèl, pa gen okenn afeksyon fanmi; se yon senp echanj. Ou pa ni renmen, yo pa ni renmen w, sèlman charite ak mizèrikòd. Pa gen konpreyansyon, sèlman yon endiyasyon toufe ki san defans ak twonpri. Pa gen entimite, sèlman yon twou san fon ki pa ka travèse. Kounye a ke bagay yo rive nan pwen sa a, kiyès ki ka chanje direksyon sa? Epi konbyen moun ki kapab vrèman konprann nan ki pwen relasyon sa a vin grav? Mwen kwè lè lòm plonje tèt li nan atmosfè lajwa ke benediksyon ba li, pa gen pèsonn ki ka imajine jan kalite relasyon sa a avèk Bondye se yon bagay ki fè wont e ki lèd.

Bagay ki pi tris konsènan kwayans limanite nan Bondye, sèke lòm ap pouswiv pwòp pwojè pa li nan mitan travay Bondye a, poutan li pa bay jesyon Bondye a okenn atansyon ditou. Pi gwo echèk nan kwayans limanite nan Bondye sèke, pandan l ap chèche soumèt devan Bondye epi adore l, li ap bati pwòp rèv pa li sou yon destinasyon ideyal anmenmtan epi l ap fè plan pou li jwenn pi gwo benediksyon ak pi bon destinasyon an. Menmsi moun yo konprann jan yo mizerab, rayisab, e yo merite pitye, konbyen ladan yo ki ka abandone fasilman aspirasyon ak espwa yo? Epi, kiyès ki kapab kanpe epi sispann fè pwojè pou pwòp tèt pa yo? Bondye bezwen moun ki pral kolabore sere sere avèk Li pou reyalize jesyon Li a. Li bezwen moun ki pral konsakre tout lespri yo ak tout kò yo nan travay jesyon Li a, yon fason pou yo ka soumèt devan Li. Li pa bezwen moun k ap lonje men ba Li pou mande Li charite chak jou, alewè pou moun ki depanse yon ti kras pou Li epi k ap tann pou mande Li remèt yo li. Bondye rayi moun ki bay yon ti kontribisyon tou piti, epi apre sa, ki fin rive. Li rayi moun ki gen kè di sa yo ki opoze ak travay jesyon Li a, epi ki vle pale sèlman sou ale nan syèl la ak jwenn benediksyon. Li rayi plis toujou moun ki pran avantaj opòtinite travay delivrans Li a ofri, pou pwòp enterè pa yo. Sa a se paske moun sa yo pa t janm bay enpòtans ak sa Bondye vle reyalize ak jwenn nan travay jesyon Li a. Yo sèlman enterese nan fason yo ka pran avantaj opòtinite travay Bondye a ofri a pou yo jwenn benediksyon. Yo pa pran kè Bondye an konsiderasyon ditou, yo konsantre nèt sou pwòp avni yo ak desten yo. Moun ki opoze ak travay jesyon Bondye a, epi ki pa gen menm yon ti enterè pou konnen ki jan Bondye sove limanite ak entansyon Li yo, se moun k ap fè sa yo renmen fè, andeyò kad travay jesyon Bondye a. Bondye pa ni sonje ni apwouve aksyon yo, alewè pou l ta gade yo avèk favè.

Nan imansite kosmòs la ak fimaman an, yon kantite kreyati san mezi ap viv epi repwodui; yo swiv lwa lavi a nan yon sik san fen, epi yo respekte yon règ ki pa janm chanje. Moun ki mouri yo pote istwa moun vivan yo ale avèk yo, epi moun ki vivan yo repete menm istwa trajik moun ki peri yo te viv la. Kidonk, limanite pa ka anpeche tèt li poze kesyon sa yo: Poukisa n ap viv? Epi poukisa fòk nou mouri? Kiyès k ap dirije mond sa a? Epi kiyès ki te kreye limanite sa? Èske se lanati ki te kreye limanite vre ? Èske limanite ka vrèman kontwole pwòp desten li? … Se kesyon sa yo limanite ap poze san rete depi plizyè milye ane. Malerezman, plis limanite vin obsede ak kesyon sa yo, se plis li devlope yon swaf pou lasyans. Lasyans ofri yon satisfaksyon kout ak yon plezi tanporè pou kò a, men li pa ka libere limanite anba santiman izolman, solitid, ansanm ak yon santiman laperèz ak enpisans — ke moun nan apèn rive kache — ki byen fon nan nanm li. Limanite jis sèvi ak konesans syantifik li ka wè ak pwòp je l epi konprann avèk sèvo l pou l angoudi kè l. Poutan, kalite konesans syantifik sa a pa sifi pou anpeche limanite eksplore mistè yo. Limanite pa konnen tou senpleman kiyès ki Souvren linivè a ak tout sa ki ladan l, alewè pou yo ta konnen kòmansman ak avni limanite. Limanite oblije viv anba lwa sa a. Pèsonn pa ka chape anba l, ni pèsonn pa ka chanje l; paske, pami tout bagay e anlè linivè a, gen yon Sèl — ki la de letènite jiska letènite — ki gen tout pouvwa sou tout bagay. Se Li menm limanite pa t janm wè, Li menm limanite pa t janm konnen, e nan egzistans Li limanite pa t janm kwè—poutan, se Li menm ki te soufle souf lavi a nan zansèt limanite yo e ki te bay limanite lavi. Se Li menm ki pran swen limanite e ki ba li manje, sa ki pèmèt li egziste; epi se Li menm ki gide limanite depi nan kòmansman jiska jodi a. Sa ki pi enpòtan toujou, se sou Li sèlman limanite konte pou l ka siviv. Li gen tout pouvwa sou tout bagay ak sou tout èt vivan nan linivè a. Se Li menm ki gouvène kat sezon yo, e se Li ki regle chanjman nan van, jèl, nèj ak lapli. Li bay limanite limyè solèy epi Li fè lannwit vini. Se Li menm ki te etabli syèl la ak tè a; Li te bay limanite mòn, lak, rivyè, ansanm ak tout èt vivan ki ladan l yo. Zèv Li yo prezan toupatou, pouvwa Li prezan toupatou, sajès Li prezan toupatou, epi otorite Li prezan toupatou. Chak nan lwa ak règ sa yo se yon manifestasyon zèv Li yo, yon revelasyon sajès ak otorite Li. Ki moun ki ka retire tèt yo anba souverènte Li? Epi ki moun ki ka libere tèt yo anba plan Li yo? Tout bagay egziste anba je Li; anplis, tout bagay viv anba souverènte Li. Zèv Li yo ak pouvwa Li pa kite limanite okenn lòt chwa ke rekonèt ke Li egziste toutbonvre, epi rekonèt tou se Li menm ki gen tout pouvwa sou tout bagay. Pa gen okenn lòt ke Li ki ka gouvène linivè a, alewè pou ta kontinye pran swen limanite san rete. Kit ou kapab rekonèt zèv Bondye yo, kit ou pa kapab, kit ou kwè nan egzistans Bondye, kit ou pa kwè, pa gen dout ke se Bondye ki detèmine desten ou, epi pa gen dout ke se Bondye k ap toujou gen tout pouvwa sou tout bagay. Egzistans Li ak otorite Li pa depann de si limanite rekonèt yo oswa konprann yo. Se Li menm sèl ki konnen pase, prezan ak lavni limanite, epi se Li menm sèl ki ka detèmine desten limanite. Kit ou kapab aksepte reyalite sa a, kit ou pa kapab, sa pa pral pran tan anvan limanite wè tout bagay sa yo ak pwòp je l; se yon reyalite Bondye pral reyalize talè konsa. Moun viv epi yo mouri anba je Bondye. Yo viv pou jesyon Bondye a, epi yo fèmen je yo pou dènye fwa pou jesyon sa a—yo vini epi yo ale san rete, ale vini ale vini. San okenn eksepsyon, tout bagay sa yo fè pati souverènte Bondye ak plan Li. Jesyon Bondye a ap avanse san rete; li pa t janm sispann. L ap fè limanite rekonèt egzistans Li, kwè nan souverènte Li, wè zèv Li yo, epi retounen nan wayòm Li a. Se sa ki plan Li, e se travay Li t ap dirije depi plizyè milye ane.

Lè mond lan te kreye, Bondye te kòmanse travay jesyon Li a, e lòm nan kè travay sa a. Nou ka di ke se pou byen lòm Bondye te kreye tout bagay. Piske travay jesyon Li a dire plizyè milye ane — li ​​pa fèt nan kèk minit oswa segond, ni nan yon batje, ni nan youn oubyen de lane — Li te oblije kreye lòt bagay ki nesesè pou limanite ka viv, tankou solèy la, lalin nan, tout kalite kreyati vivan, manje, ak yon anviwònman pou viv. Se konsa travay jesyon Bondye a te kòmanse.

Apre sa, Bondye te lage limanite nan men Satan, epi lòm te viv anba pouvwa Satan; sa te mennen tikras pa tikras nan travay Bondye pou premye epòk la: istwa Epòk Lalwa a... Pandan plizyè milye ane nan Epòk Lalwa a, limanite te vin abitye ak prensip ki dirije Epòk Lalwa a epi yo te pran l kòm yon bagay ki nòmal. Tikras pa tikras, lòm te vin detounen l de Bondye. Konsa, pandan yo t ap obsève lalwa a, yo te konn adore zidòl tou epi fè move bagay. Yo pa t gen pwoteksyon Jewova, epi yo te senpleman ap viv lavi yo devan lotèl ki nan tanp lan. An reyalite, travay Bondye te gentan kite yo depi lontan; e malgre Izrayelit yo te toujou rete kole ak lalwa a, e yo te toujou site non Jewova, e menm kwè avèk lògèy ke se yo menm sèl ki te pèp Jewova e ki te moun Jewova te chwazi yo, glwa Bondye te kite yo san bri san kont...

Lè Bondye ap fè travay Li, Li toujou kite yon kote an silans epi Li reyalize nouvo travay ke Li kòmanse a tou dousman yon lòt kote. Pou moun ki pèdi sansiblite yo, sa sanble ak yon istwa kont. Moun toujou bay bagay sa ki ansyen yo plis valè pase tout lòt bagay; yo konsidere bagay nouvo oswa bagay yo pa abitye avèk yo kòm lènmi oswa kòm yon bagay ki deranje yo. Konsa, kèlkeswa nouvo travay Bondye ap fè, depi nan kòmansman rive jis nan fen, lòm se dènye pami tout kreyati ki vin konn sa.

Jan sa te toujou fèt, apre travay Jewova te fè nan Epòk Lalwa a, Bondye te kòmanse nouvo travay Li pou dezyèm etap la: pran fòm moun — sa vle di, vin nan lachè tankou lòm pandan dis oswa ven ane — epi pale ak fè travay Li nan mitan kwayan yo. Poutan, san okenn eksepsyon, pèsonn pa t konn sa; se apre Seyè Jezi te fin kloure sou kwa a epi Li te fin resisite ke sèlman yon ti gwoup moun te rekonèt Li se Bondye ki te pran fòm moun. Sa ki te vin kreye pwoblèm, se lè yon nonm yo rele Pòl te parèt; epi vin kanpe an ènmi mòtèl pou Bondye. Menm apre Bondye te frape l epi li te vin tounen yon apot, Pòl pa t chanje ansyen nati l la, epi li te kontinye mache nan wout opozisyon kont Bondye. Pandan peryòd li t ap travay la, Pòl te ekri anpil lèt; malerezman, jenerasyon ki te vin apre yo te konsidere lèt li yo kòm pawòl Bondye, e yo te menm mete yo nan Nouvo Testaman an epi konfonn yo ak pawòl Bondye te pwononse yo. Se te yon gwo wont depi lè Ekriti yo te parèt! Èske se pa t yon erè ki te fèt akoz gwo foli lòm? Yo pa t konnen ditou ke, nan dosye travay Bondye nan Epòk Lagras la, lèt oswa ekriti espirityèl lòm pa t dwe la ditou pou yo pran plas travay ak pawòl Bondye. Men, se pa sijè a sa, kidonk ann tounen nan premye sijè nou an. Touswit apre dezyèm etap travay Bondye a te fini—apre krisifiksyon an—travay Bondye t ap fè pou sove lòm anba peche (sa vle di, pou Li retire lòm anba men Satan) te akonpli. Konsa, depi moman sa a, limanite te gen sèlman pou li aksepte Seyè Jezi kòm Sovè a, pou peche l yo te padone. Nan yon sans, peche lòm pa t reprezante yon obstak ankò pou li jwenn delivrans epi parèt devan Bondye, ni li pa t sèvi ankò kòm mwayen pou Satan akize lòm. Sa a se paske Bondye Li menm te fè yon travay konkrè, Li te vin gen aparans ak avangou lachè ki gen peche a, epi Li menm Li te ofrann pou peche a. Konsa, lòm te desann soti sou kwa a, epi li te rachte epi sove gras ak lachè Bondye a—ki te sanble ak lachè ki gen peche a. Se konsa, apre Satan te fin kaptire li, lòm te fè yon pa anplis pou li aksepte delivrans Bondye a. Natirèlman, etap travay sa a te jesyon Bondye ki te pi pwofon e ki te pi devlope pase sa ki te fèt nan Epòk Lalwa a.

Men sa jesyon Bondye a ye: Li lage limanite nan men Satan—yon limanite ki pa konnen ditou kisa Bondye ye, kisa Kreyatè a ye, ki jan pou adore Bondye, ni poukisa li dwe soumèt devan Bondye—epi Li kite Satan kowonpi li jan li vle; apre sa, tikras pa tikras, Li reprann li nan men Satan, jiskaske li rive adore Bondye nèt ale epi rejte Satan. Se sa ki jesyon Bondye a. Sa ka sanble ak yon lejann, epi li ka parèt difisil pou konprann. Moun yo santi se yon istwa lejandè paske yo pa gen okenn lide sou kantite bagay ki rive lòm pandan plizyè milye ane ki pase yo; alewè, yo pa konnen konbyen istwa ki pase nan kòsmòs la ak nan fimaman an. Epi sitou, se paske yo tou senpleman pa ka wè ak je mòtèl yo mond ki pi mèveye e ki bay plis laperèz, yon mond ki egziste lòt bò mond materyèl la. Sa sanble yon bagay yo pa ka konprann paske yo pa konprann siyifikasyon delivrans Bondye bay limanite oswa siyifikasyon travay jesyon Li a, epi yo pa konprann ki kalite limanite Bondye vrèman vle. Èske se yon gwoup moun Satan pa t janm rive kowonpi ditou, menm jan sa te ye pou Adan ak Èv? Non! Objektif jesyon Bondye a se pou Li genyen yon gwoup moun k ap adore Li epi k ap soumèt devan Li. Malgre Satan te kowonpi limanite sa a, yo pa konsidere Satan kòm papa yo ankò; okontrè, yo rekonèt jan Satan lèd e yo rejte l, epi yo vin devan Bondye pou yo aksepte jijman ak chatiman Bondye. Yo vin konprann diferans ki genyen ant sa ki lèd ak sa ki sen, epi yo vin rekonèt grandè Bondye ak mechanste Satan. Yon limanite konsa p ap sèvi Satan ankò, p ap adore Satan, ni p ap onore Satan. Sa a se paske yo se yon gwoup moun Bondye genyen vre. Sa a se siyifikasyon travay Bondye ap fè pou l jere limanite. Pandan travay jesyon sa a, limanite se sib koripsyon Satan; anmenmtan, limanite se sib delivrans Bondye tou, epi se pwodui Bondye ak Satan ap goumen pou li a. Pandan Bondye ap fè travay Li, Li reprann lòm pazapa nan men Satan, konsa lòm vin pi pre Bondye toujou...

Apre sa, te vin gen Epòk Wayòm nan; se yon etap travay ki pi pratik, men tou, se etap ki pi difisil pou lòm aksepte. Sa rive paske, plis lòm pwoche bò kote Bondye, se plis baton Bondye a pwoche bò kote l, epi se plis figi Bondye parèt klè devan li. Apre redanmsyon limanite, lòm retounen ofisyèlman nan fanmi Bondye a. Lòm te panse se te moman pou l jwi lavi a, poutan li sibi yon atak dirèk nan men Bondye, yon bagay pèsonn pa t janm ka prevwa: An reyalite, se yon batèm pèp Bondye a dwe “jwi.” Lè yo sibi yon tretman konsa, moun yo pa gen lòt chwa ke kanpe pou yo reflechi: “Mwen se ti mouton ki te pèdi pandan plizyè ane a, sa ki te koute Bondye chè anpil pou l te ka rachte m; alò, poukisa Bondye ap trete m konsa? Èske se fason Bondye genyen pou l pase m nan betiz epi demaske m?...” Apre plizyè ane eksperyans, e apre li fin pase anba soufrans rafinman ak chatiman, lòm vin solid. Malgre lòm pèdi “glwa” ak “romans” tan lontan yo, san l pa menm rann li kont, li vin konprann prensip sou fason pou l konpòte l, ansanm ak gwo entansyon Bondye genyen pou li sove limanite depi anpil ane. Ti pa ti pa, lòm kòmanse rayi pwòp britalite l, jan li difisil pou donte l, tout move konpreyansyon li te genyen sou Bondye, ak tout egzijans egzajere li te fè anvè Li. Nou pa ka tounen dèyè. Evènman ki pase yo tounen souvni lòm regrèt, epi pawòl ak lanmou sansib Bondye tounen fòs ki gide nouvo lavi lòm nan. Blesi lòm yo geri jou apre jou, kò l vin solid, epi li kanpe pou l wè figi Toupisan an... Sa fè m wè li te toujou bò kote m, ap veye sou mwen. Souri Li ak bèl figi Li toujou pwovoke emosyon; kè Li toujou gen menm sousi pou limanite Li te kreye a, epi men Li toujou cho e pisan menm jan yo te ye nan kòmansman an. Se kòmsi lòm te retounen nan epòk Jaden Edenn nan, men kounye a, li pa koute tantasyon sèpan an ankò epi li pa kache devan fas Jewova ankò. Lòm mete ajenou devan Bondye pou li adore l, li gade figi Bondye ki souri ba li, epi li ofri sakrifis ki pi presye li genyen an—O! Seyè Mwen, Bondye mwen!

Lanmou ak mizèrikòd Bondye anvayi chak ti detay nan travay jesyon Li a; kèlkeswa si moun yo rive konprann oswa pa konprann gwo entansyon Bondye yo, Li fè travay Li te deside reyalize a avèk yon pèseverans san fay. Kèlkeswa nivo konpreyansyon moun yo genyen de jesyon Bondye a, tout moun ka fè eksperyans ak èd ansanm ak avantaj travay Bondye a pote pou lòm. Petèt, jodi a, ou pa santi okenn nan lanmou oswa pwovizyon lavi Bondye bay la; men, toutotan ou pa vire do bay Bondye epi ou pa abandone detèminasyon w pou chèche verite a, gen yon jou kote figi Bondye k ap souri a ap parèt devan w. Paske, objektif travay jesyon Bondye a se rekipere limanite ki anba pouvwa Satan, se pa abandone limanite ke Satan fin kowonpi epi ki opoze ak Bondye.

23 septanm 2005

